
TILEGNELSE 


Dette  Mindesmærke  tilegnes  mine  Sønner,  at 
det  maa  leve  sit  Liv  og  øve  sin  Gerning  ogsaa 
i  dem,  den  Tid  de  naar  Skelsaar  og  Alder. 

Roma,  i  Februar  1904. 

Laurids  Bruun 


FORORD 


Der  var  en  Gerning,  som  vilde  gøres  — 
noget  spredt,  som  vilde  samles;  noget  søndret, 
som  vilde  heles;  noget  saaret,  som  vilde  læges. 
Og  bestandig  kom  der  friske  Saar,  men  ingen 
Lægedom.  Noget  Før  maatte  blive  Nu  for  at 
vorde  Frem;  men  Nuet  stred  imod  og  vilde  ikke 
vorde. 

Blodet  strømmede  rundt  i  det  saarede  Lege- 
mes Aarer.  Hidsigt  og  hastigt  strømmede  det,  at 
det  maatte  finde  tilsidst  den  sunde  Celle,  der  var 
stærk  nok  til  at  holde  det  fast  og  tage  Næring 
deraf,  saa  at  den  kunde  blive  Karret,  som  drog 
Strømmen  til  sig;  at  Cellen,  alt  medens  den 
sugede  Væxt  af  Strømmens  vilde,  hede  Safter, 
maatte  faa  Fylde  til  at  dele  sig  i  to,  som  er  én; 
i  tre,  som  er  én;  i  en  hel  Hær  af  Celler,  som 
dog  kun  er  én,  nemlig  Vævet  om  det  saarede. 
Thi  naar  Strømmen  rinder  gennem  dette  Væv, 
da  renses  og  fornyes  den,  da  fyldes  den  med 
Styrke  af  dets  Styrke,  med  Liv  af  dets  Liv, 
bliver  en  anden  og  dog  den  samme  og  bringer 


Helsen  med  sig  til  alle  de  syge  Celler,  som  den 
løber  igennem  paa  sin  Vej  fra  og  til  Hjærtet. 

Strømmen  kom  til  Cellen  med  de  stærke 
Vægge.  .,Du  er  Karret!1'  —  sagde  den;  men 
Cellen  vilde  ikke.  Det  var  en  Smerte  at  tage 
den  hede.  vilde  Strøm  op  i  sig.  Den  var  endnu 
saa  ung;  derfor  vilde  den  ikke;  men  den  maatte, 
fordi  det  fra  Evighed  var  saa  bestemt. 

Det  saarede  Legeme  hed  Danmark;  og  Strøm- 
men, den  hede,  den  vilde,  var  en  Vilje  fra 
Arilds  Tid,  som  engang  var  hel  og  samlet,  men 
som  havde  sprængt  de  gamle  Kar  og  nu  randt 
spredt  og  rastløst  gennem  Aarerne,  indtil  Lege- 
met stod  Fare  for  at  forbløde  sig. 

Men  Cellen,  den  sunde  med  de  stærke  Vægge. 
hed  Absalon,  og  den  var  kaaret  dertil  efter  Guds 
vise  Raad,  som  det  i  Stjernerne  stod  at  læse  for 
den  kyndige,  der  evner  at  tyde  den  hemmelig- 
hedsfulde Skrifts  evige  Tegn. 

Saa  handler  da  den  Saga,  som  her  skal  be- 
rettes, om  det  syge,  som  blev  sundt,  om  det 
søndrede,  som  blev  helet,  om  det  Mangt,  som 
blev  Meget  —  alt  ved  den  ene  Celles  Midtpunkts- 
værk. 


STAMMEN 


Da  Danmark  efter  Kong  Hemmings  Død  var 
faldet  i  Stykker,  vilde  Sigfred  paa  Sjælland, 
Kong  Gøtriks  Barnebarn,  igen  samle  Stykkerne 
i  sin  Haand.  Men  han  blev  dræbt  i  et  stort  og 
blodigt  Slag.  Han  havde  mange  Sønner,  som 
alle  vilde  være  Konger.  Regner,  Ring  og  Ha- 
rald var  navnkundige  for  deres  Tapperhed;  men 
den  fjerde  Søn  var  kendt  for  sit  lyse  Sind  og 
sit  hvide  Haar,  hvorfor  de  kaldte  ham  Alf  den 
hvide.  Han  havde  faaet  Navnet  Alf  efter  sin 
Farfader,  Kong  Alf  Sigersøn,  der  var  en  Broder 
til  den  Signe,  for  hvem  Hagbard  lod  sit  Liv  i 
Galgen. 

Brødrene  tog  Kongenavn  hver  især  og  skiftede 
deres  Fædrenearv  imellem  sig,  saaledes  at  Reg- 
ner, som  var  den  ældste,  fik  Ættens  Hovedlod, 
det  gamle  Lejre,  Ring  derimod  Stykket  sønden 
for,  hvor  han  byggede  en  Borg,  som  blev  kaldt 
Ringsted  efter  ham.  Harald  fik  Jorden  nord-  og 
vesterpaa  og  byggede  Haraldsted,  men  Alf  den 
hvide  fik  den  Part,  som  i  gamle  Dage  havde 
været  Kong  Sigers  Borg.  Gaarden  var  brændt; 
men  Brandtomten  stod  der  endnu,   og  paa  By- 

vangen  viste  Bonden  den  Galge,  hvori  Hagbard 
havde  hængt. 

Alf  hvide  byggede  sig  en  Gaard  vest  for 
Sigersted  nær  ved  Frejs  Mose,  hvor  der  fra 
Arilds  Tid  havde  været  Offersted  for  Frugtbar- 
hedens milde  Gud  Frej,  Lysalfernes  Konge;  thi 
Alf  dyrkede  denne  Gud  fremfor  alle  andre. 
Gaarden  kaldte  han  Alfssted,  og  her  blev  siden- 
hen Tingsted  for  det  Herred,  som  ligeledes  fik 
Navn  efter  Alf. 

Medens  Regner,  Ring  og  Harald  for  viden  om 
paa  Vikingefærd  i  deres  Ungdom  og  sidenhen 
sloges  indbyrdes  om  Gods  og  Magt  og  alle  tre 
erhvervede  sig  berømte  Navne,  som  optegnedes 
med  Hæder  i  Danmarks  Krønike,  sad  Alf 
hjemme  paa  sin  Fædrejord  og  dyrkede  den. 
Han  ryddede  af  Egeskoven,  brændte  Rødder  ud 
og  lagde  den  Jord,  som  Svinene  i  hans  Faders 
Tid  havde  gennemrodet  efter  Olden,  under 
Plov. 

Alf  havde  en  Søn,  som  hed  Aslag  eller  Slag. 
Han  blev  en  stor  Viking,  som  hans  Farbrødre 
havde  været.  Men  medens  han  for  ude  i  mange 
Aar,  lagde  Kongen  hans  Leve  under  sig.  Og 
da  han  vendte  tilbage  til  Landet,  gammel  og 
træt,  maatte  han  med  Penge  udløse  en  Del  af 
sit  Fædrenegods.  Det  Huseby,  han  grundlagde, 
kaldte  han  da  Slaglose  (Slagelse),  for  at  alle 
kunde  vide,  at  han  havde  løst  det  ud  for  Guld; 
thi  dermed  beskæmmede  han  Kongen. 

Af  Aslags  Sønner  nævnes  Audun,  Ture  og 
Toke.  De  drog  tidlig  hjemmefra  paa  Vikinge- 
færd. Audun  blev  dræbt  i  Kampen;  men  Ture 
satte  sig  fast  i  Vendsyssel  og  gjorde  sig  til 
Herre  der.  Hans  Søn  Odinkar  var  den  første 
af  Slægten,  der  lod  sig  omvende  til  den  nye 
Tro,  som  Munken  Ansgar  førte  ind  i  Landet. 
Sin  Fædrenearv,  Jerlev  og  Kær  Herreder  i  Jyl- 
land, skænkte  han  næsten  alt  til  Klostre  og  Kir- 
ker. Saa  drog  han  ud  at  præke  den  nye  Tro 
om  Kærligheden.  Baade  i  Fyn,  Sjælland  og 
Skaane  prækede  han;  og  mange,  hvem  Livet 
havde  skuffet,  trods  det,  at  de  levede  retfær- 
digt, fulgte  hans  Ord  og  prøvede  den  ny  Guds 
Kraft  og  Lægedom.  Ærkebispen  i  Bremen, 
Adeldag,  gjorde  ham  til  Biskop  i  Odense,  og 
det  var  i  Kong  Harald  Gormsens  Dage.  Men 
sidenhen  da  Haralds  Søn  Svend,  som  var  Hed- 
ning, blev  Konge,  saa  rejste  de  hedenske  Præ- 
ster Bønderne,  og  de  fordrev  Odinkar,  som  drog 
til  Bremen,  hvor  hans  Søster  Aase  havde  stiftet 
et  Kloster.     Hos  hende  døde  han. 

Den  tredje  af  Slags  Sønner,  og  ham  er  det, 
hvis  Slægt  vi  skal  følge,  hed  Toke. 

Ogsaa  han  drog  i  sine  unge  Dage  paa  Vikinge- 
færd. Stor  var  den  Hæder,  han  vandt;  men  da 
han  blev  til  Aars,  slog  han  sig  ned  paa  Fyen, 
hvor  han  lagde  hele  Halvøen  Hindsholm  med 
Bjerre    Herred    under    sig.      Med    sin    Hustru 

Thorver  havde  han  tre  Sønner:  Aage.  Paine  og 
Fjalne. 

Aage  og  Paine  var  fødte  i  Tokes  unge  Aar, 
men  Fjalne  fødte  Thorvør  en  halv  Snes  Aar 
derefter;  og  da  hun  allerede  var  til  Aars.  saa 
blev  Fjalne  hende  mere  kær  end  de  andre. 
Han  blev  hjemme  paa  sin  Faders  Gaard  og 
styrede  den  for  Toke  i  hans  høje  Alderdom, 
medens  Brødrene  drog  paa  Vikingefærd. 

Paa  samme  Tid  var  det,  at  Tokes  Brodersøn 
Odinkar  kom  fra  Jylland  til  Fyn  for  at  præke 
den  nye  Lære.  Han  besøgte  ofte  sine  Frænder 
paa  Hindsholm  for  at  drage  dem  over  til  den 
nye  Tro.  Men  Toke  og  Thorvør  hørte  tavse 
paa  hans  Ord.  Og  fordi  Odinkar  lærte,  at  Vi- 
kingefærd var  af  det  onde,  saa  vilde  Toke  i  Be- 
gyndelsen ikke  tage  efter  ham,  enddog  Odinkar 
var  en  meget  veltalende  og  meget  vennesæl 
Mand,  hvem  de  alle  led  vel.  Men  Fjalne,  der 
var  ganske  ung  og  aldrig  havde  kendt  til  Kriger- 
færd, lyttede  med  Begærlighed  til  alt  det  nye, 
som  hans  Tale  vidnede  om.  Engang  ved  Høst 
fulgtes  han  med  ham  til  Odense,  blev  hos  ham 
hele  Vinteren  og  lod  sig  ved  Julehelg  dobe  til 
den  nye  Tro.  Da  Toke  hørte  dette,  blev  han 
vred  og  vilde  ikke  vide  af  ham  at  sige;  men 
Thorvør  græmmede  sig  af  Længsel  efter  sin 
kære  Son,  og  da  Toke  var  gammel  og  ikke  mere 
kunde  røgte  sit  Gods  selv.  saa  lod  han  tilsidst 
sende  Bud  til  Fjalne.  at  han  skulde  komme  hjem 

og  styre  Gaard  og  Jord.  Da  Fjalne  kom  tilbage, 
var  han  mild  og  vennesæl  som  Odinkar.  Han 
bad  sin  Moder  Thorvør  betænke,  at  hun  snart 
skulde  dø  og  skilles  fra  ham,  og  da  vilde  de 
aldrig  mødes.  Men  om  hun  brød  sit  haarde 
Sind  og  fæstede  den  nye  Tro,  da  skulde  de  leve 
tilsammen  i  Himmeriges  lyse  Rige.  Saa  lod  da 
Thorvør  og  den  gamle  Toke  sig  lede  af  hans 
Ord.  Paa  Sottesengen  lod  han  sin  Frænde 
Odinkar  kalde  til  sig  fra  Odense,  og  Biskoppen 
døbte  begge  de  gamle  og  mange  af  deres  Hus- 
stand. Der  gik  stort  Ry  af  denne  Omvendelse, 
og  Odinkar  skænkede  Fjalne  Resten  af  sit  Gods 
i  Jylland. 

Nu  er  at  fortælle,  at  Aage  og  Paine  bleve 
trætte  af  at  fare  ude.  De  var  bleven  store  Vi- 
kinger, som  deres  Fader  og  Farfader  havde 
været  før  dem,  og  havde  paa  Frankernes  og 
Maurernes  Kyster  vundet  sig  meget  Gods.  Men 
da  de  nu  styrede  mod  Danmark,  saa  spurgte  de, 
at  Toke  og  Thorvør  og  Fjalne  havde  ladet  sig 
kristne.  Da  de  kom  til  den  fædrene  Gaard,  laa 
Toke  og  droges  med  Døden,  og  Thorvør  var 
meget  svag.  De  sagde  intet  ondt  Ord  til  de 
gamle;  men  i  Enrum  talte  de  Fjalne  haardt  til, 
fordi  han  havde  misbrugt  deres  Faders  Alder- 
dom og  vendt  ham  bort  fra  hans  Fædres  Tro. 
Og  da  Fjalne  svarede  dem  med  Mildhed  og  talte 
til  dem  om  den  nye  Tro,  saa  lo  de  Haan  ad 
ham  og  sagde,  at  de  ikke  vilde  kendes  ved  ham 

som  deres  rette  Broder.  En  saadan  kristen 
Hund,  der  sad  hjemme  og  varmede  sig  ved 
Arnen  og  skyede  Mandsfærd,  var  ikke  bedre 
end  en  Slegfredsøn  at  regne.  Da  døde  Toke, 
og  Thorvar  fulgte  ham  i  Graven  Maanedsdagen 
efter.  Nu  skiftede  Aage  og  Paine  selv  alt  God- 
set imellem  sig;  men  Fjalne  forholdt  de  hans 
Fædrenearv  og  jog  ham  af  Gaarde. 

Fjalne  drog  nu  til  Kongen,  Harald  Gormssøn, 
som  selv  var  kristnet.  Han  laa  da  i  Roskilde, 
hvor  han  byggede  en  Kirke  til  den  hellige  Tre- 
foldigheds Ære.  Fjalne  fremstillede  for  ham, 
hvilken  Uret  han  havde  lidt,  og  bad  om  hans 
Hjælp.  Kongen,  som  allerede  havde  spurgt 
Aages  og  Palnes  Hjemfart,  frygtede  deres  Magt 
og  Anseelse,  men  lovede  dog  Fjalne  sin  Bistand, 
om  han  vilde  være  hans  Mand.  Dette  syntes 
Fjalne  et  godt  Tilbud,  og  han  lod  sig  fæste  til 
Kong  Haralds  Hird;  og  da  han  var  vis  ud  over 
sin  Alder,  blev  han  snart  Kongens  fortroligste 
Mand. 

Aage  havde  faret  meget  sammen  med  Ottar 
Jarl  i  Gotland.  Da  han  nu  havde  drukket  sin 
Faders  Gravøl,  drog  han  til  Jarlen  for  at  bejle 
til  hans  Datter  Ingeborg.  Han  havde  kun  sit 
Drageskib  og  en  Snekke  med  sig.  Paa  Hjem- 
rejsen agtede  han  sig  til  sin  Farfaders  Gods 
Slagelse  paa  Sjælland,  som  havde  været  styret 
af  Bryder  lige  siden  Aslags  Dage.  Han  havde 
hørt.   at  Bryden  var  ham  utro,   og  skikkede  nu 

Bud  fra  Gotland,  at  han  vilde  komme  selv.  Men 
Bryden  rejste  i  sin  Angst  til  Kong  Harald  i  Ros- 
kilde og  forestillede  ham,  at  den  store  Viking 
Aage  Tokesøn  kom  for  at  tage  al  den  Jord  i 
Haraldsted  og  Alfsted  i  Besiddelse,  som  Kon- 
gens Farfader  havde  inddraget  i  Slags  Dage. 
„Han  har  kun  to  Skibe  med,  Herre  Konge "  — 
sagde  Bryden;  og  Kongen  forstod  da,  at  det 
vilde  være  en  let  og  billig  Sag  at  overrumple 
ham.  Saa  lod  han  Fjalne  kalde  til  sig  og 
sagde : 

—  Vi  har  spurgt,  at  din  Broder  Aage  vil 
stævne  hid  til  Sjælland  og  kræve  os  for  det 
Leve,  som  vor  Farfader  inddrog,  medens  Slag 
for  ude.  Der  ligger  ingen  Vægt  paa,  om  hvad 
der  dengang  skete,  var  Ret  eller  Uret.  Det  er 
sagt,  at  Slag  var  en  vild  og  hedensk  Mand  og 
forbrød  sit  Gods  til  Kongen  i  Sagefald  og  Mande- 
bod. Men  hvad  enten  det  nu  er  saa  eller  ikke, 
da  skal  det  ingen  Tid  lykkes  ham  at  fravriste 
os,  hvad  der  nu  i  Mands  Minde  har  været 
Kongeleve.  Men  efterdi  du  er  en  vis  og  kristen 
Mand  og  os  saare  kær,  saa  har  vi  besluttet  at 
skænke  dig  i  Arv  og  Eje  en  Del  af  det  Leve, 
som  engang  har  tilhørt  din  Slægt.  Dette  Gods 
skal  du  kalde  Fjalnes  Leve,  paa  det  at  dine 
Brødre,  kan  vide,  at  vi  har  givet  dig  Erstatning 
for  det  Fædrenegods,  som  de  med  Uret  har  for- 
holdt dig. 

Kongen    skænkede    da    Fjalne    hans    Olde- 

Laurids  Bruun  :  Absalons  Saga.     I.  2 

fader  Alfs  Gaard  tilligemed  Halvdelen  af  Alfsted 
Herred  og  den  Jord,  der  laa  omkring  Sorø  og 
Tule  Søer  og  strakte  sig  helt  op  imod  Ringsted. 
Der  var  Sorø  Gaard,  Alfsted  Gaard.  Bjernede 
Gaard  og  Oldengaarden,  over  hundrede  Bol  i 
Skov,  Ager  og  Eng  tilsammen. 

Fjalne  takkede  Kongen  meget  for  hans  Gave. 
Det  Huseby,  der  laa  om  Alfsted  Gaard,  kaldte 
han  Fjalneslevemagle  (det  store  Fjalnesleve); 
men  der,  hvor  Ringsted  Aa  løber  sammen  med 
Næsby  Aa  og  danner  en  Bugt  som  Skel  mod 
Syd,  byggede  han  senere  hen  en  Gaard  af  ny, 
som  han  kaldte  Fjalneslevelille.  Her  boede  han 
selv  og  byggede  sig  en  Kirke  ret  ud  for  Gaar- 
den.  Efter  sin  Oldefader  Alf,  der  havde  ryddet 
Skoven  og  bygget  Alfsted.  tog  han  Tilnavnet 
Hvide,  fordi  ogsaa  han  var  lysere  af  Haar,  end 
Folk  var  flest. 

Da  nu  Tiden  kom  for  Aage  Tokesøns  Hjem- 
fart fra  Ottar  Jarl  i  Gotland,  sendte  Kongen  fire 
Skibe  ud  for  at  passe  ham  op.  I  Sundet  saa 
de  et  Drageskib  med  gyldent  Hoved  stævne  ned 
mod  Sjællands  Kyst,  og  Bryden.  som  var  med 
paa  Kongens  Skibe,  kendte  det  strax  som  Aage 
Tokesøns.  Mod  Aften  lagde  Dragen  ind  til 
Land,  og  Aage  og  hans  Mænd  gik  fra  Borde. 
De  slog  Telte  op  for  Natten  og  beredte  sig  til 
at  drage  til  Slagelse  den  næste  Morgen.  Men 
Kongens  Mænd  havde  deres  Spejdere  ude;  og 
da    Natten    laa    sort    over    Sundet,    faldt    Hird- 

mændene  over  Teltvagten,  trængte  ind  i  Aages 
Telt  og  dræbte  ham  paa  hans  Leje,  just  som 
han  for  over  Ende  for  Vaabenlarmen;  og  alle 
hans  Mænd  bleve  dræbte  med  ham,  der  de  kom 
til  med  Søvn  i  Øjne  og  Sværd  i  Haand  for  at 
værge  deres  Herre.  Saaledes  fik  Aage  Tokeson 
en  forsmædelig  Død. 

Da  Paine  spurgte  sin  Broder  Aages  Død, 
græmmede  han  sig  saa  meget,  at  han  blev  syg 
deraf;  thi  hvorledes  skulde  han  faa  Hævn,  da 
det  var  Kongen  selv,  som  havde  voldt  Udaaden. 
Han  bejlede  nu  til  sin  Broders  Brud  Ingeborg 
Ottarsdatter;  og  da  han  var  en  saare  rig  Mand, 
gav  Jarlen  ham  gerne  sin  Datter.  Baade  Paine 
og  Ingeborg  pønsede  bestandig  paa,  hvorledes 
de  skulde  faa  Hævn  for  Aage;  og  det  tyktes 
Paine,  at  han  aldrig  vilde  blive  ret  karsk  igen, 
før  Værket  var  øvet.  De  fik  nu  en  Søn,  som 
de  kaldte  Toke  efter  hans  Farfader.  Han 
voxede  sig  tidlig  stærk  og  smuk,  og  fra  Barns- 
ben øvedes  han,  som  Sæd  var  i  Slægten,  til  al 
Slags  Daad,  og  det  sagdes  om  ham,  at  hvad 
han  vilde,  det  kunde  han,  og  hvor  han  ikke 
kunde  komme  over  med  aaben  Færd,  der  for- 
stod han  at  gøre  sig  lille  og  lempe  sig  igennem, 
hvor  Hul  var  i  Gærdet. 

Aarene  led,  og  Hævnværket  var  endnu  ikke 
øvet,  da  Paine  blev  syg  og  følte,  at  Døden  søgte 
til  hans  Gaard.  Skønt  Toke  da  endnu  ikke  var 
fuldvoxen,  kaldte  Paine  ham  dog  til  sit  Leje  og 

tog  det  Løfte  af  ham,  at  han  vilde  tage  Hævn 
op  efter  ham.  Toke  lovede  det;  og  Vidne  var 
hans  Moder  Ingeborg,  der  sad  med  Tokes 
Haand  i  sin. 

Fjalne  var  altid  Kong  Haralds  fuldtro  Mand: 
og  da  Toke  holdt  fredelig  Omgang  med  Kon- 
gen, paa  det  at  han  ikke  skulde  ane  Uraad,  saa 
raadede  Fjalne  i  sin  Visdom  bestandig  Kongen 
til  at  være  paa  sin  Post  og  ikke  tro  hans  Ven- 
skab, men  heller  ikke  byde  ham  aaben  Fejde. 
Thi  Fjalne  kendte  vel  sin  Broder  Palnes  Sind, 
og  det  anede  ham,  hvilket  Hverv  han  havde  lagt 
paa  Tokes  unge  Skuldre,  da  Døden  tog  ham 
selv,  før  Hævnen  var  øvet. 

Nu  er  at  fortælle,  at  da  Kong  Harald  engang 
laa  med  halvtredsindstyve  Skibe  under  Born- 
holms Kyst  og  havde  spærret  sin  Søn  Svends 
Flaade  inde  i  Vigen,  da  kom  Palnetoke,  som 
han  kaldtes  med  sin  Faders  og  sit  eget  Navn  i 
ét,  samme  Nat  paa  Hjemfart  fra  sin  Vikingefærd 
i  Bretland.  Han  havde  fireogtyve  Skibe  og 
lagde  sig  i  Læ  af  Klippen,  at  ikke  Kongens 
Mænd  fra  Skibene  skulde  faa  Øje  paa  ham. 
Men  samme  Nat  gik  han  hemmeligt  i  Land  for 
at  udspejde  Kongens  Færd.  Han  kom  da  til 
en  Skov,  og  der  inde  saa  han  en  Vagtild  blusse 
op  under  de  høje  Træers  Kroner.  Omkring 
Ilden  laa  flere  af  Kongens  Mænd.  Han  stand- 
sede og  lyttede  og  kendte  nu  sin  Farbroder 
Fjalnes  Stemme.     Han  forstod  da,  at  den,  han 


21 


talte  til,  men  som  han  ikke  kunde  kende,  fordi 
han  stod  mellem  ham  og  Baalet,  maatte  være 
Harald  Gormssøn  selv.  I  det  samme  bukkede 
Kongen  sig  hen  over  Baalet  for  at  varme  sit 
Bryst  og  sine  Hænder.  Toke  havde  godt  og 
sikkert  Sigte,  og  han  saa,  at  Lejligheden  nu 
var  kommen  til  at  øve  den  Gerning,  han  havde 
lovet  sin  Fader  at  øve.  Han  sigtede  da  og 
skød;  og  da  han  var  en  fortrinlig  Skytte,  som 
sjælden  fejlede  sit  Maal,  saa  for  Pilen  ind  i 
Bagen  paa  Kongen,  og  saa  stærk  var  Tokes  Bue, 
at  Pilen  ikke  standsede,  før  den  var  naaet  igen- 
nem hele  Kongens  Krop  og  stak  ham  ud  af 
Halsen. 

Saaledes  dræbte  Toke  Palnesøn  den  Konge, 
som  havde  ladet  hans  Farbroder  dræbe  og  ranet 
hans  Gods;  og  det  tyktes  ham  en  hæderlig  Daad 
at  dræbe  den  Mand,  der  havde  svigtet  sine 
Fædres  Tro  og  forstødt  sin  Søn  og  nu  stod  ham 
efter  Livet,  fordi  han  var  en  ærlig  Viking  og  en 
trofast  Hedning. 

Da  Fjalne  saa  Kongen  styrte,  anede  det  ham, 
hvem  Pilen  tilhørte.  Forsigtig  drog  han  den 
ud  af  Kongens  Lig.  Den  var  guldomvunden,  og 
han  kendte  den  som  Palnetokes.  Saa  hyldede 
han  Kongens  Lig  til  og  bad  hans  Mænd  at  sige 
til  den  menige  Mand,  at  han  var  falden  i  aaben 
Fejde.  Thi  hans  Konge  og  Herre  syntes  ham 
en  bedre  Død  værdig  end  at  falde  for  Snig- 
morderhaand.     Men  Pilen  stak  han  til  sig  og 


22 


gemte  den,  for  at  den  kunde  tale,  naar  Tid  var 
at  øve  Ret  for  Drabet. 

Nu  blev  Svend  hyldet  til  Konge  paa  alle  Dan- 
marks Ting;  og  alle  de,  der  aabenlyst  eller 
hemmeligt  var  blevet  deres  Fædres  Guder  tro 
og  havde  lidt  ilde  derfor  under  hans  Fader. 
Kong  Harald,  hilste  ham  med  hej  Glæde;  men 
Biskopperne,  og  mellem  dem  den  gamle  Odin- 
kar af  Odense,  græmmede  sig  saare,  og  mange 
af  Præsterne  i  Jylland  blev  fordrevne  af  Bøn- 
derne. 

Strax  efter  Snigmordet  drog  Palnatoke  atter 
paa  Vikingefærd,  fordi  han  ikke  vilde  drikke 
Kongens  Gravøl  med  Kong  Svend  og  ikke  vilde 
fortælle  Svend,  der  havde  været  hans  Foster- 
søn, hvad  Udaad  han  havde  øvet  mod  hans 
Fader. 

Da  Kong  Svend  var  uskyldig  i  sin  Faders 
Drab,  saa  drog  Fjalne  med  alle  sine  Mænd  fra 
Fjalnesleve  til  ham  og  bød  sig  til  at  være  hans 
Hirdmand,  som  han  havde  været  hans  Fader 
Kongens. 

Svend  tog  vel  imod  ham  og  viste  ham  al 
den  Ære,  som  tilkom  hans  Faders  fortroligste 
Mand.  Da  Fjalne  havde  frembaaret  sit  Ærende, 
svarede  Kongen: 

—  Godt  og  ærefuldt  synes  os  dit  Tilbud;  men 
hvorledes  er  det?  Vi  har  hørt  sige.  at  du  ikke 
bekender  dig  til  dine  Fædres  Tro?  Er  det  saa 
eller  ikke? 

—  Det  er  ikke  saa,  Herre  Konge  —  svarede 
Fjalne  —  Jeg  bekender  mig  ikke  alene  til  min, 
men  ogsaa  til  Eders  Faders  Tro;  thi  baade 
Eders  og  min  Fader  var  kristnede  Mænd. 

Da  tav  Kongen;  thi  Svaret  syntes  ham  godt 
og  dristigt;  og  han  vidste  intet  fuldgyldigt  Svar 
at  give  ham  igen.  Saa  bed  Fjalne  Kongen  Ga- 
ver, og  Kongen  gav  ham  Gaver  igen;  og  Fjalne 
var  siden  da  Kong  Svends  Mand,  som  han 
havde  været  Kong  Haralds. 

Kongen  kunde  nu  ikke  længer  opsætte  at 
drikke  sin  Faders  Gravøl.  Han  lod  da  gaa 
Langfarts  Bud  til  sin  Fosterfader  Palnetoke,  at 
han  maatte  komme  nu  eller  aldrig.  Budet  fik 
Svar  med  tilbage,  at  Palnetoke  skulde  være  rede 
og  give  Mede  til  den  bestemte  Tid. 

Dagen  kom,  og  alle  Mænd  var  bænkede  i 
Kongens  Hal,  undtagen  ene  Palnetoke  og  hans 
Mænd.  Da  begyndte  Kongen  at  drikke  med  sin 
Hird,  og  først  ved  anden  Dags  Gildet  mødte 
Palnetoke  og  hans  Følge  i  Kongens  Gaard.  Han 
blev  vel  modtagen  og  vist  til  Sæde,  hvor  Plads 
var  bestemt  for  ham  og  hans  Mænd.  Men  bedst 
som  Gildet  var  i  Gang,  rejste  Fjalne  sig  fra  sin 
Plads,  som  var  nær  Kongens.  Han  gik  hen  til 
Kongen  og  hviskede  længe  med  ham.  Alle 
Mænd  i  Hallen  saa,  at  Kongen  skiftede  Farve; 
han  blev  bleg  og  rød  og  bleg  igen;  og  hans 
Blik  hæftede  sig  stort  og  længe  paa  Palnetoke. 
Da  saa  alle  Mand,  at  Fjalne  løste  en  Pil  ud  af 

sin  Kappe.  Den  var  lang  og  svær  og  guld- 
omvunden;  men  der  sad  gammelt  Blod  paa 
Guldet.  Kongen  tog  Pilen  i  sin  Haand  og  be- 
tragtede den  saa  længe,  at  hans  Haand  begyndte 
at  ryste.  Saa  gav  han  den  til  sin  Kammer- 
svend, som  stod  bag,  og  bed  ham  at  bære 
Pilen  fra  Mand  til  Mand  Hallen  rundt.  Alle 
rystede  paa  Hovedet,  og  ingen  vilde  kendes  ved 
Pilen.  Men  da  Svenden  kom  til  Palnetoke,  da 
sprang  denne  op  fra  sit  Sæde  og  raabte  saa 
højt,  at  alle  kunde  høre  det: 

—  Giv  mig  Pilen;  thi  den  hører  mig  til. 

Da  sprang  ogsaa  Kongen  op  fra  sit  Sæde,  og 
alle  Mand  med  ham. 

—  Hvor  skiltes  du  sidst  ved  denne  Pil,  Toke 
Palnes  Søn? 

Palnetoke  traadte  frem  paa  Hallens  Gulv  og 
alle  hans  Mænd  med  ham.  Saa  vendte  han  sig 
mod  Kongen  og  sagde: 

—  Tit  har  jeg  føjet  dig,  Fostersøn,  og  jeg 
skal  ogsaa  nu  give  dig  Svar  paa  dit  Spørgs- 
maal.  Bedre  var  det  vist,  om  du  havde  æsket 
det  af  mig  i  Enrum  end  her  for  alle  Mænds 
Øre.  —  Jeg  skiltes  fra  denne  Pil,  dengang  jeg 
gav  din  Fader  Banesaar.  Den  har  siddet  i  hans 
Krop  fra  Bagen  til  Halsen.  Skønt  det  tykkes 
mig  for  stor  en  Ære  for  den,  der  volder  dette 
('.ildebrud,  saa  vil  jeg  dog,  at  den  nu  skal 
ramme  din  Faders  bedste  Mand  for  hans  onde 

Raad  og  sidde  i  hans  Krop  fra  Halsen  til 
Bagen. 

Dermed  lagde  han  Pilen  paa  Buen,  og  den 
for  hvinende  gennem  Hallens  Luft,  til  den  ramte 
Fjalnes  Hals  og  gennemborede  ham,  som  Palne- 
toke  havde  lovet.  Fjalne  faldt  frem  over  Bordet 
og  var  ded.  Palnetoke  og  hans  Mænd  sprang 
over  Ilden,  slog  sig  ud  gennem  Hallens  Dør  og 
undflyede  Døden.  Sidenhen  drog  de  til  Julin 
i  Vendernes  Land.  Der  byggede  Palnetoke 
Jomsborg,  og  han  og  hans  Mænd  fejdede  som 
Vikinger  sammen  med  Venderne  paa  deres 
Fædreland,  efterdi  de  var  fredløse  Mænd  i  Dan- 
mark for  Kong  Haralds  Mord. 

Fjalnes  Efterkommere  vare  gode  kristne 
Mænd.  De  bar  ligesom  han  Tilnavnet  Hvide, 
sad  hjemme  paa  Fjalnesleve  og  skøttede  mere 
om  fredelig  Gerning  end  om  Krigerære.  Ny 
Jord  lagde  de  under  Plov  og  ryddede  endnu  et 
mægtigt  Stykke  af  den  store  Egeskov;  og  deres 
Rigdom  og  Anseelse  voxede  bestandig. 

Fjalnes  Sønnesøns  Søn  hed  Skjalm.  Han 
hørte  fra  Barnsben  om  sine  Forfædres  Bedrifter, 
og  det  tyktes  ham  tidlig,  at  der  var  større  Hæ- 
der at  tjene  hos  Kongen  end  ved  at  sidde  stille 
paa  sin  Faders  Gaard.  Da  han  blev  fuldvoxen, 
drog  han  til  Kong  Svend  Estridsen  og  bød  sig 
til  at  være  hans  Mand.  Kongen  tog  meget  vel 
imod  ham  og  gjorde  ham  til  en  af  sine  bedste 
Mænd. 

Da  Svend  stredes  med  Harald  Haarderaade 
ved  Nisaa,  redte  Skjalm  ti  fulde  Skibe.  Men 
Kongens  Mænd  maatte  fly,  fordi  de  var  færre 
i  Antal  end  Haralds.  Skjalm  Hvide  blev  ramt 
af  en  Pil;  men  han  ænsede  ikke  Saaret  og  ved- 
blev at  stride,  indtil  Blodet  løb  i  strid  Strøm 
ned  ad  hans  Bryst.  Da  blev  han  med  ét  ganske 
bleg  og  faldt  om  paa  Skibet.  Hans  Mænd  troede 
ham  død  og  flyede.  Aslag,  hans  Styresmand, 
tog  ham  paa  sine  Skuldre,  at  ikke  Liget  skulde 
falde  i  Fjendens  Haand.  Da  entrede  Haralds 
Mænd  Skibet  og  førte  Aslag  og  hans  Herre  over 
paa  Kongens  Skib.  Da  nu  Harald  saa,  at 
Skjalm  ikke  var  død,  saa  skænkede  han  ham 
Livet  for  hans  Ungdoms  og  Tapperheds  Skyld 
og  fordi  han  vidste,  at  Skjalm  var  af  en  rig 
og  saare  anset  Slægt.  Efter  at  Slaget  var  endt, 
førtes  Skjalm  bort  som  Fange  paa  et  af  Kon- 
gens Skibe.  Men  en  Nat  udfor  Gedesø,  da 
ingen  Stjerne  var  at  se  paa  Himlen,  og  alle 
Mand  sov  ved  Tofterne,  bestak  Skjalm  Vagten 
til  at  løse  hans  Baand.  Han  sprang  da  i  Søen 
og  svømmede  i  Land.  Saa  drog  han  hjem  til 
Fjalnesleve,  og  Kong  Svend  belønnede  ham  for 
hans  Mod  og  Tapperhed,  gjorde  ham  sidenhen 
til  Høvedsmand  over  hele  Sjælland  og  gav  ham 
1  faraldsted,  som  hans  Forfædre  havde  ejet.  til 
Høvdingesæde. 

Som  Skjalm  var  Kong  Svends  tro  Mand  ind- 
til   hans    Død,    saaledes   blev   han    ogsaa    hans 

Sønners  bedste  Mand;  men  fremfor  dem  alle 
elskede  han  Erik  Ejegod.  Da  Erik  blev  Konge, 
begyndte  Venderne  atter,  i  Ledtog  med  Jorns- 
vikingerne,  at  hærge  paa  de  danske  Kyster. 
Engang  overfaldt  de  mellem  Lolland  og  Falster 
Skjalms  Broder  Audun  Hvide.  De  vilde  be- 
lægge ham  med  Baand  for  at  kræve  Løsepenge 
for  hans  Liv,  men  Audun  vilde  ikke  taale  noget 
Baand  og  værgede  sig  saa  haardt,  at  de  slog 
ham  ihjel.  Da  Skjalm  spurgte  denne  Tidende 
om  sin  Broder,  drog  han  rundt  paa  Sjællands 
Herredsting  og  stævnede  Almuen  til  Hævn  for 
Drabet  paa  en  af  Sjællands  bedste  Mænd.  Med 
sine  Sjællandsfarere  indtog  han  nu  Jomsborg  og 
gjorde  hele  Rygen  skatskyldigt  til  den  danske 
Konge.  Paa  Rygen  valgte  han  en  Hob  ud  af 
de  fornemste  i  Landet.  Dem  lod  han  bagbinde 
og  lod  opskære  deres  Buge  med  skarpe  Knive, 
saa  at  Indvoldene  væltede  ud.  Saa  lod  han 
dem  binde  til  Pæle  ved  deres  Tarme  og  jage 
i  Runddans  om  Pælene,  til  de  havde  løbet  hele 
Tarmen  ud  og  styrtede  døde  om. 

Saaledes  var  der  nu  endelig  taget  Hævn 
baade  for  Auduns  Drab  og  Vendernes  mange 
Overfald  paa  sagesløse  danske,  men  ogsaa  for 
Skjalms  Oldefader  Fjalnes  Drab  ved  Jomsborg- 
vikingen  Palnetokes  Pil.  Kong  Erik  gjorde 
Skjalm  til  Høvedsmand  over  al  Rygen,  og  saa 
stort  Lov  gav  han  ham,  at  da  han  —  Kongen 
—  drog  til  det  hellige  Land  for  at  sone  Drabet 

paa  sine  fire  Huskarle,  som  han  havde  myrdet 
i  Vildelse  for  en  vælsk  Spillemands  underfulde 
Harpeslag  —  da  gav  han  Skjalm  sin  kæreste 
Søn  Knud  til  Fosterson  og  bad  ham  vogte  ham 
vel,  til  han  kom  tilbage. 

Knud  var  fedt  i  Roskilde  næst  Skjalm  Hvides 
Høvdingegaard.  Nu  optugtedes  han  sammen 
med  Skjalms  egne  Sønner  paa  Fjalnesleve.  og 
de  fik  ham  alle  saare  kær,  men  ingen  dog  mere 
end  Asger,   som  var  ham  nærmest  i  Aar. 

Da  Skjalm  mærkede,  at  Døden  nærmede  sig, 
samlede  han  sine  Sønner  om  sig  og  skiftede  sit 
Gods  imellem  dem.  Toke,  den  ældste,  gav  han 
Fjalneslevemagle  med  den  Gaard,  som  han 
havde  bygget  paa  Sor-Øen.  Hos  ham  skulde 
Fru  Signe  sidde  Enke.  Den  anden,  Sune,  gav 
han  Oldengaarden.  Asger,  den  tredje,  fik 
Fjalneslevelille  med  al  den  Jord  i  Sigersted,  som 
dertil  hørte.  Ebbe  fik  Bjernedegaard  og  Knar- 
drup;  og  til  sin  Datter  Cæcilie  og  hendes  Mand, 
Peder  Torstenssøn,  skænkede  han  i  Arv  og  Eje 
den  Gaard,  han  havde  bygget  til  dem  nord  for 
Søen,  og  som  de  kaldte  Pedersborg.  Alle  disse 
Gaarde  laa  saa  nær  hverandre,  at  Hvidebrødrene 
kunde  ride  fra  Gaard  til  Gaard  uden  at  træde 
fremmed  Mands  Eje.  Og  som  de  levede  paa 
deres  Fædres  Gaard,  det  store  og  det  lille  Fjal- 
nes  Leve,  saa  glemte  de  aldrig,  at  de  var 
Fjalne  Hvides  Ætlinger,  og  trods  det,  at  deres 
Fader  Skjalm  havde  taget  Blodhævn  over  Paine- 


29 


tokes  Æt,  saa  blev  der  end  bestandig  Uvenskab 
tilbage  mellem  de  to  store  Grene  af  den  samme 
Stamme,  den  sjællandske  og  den  fynske. 

Til  Palnetokes  Æt  hørte  Jyden  Svend  Thor- 
gunnesøn,  der  var  en  Broder  til  Kong  Eriks 
Dronning  Bodil  og  selv  havde  Kongeblod  i  sine 
Aarer,  eftersom  hans  Moder  stammede  ned  fra 
Knud  den  stores  Søster  Gyde  i  Ægteskab  med 
Erik  Hladejarl.  Af  hans  Sønner  var  de  to  store 
Vikinger,  som  paa  det  sidste  forsagede  Verden 
og  drog  til  det  hellige  Land,  hvor  de  døde.  Den 
tredje,  Kristian  Svendssøn,  var  Kong  Niels's 
gode  Mand.  Han  havde  en  Søn,  Æskild,  der 
var  Kannik  i  Roskilde,  da  Skjalm  Hvide  døde. 
Men  den  største  af  Svends  Sønner  var  dog 
Asger,  den  ældste.  Han  blev  Skjalm  Hvides 
Medbejler  til  Kong  Eriks  Gunst;  og  da  Kongen 
gav  Skjalm  sin  Søn  til  Opfostring,  saa  gjorde 
han  med  Pavens  Samtykke  Asger,  der  var  Bi- 
skop i  Lund,  til  Ærkebiskop  for  Danmark,  Norge 
og  Sverige.  Han  blev  saaledes  den  første 
Ærkebisp  i  Norden. 

Saa  stor  en  Mand  var  der  i  Palnetokes  Æt, 
da  Skjalm  døde,  og  Hvidebrødrene  sad  tilbage 
hver  paa  sin  Gaard. 

Af  Skjalms  Sønner  var  Asger  den,  der  blev 
bedst  gift.  Hans  Hustru,  Inger,  var  en  Datter 
af  en  svensk  Jarl  fra  Gotarige,  Erik,  som  kaldtes 
Falstring,  fordi  han  blev  Kongens  Høvedsmand 
over  Falster;  han  fik  Høvdingesæde  paa  Harald- 

sted  Kongsgaard  og  var  gift  med  Cæcilie,  som 
var  en  Datter  af  Kong  Knud  og  hans  Dronning, 
Edele  af  Flandern.  Da  Kong  Knud  blev  slaaet 
af  Jyderne  i  Albani  Kirke  i  Odense,  flygtede 
Dronning  Edele  til  Flandern  med  sin  Sen  Karl, 
Cæcilies  Broder;  og  da  Grev  Balduin  af  Flan- 
dern døde  uden  Arvinger,  saa  indsatte  han  sin 
Fætter  Karl  danske  til  Greve  over  Flandern. 
Karl  danske  var  stærk  og  from  og  stille  og  ind- 
lagde sig  megen  Berømmelse  ved  at  drage  paa 
Korstog  til  det  hellige  Land. 

Asger  fik  saa  meget  Guld  og  Sølv  i  Medgift 
med  sin  Hustru,  Inger,  at  han  blev  den  rigeste 
af  alle  Hvidebrødrene  og  kaldtes  overalt  paa 
Sjælland  med  Tilnavnet  Rig. 


DRØM  OG  DAAD 


I 

Hertug  Knud  Lavard  havde  været  paa  Uden- 
landsfærd  i  Flandern,  hvor  han  havde  gæstet 
sin  Frænde  Karl  af  Danmark,  som  havde  vist 
ham  megen  Hæder  og  bedt  ham  bringe  en  Hil- 
sen til  hans  kære  Søster  Cæcilie  paa  Haraldsted, 
hvem  han  ikke  havde  set,  siden  hans  Moder 
tog  ham  med  til  Flandern  efter  hans  Faders 
Drab. 

Da  Hertugen  nu  agtede  sig  til  Haraldsted,  saa 
vilde  han  ved  samme  Lejlighed  hilse  paa  sin 
Fostermoder  Signe,  Skjalms  Enke,  og  hendes 
Sønner,  Hvidebrødrene. 

Der  var  da  nogen  Misstemning  mellem  Cæ- 
cilie Kongedatter  og  Skjalm  Hvides  Sønner, 
fordi  hendes  Husbond,  Jarlen,  paa  sidste  Lands- 
ting havde  rejst  det  gamle  Krav,  at  Præsterne 
skulde  skille  sig  ved  deres  Hustruer;  thi  saa 
havde  Paven  paabudt  allerede  for  flere  Aar  siden, 
og  Ærkebiskop  Asger  Svendssøn  af  Tokes  Æt 
var  meget  nidkær  i  denne  Sag.  Men  Skjalm 
Hvides  Datter  Mogga  var  gift  med  Domprovst 
Peder  i  Roskilde;  og  da  Kannikerne  valgte  ham 

til  Biskop  efter  Arnold  den  gamle,  saa  krævede 
Ærkebispen,  at  han  skulde  skille  sig  ved  Mogga, 
og  Erik  Jarl  støttede  dette  Krav  som  Kongens 
Lensmand.  Derover  harmedes  nu  Hvidebrø- 
drene; thi  de  mente,  at  Asger  krævede  dette, 
fordi  han  vidste,  at  Biskop  Peder  som  Rigets 
første  Bisp  vilde  blive  hans  Efterfølger,  og  han 
undte  ikke  Fjalnes  Æt,  for  det  gamle  Fjendskab, 
som  var  mellem  Slægtens  to  Grene,  at  Skjalm 
Hvides  Sønner  skulde  tælle  en  Ærkebiskop  og- 
saa  i  deres  Æt. 

Cæcilie  og  Jarlen  lod  dog  nu  gaa  Bud  til 
Hvidebrødrene,  at  Knud  Hertug  var  paa  Harald- 
sted og  vilde  takke  dem  for  deres  Komme.  De 
havde  Hertugen  saare  kær;  og  Sankt  Hansdag 
red  de  da  samlede  til  Kongsgaarden. 

Da  Nadveren  var  spist,  rejste  Jarlen  og  hans 
Gæster  sig  fra  Langbordene  og  gik  udenfor;  thi 
Solen  havde  brændt  hele  Dagen,  og  i  Hallen  var 
der  meget  varmt. 

Jarlens  Svende  bar  Bordene  ud  under  de 
gamle  Træer  foran  Huset.  Vin  og  Ol  blev  baa- 
ret  frem,  og  alle  bænkede  sig  igen  efter  Rang 
og  Stand. 

Hertug  Knud  sad  paa  Jarlens  hojrc  Haand. 
Han  havde  en  blaa,  tysk  Kappe  (»ver  sin  Skar- 
lagensskjorte,  og  hans  Sværdbælte,  som  var  af 
Guld,  lyste  i  Aftensolen.  Han  var  hej  og  bred 
(-»ver  Skuldre,  havde  brunt,  krøllet  Haar  og  store, 
spillende  Øjne,   der  fangede  alt.     Dertil  var  han 

rask  i  Tale  og  Adfærd;  og  det  sagdes  om  ham, 
at  hvad  man  bad  af  ham,  det  gav  han  strax  og 
gerne. 

Jarlen  var  en  meget  hej  Mand.  Han  holdt  sit 
Hoved  frem  for  Halsen  som  en  Hest,  havde  rød- 
ligt, tvedelt  Skæg  og  en  dyb  Fure  fra  Næse- 
roden op  igennem  Panden.  Det  sagdes  om 
ham,  at  han  vilde  sin  Vilje,  men  han  var  noget 
sen  i  sin  Jarlefærd  og  tog  Raad  af  sin  Hustru 
i  alle  Sager. 

Fru  Cæcilie  var  hej  og  vel  bygget.  Hun 
havde  en  bøjet  Næse  og  sort  Haar,  der  var 
begyndt  at  graane  i  Tindingerne.  Det  kendtes 
paa  det  hvasse  Blik  i  hendes  store,  mørkegraa 
Øjne,  at  hun  var  en  myndig  Konges  Datter;  men 
det  sagdes  ogsaa,  at  hun  ikke  forstod  den  Kunst 
at  glemme. 

Knud  Hertug  og  Jarlen  sad  paa  Langsiden  op 
mod  Huset;  men  overfor  dem  paa  den  anden 
Langside  var  Hvideslægten  bænket. 

Toke,  den  ældste  af  Brødrene,  —  den  be- 
sindige, som  han  kaldtes  —  var  askegraa  af 
Haar  og  allerede  temmelig  skaldet  fortil.  Hans 
Pande  var  høj  og  hvælvet,  og  hans  Hænder 
usædvanlig  hvide,  men  paa  Kinderne  var  han 
rød  og  vejrbidt. 

Næst  ham  sad  Sune  den  tavse,  som  han  kald- 
tes; han  var  lys,  meget  haaret  af  Lød  og  havde 
en  usædvanlig  stor  Mund  med  røde,  uskønne 
Læber. 

Saa  fulgte  Asger  Rig.  Han  var  en  statelig 
Mand  og  den  af  Brødrene,  som  havde  det  lyseste 
Haar.  Han  var  af  Middelhøjde,  men  meget 
bred  af  Bringe.  Hans  Skæg  var  blødt  og  havde 
et  usædvanlig  smukt  Fald,  men  smukkest  var 
dog  hans  Øjne.  De  var  blaa,  temmelig  store 
og  meget  udtryksfulde.  Han  var  beskeden  og 
alvorlig  i  sin  Færd;  og  det  sagdes  om  ham,  at 
han  havde  langt  til  Vrede  og  var  saa  ædel  af 
Sind,  at  hans  Venskab  var  en  Skat  at  eje.  Selv 
mod  sin  Fjende  var  han  uden  Svig. 

Den  yngste  Broder,  Ebbe,  kaldtes  den  muntre. 
En  Fold  ved  hans  venstre  Øjelaag  gjorde,  at 
det  saa  ud,  som  om  han  altid  lo. 

Paa  Knuds  venstre  Side  sad  Peder  Torstens- 
søn,  Hvidebrødrenes  Svoger.  Han  var  navn- 
kundig for  sit  forvovne  Mod  og  for  sin  For- 
stand paa  Heste.  Hans  Øjne  var  næsten 
sorte  og  gnistrede  som  Ildsluer,  naar  han  var 
vred. 

Nederst  ved  Bordet  sad  Stig  Hvide,  Tokes 
ældste  Søn.  Han  kaldtes  fremfor  de  andre  med 
Slægtsnavnet  Hvide,  fordi  han  var  den  ældste 
af  Skjalm  Hvides  Sønnesønner.  Han  var,  da 
denne  Saga  begynder,  kun  atten  Aar  gammel; 
og  det  var  første  Gang,  at  han  var  med  i  Mænds 
Lag.  Det  vilde  Signe,  fordi  hun  ønskede,  al 
Knud  1  lertug  skulde  se  ham  og  tage  ham  til 
Væbner  ved  sin  Hird  i  Slesvig. 

Af  dem,  som  sad  paa  Kvindebænken,  er  Cæ- 

cilie  allerede  nævnt.  Paa  Hæderspladsen  næst 
hende  sad  Signe,  Skjalms  Enke.  Hun  var  fyldt 
halvfjerdsindstyve  Aar,  havde  hvide  Haar  og 
var  noget  sammenfalden  i  Ryggen.  Hendes 
Ansigt  var  fuldt  af  tætte  Rynker,  og  hendes 
Mæle  noget  utydeligt  for  Tandløshed,  og  hun 
rystede  paa  sine  Hænder,  naar  noget  angreb 
hendes  Sind.  Det  sagdes  om  hende,  at  hun 
var  forkyndig. 

Næst  hende  sad  Tokes  Hustru  Gyde,  som 
var  meget  svær  og  temmelig  ugidelig;  dernæst 
Cæcilie,  Signes  Datter,  Peder  Torstenssons  Hu- 
stru. Hun  var  blid  af  Sind  og  kendt  for  sine 
fagre  Hænder,  dem  hun  gerne  holdt  frem,  saa 
at  alle  kunde  se  dem. 

Ved  hendes  Side  sad  Mogga,  Peder  Biskops 
fraskilte  Hustru.  Hun  var  temmelig  svær  i  An- 
sigtet og  havde  store  Øjne  med  et  tungsindigt 
Udtryk.  Hun  tog  sig  Skilsmissen  fra  Peder 
meget  nær  og  gjorde  alt  for  at  forny  deres  Sam- 
liv. Signe,  hendes  Moder,  havde  meget  ondt 
af  hende,  men  mente  dog,  at  intet  stod  til  at 
ændre,  og  at  hun  burde  lade  den  Sten  ligge, 
som  hun  ikke  orkede  at  rokke. 

Saa  fulgte  Sunes  Hustru  Cæcilie,  den  tredje 
i  Laget  af  dette  Navn.  Hun  var  af  tarvelig  Her- 
komst, men  vel  lidt  af  alle  for  sine  muntre 
Svar. 

Hos  hende  sad  Inger,  Asgers  Hustru.  Det 
var  ferste  Gang,   at  hun  var  hjemme  fra  efter 

Esberns  Fødsel;  thi  just  i  disse  Dage  havde  hun 
vænt  Barnet  fra.  Medens  hun  sad  her  imellem 
Slægten,  var  hendes  Hu  hos  Drengen.  Hun 
lignede  i  Væxten  sin  Fader  Jarlen  og  bar  sit 
Hoved  som  en  ædel  Hest.  Hun  var  rødblond, 
og  hendes  Haar  var  udslaaet  saa  langt,  at  hun 
kunde  sidde  paa  det.  Hun  havde  en  høj,  smal 
Pande;  hendes  Øjne  var  blaa  og  smalle  og 
havde  et  drømmende  Udtryk,  som  saa  hun  langt 
hen.  Hun  tænkte  mere,  end  hun  talte;  men  den, 
som  engang  havde  siddet  hos  og  hørt  hendes 
dybe,  bløde  Stemme,  fuld  af  Klang  —  glemte 
den  ikke.  Skønt  hun  elskede  sin  Husbond  højt 
og  han  hende,  saa  hændtes  det  dog,  at  der  var 
Uenighed  imellem  dem,  fordi  hun  hørte  mere 
efter  sin  Moders  Raad,  end  Asger  skøtted  om. 
Saa  var  der  ogsaa  nu  Misstemning  mellem 
Ægtefolkene,  fordi  det  tyktes  hende,  at  hendes 
Moder  havde  Ret  i  Striden  om  Præsternes  Skils- 
misse. 

Efter  hende  sad  Ragnhild,  Ebbes  Hustru. 
Hun  var  lille  og  mørkøjet,  meget  sikker  i  sit 
Væsen,  og  det  sagdes  om  hende,  at  hun  var 
paaholdende  og  nærsom. 

Margrethe,  den  yngste  Skjalm  Hvides  Datter, 
var  den  eneste,  som  manglede  i  Laget.  Hun 
sad  Nonne  i  Vor  Frue  Kloster  i  Roskilde  siden 
hendes  Fæstemands  Dod. 

Medens  de  nu  sad  ude  og  drak  over  Bordet, 
fortalte  Knud  Hertug  om  sin  Færd  til  Flandern 
og  om  Karl  danskes  store  Ry.  Dernæst  spurgte 
Jarlen  ham  om  Nyt  fra  Kongens  Sons,  Maagens 
Nielsens,  Bryllup  i  Ribe,  hvor  Hertugen  havde 
dvælet  nogle  Dage  paa  Hjemrejsen. 

—  Jeg  havde  en  Strid  med  Henrik  Skatelar 
—  sagde  Knud  Lavard  —  Min  Hofmandsdragt 
stak  ham  i  Øjnene,  og  vi  skiftede  Ord  derom. 
Mig  har  han  aldrig  huet,  og  bedre  blev  det  ikke 
nu,  da  hans  Hustru,  Ingrid  Ragnvaldsdatter,  er 
løbet  fra  ham  for  ond  Behandling.  Hun  har 
hemmelig  søgt  Tilflugt  hos  mig,  og  jeg  holder 
hende  skjult  for  hans  Vrede  paa  et  sikkert 
Sted;  men  det  aner  ham,  at  jeg  ved  noget 
derom. 

—  Der  vil  —  sagde  Signe  —  komme  meget 
ondt  af  denne  Sag,  Fostersøn,  og  nogen  Ret  har 
du  ikke  til  at  skjule  anden  Mands  Hustru. 

—  Det  er  sandt  —  svarede  Knud  —  men  det 
tyktes  mig  dog  ilde,  at  hun,  som  blev  given 
næppe  mandvoxen  til  den  halvgamle  Krøbling 
samme  Dag,  som  Ingeborg  og  jeg  blev  viet  til 
hinanden,  at  hun  skal  taale  Overlast  af  ham, 
fordi  hun  er  yngre  og  skønnere. 

—  Det  er  alligevel  ikke  Ret,  Fostersøn!  — 
sagde  Signe. 

—  Mig  synes  —  begyndte  nu  Jarlen  for  at 
sprede  Misstemningen  —  at  Hertugen  talte  om 
et  Billede,    som  min  Svoger  Karl  gav  Jer  ved 

Afrejsen.     Det  er  vel  ikke  saa,   at  I  har  bragt 
det  med? 

Knud  tog  Billedet  frem  fra  sin  Brystlomme. 
Det  var  malet  paa  Træ  og  sad  i  en  lukket 
Ramme.  Han  aabnede  Spændet  og  rakte  Bille- 
det til  Jarlen;  men  Cæcilie  stod  op,  gik  hen  og 
saa  over  sin  Husbonds  Skulder.  Længe  saa 
hun  tavs;  saa  trillede  en  Taare  ned  ad  hendes 
Kind. 

—  Hvad  tænker  I  paa,  kære  Frænde?  — 
spurgte  Hertugen. 

—  Min  Fader  er  endnu  uhævnet!  —  sagde 
hun. 

Efter  nogen  Tavshed  svarede  nu  Hertugen: 

—  Skulde  Blodhævn  tages  for  dette  Drab, 
blev  mangen  god  jysk  Kvinde  Enke  og  mange 
jyske  Drenge  faderløse. 

—  Saa  taler  Sønnen  af  hans  kæreste  Broder! 
—  sagde  Cæcilie  med  Smerte. 

Nu  sagde  Asger: 

—  Det  er  rimeligt,  at  du  aldrig  glemmer  det 
Tab,  du  har  lidt.  Svigermoder.  Men  sikkert  er 
det,  at  om  din  Broder  Karl  havde  haft  samme 
Sind  som  du,  saa  var  han  ikke  bleven  i  Flan- 
dern. 

—  Havde  alle  —  svarede  Cæcilie  —  samme 
Sind  som  han.  saa  stod  det  bedre  til  i  Landet. 
Men  ikke  alle  bojer  sig  godvillig  for  det,  som 
Kirken  byder. 

—  Nu  sigter  I  til  mig!  —  sagde  Mogga  og 
blev  rød  i  Kinden. 

—  I  melder  Jer  selv,  Mogga,  ikke  jeg. 

—  Bittert  er  det  —  sagde  nu  Signe  —  for 
Fjalnes  Æt  at  se  Asger  af  Tokeætten  som  Ærke- 
bisp over  os  alle. 

—  Vi  havde  ingen  Mand  dertil  blandt  os, 
Moder  —  sagde  Toke. 

—  Saa  bor  vi  have  det  siden. 

—  Deri  har  Moder  Ret!  —  sagde  Asger  og 
saa  paa  Inger  i  det  samme;  men  hun  undgik 
hans  Blik. 

Nu  sad  alle  tavse  en  Stund  og  stirrede  ud 
over  Langeso,  der  laa  blid  og  blaa  i  Aften- 
freden helt  ind  til  Kongsgaardens  Tofte.  Bag 
ved  Søen  kunde  man  skimte  Taarnet  af  Sankt 
Bengts  Kirke  i  Ringsted. 

Dernede  saa  de  en  Baad  krydse  over  Søen 
for  svag  Vind;  og  det  forekom  dem  alle,  at  den 
styrede  ind  imod  Kongsgaarden. 

—  Det  synes,  som  der  er  Bud  med  Baa- 
den!  —  sagde  Erik  Jarl  og  stod  op  for  bedre 
at  se. 

Men  Knud  Hertug,  som  var  langsynet, 
sagde: 

—  Ser  jeg  ret,  da  er  det  Bud  til  mig.  Det 
er  mit  Vaabenmærke  hist  paa  Skjoldet. 

Nu  stod  alle  op,  og  Signe  sagde: 

—  Det  huer  mig  ilde! 

Da  Baaden  naaede  Land,  saa  de  en  vaaben- 

klædt  Mand  med  Hertugens  Mærke  springe  over 
Rælingen  ind  paa  Toften,  og  da  han  saa  op 
mod  Gaarden  de  mange  Folk,  som  sad  ude, 
loftede  han  Skjoldet  højt  til  Kending  og  for  op 
i  hastige  Skridt. 

—  Hvor  kommer  det  sig,  at  du  er  her,  Ivar 
Bengtsen?  —  spurgte  Hertugen.  Han  var  meget 
bleg;  thi  han  ængstedes  for,  at  noget  skulde 
være  tilstødt  Fru  Ingeborg  i  Slesvig. 

—  Eders  Hustru  sendte  mig  at  melde  Jer 
Karl  danskes  Drab  af  Flandern.  De  vog  ham 
for  Altret  i  Kirken  i  Briigge. 

Cæcilie  støttede  Hænderne  mod  Bordet  og 
saa  fast  paa  Karlen:  men  hendes  Bryst  sprængte 
Kjolens  Søm,  saa  den  hvide  Dug  synedes.  En 
Stund  var  de  alle  tavse.  Saa  spurgte  Her- 
tugen : 

—  Hvem  bragte  den  Tidende? 

—  Maagens  Nielsens  Huskail  Tage  Ander- 
sen, kom  fra  Ribe  med  Bud.  Et  Købmandsskib 
var  løbet  ind  med  Tidenden. 

Da  saa  Cæcilie  stort  paa  sin  Frænde  og 
sagde : 

—  Nu  kendes  det,    at  Son  bliver  sin  Fader 

liS- 
Men  Hertugen  greb  sit  Bæger,  løftede  det  højt 
og  sagde: 

—  Hvis  det  er  saa,  som  du  mener,  at  Kon- 
gens Son  har  samme  hemmelige  Del  i  dette 
som  hans  Fader  i  Knud  Konges  Drab,   da  skal 

de  visselig  blive  hævnede,  baade  Fader  og  Sen. 
Derpaa  gør  Knud  Hertug  Bægerløfte  og  tømmer 
dette  Bæger. 

Men  Signe  sagde: 

—  Nu  vil  der  voldes  ny  Udaad  i  Landet,  og 
bedst  er  det  at  have  Gud  paa  sin  Side.  Gør  nu 
ogsaa  I  Bægerløfter,  mine  Sønner! 

Saa  lovede  Toke  at  bygge  sin  Gaard  paa 
Sorø  om  til  et  Kloster  og  give  Gud  al  den  Jord, 
han  ejede  paa  Øen  og  hinsides  Søerne. 

Men  Asger  sagde: 

—  Jeg  vil  bygge  Fjalnes  gamle  Kirke  op  i 
Sten  til  Guds  Ære  og  paa  det,  at  min  Fader 
Skjalm  maa  faa  et  Gravmæle,  som  kan  staa  til 
Tidernes  Ende.  Og  den  nye  Kirke  vil  jeg  sætte 
et  Taarn  for  min  Søn  Esbern. 

Ebbe  og  Sune  lovede  ligeledes  at  bygge 
Stenkirker;  men  Mogga  sagde  til  sine  Brødre: 

—  Jeg  ser  vel,  at  jeg  ikke  længer  kan  vente 
Støtte  i  den  Sag,  som  min  Husbond  Biskoppen 
gav  i  eders  Hænder.  Saa  vil  jeg  da  nu  give 
mig  selv  til  Vor  Frue  Kloster  i  Roskilde,  som 
min  Søster  gjorde  før  mig. 

Dermed  satte  hun  sig  ned  og  græd  i  sine 
Hænder. 


Det  var  bleven  ud  paa  Natten,  og  Hvide- 
brødrene brød  nu  op.  De  skiltes  i  Tavshed  fra 
Cæcilie  og  Jarlen  og  fulgtes  alle  gennem  Harald- 

sted  Skov,  til  de  naaede  Søens  Ende.  Saa 
skiltes  Asger  og  Inger  fra  de  andre  og  red  syd 
paa  langs  Næsby  Aa  til  Ringsted. 

Da  de  kom  ud  af  Ringsted  By,  brændte  der 
endnu  Sankt  Hans  Blus  rundt  paa  Markerne. 
De  talte  mere  end  tyve.  Over  Frejs  Mose  i 
Nord  hen  ad  Bjernede  til  svang  de  lyse  Alfer 
sig  i  Dans  over  Alfekongen  Frejs  gamle  Blote- 
sted —  han,  som  var  Frugtbarhedens  milde 
Gud. 

De  red  i  Tavshed;  thi  den  ene  vidste  ikke, 
om  den  anden  endnu  var  misstemt.  Saaledes 
red  de  gennem  Sigersted  By.  Ved  Kirken 
standsede  de  og  saa  sig  ud.  Det  var  et  saare 
fagert  Syn.  Der  brændte  Blus  i  flere  Miles 
Omkreds  paa  de  bølgende  Bakker,  mellem  hvilke 
Næsby  Aa  snoede  sig  som  et  Sølverbælte;  og 
Røgen  steg  til  Himlen  over  den  lyse  Sommer- 
aftens Dis.  Foran  dem  til  venstre  laa  Hagbards 
og  Signes  Høj  med  Galgestumpen;  og  hist 
henne  saa  de  Fjalneslevelilles  Tagryg  og  deres 
egen  Kirke.  Saa  langt  de  kunde  øjne,  var  det 
Hvidernes  Jord. 

Nu  gav  Inger  Hesten  Skridt.  Asger  red  tæt 
til  hendes  Side;  saa  lagde  han  Armen  om  hen- 
des Liv;  hun  bojede  sig  over  imod  ham  og 
lagde  sin  Kind  mod  hans  Skæg:  men  Asger 
kyssede  hende  paa  Munden.  Da  de  var  ved 
Foden   af   Hagbards   Høj.    lettede   Asger   hende 

af  Hesten,   og  sammen  gik  de  op  paa  Højens 
Top. 

Mange  lyse  Tanker  drog  igennem  deres  Sind. 
Hjærte  slog  mod  Hjærte;  og  Asger  tog  Inger  i 
sin  Favn. 


II 

JDa  Niels  blev  valgt  til  Konge  efter  Erik 
Ejegod,  var  der  mange,  som  rejste  til  Knud 
Hertugs  Hird,  fordi  de  undte  Kong  Eriks  ægte 
Søn  bedre.  Andre  raadte,  at  man  skulde  bede 
Karl,  Knud  Konges  Søn.  vende  hjem  til  Dan- 
mark. Men  en  Del  var  der  ogsaa,  som  i  Mis- 
fornøjelse søgte  til  Kong  Eriks  to  Slegfredsøn- 
ner, Harald  Kesia  og  Erik,  som  siden  fik  Til- 
navnet Emune.  De  havde  hver  faaet  Len  af 
Kongen,  Harald  Sjælland,  Erik  Lolland,  og  om- 
gav sig  med  en  talrig  Hird  og  krigede  indbyrdes 
fra  deres  Gaarde  paa  Sjælland.  Harald  Kesia 
kunde  ikke  glemme,  at  han  havde  været  Sætte- 
konge  under  sin  Faders  Pilgrimsfærd:  og  han 
vilde  nu  lonne  Sjællandsfarerne  det,  at  de  ikke 
havde  kaaret  ham  til  Konge,  da  Erik  Ejegods 
Død  spurgtes  i  Danmark.  Saa  byggede  han  sig 
en  Borg  nær  Roskilde,  befæstede  den  stærkt 
med  ('.rave  og  Volde  og  kaldte  den  Haralds- 
borg.  Fra  den  plyndrede  han  viden  om  med 
sine  Mænd.  1  Roskilde  Kebmandsboder  røvede 
han  Varer  ved  Nat,  og  over  Bøndernes  Gaarde 

slog  hans  Folk  ned  som  Falke,  dræbte  Folk  og 
førte  Fæ  med  til  hans  Borg.  I  Jylland  sad  Kong 
Niels  og  i  Skaane  hans  Sen  Maagens;  men 
ingen  af  dem  kunde  gøre  ham  noget  Afbræk. 
Der  var  ingen  Vilje  til  at  samle,  ingen  Kraft 
til  at  bøde  paa  Rigets  gamle  Saar.  Hver  Stor- 
mand lød  kun  sin  egen  Lov,  og  Fattigmand 
kendte  ingen. 

Paa  denne  Tid  levede  der  i  Bringstrup  vest 
for  Ringsted  en  Indebonde  ved  Navn  Ole  Stam. 
Hans  Tofte  laa  op  til  Asger  Rigs  Agerjord. 
Han  ejede  halvanden  Plovs  Land  og  var  saa 
anset,  at  han  var  Styresmand  paa  det  Skib, 
hvortil  han  sammen  med  de  andre  Bønder 
redte  Havn.  Han  havde  i  Nødværge  dræbt  en 
af  Maagens  Nielsens  Svende,  som  vilde  rane 
en  Hest  fra  ham,  engang  da  Bønderne  i  Bring- 
strup havde  ydet  Kongen  Nattehold,  og  Dagen 
efter  kørte  Inde  for  ham  og  hans  Mænd  til 
Ringsted.  Maagens  Nielsen  vilde  ikke  tage  Bod 
for  Svenden,  og  siden  den  Tid  følte  Ole  Stam 
sig  ikke  sikker  for  Overfald. 

En  Eftermiddag  i  Slutningen  af  Marts,  som 
han  stod  ude  paa  sin  Tofte  og  bødede  noget 
Værktøj,  saa  han  oppe  under  Skoven  en  Skare 
Mænd  komme  ridende.  Først  troede  han,  at 
det  var  Maagens's  Folk,  som  vilde  over  ham;  thi 
der  var  ingen  Vej,  der  hvor  de  red.  De  lod 
dog  ikke  til  at  ænse  ham  eller  hans  Gaard,  men 
standsede    i    Skjul    af    Skoven   og   saa   sig   ud 

over  Asger  Rigs  Enge,  som  strakte  sig  fra  dem 
helt  over  til  Mørup  Skov.  Der  inde  gik  Ung- 
kvæg og  søgte  Græs  under  den  smeltede  Sne. 
Asgers  Hyrde  laa  med  sine  Hunde  paa  en  tør 
Brink  noget  borte,  men  Vinden  bar  fra,  saa 
Hundene  intet  vejrede.  Nu  forsvandt  Mændene 
ind  i  Skoven,  men  kom  ud  et  Stykke  længere 
fremme,  og  Ole  Stam  syntes,  at  han  skulde 
kende  den  ene,  en  høj,  svær  Mand,  som  han 
havde  set  i  Roskilde  i  Harald  Kesias  Følge.  De 
trak  sig  alle  nord  paa  ind  i  Skoven.  Ole  Stam 
tænkte,  at  det  var  Folk  fra  Haraldsborg,  som 
vilde  udspejde  Lejligheden  for  et  Overfald  paa 
Asger  Rigs  Hjord,  og  at  de  vilde  vende  tilbage 
med  flere  Folk,  slaa  Hyrden  ihjel  og  drive 
Kvæget  gennem  Skoven  nordpaa  til  Borgen. 

Ole  Stam  var  lav  af  Væxt;  men  han  var  mo- 
dig og  snar  i  Raad  og  var  Hvidebrodrene  meget 
hengiven,  fordi  hans  Stamfader  var  Fjalne 
Hvides  Træl,  hvem  han  havde  givet  Frihed  og 
Jord  for  hans  Troskab.  Han  tog  den  Hest,  som 
var  tøjret  paa  Toften,  bod  sin  Hjemmekarl  lukke 
for  alt  og  red  saa  hurtig  Hesten  vilde  bære  ham 
gennem  Sigersted  til  Fjalneslevlille. 

Om  Asger  Rig  og  hans  Hus  er  nu  at  fortælle, 
at  n<\gle  Maaneder  efter  Gildet  paa  Haraldsted 
mærkede  Fru  Inger,  at  hun  var  med  Barn. 
Asger  blev  glad  over  denne  Tidende  og  vidste 
ikke  alt  det  gode.    han  vilde  gøre  hende  i  den 

Tid,  hun  ventede  sig.  For  at  opfylde  sit  Bæger- 
løfte nedrev  han  den  gamle  Trækirke,  som  laa 
lige  syd  for  Gaardens  Stengærde,  lod  Grunden 
grave  ud  og  Kampesten  køre  sammen  fra  Over- 
drevet. Hver  Dag  var  fem  Mand  i  Arbejde 
med  at  hugge  Sten  i  Firkant. 

Saa  længe  Vejret  endnu  var  til  det,  sad 
Inger  ude  og  fulgte  Arbejdet.  Hun  var  sund 
og  lys  i  Sindet  hele  den  Vinter,  medens  hun 
ventede  sig;  og  alle  Folk  paa  Gaarden  mente, 
at  de  aldrig  nogen  Vinter  havde  haft  bedre 
Kaar. 

En  Dag  var  Signe  kommen  i  Besøg  paa 
Fjalneslevlille.  Efter  Middag  sad  hun  i  Sten- 
stuen hos  Inger,  og  Asger  sad  hos  med  Esbern 
paa  sit  Knæ.  Inger  følte  sig  ilde  i  de  Dage; 
men  skønt  Fødslen  ikke  kunde  være  nærmere 
end  fjorten  Dage,  var  der  dog  redt  op  i  Sten- 
stuen, for  om  noget  skulde  komme  paa  i 
Utide. 

Det  var  mørkt  i  Vejret,  men  dog  ikke  mere, 
end  at  de  kunde  se,  hvorledes  Folkene  slæbte 
Sten  op  paa  Kirketaget  til  Taarnet.  Frosten 
var  nu  af  Jorden,  og  Kirkearbejdet  optaget 
paa  ny. 

Signe  kom  med  Tidende  fra  Knud  i  Slesvig. 
Der  var  kommen  Bud  fra  Stig,  som  var  ved 
Hertugens  Hird  siden  Besøget  paa  Haraldsted. 
I    det    Brev    meldtes    det,    at    Henrik    Skatelar 

Laurids  Bruun  :  Absalons  Saga.     I.  * 

havde  opsporet  sin  Hustrus  Skjul  hos  Knud 
Hertugs  Avisfoged  og  sendte  væbnede  Mænd 
ved  Nattetide  for  at  gribe  hende.  Men  nogen 
havde  røbet  det,  og  Knud  sendte  da  paa  Ingers 
Bøn  Stig  til  sin  Foged.  De  iførte  Ingrid  Ragn- 
valdsdatter  Mandsklæder,  og  Stig  førte  hende 
ud  af  Fogdens  Hus  lige  for  Øjnene  af  Henriks 
Huskarle,  som  troede,  at  det  var  to  af  Her- 
tugens Væbnere,  som  gik  Bud  mellem  ham  og 
Fogden.  Stig  førte  hende  med  sig  til  en  Møller 
i  Aalborg,  som  var  Knuds  tro  Mand;  thi  for 
ingen  Pris  turde  hun  vende  tilbage  til  sin  Hus- 
bond. 

—  Der  vil  meget  ondt  følge  heraf!  —  sagde 
Signe. 

—  Han  kan  dog  intet  andet  gøre,  Moder!  — 
sagde  Asger  —  thi  Henrik  Skatelar  er  kendt  som 
en  meget  hævngerrig  Mand. 

—  Det  er  han;  men  nu  vil  Hævnen  vende 
sig  mod  Knud;  og  Henrik  vil  sprede  det  Rygte 
ud,   at  Knud  har  gjort  Ingrid  til  sin  Frille. 

Asger  gik  nu  udenfor,  gennem  Stengærdet 
over  til  Kirken.  Han  saa  med  Glæde  paa  sit 
Værk  og  gav  Formanden  Anvisning  paa.  hvilke 
Sten  han  skulde  sætte  i  Hjørnet.  Ret  som  han 
stod,  hørte  han  stærke  Hovslag  fra  Toften  paa 
den  anden  Side  Laden.  Hundene  gav  Hals: 
nu  kom  Rytteren  gennem  Gærdet.  Det  var  Ole 
Stam. 

—  Jeg   melder   Jer,    Asger   Rig,    at    Folk    fra 

Haraldsborg  er  i  Bringstrup  Lund  og  søger 
Lejlighed  for  at  jage  Fjalnesleve  Hjorden  af 
Engene. 

Asger  kastede  Stenen,  for  forbi  ham  ind  i 
Gaarden  og  raabte  Hjemmefogden  ud.  Alle 
ledige  Mænd  hentede  Spyd  og  Sværd  og  Jærn- 
hue,  mens  Hestene  sadledes.  Imedens  løb 
Asger  op  i  Stenstuen  og  meldte  Oles  Tidende. 
Inger  blev  bleg  og  tog  sig  med  Haanden  under 
Hjærtet.  Signe  mente  ogsaa,  at  det  ikke  var 
raadeligt,  at  Mænd  red  af  Gaarde  just  nu.  Men 
Ole  Stam,  som  kom  op  i  Stuen  efter  Asger, 
lovede  at  blive  paa  Gaarden  for  at  ride  hastig 
Bud,   om  noget  skulde  komme  paa. 

Inger  følte  sig  meget  ilde  og  vilde  lægge  sig. 
Men  Signe,  som  forstod,  at  Tiden  var  kommen, 
sagde,  at  det  var  bedst,  hun  holdt  sig  oppe  og 
drev  frem  og  tilbage  over  Gulvet.  Inger  gjorde 
da  saa,  men  snart  blev  hun  saa  træt,  at  hun 
dog  maatte  lægge  sig. 

—  Gud  staa  ham  bi!  —  sagde  hun  og  foldede 
sine  Hænder. 

—  Hvem  mener  du?  —  spurgte  Signe,  som 
tænkte  paa,  hvad  der  stundede  til  for  Natten. 

—  Jeg  mener  Asger.  Nu  ser  de  ham  fra 
Skoven.  De  er  mange  Mænd,  og  vel  rustede 
er  de.     Asgers  Flok  er  kun  ringe. 

—  Tænk  ikke  derpaa!  Asger  har  de  bedste 
Heste;  og  han  er  en  klog  og  forsigtig  Mand. 

Inger   kunde   ikke   finde   Ro    og   kastede   sig 

fra  den  ene  Side  til  den  anden.  Tilsidst  blev 
hun  liggende  paa  Siden  og  lukkede  Øjnene. 
Men  hun  var  meget  bleg  og  Aandedrættet  uro- 
ligt. 

Ole  Stam  blev  beværtet  i  Folkestuen  hos 
Hjemmefogden  og  de  af  Gaardens  andre  Folk, 
som  var  hjemme.  Det  var  efter  Aftensang; 
Arbejdet  i  Kirken  var  endt  og  Nadveren  sat  paa 
Bordet.  Bedst  som  de  langede  til  Groden.  led 
der  et  stort  Skrig. 

—  Hvad  var  det?  —  sagde  Hjemmefogden 
og  sprang  op. 

Men  Ole  Stam  tyssede  paa  ham  og  sagde,  at 
det  var  Veerne,  som  begyndte.  Nu  blev  de  alle 
tavse. 

Saa  led  der  atter  Skrig  og  endnu  ét.  Da 
rejste  Kvindfolket  sig  fra  Bænken.  Maden  be- 
kom dem  ilde;  og  de  gik  hen,  hvor  de  intet 
kunde  hore.  En  liden  Stund  varede  det;  men 
da  Skrigene  begyndte  igen  og  stærkere,  da 
rejste  ogsaa  Karlfolket  sig  og  drog  ud  af  Stuen 
over  i  Stalden  og  gav  sig  et  og  andet  at  gore 
for  ikke  at  hore  de  Kvindeskrig.  Tilsidst  sad 
Ole  Stam  alene  tilbage  ved  sin  Mad.  Han 
havde  haft  en  Søn,  som  var  dod  lille;  nu  havde 
han  ingen  Born;  og  han  tænkte  paa  den  Tid. 
da  han  sidst  havde  hort  slige  Skrig.  Han  blev 
øm  om  Hjærtet;  og  det  syntes  ham  den  største 
Lykke,  som  kunde  times  nogen  Mands  Hus  — 
det,    som    voldede    disse    Kvindeskrig,    enddog 

man  maatte  have  ondt  af  Kvinden  for  hendes 
Smerte.  Fru  Ingers  Stueterne  kom  hastig  ind 
og  hentede  en  Kjedel  varmt  Vand  fra  Arnen. 
Hun  var  hvid  i  Ansigtet  og  angst  af  Øjne;  thi 
hun  var  ganske  ung  og  uforsøgt  i  Barselfærd. 
Ole  spurgte,  hvorledes  det  gik;  men  hun  svarede 
intet. 

Ole  sad  en  Stund  og  lyttede.  Saa  gik  han 
op  for  Stenstuens  Der,  bankede  med  Knoen  og 
raabte  ind: 

—  Skal  jeg  ride  efter  Asger? 

—  Nej!  —  svarede  Signe. 

Han  hørte  Fru  Inger  stønne  som  i  svær  Syg- 
dom. Saa  gik  han  ned.  Nu  begyndte  Skrigene 
igen,  og  Ole  Stam  blev  noget  hed.  Han  knap- 
pede sin  Vams  op  og  tørrede  Sveden  af  sin 
Pande.  Saa  gik  han  atter  op  til  Stenstuens 
Dør,  bankede  og  raabte  ind: 

—  Skal  jeg  ride  efter  Asger  nu? 

Signe  tøvede  lidt,  men  omsider  svarede  hun: 

—  Ikke  endnu,  Ole. 

Svaret  lød  sagte.  Ole  tøvede,  om  hun  ikke 
skulde  betænke  sig.     Saa  gik  han  tilbage. 

Saaledes  stod  det  længe  paa.  Alle  var  gaaet 
til  Ro,  undtagen  Hjemmefogden  og  Gaardvag- 
ten;  men  de  holdt  sig  paa  ude,  hvor  de  intet 
kunde  høre;  thi  de  kunde  dog  intet  hjælpe. 
Ole  sad  alene  tilbage  i  Folkestuen.  Han  havde 
sat  sig  ved  Arnen,  for  det  var  koldt  imod  Nat. 

Han  blundede  nu  og  da,  naar  der  var  stille  der- 
oppe. 

Nu  kom  der  flere  stærke  Skrig,  der  lød, 
som  var  det  et  eneste  langt.  Ole  holdt  Vejret. 
Det  var  godt  at  høre,  at  nu  forestod  det.  Da 
lød  der  pludselig  en  lang  Klynken  som  af  spædt 
Lam. 

—  Nu  signedes  Gaarden!  —  sagde  Ole  og 
blev  meget  let  om  Hjærtet.  Han  biede  en 
Stund.  Saa  listede  han  Trapperne  op  og  ban- 
kede sagte;  men  han  turde  intet  sige;  for  han 
vidste,   der  skulde  være  Ro. 

Ternen  hørte  ham  og  kom  til  Døren,  lettede 
paa  Klem  og  hviskede  ud: 

—  En  Dreng! 

Ole  vilde  give  noget  til  at  komme  ind  og  se 
ham;  men  det  var  ikke  at  tænke.  Han  hørte 
Signe  og  Ternen  stelle  med  Kedler  og  Vandtøj 
derinde.  Saa  gik  han  ned  i  Stalden  og  be- 
rettede Folkene,  at  der  var  født  deres  Husbond 
en  Dreng.  Alle  folte  sig  meget  lettede,  men 
Hjemmefogden  bød  dem  holde  sig  i  Ro. 

Ole  gik  ude  paa  Toften  for  at  være  første 
Mand  til  at  forkynde  Asger  hans  Glæde.  Hen 
paa  Morgenen  horte  han  Hovslag.  Han  kendte 
i  Mørket,  hvem  det  var,  for  ud  for  Stengærdet 
og  aabnedc  Leddet. 

Asger  sprang  saa  brat  af  Hesten,  at  han  nær 
var  styrtet.     Han  saa  ikke  strax  Ole. 

—  Nu  har  I  to  Sønner,  Asger  Rig!  —  sagde 
denne. 

Asger  slog  sin  Arm  stærkt  om  Bonden: 

—  Den  Tidende  skal  jeg  lønne  dig.  Og  nu 
skal  Kirken  have  to  Taarne. 

Da  Asger  kom  paa  Trappen,  kendte  Fru 
Inger  hans  Skridt.  Hun  slog  Øjnene  op,  saa 
mod  Døren  og  smilede.  Signe  gik  til  og  luk- 
kede ham  ind.  Lyset  blændede  ham  stærkt,  saa 
han  sænkede  Hovedet.  Men  Inger  tog  Drengen, 
som  laa  i  hendes  Arme  —  han  var  da  vasket 
og  svøbt  —  og  rakte  ham  i  begge  Arme  op 
imod  sin  Husbond.  Asger  løb  til  Sengen,  greb 
Drengen  og  holdt  ham  langt  ud  for  sig,  saa 
Lyset  faldt  paa.  Længe  saa  han  paa  ham. 
Hovedet  var  stort  og  Øjnene  aabne.  De  syntes 
helt  mørke  i  Lyset;  men  Drengen  var  mager, 
og  han  vejede  ikke  synderligt  til. 

—  Han  synes  dig  vel  svag  og  lille?  —  sagde 
Inger. 

—  Han  har  ikke  Esberns  Vægt;  men  det  vol- 
der, at  han  kom,  før  han  var  ventet.  Dog 
svag  tykkes  han  mig  ikke.  Han  er  god,  som 
han  er. 

—  Han  har  Skjalms  Øjne!  —  sagde  Signe. 
Det  kendtes  paa  Stemmen,  at  hun  var  stærkt 
bevæget. 

—  Nu  vil  Tokes  Æt  spørge,  at  Fjalnes 
Stamme  skyder  Storskud  paa  ny. 

Asger  trykkede  Drengen  op  mod  sit  Ansigt  og 
kyssede  hans  Pande. 

—  Hvor  rolig  han  er!  —  sagde  han  og  lagde 
ham  forsigtig  ned  ved  Ingers  Bryst. 

Saa  lagde  hun  Armen  om  Asgers  Nakke  og 
drog  hans  Hoved  til  sig.  Han  kyssede  hende, 
men  sagde  intet;  hans  Sind  var  for  bevæget  til. 
at  han  fandt  Ord. 

Drengen  trivedes  godt,  men  langsomt;  og 
eftersom  han  døbtes  paa  Sankt  Absalons  Dag, 
fik  han  Navn  efter  Dagen. 


III 

.Maagens  Nielssøn  lod  gaa  Bud  til  alle  Stor- 
mænd i  Sjælland,  at  da  han  i  det  nye  Aar 
agtede  at  rejse  til  det  hellige  Land  for  sine 
Synders  Skyld,  saa  vilde  han  nu  fejre  Julen  i 
Roskilde  med  et  fire  Dages  Gæstebud,  til  hvil- 
ket han  vilde  bede  sin  kære  Frænde  Knud  Her- 
tug, for  at  alle  kunde  se,  at  der  nu  var  Fred 
og  Forsoning  imellem  dem.  Knud  lovede  at 
komme,  enddog  Fru  Ingeborg  da  var  højfrugt- 
sommelig. 

Erik  Jarl  undskyldte  sig  med  Sygdom  paa 
Gaarden.  Cæcilie  vilde  ogsaa,  at  alle  Hvide- 
brødrene skulde  sende  Afbud  og  saaledes  vise 
Knud  deres  Misbilligelse  af  hans  Besøg  hos 
Maagens  Nielssøn.  Men  Hviderne  blev  enige 
om,  at  Asger,  fordi  han  var  Knuds  Foster- 
broder, skulde  give  Møde  med  saa  mange 
Mand,  som  kunde  undværes  paa  Gaarden  for  at 
være  til  rede,  om  noget  Anslag  skulde  ramme 
Hertugen. 

Inden  Gæstebuddet  endnu  var  begyndt,  bad 
Knud    Hertug    sin    Frænde,    Maagens,    om    en 


58 


Samtale  i  Enrum.  De  blev  enige  om,  at  hver 
skulde  tage  én  god  Mand  med  sig  til  Vidne. 
Knud  valgte  Asger,  men  Maagens  valgte  Hen- 
rik Skatelar,  Knuds  Fjende.  De  mødtes  i  Tre- 
foldighedskirkens Sakristi.  Knud  sagde  da,  at 
han  havde  svoret  at  hævne  sin  Frændes,  Karl 
Danskes  Drab.  Ihvorvel  han  gerne  vilde  være 
Maagens  Nielssøns  Gæst,  maatte  han  dog  for- 
inden bede  ham  fri  sig  for  det  Rygte,  som  gik 
iblandt  Folk,  at  han  ved  hemmelige  Udsendinge 
havde  Del  i  den  onde  Daad.  Maagens  og  Hen- 
rik lod  begge  meget  overraskede  over  denne 
Mistanke;  men  da  Knud  trængte  ind  paa  ham, 
vilde  han  ikke  værge  sig  og  svor  i  den  hellige 
Treenigheds  Navn,  at  han  hverken  siddende 
eller  staaende  havde  lagt  Raad  op  eller  haft 
nogen  Andel  i  den  onde  Gerning,  hvorom  han 
var  uvidende,  indtil  den  spurgtes  i  Danmark. 
Knud  blev  nu  meget  glad  og  omfavnede  sin 
Frænde  Maagens,  som  gav  ham  Haandslag  til 
Tegn  paa  deres  Venskab. 

Paa  Gæstebuddets  sidste  Dag  rejste  Maagens 
sig  og  forkyndte  for  alle  den  Rejsefærd,  som  det 
var  hans  Agt  at  foretage. 

—  Og  nu  vil  jeg  bede  min  kære  og  berømme- 
lige Frænde,  de  Obolriters  Konge  og  Sønder- 
jyllands Hertug,  Knud  Lavard.  som  her  er  til- 
stede, at  han  vil  være  min  Hustru  og  mine 
Born  som  en  Fader  og  Formynder  under  min 

Helligfærd.  Saaledes  lønner  vi  Mistanke  med 
Tillid. 

Knud  følte  sig  beskæmmet  ved  disse  Ord, 
men  rejste  sig  dog  og  sagde,  at  intet  skulde 
være  ham  kærere. 

Saa  drak  de  hinanden  til,  og  deres  Mænd  drak 
ligeledes  indbyrdes.  Da  alle  rejste  sig  fra  Bor- 
dene, kom  Henrik  Skatelar  haltende  henimod 
Hertugen  og  sagde: 

—  Lad  der  nu  ogsaa  være  Fred  imellem  os, 
kære  Frænde,  og  alt  gammelt  Nag  skal  være 
glemt. 

Knud  svarede,  at  der  fra  hans  Side  aldrig 
havde  været  noget  Uvenskab  dem  imellem;  men 
Henrik  havde  ikke  opført  sig  saaledes  imod 
ham,  at  han  turde  tro  ham. 

—  Lad  det  dog  nu  være,  som  jeg  siger!  — 
sagde  Henrik  og  rakte  ham  sin  Haand.  Knud 
tog  den  efter  nogen  Betænkning. 

Saaledes  gik  Gæstebudet  til  Ende  uden 
Brud  eller  Svig;  og  Knud  skiltes  fra  Maagens 
med  mange  gode  Ord  fra  begge  Sider.  Han 
og  Asger  fulgtes  ad,  indtil  de  kom  til  Ringsted. 
Der  drejede  Knud  af  for  at  besøge  Cæcilie,  som 
han  havde  lovet;  men  Asger  red  syd  paa  med 
sine  Mænd,  til  han  atter  var  hjemme. 

Næste  Dag  —  det  var  Dagen  før  Helligtre- 
konger —  red  Asger  til  Fjalneslevmagle  for  at 
fortælle  sin  Moder  og  sine  Brødre  om  Gæste- 
buddet. 

Da  han  red  ind  i  Gaarden,  saa  han  sin  Bro- 
dersøn Stig  Hvide  for  Hallens  Der.  Han  var 
just  kommen,  men  Asger  havde  nær  ikke  kendt 
ham;  thi  han  havde  faaet  Skæg  paa  Hagen  og 
var  bleven  meget  bred  over  Brystet. 

—  Hvor  kommer  du  her?  —  spurgte  Asger, 
efter  at  de  havde  hilst  paa  hinanden. 

—  Fru  Ingeborg  sendte  mig  for  at  melde 
Hertugen,  at  Haagen  Jyde  havde  sendt  Bud  om 
at  vogte  sig  vel  for  Maagens's  Venskab;  men 
nu  ser  jeg,  at  mit  Bud  ikke  længer  har  Hast; 
thi  Festen  er  jo  alt  til  Ende,  hører  jeg. 

De  gik  nu  sammen  ind  i  Hallen,  hvor  de 
mødte  Signe.  Hun  kom  til  at  ryste  saa  paa 
sine  Hænder,  at  hun  tabte  en  Skaal  med  Mælk, 
som  hun  bar,  og  Mælken  flod  ud  over  Sten- 
gulvet. 

—  Nu  kommer  I  med  ondt?  —  spurgte  hun 
og  saa  fast  paa  dem. 

Asger  skyndte  sig  at  gribe  hendes  Hænder. 

—  Nej,  Moder.  Jeg  forkynder  dig,  at  Gæste- 
buddet er  til  Ende.  Maagens  og  Knud  har 
drukket  Venskab,  og  selv  er  han  i  Sikkerhed 
paa  Haraldsted. 

—  Ser  jeg  ret,  er  det  Stig.  Hvor  kommer 
du  her,  kære  Sønnesøn?  —  spurgte  Signe  og 
klappede  hans  Kind. 

Asger  gjorde  Tegn  til  ham  med  Blikket:  og 
Stig  svarede: 

—  Jeg  var  i  Knuds  Følge,  Farmoder;  og  nu 
er  jeg  her  paa  Besøg. 

Signe  saa  længe  paa  ham  og  derefter  paa 
Asger : 

—  Det  huer  mig  ilde!  —  sagde  hun. 

Saa  snart  Stig  havde  spist  og  Asger  havde 
fortalt  alt,  hvad  han  vidste  om  Gæstebuddet, 
brød  de  op,  Asger  for  at  vende  hjem  inden 
Mørket,  Stig  for  at  ride  til  Haraldsted  med  Bud 
og  Hilsen. 

Signe  trykkede  deres  Hænder  og  sagde: 

—  Dølger  I  noget  for  mig,  saa  er  det  af  Kær- 
lighed og  vel  betænkt;  men  om  noget  skal  ske, 
saa  sker  det  dog,  hvad  enten  man  ved  det  eller 
ikke.  , 

Saa  red  de  ud  af  Gaarden. 

Stig  sagde,  at  han  vilde  følge  Asger  til 
Fjalneslevlille,  skønt  den  Vej  var  længer;  men 
hans  Bud  kom  jo  dog  nu  bagefter,  og  der  var 
noget,  som  han  vilde  tale  til  ham  om. 

De  red  nu  langs  Mosen,  til  de  kom  ind  i 
Skoven;  men  Stig  sagde  endnu  intet.  Asger 
hørte,  hvorledes  han  trak  Vejret  tungt,  saa 
Ringene  i  Brynjen  gav  Lyd.  Han  vilde  da  ikke 
spørge,  men  vente,  til  det  fandt  sin  Tid.  Da 
de  kom  ud  af  Skoven  og  red  langs  Aaen  og 
saa  de  to  Taarne  paa  Fjalneslevlille  Kirke  ganske 
nær,  gav  Stig  sin  Hest  Skridt. 

—  Det  er  to  skønne  Taarne,  du  har  givet 
dine  Sønner,  Farbroder  Asger  —  sagde  han. 

—  Det  siger  Folk!  —  sagde  Asger  —  men 
hvis  du  har  noget  paa  Hjærte  at  betro  mig,  kære 
Brodersøn,  da  er  det  nu  paa  Tide,  om  du  ellers 
vil  naa  Haraldsted  inden  Aften. 

—  Vanskeligt  er  det  at  sige!  —  sagde  Stig 
og  tørte  sig  over  Panden  med  sin  Handske. 

—  Er  det  nogen  Gældssag?  —  spurgte  Asger 
for  at  hjælpe  ham. 

—  Det  ikke. 

—  Nogen  Drabssag  dog  vel  ikke,  saa  ung  du 
er  endnu. 

—  Det  er  ingen  Drabssag!  —  sagde  Stig  og 
sukkede  derved  —  men  hvad  det  kan  blive,  ved 
ingen. 

—  Saa  drejer  det  sig  om  en  Kvinde,  tæn- 
ker jeg. 

—  Det  gør  saa. 

—  Er  det  en  Elskovssag,  saa  finder  vi  vel 
Raad. 

—  Baade  ja  og  nej. 

—  Saa  er  det  en  Horssag? 

—  Det  er  det,  Farbroder!  —  sagde  Stig  og 
blev  rød  op  under  det  hvide  Haar. 

—  Det  er  ilde!  —  sagde  Asger  —  men  staar 
det  ikke  til  at  ændre? 

—  Der  er  Barn  i  Sagen. 

—  Nu  tjener  det  dig  bedst,  at  du  siger  mig 
Navn  og  Sted,  som  det  er. 

—  Kvinden  er  Ingrid,  Henrik  Skatelars  unge 
Husfrue.     Da  jeg  forte  hende  hemmelig  fra  Her- 

tugens  Avlsgaard  i  Slesvig  —  klædt  som  Mand 
var  hun  —  red  vi  sammen  til  Mølleren  i  Aalborg, 
hvor  hun  skulde  holdes  i  Sikkerhed  for  Henrik. 
Hun  har  altid  syntes  mig  skøn  og  værd  at  eje, 
men  aldrig  har  jeg  nævnet  det  for  hende.  Paa 
Vejen  blev  hun  træt,  og  vi  stod  af  Hestene  i 
en  Skov.  Det  var  ved  Aftentid,  og  vi  stod  og 
saa  paa  Solen,  som  gik  gyldent  ned.  Da  lagde 
hun  sine  Arme  om  min  Hals  og  sagde,  at  hun 
huede  mig  vel  for  mit  hvide  Haar  og  min  ranke 
Væxt;  hun  var  nærmere  i  Alder  med  mig  end 
med  den  gamle  Krøbling,  som  hun  blev  given 
til  endnu  i  sine  Barneaar. 

—  Og  tag  du  mig  nu!  —  sagde  hun  —  thi 
jeg  vender  dog  aldrig  tilbage  til  den  usle 
Karl. 

Saa  gjorde  vi  hinandens  Vilje;  og  det  skete 
flere  Gange,  mens  vi  var  undervejs.  Ogsaa  i 
Ribe  sov  jeg  hemmeligt  hos  hende.  Men  da 
den  Dag  kom,  da  jeg  maatte  drage  tilbage  til 
Hertugen,    da  sagde  hun  til  mig: 

—  Din  Hustru  bliver  jeg  aldrig,  Stig  Hvide; 
men  hver  Gang  vi  ses,  da  ville  vi  fornøje  os 
hemmeligt  hos  hinanden. 

Kort  efter  skete  det,  at  Henrik  fandt  hendes 
Skjul  og  lod  hende  føre  til  sig  med  Vold.  Hun 
døjede  meget  ondt  af  ham;  og  da  hun  siden 
hen  blev  med  Barn,  da  mente  han,  at  Barnet 
var  Hertugens;  thi  selv  vidste  han  sig  fri.  Nu 
er  Barnet  født;  det  har  faaet  Navnet  Buris  og 

er  endnu  hos  Henrik;  thi  hvis  han  forskyder 
det,  bliver  hans  Skam  aabenbar  hos  det  me- 
nige Folk.  Nu  spørger  jeg,  om  det  er  dit  Raad, 
Farbroder,  at  jeg  forkynder  baade  Hertugen  og 
Henrik,  at  jeg  er  Barnets  Fader;  thi  jeg  vil 
ikke,  at  Fjendskabet  imellem  dem  skal  voxe 
ved  uret  Mistanke;  eller  om  jeg  helst  skal  tie, 
som  Ingrid  gør  det;  thi  det  vil  sikkert  synes 
Henrik  en  større  Skam  og  derfor  volde  hende 
værre  Ufærd  af  ham,  om  en  simpel  Væbner  har 
taget  hans  Ret,  end  om  det  var  den  navnkundige 
Hertug  selv. 

—  I  den  Sag  er  det  vanskeligt  at  raade,  Bro- 
dersøn; bedre  var  den  usket;  og  det  synes  mig 
nu  ikke  raadeligt  at  fæste  nogen  Lid  til  det  Ven- 
skab, som  Henrik  bød  Knud  Hertug  ved  Gæste- 
buddet. Dog  vil  jeg  raade,  at  du  intet  foretager 
dig,  før  vi  nærmere  har  overlagt  Sagen;  men 
indtil  da  maa  du  være  om  Hertugen  baade  Nat 
og  Dag. 

Nu  skiltes  de  ad  og  drog  hver  til  sit. 


Helligtrekongers  Dag  kort  før  Middag  legede 
Esbern  ude  paa  Toften  med  den  lille  Absalon. 
De  byggede  sig  en  Kirke  som  deres  Faders  af 
de  Skærver,  som  laa  i  Bunke  efter  Sten- 
huggeren. 

Da  saa  Fsbern.  at  nogen  kom  ridende  i  Skridt- 
gang op  imod  Gærdet.     Det  var  to  Mænd  med 


65 


en  oppakket  Hest  imellem  sig.  Den  forreste 
Mand  red  med  bojet  Hoved;  og  det  syntes  Es- 
bern,  at  han  græd.  I  det  samme  kom  Hjemme- 
fogden  frem  i  Hallens  Dør;  men  da  han  fik  set 
Rytterne,  lod  han  gaa  Skyndingsbud  til  Asger, 
som  var  i  Kirken. 

Esbern  saa  nu,  at  den  Hest,  som  var  oppak- 
ket, bar  en  Mand  paa  sin  Ryg;  men  saa  under- 
ligt var  det,  at  han  laa  bag  over  Sadlen  med 
Hovedet  over  Haleroden  og  Benene  strakte 
frem  om  Hestehalsen.  Hans  Ansigt  kunde  han 
ikke  se;  for  der  var  kastet  en  blaa  Kappe  over 
ham.  Benene  var  hængt  op  i  et  Tov  om  He- 
stens Manke  og  dinglede  frem  og  tilbage  ved 
Hestens  Skridt. 

Ved  Gærdet  blev  de  alle  holdende.  Den  for- 
reste saa  op;  han  var  hvid  i  Ansigtet  som 
Sneen  paa  Marken. 

Nu  kom  Fru  Inger  ud  af  Fruerstuen. 

—  Herre  Jesus,  Stig,  hvad  bringer  I?  —  sagde 
hun. 

Asger  kom  lobende  om  Husets  Fløj.  I  Farten 
stødte  han  til  Esbern,  saa  han  trimlede;  men 
ingen  ænsede  det. 

Stig  vilde  tale,  men  kunde  ikke.  Taarerne 
styrtede  ham  ud  af  Øjnene;  saa  pegede  han 
paa  den  mellemste  Hest. 

Da  kendte  Asger  Knud  Hertugs  Kappe.  Han 
sank  i  Knæ,  der  han  stod,  men  sagde  intet, 
gik  saa  hen  og  løftede  Kappens  Flig. 

Laurids  Bruun  :  Absalons  Saga.     I.  5 

Der  laa  Hertugen  i  sin  skarlagensrøde  Kjortel 
med  Guldbæltet.  Hovedet  hang  ned  til  hejre 
for  et  gabende  Saar,  hugget  under  venstre  Øje, 
saa  at  Halsen  var  kløvet  ned  til  Nøglebenet.  Og 
i  Brystet  piblede  Blodet  frem  fra  et  Spydstik, 
som  havde  flænget  Kjortelen.  Han  var  blaa  i 
Ansigtet;  det  brunt  krøllede  Skæg  var  fyldt  af 
halvlevret  Blod;  men  Øjnene  stirrede  vidt  aabne 
op  imod  Himlen.  Asger  løsnede  Baandene  og 
bar  ham  af  Hesten.  Saa  klemte  han  de  brustne 
Øjne  til,  men  de  vilde  ikke  i;  han  maatte  lægge 
en  Sten  paa  hvert  Laag. 

Stig  kunde  endnu  intet  sige;  ogsaa  den 
anden  Mand  var  stum;  og  Blodet  sivede  ud  fra 
hans  Side  for  et  Stik.  som  havde  strejfet 
Brystet. 

Nu  kom  Asgers  Mænd  til;  alle  var  de  tavse, 
og  paa  hver  en  kunde  man  se,  hvor  højt 
Hertugen  var  elsket.  Just  som  de  lagde  Liget 
paa  en  Baare,  kom  Erik  Jarl  ridende  i  Gaard 
og  efter  ham  Cæcilie  og  to  Mand  i  deres 
Følge. 

De  sprang  strax  af  Hestene  og  knælede  ned 
ved  det  tildækkede  Lig.  Erik  Jarl  sagde  intet; 
men  Cæcilie  rev  Kappen  fra  Knuds  Hoved  og 
Bryst.  Saa  gav  hun  et  Skrig,  saa  Duerne  fløj 
skræmte  af  Taget;  kastede  sig  ned  over  Liget 
og  kyssede  det  aabne  Halssaar.  Hun  laa  og 
hulkede  over  ham.  til  Jarlen  rejste  hende  op  og 
førte   hende   ind   i   Huset;   men   hun   raabte,    at 

det  var  hendes  Skyld,  at  Knud  var  dræbt,  fordi 
hun  havde  lagt  Eftermaalet  for  sin  Faders  og 
sin  Broders  Drab  paa  den,  som  hun  havde  elsket 
fra  Barndommen  af. 

Endelig  fortalte  Stig,  hvorledes  Maagens  Niels- 
sen havde  skikket  Hertugen  Bud  om  at  mode 
ham  i  Haraldsted  Skov.  Knud  vilde  ikke  lade 
sig  holde  tilbage  og  troede  fuldt  paa  Kongesøn- 
nens Venskab;  dog  havde  han  paa  Stigs  minde- 
lige Bon  taget  ham  og  en  anden  af  Hirden  og 
dennes  Svend  med  sig.  Maagens  sendte  sin 
Sanger  Sivert  Sachser  at  hente  ham.  Da  de 
kom  til  Lysningen  i  Skoven,  hilste  Maagens 
dem  og  sagde,  at  ingen  maatte  høre,  hvad  han 
havde  at  betro  Hertugen.  Saa  gik  de  bort  til 
et  vindfældet  Træ  og  satte  sig  der  ved  hin- 
andens Side.  Men  Stig  lod,  som  om  han,  uden 
at  ænse  det,  blev  ført  nærmere  af  sin  Hest,  der 
gik  efter  Græsset.  Han  saa  da,  at  Maagens's 
Kappe  gled  til  Side,  i  det  han  satte  sig.  Han 
havde  Brynje  under  Kappen.  Da  spurgte  Knud 
Maagens,  hvorfor  han  var  rustet  saa  i  den  hel- 
lige Juletid. 

—  Jeg  har  Manddrabssag  mod  en  Bonde  i 
Bringstrup,  og  nu  vil  jeg  jage  ham  af  Gaarde 
og  gøre  ham  fredløs. 

Saa  spurgte  Knud,  hvem  Bonden  var:  og  da 
han  hørte,  at  det  var  Ole  Stam,  da  bød  han 
sig  til  Borgen  for  ham,  at  Maagens  ikke  skulde 
udgyde    Blod    paa    denne    hellige    Dag.      Men 

Maagens  vilde  intet  høre.  I  det  samme  sprang 
der  Mænd  frem  fra  Skjul  i  Skoven.  Stig  vilde 
springe  til;  men  inden  han  naaede  det  vind- 
fældede Træ,  hvorpaa  de  sad,  havde  Maagens 
kløvet  Knuds  Hoved  fra  Halsen.  Henrik  Skate- 
lar,  som  var  mellem  Folkene,  sprang  til  og  stak 
ham  med  sit  Spyd.  Nu  faldt  Mændene  over 
Stig  og  de  andre;  men  Maagens  hindrede  dem 
og  sagde  til  Stig: 

—  Tag  nu  din  Herres  Lig  og  forkynd  hans 
Drab.  Saaledes  gaar  det  alle  og  hver,  der  vil 
lege  Konge  af  Danmark. 

Stig  og  den  anden  Hirdmand  red  da  med  Liget 
til  Asger,  men  Svenden  sendte  de  til  Haraldsted 
at  forkynde  Tidenden  for  Jarlen. 

Der  gik  nu  Bud  til  Signe  og  til  alle  Hvide- 
brødrene; og  samme  Aften  var  Slægten  samlet 
om  Knuds  Lig. 

De  raadslog  om,  hvorledes  man  bedst  skulde 
forkynde  Fru  Ingeborg  Drabet.  Da  sagde 
Signe: 

—  Alt  burde  holdes  skjult  for  hende,  til  hun 
har  født;  thi  om  hun  føder  Knud  en  Søn,  var 
det  ilde,  om  Hævneren  blev  svækket  alt  i  Mo- 
ders Liv. 

Men  Cæcilie  gik  over  i  Kirken,  knælede  ned 
for  Altret  og  lovede  Jomfru  Maria  rige  Cjaver, 
om  Ingeborg  fodte  Hertugen  en  Son. 

Asger  lagde  sin  Haand  paa  Ligets  Bryst  og 
efter  ham  alle  hans  Brødre;  og  de  svor,  en  efter 

en,  at  de  ikke  vilde  hvile,  før  Maagens  Nielssen 
var  jaget  fredløs  af  Landet.  Men  Stig  Hvide, 
som  følte  Knuds  Drab  hvile  paa  sig  for  Hen- 
riks urette  Mistanke  til  Hertugen,  svor  den  Ed 
for  sig,  at  der  i  denne  Sag  ikke  skulde  være 
Fredløshed  alene,  men  Blod  for  Blod,  naar  Lej- 
lighed gaves. 

Saa  førte  de  Liget  til  Haraldsted  Kirke,  som 
Cæcilie  vilde.  Derefter  drog  de  til  Roskilde  og 
krævede  af  Kongen,  at  Knud  skulde  jordes  der 
blandt  Kongerne.  Men  Kongen  nægtede  det, 
fordi  han  frygtede  Oprør  hos  Almuen,  naar 
Knuds  Lig  blev  ført  i  By. 

Men  Hvidebrødrene  drog  fra  By  til  By  og 
viste  Almuen  Knuds  blodige,  gennemstukne 
Kjortel;  og  alle  sagde,  at  Maagens  Nielssen 
skulde  være  udsleger  og  fredløs. 

Saa  stævnede  Knuds  Brødre  Harald  og  Erik, 
sammen  med  Hvidebrødrene  og  mange  af  Sjæl- 
lands fornemste  Mænd,  Kongen  og  hans  Søn  til 
Tinge  i  Ringsted.  Kong  Niels  gav  Møde,  men 
Maagens  turde  ikke  komme  fra  Roskilde.  Paa 
Tinget  klagede  Asger  Rig,  Knuds  Fosterbroder, 
Manddød  i  eget  og  i  Knuds  Frænders  Navn. 
Saa  stor  var  Almuens  Vrede,  at  den  gamle 
Kong  Niels  ikke  turde  staa  frem  for  dem,  men 
maatte  bede  Ærkebiskoppen  Asger  Svendssen 
om  at  gaa  dem  imellem.  Men  hverken  Skjalm 
Hvides  Sønner  eller  Knuds  Brødre  vilde  tage 
imod  Mandebod  i  denne  Sag;  og  tilsidst  maatte 

Tokeslægtens  Ætling,  Ærkebispen,  bøje  sig  for 
Fjalnes  Stamme  og  raade  Kongen  at  sende  sin 
Søn  fredløs  ud  af  Landet.  Han  drog  da  til 
Vestgoterne,  som  for  to  Aar  siden  havde  valgt 
ham  til  deres  Konge. 


IV 

tru  Ingeborg  fødte  Hertugen  en  Sen  ottende 
Dagen  efter  hans  Drab.  Han  fødtes  paa  Sankt 
Felix  Dag;  og  efter  Ingeborgs  Farfader  kaldtes 
han  Valdemar. 

Hvidebrødrene  frygtede,  at  Maagens  skulde 
lade  Knuds  Arving  dræbe.  De  raadte  da  Fru 
Ingeborg  at  drage  til  sine  Frænder  i  Rusland 
med  Drengen;  men  Døtrene,  Kirsten  og  Mar- 
grethe, som  da  var  elleve  og  ni  Aar,  lod  hun 
blive  tilbage.  Stig  Hvide  førte  dem  til  hendes 
Svoger  Erik,  som  lovede  at  være  dem  en  Fa- 
der og  Fornvynder  under  hendes  Udlændighed; 
og  Stig  selv  blev  nu  Eriks  Mand,  som  han 
havde  været  Knud  Hertugs. 

Nu  er  at  fortælle,  at  Kong  Niels  trods  sit  Løfte 
paa  Tinge  lod  sin  Søn  Maagens  vende  tilbage 
til  Riget.  Kongemorderen  færdedes  frit  omkring 
og  havde  altid  mange  Folk,  baade  danske  og 
svenske  hos  sig. 

Hviderne  lagde  nu  Raad  op  med  Erik,  om 
hvad  herved  var  at  gøre.  De  blev  enige  om, 
at  Erik  skulde  lade  sig  hylde  paa  Isøre  Ting; 

og  dette  skete.  Der  var  nu  to  Konger  i  Lan- 
det, som  krigedes  indbyrdes,  men  desforuden 
sad  Harald  Kesia  paa  Haraldsborg  og  bøjede 
sig  ikke  for  nogen. 

Hviderne  sendte  nu  deres  visse  Mænd  til 
Norge;  og  kort  Tid  efter  kom  der  Sendebud  til 
Kong  Erik  fra  Kong  Magnus  med  Begæring,  at 
Kongen  maatte  faa  Kirsten  Knudsdatter  til  Ægte. 
Erik  gav  Minde  for  sig  og  Fru  Ingeborg,  men 
Kirsten  skulde  dog  blive  hos  Erik,  indtil  hun 
var  fuldt  udvoxen.  Erik  bejlede  nu  selv  med 
de  samme  Sendemænd  til  Kong  Magnus's 
Stedmoder,  Dronning  Malfred,  og  fik  hende  til 
Ægte. 

Saa  vidt  førte  Eftermaalseden  Skjalm  Hvides 
Sønner,  at  de  endog  forenede  sig  med  den 
gamle  Kristjan  Svendssøn  af  Tokes  Æt,  Ærke- 
bispens Broder,  som  havde  haft  Knud  Hertugs 
Søster  i  Senge.  Han  opsagde  Kong  Niels  Huld- 
skab og  Troskab  og  sluttede  sig  til  Kong  Erik. 
Dernæst  lagde  Toke  og  Asger  Raad  op  med  Erik 
Jarl,  som  var  af  gotlandsk  Æt;  og  saa  kraftigt 
drev  Jarlen  paa  Sagen,  at  Vestgoterne  opsagde 
Maagens  Nielssen  Troskaben,  fordi  han  var 
kendt  udsleger  og  fredlos  paa  Tinge  i  sit  eget 
Fædreland. 

Paa  samme  Tid  som  dette  skete,  sendte 
Kong  Magnus  i  Norge  Bud  til  Kong  Erik  for 
al  hente  sin  Trolovede,  Kirsten  Knudsdatter. 
Hun  havde  Erik  saare  kær  og  vilde  kun  nødig 

drage  af  Land;  men  Erik  betroede  Stig  Hvide 
at  fere  hende  til  Norge  og  paase,  at  der  vistes 
hende  al  sømmelig  Hæder  trods  hendes  store 
Ungdom. 

Det  lykkedes  nu  Kong  Niels  at  samle  en  Hær 
i  Jylland  og  Fyn.  Med  den  overrumplede  han 
Kong  Erik  ved  Værebro;  og  skønt  Kongen  og 
hans  Mænd  værgede  sig  mandeligt,  maatte  han 
dog  fly  til  Sundet,  hvor  han  reddede  sig  paa 
norske  Skibe  op  til  Kong  Magnus.  Da  Niels 
spurgte,  at  Erik  sad  i  Norge  hos  Kong  Magnus, 
skikkede  han  Henrik  Skatelar  med  Bud  til 
Norge.  Han  bød  Kong  Magnus  store  Gaver, 
hvis  han  vilde  forraade  Kong  Erik  og  sende 
ham  til  Danmark.  Magnus,  som  syntes,  at 
hans  unge  Dronning  viste  Erik  mere  Ære  end 
ham  selv,  lod  sig  overtale.  Men  Kirsten,  som 
havde  spurgt  Henriks  Ankomst,  røbede  denne 
for  Erik  og  skaffede  ham  hemmeligt  bort  paa 
de  lollandske  Skibe,  som  krydsede  i  Vigen  for 
at  se  Lejlighed  til  at  undsætte  ham. 

I  de  Dage  kom  en  norsk  Mand  ved  Navn 
Harald  Gille  hjem  til  Norge  fra  Island.  Han 
sagde  sig  at  være  en  Søn  af  Magnus  Barfod  og 
var  stor  og  skøn  af  Væxt.  Han  fik  tilfældig 
Øje  paa  Ingrid  Ragnvaldsdatter,  som  Henrik 
førte  med  sig  overalt  siden  hendes  Flugt  til 
Knud.  Hun  syntes  ham  strax  værd  at  eje,  og 
han  saa  Lejlighed  til  at  bortføre  hende;  men 
Henrik,    som    var    hemmeligt    i    Landet,    turde 

hverken  aabenlyst  forfølge  ham  eller  klage 
Kvinderov.  Saaledes  var  da  Ingrid  nu  endelig 
med  samt  sine  to  smaa  Sønner  ude  af  Henriks 
Vold.  Hun  gav  sig  strax  til  Harald  Gille,  og 
Henrik  saa  hende  aldrig  mere. 

Til  Hævn  for  Kong  Niels's  Svig  lod  Erik 
Kongens  Svigersøn  Ubbe,  som  af  Niels  under 
hans  Fraværelse  havde  faaet  tildelt  Eriks  gamle 
lollandske  Len,  ophænge;  og  da  han  kort  efter 
spurgte,  at  Kong  Niels  holdt  sig  beredt  til  at 
drage  til  Skaane,  kom  han  ham  i  Forkøbet,  drog 
derop  med  alle  sine  Mænd  og  bemægtigede  sig 
alt  Redsel,  som  af  Bønderne  var  stillet  til  Kon- 
gens Underhold  i  Julen.  Han  mødte  nu  Kongen 
og  hans  Mænd  ved  Fodevig.  I  Niels's  Hær  var 
baade  Maagens  og  Henrik  Skatelar  og  Harald 
Kesia  og  desforuden  Ærkebispen  og  alle  Rigets 
Bisper  samt  en  stor  Mængde  Præster;  thi  Gejst- 
ligheden var  altid  Kong  Niels  tro.  I  dette  Slag 
mødtes  Maagens  Nielssen  med  Hvidebrødrene. 
Han  brystede  sig  af  Knuds  Drab  og  æskede  dem 
til  Holmgang,  en  efter  en.  Da  sagde  Toke  den 
besindige: 

—  For  stor  Ære  for  en  Snigmorder  og  Ud- 
sleger! 

Han  huggede  til  ham.  men  Maagens  skød 
Skjoldet  for,  og  det  flaktes  paa  langs.  Da  raabte 
Asger: 

—  Vi  er  færre  om  dig,  end  I  var  om  Knud, 
min  F< »storbroder! 

Derpaa  huggede  han  fra  Siden  Maagens  over 
Armen,  just  som  han  vilde  føre  Dødshug  imod 
Toke.  Stumpen  faldt  ned  med  Sværdet;  i  det 
samme  stak  Sune  den  tavse,  som  var  kommen 
til,  sit  Spyd  gennem  Maagens's  Bryst,  saa  han 
styrtede  og  var  død  i  det  samme.  Men  Stig, 
som  stævnede  frem  ved  Stranden  for  at  møde 
Maagens  i  Enekamp,  traf  kun  hans  Lig.  Da 
søgte  han,  til  han  fandt  Henrik  Skatelars  Ban- 
nermærke. Han  trængte  sig  frem  imod  ham  og 
raabte: 

—  Hilsen  og  Bud  fra  Haraldsted  Skov! 

Med  det  samme  kløvede  han  hans  Hoved  fra 
venstre  til  højre. 

Mandefaldet  var  stort.  Kong  Niels  og  Harald 
Kesia  undkom  i  Baadene;  ogsaa  Ærkebispen 
flyede;  men  alle  sex  Biskopper  og  tresindstyve 
danske  Præster  blev  paa  Valpladsen  til  Føde  for 
Ravne.  Siden  den  Dag  kaldtes  Erik  med  Til- 
navnet Emune,  det  er  den  mindeværdige. 

Nu  er  at  fortælle,  at  medens  Asger  Rig  var 
i  Leding  med  Kong  Erik,  sad  Fru  Inger  hjemme 
paa  Gaarden  med  sine  to  Sønner,  Esbern  og 
Absalon  og  sin  Datter  Ingefrid,  som  da  kun  var 
to  Aar  gammel.  En  Dag  fik  hun  uventet  stort 
Besøg.  Det  var  Fru  Ingeborg,  som  kom  fra 
Novgorod  med  sin  trettenaarige  Datter  Mar- 
grethe og  sin  treaarige  Søn  Valdemar.  Hun 
havde  først  været  paa  Haraldsted;  men  Cæcilie 

laa  syg  og  havde  ligget  saa  hele  Vinteren.  Det 
sagdes  paa  Gaarden,  at  hun  ikke  havde  været 
karsk  siden  Knuds  Død.  Jarlen  mente  da,  at 
det  var  bedst,  hun  ikke  vidste,  hvem  der  var 
kommen  i  Gaarde.  Saa  drog  Fru  Ingeborg  da 
til  Fjalneslevlille  og  vilde  bie  der,  indtil  Kri- 
gen i  Skaane  var  endt,  for  at  hilse  paa  Kong 
Erik  og  Hvidebrødrene. 

Da  det  led  paa  Sommeren,  og  Brødrene  var 
kommen  hjem  med  Sejr,  samledes  hele  Slægten 
paa  Fjalneslevlille  for  at  spørge  nyt  fra  Krigen. 
Signe  takkede  sine  Sønner  for,  at  Knud  nu 
endelig  var  hævnet;  men  da  hun  spurgte  Peder 
Biskops  Død,  sagde  hun: 

—  Mogga  vil  sent  forvinde  dette  Tab. 

Hun  sad  med  Absalon  paa  Skødet.  Han  var 
nu  sex  Aar  gammel,  lys  af  Haar  som  en  ret 
Hvide,  men  temmelig  spinkel  for  sin  Alder;  han 
havde  sin  Faders  stærkt  byggede  Pande,  men 
sin  Moders  tavse  Blik,  som  saa  han  langt  hen 
for  sig  og  vidste  af  intet,  hvad  der  foregik  om- 
kring ham;  men  det  skøntes  dog  ofte,  at  han 
hørte,  saa  og  bevarede  alt,  og  droges  med  det 
i  sit  stille  Sind,  indtil  han  fandt  dets  Mening 
og  Sammenhæng. 

—  Nu  vil  Asger  Svendsøn  skynde  sig  at 
gøre  sin  Brodersøn  /Eskild  til  Biskop  i  Roskilde 
efter  Peder  —  sagde  Signe.  —  Bittert  er  det 
for  Fjalnes  Stamme,  at  /Erkebispestolen  bestan- 
dig skal  blive  i  Tokes  Æt. 

Absalon  saa  over  paa  sin  Fader,  som  sad 
med  Esbern  mellem  sine  Knæ,  og  spurgte: 

—  Hvad  er  Ærkebispen,   Fader? 

—  Rigets  mægtigste  Mand,  næst  Kongen,  og 
Kongernes  Lige.  Han  lyder  kun  Paven  i 
Rom. 

Men  Toke  svarede  sin  Moder: 

—  Vi  har  jo  ingen  Mand  dertil  blandt  os. 

—  Saa  bør  vi  have  det!  —  sagde  Signe. 

—  Deri  har  Moder  Ret!  —  sagde  Asger. 

—  Maaske  har  I  ham  alt  paa  Eders  Skød, 
Fostermoder!  —  sagde  Fru  Ingeborg  og  saa  paa 
Absalon;  hun  syntes  godt  om  Drengen. 

Asger  og  Inger  saa  begge  over  paa  Absalon. 
De  saa  længe  paa  ham,  og  derpaa  mødtes  deres 
Blik. 

—  Han  er  mindre,  end  Esbern  var  i  hans 
Alder!  —  sagde  Asger. 

—  Men  han  er  klogere!  —  sagde  Fru  Inger. 
Absalon  blev   rød  i   Hovedet,    da   alles  Øjne 

droges  imod  ham.  Og  da  hans  Farmoder  lagde 
hans  Hoved  ind  til  sit  Bryst,  stred  han  imod, 
lod  sig  glide  ned  ad  hendes  Skød  og  gemte  sig 
hen  i  en  Krog  af  Stuen. 

Nogen  Tid  efter  kom  Stig  Hvide  hjem  fra 
Norge.  Han  kom  ikke  alene.  Han  havde  hos 
sig  Norges  unge  Dronning,  Kirsten  Knudsdatter, 
og  en  fireaars  Dreng,  Buris  Henrikssøn. 

Herom  er  at  fortælle,  at  Kong  Magnus  kunde 

ikke  glemme,  at  hans  Dronning  havde  forraadt 
hans  Svig  til  sin  Farbroder,  Kong  Erik,  og  der- 
ved reddet  hans  Liv.  Han  lod  hende  ofte  høre. 
at  siden  hun  nærede  større  Venskab  for  Kong 
Erik  end  for  sin  Husbonds  Ære,  saa  var  det 
bedst,  hun  vendte  tilbage,  hvor  hun  var  kom- 
men fra.  Da  nu  Stig  Hvide  kom  til  Oslo,  gav 
Kongen  ham  knubbede  Ord  for  den  Dronning, 
han  havde  ført  ham  i  Gaarde.  Stig  gav  ham 
Gensvar;  og  Enden  blev,  at  Magnus  kaldte 
Kirsten  ud  af  Fruerstuen  og  gav  hende  til  Stig 
med  de  Ord,  at  han,  der  havde  bragt  hende, 
maatte  nu  tage  hende  med  tilbage.  Stig  blev 
vred,  men  Kongen  vilde  ikke  lade  sig  sige  og 
forskød  sin  unge  Dronning. 

Stig  skyndte  sig  nu  at  udrette  sit  eget  Ærende 
hos  Ingrid.  Hun  blev  glad.  da  han  forkyndte 
hende  Henriks  Død;  thi  saa  længe  han  endnu 
var  i  Live,  vidste  hun  sig  aldrig  sikker.  Skønt 
Harald  Gille  var  god  imod  hende,  mindede 
hun  dog  Stig  om  deres  gamle  Aftale;  men  Stig 
vilde  ikke  krænke  Haralds  Ære  og  afslog  at 
gøre  hende  til  Vilje.  I  Stuen,  hvor  de  taltes 
ved,  løb  en  lille  Dreng  om  paa  •  Gulvet  og 
legede.     Stig  spurgte,   hvem  det  var. 

—  Ham  har  du  kendt  før  nogen  anden!  — 
sagde  Ingrid. 

—  Saa  er  det  Buris! 

—  Du  siger  saa;  og  ikke  lyver  han  sin  Fa- 
der paa. 

Stig  saa  paa  Drengen.  Det  var  en  smuk 
Dreng  med  skarpe,  blaa  Øjne,  der  lignede 
Stigs;  men  Haaret  var  mørkt,  næsten  sort,  som 
Ingrids. 

—  Har  du  betroet  Jarlen,   hvis  Drengen  er? 

—  Hvis  skulde  han  være  uden  Krøblingens 
og  min,  siden  han  er  avlet  i  Ægteskab  mel- 
lem os. 

Hendes  Spøg  huede  Stig  ilde.  Han  syntes 
godt  om  Drengen  og  vilde  nødig,  at  han  skulde 
blive  i  Norge. 

—  Vil  du  afstaa  ham  til  hans  rette  Fader? 
Ingrid  betænkte  sig  ikke  længe.     Hun  var  da 

med  Barn  ved  Harald  Gille  og  tænkte  ikke  stort 
paa  Drengen,  som  mest  løb  om  alene. 

—  Tag  du  ham  kun!  —  sagde  hun  —  lidet 
skal  jeg  savne  ham  og  dig. 

Men  da  Stig  tog  Drengen  paa  sin  Arm  for 
at  gaa  med  ham,  greb  hun  dog  Drengens  Ho- 
ved mellem  sine  Hænder  og  kyssede  ham  paa 
Øjnene. 

—  Du  faar  det  bedre  nu,  end  du  vilde  faa 
det  hos  mig!  —  sagde  hun. 

Drengen  vilde  gerne  til  Stig.  Da  han  gik  ud 
med  Barnet,  vendte  Ingrid  Hovedet  efter  dem 
og  sagde: 

—  Lev  vel,   Stig! 

Stig  sejlede  da  nu  til  Danmark  med  Dronning 
Kirsten  og  med  Buris.  Da  Kong  Erik  gensaa 
Kirsten    og    hørte,     hvilken    Forsmædelse    var 

overgaaet  hende  for  hendes  Troskab  imod  ham, 
blev  han  meget  vred  og  svor  paa,  at  siden 
Kong  Magnus  ikke  skønnede  bedre  paa  den 
Skat,  han  havde  faaet,  skulde  han  ikke  oftere 
se  Kvindeskønhed  og  ikke  oftere  have  nogen 
Kvinde  i  sin  Seng.  Før  Magnus  var  blindet 
og  gildet,  vilde  han  ikke  kende  Forsmædelsen 
for  bødet.  Saa  fortalte  Kongen  Stig,  at  Fru 
Ingeborg  var  paa  Fjalneslevlille  og  bød  ham  fare 
hjem. 

Da  Stig  kom  med  Kirsten  til  hendes  Moder, 
Fru  Ingeborg,  blev  der  stor  Sorg  hos  hende  og 
hos  alle  paa  Fjalneslevlille  over  den  Tort,  hun 
havde  lidt.  Derefter  spurgte  Signe,  hvis  Dren- 
gen var,  han  havde  med  sig.  Han  sagde,  at 
det  var  Buris  Henrikssøn,  som  nu  var  faderløs; 
han  havde  lovet  Ingrid  at  tage  ham  med  til 
Drengens  Frænder  i  Danmark. 

—  Det  er  et  smukt  Barn!  —  sagde  Fru  Inger 
—  gaa  ud  og  leg  med  ham.  Børn. 

Esbern  tog  Drengen  ved  Haanden,  og  Absalon 
gik  med  Valdemar,  som  kun  vilde  lege  med 
ham.  Margrethe,  Valdemars  Søster,  vilde  blive 
hos  de  voxne;  men  Ingeborg  sendte  hende  bort 
med  Børnene. 

—  Hun  har  ikke  godt  af  at  hore  alt!  —  sagde 
hun. 

Margrethe  var  stor  af  sin  Alder  og  meget 
fager.  Hendes  lange,  gyldne  Haar  naaede 
Bæltestedet.     Hun  skiftede  Farve  som  en  voxen 

Jomfru,  naar  nogen  talte  til  hende;  og  hendes 
Øjne  blev  da  større  og  mørkere. 

Stig  undredes  paa,  saa  stor  og  skøn  hun 
havde  voxet  sig,  siden  hun  kom  fra  Kong  Erik 
til  sin  Moder  i  Gardarige  og  nu  atter  hjem.  Han 
fulgte  hende  med  Øjnene  og  sagde: 

—  Hun  hører  dog  nærmere  de  voxne  til, 
synes  mig,  end  de  smaa. 

Margrethe  hørte  hans  Ord.  I  Døren  vendte 
hun  sig,  fæstede  rødmende  sine  Øjne  paa  ham 
og  gik  saa  ud.  Det  Blik  kunde  Stig  ikke 
glemme. 


Medens  Fru  Ingeborg  endnu  var  paa  Fjalnes- 
levlille,  kom  Erik  Jarl  en  Dag  hjem  fra  Ros- 
kilde med  den  Tidende,  at  Kong  Niels  var  dræbt 
i  Slesvig  af  Gildesbrødrene.  Fru  Cæcilie  var 
da  meget  daarlig  og  laa  til  Sengs.  Men  da  hun 
hørte  Tidenden,  rejste  hun  sig  med  Besvær  over 
Ende  og  sagde: 

—  Herre  Gud  være  lovet;  nu  dør  jeg  med 
Fred.  Men  hvorfor  har  I  fortiet  mig  Ingeborgs 
Komme?  Send  nu  Bud  til  hende  og  lad  mig 
se  Knuds  Søn,  inden  jeg  dør.  Bed  ogsaa  vor 
Datter  Inger  og  Asger  og  alle  dem,  jeg  har 
kær;  thi  jeg  har  næppe  mere  end  denne  Nat  til- 
bage. 

Inden  Aften  var  alle  samlede  om  Cæcilies 
Seng. 

Laurids  Bruun  :  Absalons  Saga.     I.  6 

—  Hvor  er  Drengen?  —  spurgte  hun  og  søgte 
langsomt  med  Blikket  rundt  imellem  dem. 

Jarlen  havde  ladet  Børnene  blive  udenfor,  at 
de  ikke  skulde  vække  hende  i  Utide.  De  løb 
og  legede  paa  Toften.  Nu  kaldte  han  dem  ind. 
Fru  Ingeborg  vilde  tage  Valdemar  paa  sin  Arm 
og  bære  ham  hen  til  Sengen;  men  Drengen 
skreg  og  vilde  ikke  slippe  Absalons  Haand. 
Saa  gik  de  da  begge  to  hen  til  Sengen. 

Cæcilie  drejede  Hovedet  om  imod  dem.  Val- 
demar var  saa  lille,  at  hans  Hoved  lige  rakte 
over  Sengens  Kant.  Længe  saa  hun  paa  ham, 
mens  Drengen  pillede  ved  Silkebolstret  med  den 
Haand,  han  havde  fri.  Hun  saa,  at  han  havde 
sin  Faders  stærke  Øjne  og  brunt  krøllede  Haar. 
Saa  lagde  hun  sin  magre  Haand  paa  Drengens 
1  [oved  og  sagde: 

—  Herren  velsigne  dig,  Valdemar  Knuds 
Son! 

Alle.    som   stod   hos,    bojede   Hovedet.      Men 
Kvinderne  græd.     Da  rakte  Absalon  sit  Hoved 
frem  over  Sengen  og  sagde: 
-  Ogsaa  mig,   Mormoder! 

—  Herren  velsigne  dig,   Absalon! 

Nu  tog  hun  Afsked  med  hver  enkelt  og  tak- 
kede dem  alle,  for  hvad  de  havde  gjort  hende. 
Hun  bad  Signe  tilgive  hende,  hvis  hun  havde 
handlet  Uret  i  at  skille  Mogga  fra  hendes  Mand. 
Biskoppen.  Men  Signe  rystede  paa  Hovedet  og 
sagde: 

—  Ubilligt  synes  det  mig,  at  I,  som  er  saa 
ung  endnu,  skal  dø,  mens  jeg  gamle  Kvinde 
endnu  lever.  Gud  vil  lønne  Jer  alt  efter  For- 
tjeneste. 

Sidst  skiltes  hun  fra  sin  Datter  og  sin  Mand. 
Fru  Inger  lagde  grædende  sit  Hoved  mod  hen- 
des Bryst;  og  Jarlen  holdt  hendes  Haand  i 
begge  sine,  mens  han  bøjede  sig  ned  mod 
hendes  Øre  for  at  høre,  hvad  hun  havde  at  sige 
ham.  Hun  bad  ham  staa  Fru  Ingeborg  og 
Knuds  Børn  bi  i  Liv  og  Død. 

Stig  kunde  ikke  dvæle  Begravelsen  over.  Thi 
han  var  Eriks  Hirdmand  og  maatte  skynde  sig 
til  ham.  Han  bad  Asger  følge  sig  paa  Vej.  Da 
de  var  kommen  udenfor  Gaardens  Hegn  og  red 
langs  Aaen,   sagde  Asger: 

—  Hvad  har  du  paa  Hjerte,  Brodersøn? 

—  Du  skal  raade  mig,  Farbroder,  hvad  jeg 
skal  gøre  ved  Drengen.  Du  alene  ved,  at  han 
er  min. 

—  Er  det  saa  —  spurgte  Asger  —  at  Du  hol- 
der af  Drengen? 

—  Vel  er  det  saa!  —  sagde  Stig  og  lagde 
sin  Haand  paa  Drengens  Hoved  —  enddog  han 
ikke  bærer  mit  Navn  og  ingen  skal  vide,  at  han 
er  min  Søn,  vil  jeg  være  ham  en  Fader  al  min 
Tid. 

—  Da  er  det  mit  Raad,  at  du  beder  om  Naade 
for  ham  hos  Kong  Erik.  Lad  ham  begynde 
som  simpel  Hestedreng,  saa  der  med  Tiden  kan 

blive  en  trofast  Hirdmand  af  ham;  dem  bliver 
der  Brug  for  i  Landet.  Og  om  nogen  skulde 
lade  ham  here  ilde  for  det  Navn,  han  bærer, 
da  er  du  jo  selv  ved  Hirden  og  kan  tage  hans 
Forsvar. 

—  Dette  Raad  synes  mig  godt;  og  paa  anden 
Maade  kan  jeg  ikke  tage  mig  af  Drengen,  uden 
at  Sagen  jo  kommer  ud. 

Stig  takkede  nu  Asger  og  kaldte  ham  sin 
bedste  Ven.  Saa  skiltes  de,  og  Asger  red  til- 
bage. 

Den  Dag,  Cæcilie  blev  jordfæstet  i  Haraldsted 
Kirke,  sagde  Erik  Jarl  til  Fru  Ingeborg,  hvad 
Cæcilie  havde  bedt  ham  om.  Han  foreslog 
hende  nu  at  tage  Ophold  paa  Kongsgaarden 
med  sine  Børn.  Der  vilde  snart  sporges  ny 
Ufred  i  Landet  og  intet  Sted  i  Danmark  vidste 
han  hende  og  Valdemar  sikrere  end  paa  Harald- 
sted. 

Fru  Ingeborg  tog  med  Tak  derimod.  Men  da 
Asger  og  Inger  brod  op  med  deres  Born,  vilde 
Valdemar  ikke  slippe  Absalons  Haand;  og  han 
græd  ustandseligt,  da  Fru  Ingeborg  vristede  den 
fra  ham. 

Da  sagde  Fru  Inger: 

—  Det  er  Synd  at  skille  dem  ad. 
Nu  kom  ogsaa  Asger  til  og  sagde: 

—  Vil  I  som  jeg.  da  tager  vi  Drengen  med 
os.     Hos  os  kan  han  voxe  op  imellem  Drenge. 

som   Knud   og   jeg   fostredes    op   sammen   hos 
min  Fader. 

Det  blev  da  saa,  at  Valdemar,  Knuds  Søn, 
kom  til  Asger  og  Inger  paa  Fjalneslevlille  og 
fostredes  op  med  deres  Børn. 


V 

.Esbern  var  stor  og  stærk  af  sin  Alder,  men 
vild  og  uregerlig.  Hvad  han  fik  Lyst  til,  tog 
han  helst  uden  at  bede.  Absalon  derimod  gik 
rolig  omkring  i  Gaard  og  Have;  og  hans  Øjne 
saa  ud,  som  undrede  de  sig  bestandig  over, 
hvad  han  fik  at  se. 

En  Hostdag,  da  Æblerne  hang  halvmodne  og 
rodmende,  kom  Asger  gennem  Abildhaven,  just 
som  Esbern  hængte  sig  med  Armene  i  en  svær 
Gren  for  at  ryste  Frugten  ned.  Absalon  stod 
nogle  Alen  borte  og  saa  til. 

Asger  trak  Esbern  ned  ved  Benene  og  var- 
mede hans  Øren;  thi  det  var  strengt  forbudt  at 
røre  Frugten,  for  den  blev  moden.  Da  Asger 
var  gaaet,  og  Esbern  truede  med  sine  Hænder 
efter  Faderen,  men  turde  intet  sige.  sagde 
Absalon  til  sin  Broder: 

—  Jeg  varede  dig  jo,  at  Æblerne  var  ikke 
Straffen  værd." 

Esbern  for  imod  ham  og  sagde: 

—  Var  dig  selv,  Hvalp,  eller  jeg  skal  lade 
dig  smage  de  Lussinger,   som  han  gav  mig. 

Absalon  sagde  intet,  men  blev  rolig  staaende 
og  saa  paa  Esberns  Kinder,  der  var  radere  efter 
Slagene  end  de  nedrystede  Æbler,  der  laa  og 
skinnede  i  Græsset. 

Saa  for  Esbern  til  og  langede  ham  en  Lus- 
sing ud  med  den  flade  Haand,  fordi  han  syntes, 
at  Drengen  smilede. 

Just  som  Absalon  nu  loftede  Armen  for  at 
slaa  igen,  kom  Valdemar  løbende  henne  fra 
Gærdet,  hvor  han  havde  sine  Heste  i  Stald;  det 
var  nogle  Stykker  Klevebrænde,  som  han  havde 
slæbt  over  fra  Vedhaven.  Han  var  da  knap 
fem  Aar  gammel;  men  han  taalte  ikke,  at  nogen 
rørte  Absalon;  og  naar  Vreden  for  ham  i  Blo- 
det, blev  han  vild  som  en  ret  Bersærk,  slog  og 
sparkede  og  kendte  ikke  Forskel  paa  stor  og 
lille. 

Han  løb  med  et  Stykke  Brænde  i  Favnen  og 
slyngede  det  af  al  sin  Kraft  mod  Esbern,  for 
saa  til  og  greb  om  hans  Ben,  saa  de  nær  var 
styrtet  begge. 

Nu  blev  Esbern  vred,  rev  Drengen  fra  sig 
og  kastede  ham  til  Side.  Men  da  Valdemar 
igen  for  imod  ham,  tog  han  hans  Arme  og 
holdt  ham  ud  for  sig  som  i  en  Skruestik.  Val- 
demar bed  rasende  om  sig,  og  hans  Øjne  saa 
ud,  som  om  de  skulde  springe  ud  af  hans 
Hoved. 

Absalon  gik  tæt  hen  til  Esbern  og  sagde: 

—  Lad  det  nu  være  nok! 


88 


Esbern  skævede  et  Øjeblik  spodsk  til  ham; 
men  hans  Tone  var  saa  alvorlig,  og  han  borede 
sit  Blik  saa  hvast  i  Broderens,  at  Esbern  allige- 
vel slap  Valdemar,  som  nu  blev  tam. 

Ingen  af  Børnene  legede  bedre  sammen  end 
Valdemar  og  Ingefrid,  som  var  den  yngste  af 
dem  alle. 

Hvad  hun  bad  af  ham,  det  gav  han  hende 
uden  Betænkning;  og  græd  hun,  fordi  hun 
faldt  over  en  Sten  og  skrabede  sin  Næse,  da 
for  han  til  og  trampede  paa  Stenen  og  raabte 
alle  de  Skældsord  ud.  han  havde  hørt  Karlene 
sige  i  Folkestuen,   naar  de  sad  over  Middag. 

Hun  var  saa  vant  til  at  faa  af  ham.  hvad 
godt  han  havde,  at  hun  tilsidst  ikke  længere 
bad,  men  tog  det  af  hans  Haand  som  en 
Ret. 

En  Dag  havde  Valdemar  af  Billedskæreren 
paa  Gaarden,  Wilfred  Sachser,  faaet  en  Hest. 
som  han  havde  dannet  af  vaadt  Ler,  det  han 
siden  tørrede  ved  Ovnen.  Drengen  var  over- 
maade  glad  for  den  og  bar  den  forsigtig  rundt 
i  sin  Favn  og  viste  den  frem  til  alle,  hvem 
han  mødte.  Da  kom  Ingefrid  løbende  gennem 
Gærdelaagen  og  greb  med  begge  Hænder  efter 
Hesten,  saa  den  faldt  mod  Hjørnestenen  og  gik 
i  fire  Stykker. 

Valdemar  stod  lidt  og  saa  paa  Stumperne: 
saa  løb   Øjnene  over,    og  han   vendte   sig  om, 


for  at  hun  ikke  skulde  se,  at  han  græd.  Allige- 
vel nænnede  han  ikke  at  slaa  hende;  men  gik 
rolig  sin  Vej  med  Hænderne  paa  Ryggen.  Inge- 
frid  løb  efter  ham  og  vilde  tage  hans  Haand; 
men  han  vred  sig  fra  hende  og  vilde  ikke  vise 
sine  Øjne. 

Ovre  i  Vedhaven  stod  Absalon  og  hjalp  Bjørn 
Brændehugger  med  at  stable  det  kløvede  Ved. 
Valdemar  fortalte  ham  nu,  hvad  der  var  sket. 
Saa  gav  han  sine  Taarer  frit  Løb. 

Da  sagde  Absalon: 

—  Det  er  fordi  du  giver  hende,  hvad  du  har, 
uden  at  kræve  noget  igen.  Derfor  regner  hun 
ikke  din  Gave. 

Valdemar  forstod  ham  ikke,  men  Bjørn 
Brændehugger  fortalte  ved  Middagen  Hjemme- 
fogden,  hvad  Absalon  havde  sagt;  og  de  syntes 
begge,  at  hans  Klogskab  var  langt  over  hans 
Alder. 

Absalon  sad  gerne  inde  hos  sin  Moder.  Han 
var  aldrig  gladere,  end  naar  hun  fortalte  ham 
gamle  Sagn  fra  den  hedenske  Tid,  om  Hagbard 
°g  Signe  og  Galgestumpen  paa  Højen  —  eller 
om  sin  Morbroder  Karl  af  Danmark,  der  drog 
til  det  hellige  Land  med  en  Skare  stolte,  flan- 
derske  Riddere  og  siden  hen  blev  saa  ynkelig 
dræbt  for  Herrens  Alter.  Det  lille  Billede, 
malet  paa  Træ,  som  Knud  Hertug  havde  med 
paa  Haraldsted,   og  som  han  havde  givet  Cæ- 

cilie,  det  hang  nu  paa  Fru  Ingers  Væg  over 
Rokken. 

Ofte  sad  Absalon  og  saa  paa  Billedet  i  Skum- 
ringen. Det  hang  saaledes.  at  det  fangede 
Solens  sidste  Straaler,  naar  den  rød  gik  ned 
bag  Skovranden.  Der  kom  da  Liv  i  Billedets 
Øjne;  Kinderne  blussede,  og  det  var,  som  be- 
vægede Munden  sig  under  den  lange  Næse  og 
hviskede  sagte  til  ham.  Skønt  Drengen  ikke 
var  mørkeræd,  holdt  han  da  ikke  af  at  gaa  ene 
gennem  Hallen;  thi  han  syntes,  Billedet  var 
traadt  ud  af  Rammen  og  gik  efter  ham.  Han 
kunde  høre  Kappen  slæbe  gennem  Hallen.  Men 
han  talte  ikke  derom  til  nogen. 

Børnene  kom  ofte  ved  Højtiderne  paa  Besøg 
hos  deres  Frænder  paa  Fjalneslevmagle.  Absa- 
lon var  Signes  Yndling.  Hun  tog  ham  med  op 
paa  sit  Kammer  og  viste  ham  Skjalm  Hvides 
Sværd,  som  hang  rustent  paa  Væggen  over 
Kisten.  Hun  taalte  ikke.  at  nogen  rørte  det; 
derfor  hang  det  spundet  ind  i  Spindelvæv  og 
drysset  med  aargammelt  Støv.  Med  det  Sværd 
havde  hans  Farfader  tugtet  Venderne  og  be- 
tvunget det  Land  Rygen. 

Naar  Signe  vendte  sig  bort.  listede  Absalon 
sig  til  at  røre  dets  Spids  med  sin  Finger.  Saa 
højt  kunde  han  lige  række.  Del  syntes  ham 
saa  helligt  som  selve  Sakramentet  i  Kirken;  og 
uset  gjorde  han  Korsets  Tegn  for  det.  naar  han 
gik  forbi. 

Endnu  en  Helligdom  opbevarede  Signe.  Det 
var  Harald  Haarderaades  Ragekniv.  Den  havde 
Skjalm  faaet  af  Kong  Erik  Ejegod.  Med  den 
havde  Harald  undlivet  de  Drager,  som  havde 
truet  hans  Liv,  da  Kejseren  i  Miklagaard  havde 
kastet  ham  i  Ormegraven.  Blodpletterne  sad 
endnu  derpaa.  Den  Kniv  turde  Absalon  ikke 
røre  ved;  thi  Blodet  af  de  urene  Dyr  kunde 
slaa  ham  med  Edder  og  Forgift,  enddog  det  var 
saa  længe  siden. 

En  Dag,  da  Asger  Rig  og  Inger  sad  ved 
Middagsbordet  med  deres  Børn  og  Husstand, 
lød  der  Hovslag  i  Gaarden,  og  Gaardvagten 
raabte  nogen  an. 

Det  var  Ole  Stam,  som  kom  ridende  fra 
Ringsted,  hvor  han  havde  været  til  Tinge  i  sin 
Kæremaalssag  med  Maagens  Nielssens  Arvin- 
ger. Han  kom  med  vigtigt  Nyt.  Kong  Erik 
var  uventet  kommen  hjem  fra  Norge,  hvor  han 
endelig  havde  fuldbyrdet  sin  Hævn  over  Kong 
Magnus.  Han  havde  fanget  ham,  ladet  ham 
blinde  og  gilde,  som  han  havde  svoret.  Nu 
havde  han  selv  holdt  Ting  paa  Ringsted  Torv 
og  kendt  Lov  og  Ret  i  en  Sag,  som  var  rejst 
af  nogle  Bønder  mod  Biskop  /Eskild  af  Roskilde 
for  noget  Jordegods,  som  han  havde  tilranet 
Kirken.  Kongen  dømte  Jorden  tilbage  til  dens 
Ejermand;  men  Biskoppen  vilde  ikke  tage  imod 
Dommen  og  forlod  i  Vrede  Tinget  med  flere  af 

Stormændene,  deriblandt  Peder  Bodilsen,  som 
raabte,  at  nu  satte  Kongen  Bonden  til  Høj- 
bords. 

Da  Kongen  hævede  Tinget  og  drog  af  By, 
søgte  Biskoppens  Mænd  strax  at  vinde  Almuen, 
lovede  den  menige  Mand  Skattefrihed,  hvis  han 
vilde  slutte  sig  til  Bispen  imod  den  myndige 
Konge;  og  de  Herremænd,  som  endnu  var  til 
Stede  i  Byen,  havde  han  og  Peder  Bodilsen 
truet  med  Fortabelse  af  deres  Boeslod,  hvis  de 
ikke  vilde  være  Roskildebispen  følgagtige. 
Mange,  der  var  misfornøjede  med  Kongen, 
havde  da  lovet  at  staa  Bispen  bi. 

—  Nu  kan  ogsaa  I  vente  hans  Sendebud, 
hvad  Dag  det  skal  være!  —  sagde  Ole  Stam. 

Der  blev  nu  Travlhed  paa  Gaarden.  Alt  blev 
gjort  rede,  som  var  der  Fjende  at  vente. 

To  Dage  efter  holdt  Bispens  Sendebud  i 
Gaarden  og  begærede  Asger  i  Tale.  De  blev 
ladt  ind  og  opfordrede  i  deres  Herres  Navn 
Asger  til  at  slutte  sig  til  Bispen,  som  var  Tiende- 
herre for  hele  Sjællands  Jord. 

Asger  svarede,  at  han  og  hans  Brødre  var 
Kongen  tro,  som  Fjalnes  Æt  altid  havde 
været. 

Da  stævnede  Sendemændene  Asger  til  at 
mode  for  Bispen;  og  hvis  han  ikke  mødte,  da 
skulde  han  have  sin  Boeslod  og  Fædrenegaard 
forbrudt. 

—  Lad  Bispen  prøve  at  tage  den!  —  sagde 
Asger. 

Hvidebrødrene  lod  nu  gaa  Ilbud  til  Kong  Erik 
i  Jylland.  Han  kom  hastigt  til  Roskilde,  over- 
rumplede Bispen  og  tvang  ham  til  at  gøre  Knæ- 
fald. Han  vilde  taget  hans  Liv,  om  ikke  hans 
Fader,  den  gamle  Kristjan  Svendssøn,  og  hans 
Farbroder,  Ærkebispen,  havde  bedt  for  ham. 
Saa  krævede  Kongen  tyve  Mark  Guld  i  Bod; 
denne  Sum  maatte  Bispen  udrede;  men  alle, 
som  kendte  ham,  mente,  at  han  aldrig  vilde 
glemme  denne  Tort. 

Kort  Tid  efter  sendte  Kong  Erik  Opbud  ud 
over  Landet  til  et  Togt  mod  Venderne,  som 
atter  havde  begyndt  at  søge  til  de  danske  Ky- 
ster. Det  skulde  være  et  Togt,  hvis  Lige  endnu 
aldrig  var  spurgt  nord  for  Ejderen.  Kongen 
havde  besluttet  at  føre  Heste  med  sig  over  Ha- 
vet; thi  ofte  havde  han  erfaret,  at  han  uden 
sit  Rytteri  var  Fjenden  underlegen  i  hans  eget 
Land. 

Paa  Fjalneslevlille  og  alle  Hvidebrødrenes 
Gaarde  blev  der  nu  drevet  paa  med  Udrustnin- 
gen baade  Dag  og  Nat.  Alt  Seletøj  blev  efterset 
og  udbedret.  Hestene  blev  trukne  ned  til  Aaen 
og  vænnede  til  at  gaa  over  Landgangsbrædtet 
ud  paa  de  gyngende  Skibe. 

Børnene  stod  hos  og  saa  paa  de  sky  Heste, 
hvis    Hove    slog    imod    Gangbrædtet,    saa    det 

dundrede.  Nu  og  da  stejlede  en  ung  Hest,  gik 
bag  over,  traadte  udenfor  og  plumpede  i  Aaen. 
saa  Sprøjtet  stænkede  dem  over,  der  de  stod. 
Saa  raabte  Folkene  op.  En  sprang  ud.  fik  fat 
i  Bidslet,  mens  den  skælvende  Hest  strakte  Hals 
over  Vandspejlet,  og  Skummet  flød  den  fra 
Mulen. 

Der  stod  Sang  og  Gny  over  Gaarden  fra  den 
lyse  Morgenstund;  og  om  Aftenen  silde  sad 
Folkene  endnu  oppe  med  trætte  og  stive  Lem- 
mer og  stirrede  ind  i  Gløden  paa  Arnen,  læng- 
selsfulde efter  at  høre  Lurerne  blæse  til  Afrejse. 
Der  var  ikke  en,  som  ikke  syntes,  at  det  var 
stor  Daad  at  føre  Heste  over  Havet,  enddog 
alle  de  ældre  og  de,  som  kendte  Dyrene  bedst, 
var  betænkelige  for,  hvorledes  det  skulde  gaa. 
om  Havet  rejste  sig  og  kastede  Skibet  fra 
Bølgetop  til  Bølgetop.  Vilde  da  ikke  Dyrene 
skræmte  slaa  sig  løse,  trykke  Menneskene  ihjæl 
mod  Rælingen,  trampe  Plankerne  ud  af  Bun- 
den og  kalde  Fjenden  hid  med  deres  bange 
Vrinsken? 

Ole  Stam  var  hver  Dag  paa  Gaarden  i  denne 
Tid;  thi  det  Bondeskib,  som  han  var  Styres- 
mand  for.  laa  jævnsides  med  Asgers  Skibe  i 
Aaen. 

Da  endelig  Dagen  kom,  og  alt  var  rede: 
Hestene  om  Bord,  Skibene  sejlklare,  og  alle 
Mand    mod    Vaabcn    og   Rustning   i   Trop   langs 

Aaens  Bred,  da  red  Asger  sidst  af  alle  fra 
Gaarde,  fulgt  af  Fru  Inger  og  deres  Børn. 

Han  kyssede  Inger;  saa  leftede  han  hvert  af 
Børnene  op  til  sig  paa  Hesten  og  gav  dem 
Afskedskys.  Men  Esbern,  som  var  ældre  end 
de  andre,  skammede  sig  ved  at  blive  kysset  og 
gav  sin  Fader  Haandslag,  som  han  havde  set 
Mænd  gøre,  naar  de  skiltes. 

Længe  stod  Fru  Inger  og  Børnene  ved  Bred- 
den og  saa  efter  Skibene.  Da  de  ikke  længer 
kunde  skelne  Ansigterne,  hørte  de  endnu  Aare- 
slaget.  Langsomt  og  taktfast  drejede  de  tunge 
Aarer  sig  i  Gaflerne  og  gav  Lyd  igennem  den 
stille  Aftenluft. 

Hen  paa  Efteraaret  rygtedes  det  fra  Roskilde 
ud  over  alle  Sjællands  Gaarde,  at  Kongen  havde 
vundet  en  stor  Sejr  i  Vendernes  Land;  og  en 
skøn  Dag  løb  den  danske  Flaade  ind  under 
Kysten  ved  Masnedsund  og  spredtes  derfra  over 
det  hele  Land. 

Asger  sad  atter  paa  sin  Fædrenegaard  med 
sine  Folk.  Stor  var  Glæden  over  Sejren;  og 
hverken  Inger  eller  Børnene  kunde  blive  trætte 
af  at  høre  om  den  stolte  By  Arkona,  der  laa  paa 
Toppen  af  et  Bjerg  og  trods  sin  høje  Mur  blev 
indtagen  af  de  danske;  om  den  frygtelige  Gud 
Svantevit  med  de  fire  Hoveder  og  de  sort- 
smudsede Vender  med  de  korte  Kofter,  den  lave 
Pande  og  de  brede  Dyrenæser. 

Efter  den  Dag  legede  Børnene  Arkonas  Ind- 
tagelse. Esbern  var  Kongen,  Valdemar  hans 
Mænd,  som  stormede;  men  Absalon  var  Svan- 
tevit,  som  sad  midt  i  Borgen  og  stirrede  paa 
Fjenden  med  sine  fire  Hoveder. 


En  Dag  legede  Drengene  ved  Aaen.  De  ind- 
skibede deres  Heste  paa  de  gyngende  Skibe, 
der  skulde  gaa  til  Vendernes  Land.  Da  hørte 
de  Hovslag  paa  den  anden  Side  Aaen.  De 
holdt  inde  med  at  lege  og  stirrede  over. 

Det  var  et  helt  Rytterfølge,  som  kom  ridende 
der  i  Mag  langs  den  anden  Bred.  En  gammel 
Ridder  forrest,  næst  ham  flere  yngre  Riddere 
og  bag  dem  Væbnere  og  Svende. 

Nu  blev  de  fremmede  Drengene  vår.  Den 
gamle  Ridder  holdt  Hesten  an  og  saa  en  Stund 
paa  Drengene.     Saa  raabte  han  over  til  dem: 

—  Hvem  er  I? 

—  Vi  er  Asger  Rigs  Sønner!  —  sagde  Esbern 
efter  nogen  Tøven  —  og  hvem  er  I? 

Ridderen  svarede  ikke.  men  stirrede  paa  dem, 
som  sogte  han  nogen  bestemt. 

—  Hedder  nogen  af  Jer  Valdemar?  —  spurgte 
han. 

—  Svar  os  forst,  hvem  I  er!  —  sagde  Esbern 
og  lagde  Armene  overkors. 

—  Jer  er  Kristjan  Svendsson,  Drenge.  Ved 
I  saa,  hvem  jeg  er? 

—  Saa  er  I  Biskoppens  Fader!  —  sagde  Ab- 
salon og  stirrede  fast  paa  ham. 

Ridderen  nikkede  ja. 

—  Kom!  —  sagde  Absalon  til  de  andre  og 
vendte  sig  fra  Ridderen  —  ham  svarer  vi  ikke. 
Han  er  af  Tokes  Æt. 

Mændene  i  den  gamle  Ridders  Følge  raabte 
og  gjorde  Mine  til  at  ride  over  Aaen.  Men 
Kristjan  Svendssøn  lo  højt  op,  standsede  dem 
og  sagde: 

—  Den  Dreng  er  intet  Vanskud! 

Nu  fandt  de  Vadestedet  og  red  alle  over.  Da 
de  naaede  op  til  Gaarden,  havde  Drengene  alle- 
rede meldt  deres  Komme.  Asger  stod  ude  ved 
Laagen  og  hilste  dem. 

Nu  forkyndte  Kristjan  Svendssøn,  at  Kong 
Erik  var  bleven  dræbt  i  Ribe  af  den  jyske  Rid- 
der Sorteplov.  Kristjan  Svendssøn  red  da  nu 
de  danske  Stormænds  Ærende,  der  vilde  give 
Kronen  til  dens  rette  Arving,  Knud  Hertugs 
ægtefødte  Søn  Valdemar. 

Han  vilde  have  Drengen  med  sig  for  at  føre 
ham  rundt  til  Kaaring  paa  Danmarks  Ting. 
Men  Asger  sagde,  at  dette  maatte  Drengens 
Moder  afgøre. 

Medens  de  talte  sammen,  stod  alle  Drengene 
omkring  dem.  Da  vendte  Kristjan  sig  til  den, 
der  syntes  ham  at  maatte  være  Valdemar. 

—  Hedder  du  Valdemar?  —  spurgte  han. 

Laurids  Bruun  :  Absalons  Saga.     I.  7 

Drengen  nikkede  ja.  Saa  løftede  den  gamle 
ham  op  i  sine  Arme.  saa  ham  fast  i  Øjet  og 
spurgte : 

—  Vil  du  være  Konge? 

Men  Valdemar  saa  vredt  til  ham.  rystede  paa 
Hovedet  og  stred  for  at  komme  ned. 

Absalon  havde  lyttet  til  hans  Ord  og  forstaaet 
mere  deraf  end  de  andre.  Han  havde  ikke  sine 
Øjne  fra  den  gamle  Ridders  lange  graa  Skæg, 
hvoraf  Halvdelen  var  stukket  ind  under  Bryn- 
jen. Nu  rakte  han  Haanden  op  imod  ham  og 
sagde : 

—  Jeg  vil  nok! 

Han  havde  forstaaet.  at  Landet  maatte  være 
haardt  i  Bekneb  for  en  Konge,  siden  man  vilde 
hente  saa  lille  en  Dreng  som  Valdemar. 

Mændene  gav  sig  til  at  le;  men  Kristjan 
Svendssøn  saa  alvorligt  paa  ham  og  sagde: 

—  Muligt  er  det,  at  Danmark  kunde  være  vel 
tjent  med  dig;  men  det  gaar  dog  ikke  an.  min 
Son. 

Da  Kristjan  Svendsson  næste  Dag  stededes 
for  Fru  Ingeborg  paa  Haraldsted,  afslog  hun 
at  give  sit  Minde  til  at  udraabe  Valdemar  til 
Konge.  Hun  turde  ikke  endnu  give  ham  en 
Konges  Skæbne  i  Vold.  Dog  opnaaede  Kristjan 
Svendsson,  at  han  maatte  føre  Drengen  med 
sig  til  Ringsted  Ting  og  vise  ham  frem  for 
Folket  som  den  rette  Tronarving  og  lade 
Prins     Erik,     Erik     Ejegods     Dattersøn,     kaldet 


99 


Lam,  udraabe  til  Konge  i  hans  Sted  og  Mindre- 
aarighed. 

Absalon  tænkte  længe  over,  hvad  Grunden 
vel  kunde  være  til,  at  Kristjan  Svendssøn  netop 
kun  vilde  have  Valdemar  og  ikke  for  Exempel 
Asger,  hans  Fader.  Han  spurgte  tilsidst  sin 
Moder  derom;  og  først  da  forstod  han,  at  Val- 
demar havde  fra  en  ukendt  Magt  faaet  noget 
forud  for  ham,  for  Esbern,  ja  endog  for  hans 
Fader  og  alle  andre  Mænd  i  Landet  —  noget, 
som  han  havde  uden  egen  Fortjeneste  —  noget, 
som  havde  Krav  paa  Ærbødighed.  Denne  Ær- 
bødighed kunde  Absalon  ikke  nægte  ham,  siden 
alle,  baade  hans  Moder  og  hans  Fader  og  den 
gamle  Kristjan  Svendssøn  bøjede  sig  for  hans 
Ret.  Men  han  var  klog  nok  til  ikke  overfor 
Valdemar  selv  at  lade  sig  mærke  med,  at  han 
bøjede  sig. 


VI 

Asger  red  til  Roskilde  for  at  fæste  Lærer  til 
Drengene.  Han  besøgte  sine  Søstre  Mogga  og 
Margrethe  i  Vor  Frue  Kloster  og  fik  ved  deres 
Hjælp  en  ung  Kannik.  Arnfast,  som  for  nylig 
var  vendt  hjem  fra  Paris,  hvor  han  havde  været 
den  berømte  Abailards  Elev  og  med  stor  Ud- 
mærkelse havde  taget  sit  Magisterium. 

Da  de  red  sammen  til  Fjalneslevlille.  sagde 
Asger  til  Arnfast: 

—  Jeg  har  selv  lært  Drengene  Guds  Ord 
samt  at  tælle  og  skrive;  men  det  er  nu  paa 
høje  Tid,  at  de  indvies  i  Latin  og  Frankisk  og 
anden  Verdens  Kundskab.  Esbern  skal  som 
den  ældste  have  Gaarden  og  være  Kongens 
Mand;  men  Absalon  er  klogere  end  de  fleste  i 
hans  Alder;  derfor  vil  jeg,  at  han  skal  opdrages 
til  at  være  en  Kirkens  Mand;  og  jeg  vil  ikke 
skjule  for  Eder,  at  jeg  har  sat  ham  et  højt 
Maal.  Derfor  ønsker  jeg.  at  1  særlig  tager  Jer 
af  ham. 

Absalon  saa  med  Mistro  paa  Mester  Arnfast; 
thi  det  anede  ham,  hvad  hans  Fader  havde  talt 

til  ham;  men  Absalon  vilde  være  en  Krigens 
Mand  som  Stig  Hvide,  Esbern  og  de  andre  af 
hans  Slægt. 

Arnfast  mærkede  Drengens  hemmelige  Mod- 
stand; og  en  Dag,  da  han  spadserede  alene 
med  ham  i  Haven  efter  Skoletid,  fortalte  han 
ham  om  den  underfulde  Stad  Paris  og  de  mæg- 
tige Kirkens  Mænd,  som  var  udgaaet  fra  dens 
Højskole  og  sidenhen  regnedes  for  Kongers 
Lige. 

—  Se  nu  Æskild  Kristjanssøn.  Nys  var  han 
Biskop  i  Roskilde;  men  nu  sidder  han  i  den 
store  Stad  Lund  og  hersker  over  alle  Menneske- 
sjæle i  det  ganske  Norden.  Selv  Kongen  tør 
ikke  byde  ham  Trods,  enddog  /Eskild  er  valgt 
imod  hans  Vilje. 

Absalon  bukkede  sig  og  plukkede  en  Blomst, 
men  sagde  intet. 

—  Men  han  er  ogsaa  af  en  stor  Slægt,  af 
selve  Palnetokes  Æt;  og  som  Træet  er,  saaledes 
er  og  Frugten. 

Absalon  blev  rød  i  Kinderne  og  sagde: 

—  Fjalnes  Æt  er  større  end  Tokes;  thi  han 
var  en  trofast  Kongens  Mand,  men  Toke  en 
vild  Hedning. 

—  Saa  meget  større  Ære  er  det,  at  Tokes 
Æt  nu  har  fostret  to  Ærkebisper,  mens  Fjalnes 
Æt  aldrig  har  magtet  andet  end  at  føre  Sværd 
for  Kongen.  De  har  haft  i  Armen,  hvad  de  ikke 
havde  i  Hovedet. 

Absalon  vidste  intet  Svar;  men  Arnfasts  Ord 
gravede  sig  dybt  ned  i  hans  Sind;  og  jo  mere 
han  lærte  Arnfast  at  kende  og  hørte  ham  for- 
tælle om  alt  det,  som  var  i  Verden  og  var  sket 
i  Verden  ved  vise  Mænds  Ord  og  Vilje,  des 
kærere  blev  ham  Skoletimerne;  og  han  søgte 
enhver  Lejlighed  til  at  være  sammen  med  sin 
Lærer.  Arnfast  fik  ham  meget  kær  for  hans 
trofaste  Sind  og  hans  Evne  til  at  søge  Bund  i 
alt,  hvad  han  saa  og  hørte. 

Medens  Esbern  søgte  Udflugter  for  at  slippe 
af  Skole  og  færdedes  helst  i  Gaard  og  Stald, 
øvede  Idræt  mellem  Folkene  og  kappedes  med 
dem,  som  var  over  hans  Alder,  sad  Absalon 
oftest  inde  eller  gik  for  sig  selv  og  drømte  sig 
ud  i  Verden.  Valdemar  var  endnu  for  lille  til 
at  øve  Valg;  men  det  var  ham  en  Tort,  at  Ab- 
salon ikke  mere  vilde  lege  med  ham  som  før. 
Naar  de  skændtes,  kaldte  Absalon  ham  ., Herre 
Konge";  og  Drengen  tog  sig  det  meget  nær,  at 
han  spottede. 


Medens  Arnfast  lærte  Drengene  boglig  Kunst, 
øvede  Asger  dem  op  i  alskens  Idræt,  saaledes 
som  Skjalm  Hvide  havde  øvet  ham  og  hans 
Brødre  i  deres  Barndom.  De  lærte  at  skyde 
med  Bue,  at  svømme  og  dykke  i  Aaen,  at 
kaste  til  Maals  og  springe  højt;  og  da  Absalon 
var  tolv  Aar  gammel,    fik  han   sin  egen   Hest, 

som  Esbern  havde  faaet  det  Aaret  i  For- 
vejen. 

En  Gang  om  Ugen  samledes  Børnene  fra 
Hvidegaardene  skiftevis  hos  hverandre  for  at 
eve  Fælleslege.  Der  var  Sune,  Toke  og  Peder 
fra  Bjernedegaarden,  Ebbe  den  muntres  Sønner, 
og  deres  Søster  Gyde,  der  var  stærk  og  øvet 
trods  nogen  Dreng.  Der  var  endnu  en  Broder, 
Fin;  men  han  var  svagelig  fra  Fødslen.  Hove- 
det sad  skævt;  hans  venstre  Arm  var  lam;  og 
alle  mente  det  en  Lykke,  om  Døden  vilde  tage 
ham  i  Tide.  Paa  Fjalneslevmagle  var  der  Stig 
Hvides  yngre  Søskende,  Gert  og  Ingefrid;  og 
paa  Oldengaarden  Jon,  som  nu  næsten  var 
voxen;  han  var  eneste  Søn  og  holdt  sig  noget 
for  sig  selv;  og  paa  Pedersborg  var  der  Ingerd, 
som  var  meget  smuk  og  stor  af  sin  Alder.  Saa 
var  der  ogsaa  Fru  Ingeborgs  Datter,  Margrethe 
paa  Haraldsted;  men  hun  var  saa  stor,  at  hun 
allerede  regnedes  til  de  voxne  og  forsmaaede  at 
være  med  i  Drengenes  Leg. 

Alle  havde  de  nu  hver  deres  Hest;  og  naar 
de  kom  sammen,  legede  de  Vender  og  Danske. 
Snart  var  det  Drengene  fra  Fjalneslevlille,  som 
overfaldt  de  danske  paa  Bjernedegaarden  og 
røvede  Kvæg  og  Kvinder,  snart  omvendt.  De 
forfulgte  da  hverandre;  og  ofte  gik  Flugten  saa 
vidt,  at  de  knap  fandt  hjem  ved  Dag.  Men 
efter  Solnedgang  var  det  forbudt  dem  at  færdes 
ude;   thi   i   Mørup    Skov   paa   den    anden   Side 

Frejs  Mose  holdt  Ulven  til  og  kom  i  Skumrin- 
gen ned  over  Bøndernes  Agre  for  at  snappe 
Ungkvæg  og  Faar. 

En  Dag  kom  Toke  den  besindige  med  sine 
Brødre  ridende  til  Fjalneslevlille.  Absalon 
undredes  paa,  hvor  alvorlige  de  saa  ud;  selv 
Farbroder  Ebbe  fra  Bjernedegaarden,  der  gerne 
spøgte  med  Drengene,  naar  han  kom,  sagde 
intet  overflødigt  Ord. 

Toke  fortalte,  at  Kongens  Mænd  havde 
været  hos  ham  og  æsket  Hvidebrødrenes  Me- 
ning om  et  Togt  til  England.  Thi  fra  Dane- 
lagen,  hvor  mange  danske  Slægter  endnu 
havde  Frænder  fra  Knud  den  stores  Dage.  var 
der  kommen  nye  Bud,  at  hvis  Kongen  af  Dan- 
mark vilde  sende  en  Hær  derover,  saa  vilde 
alle  de  danske  slutte  sig  til  ham;  og  Lejlig- 
heden havde  aldrig  før  været  gunstigere  for  at 
vinde  Danmarks  tabte  Storhed  tilbage. 

Asger  lod  nu  gaa  Bud  til  Ole  Stam,  hvis  Ord 
havde  megen  Vægt  iblandt  Bønderne.  Der  blev 
holdt  Raad  paa  Fjalneslevlille;  og  meget  blev 
talt  for  og  imod.  Toke  raadede  fra;  thi  han 
mente,  at  Kong  Erik  var  ikke  Mand  for  at  lede 
et  saadant  Tog.  I  gamle  Dage  enedes  Sjæl- 
landsfar med  Jyde,  naar  det  galdt  Rigets  Frelse; 
men  nu  om  Dage  stod  der  Splid  overalt.  Alle 
vilde  være  Herrer  og  ingen  tjene;  men  Erik 
Lam  var  ikke  den,  som  kunde  samle. 

Absalon  havde  set  sit  Snit  til  at  blive  i  Hal- 
len under  de  voxnes  Samtale;  ingen  ænsede 
hans  Nærværelse.  Han  havde  fra  lille  Barn  hørt 
om  Danmarks  store  Dage;  og  Blodet  steg  ham 
til  Hovedet,  da  han  hørte,  hvad  der  nu  var  paa 
Tale.  Han  syntes  med  ét,  at  der  faldt  et  stort 
Lys  over  den  gamle  Hal;  og  han  brændte  af 
Iver  efter  at  give  sit  Ord  med  i  Laget.  Han 
knyttede  hemmeligt  sine  Hænder  mod  Toke  for 
hans  Besindighed;  og  da  nu  ogsaa  hans  Fader 
Asger  syntes  tvivlraadig,  gik  han  uset  hen  til 
Signe,  som  var  til  Stede,  fordi  alle  Sønnerne 
agtede  hendes  Raad  højt.  Han  hviskede  længe 
med  hende;  tilsidst  rejste  hun  sig  og  sagde: 

—  Ilde  var  det,  om  danske  Mænd  vægrede 
sig  ved  at  staa  danske  Frænder  bi,  som  er  over 
Havet.  Ikke  betænkte  Skjalm  Hvide  sig  paa  at 
drage  med  en  ringe  Hær  til  Venden  og  tugte 
det  Land  Rygen.  Hvor  meget  mere  burde  vi 
da  ikke  nu  drage  til  England,  hvor  Frænder  kun 
venter  paa  os  for  at  bruge  Sværdet  imod  dem, 
som  holder  dem  i  Ave.  I  en  god  Strid  hjælper 
Herren,  vor  Gud! 

Ole  Stam  sagde  nu  god  for  Bønderne;  og  det 
blev  da,  som  Kongen  vilde  det. 

Først  paa  Vaaren  drog  da  Hvidebrødrene  med 
Kongen  til  England;  og  i  hele  Danmark  var 
Forventningen  stor. 

Hen  paa  Sommeren  var  Absalon  en  Dag  redet 
med  Bud  fra  Hjemmefogden  til  Fjalneslev- 
magle.  Han  red  langs  Aaen;  men  da  han  kom 
op  under  Skoven,  hørte  han  en  Lyd  som  af 
fjærne  Aareslag.  Han  red  op  paa  en  Høj,  hvor- 
fra han  kunde  se  vidt;  og  nu  kendte  han  i  det 
fjærne  Hvidebrødrenes  Skibe,  som  langsomt 
kom  op  ad  Aaen.  Han  vendte  da  Hesten  og 
red  alt,  hvad  han  kunde,  hjem  for  at  melde 
deres  Hjemkomst. 

Fru  Inger  og  hele  hendes  Husstand  gjorde 
sig  strax  rede  til  at  gaa  dem  imøde.  Esbern, 
Valdemar  og  Absalon  red  forud  paa  deres  Heste 
og  viftede  paa  lang  Afstand  med  deres  Kappe- 
flig; men  der  var  intet  Tegn  paa,  at  nogen  havde 
set  dem  fra  Skibene. 

Da  for  der  med  ét  et  Sting  gennem  Absalons 
Hjærte.  Saa  stærkt  var  det,  at  han  holdt  He- 
sten an. 

Hvor  langsomt  de  roede,  de  Skibe,  hvor  tyst 
—  ikke  en  Lyd  af  Sejrssang  tonede  derfra. 
Hvor  var  hans  Faders  Bannermærke?  —  Det 
syntes,  som  var  alt  dodt  om  Bord,  undtagen 
Aarerne,  der  trak  sig  trægt  og  langsomt  gennem 
Vandet.  Han  følte,  at  han  blev  bleg  over  Pan- 
den; thi  nu  vidste  han,  at  Hvidebrodrenc  kom 
med  Nederlag. 

Da  Absalon  saa  sin  Fader  gaa  over  Gang- 
brædtet  fra  Skibet:  da  han  saa  ham  bøje  sit 
Hoved   og  give   Inger   Haanden   uden    Ord,    da 


107 


kunde  han  have  skreget  højt  af  Smerte,  om  han 
ikke  havde  lært  at  holde  Graaden  inde. 

Som  ved  hint  Raad,  der  blev  holdt  fer  Togtet, 
saaledes  var  nu  ogsaa  alle  Hvidebrødrene  sam- 
lede ved  Hjemkomsten  til  Fjalneslevlille;  thi 
her  i  Aaens  stærke  Krumning  var  Ankerpladsen 
for  alle  Skibene. 

Nadveren  blev  spist  i  Tavshed  i  den  mørke 
Hal.  Man  hørte  kun  Kvinderne  bære  fra  og 
til  Bordet.     Ingen  vovede  at  bryde  Tavsheden. 

Da  Maden  var  baaret  ud,  og  01  og  Mjød 
sat  frem  for  Mændene,  da  rejste  Signe,  som 
var  kommet  hid  ved  Rygtet  om  Hjemkomsten, 
sig  fra  sin  Plads.  Hun  gik  hen  til  sin  ældste 
Søn  Tokes  Plads  ved  Bordet  og  tog  hans 
Bæger.  Skønt  hun  rystede  saa  paa  sine  Hæn- 
der, at  hun  spildte  ud  over  dets  Kanter,  løftede 
hun  dog  det  tunge  Bæger  og  sagde: 

—  Nu  hilser  jeg  Jer  Velkomst  til  Hjemmet, 
mine  Sønner.  Engang  maa  dog  Tavsheden 
brydes,  og  ufarligst  brydes  den  af  mig,  Eders 
Moder. 

Da  aandede  alle  ud:  det  var,  som  lød  der 
ét  stort  Suk  gennem  Hallen;  men  Absalon,  som 
sad  mellem  Esbern  og  Valdemar,  holdt  sig  ikke 
længere.  Han  kastede  sit  Hoved  ned  imod 
Bordet  og  græd. 

—  Ud  med  Jer,  Drenge!  —  sagde  Asger 
vredt  og  rejste  sig  i  Sædet;  men  Signe  bad  for 
dem.     Saa  sagde  hun: 

—  Det  kendes  paa  alt,  at  Nederlaget  har 
været  stort.  Ser  jeg  ret,  saa  savnes  mange 
gode  Mænd,  som  før  var  vant  at  sidde  om 
dette  Bord  ved  Højtiderne.  Dog  vil  jeg  sige 
dig,  min  Søn  Toke,  som  raadte  fra:  jeg  mener 
end  som  dengang,  at  Toget  burde  føres. 

Nu  rejste  Toke  Hovedet,  trak  paa  Skulderen 
og  sagde: 

—  Derom  er  det  ikke  Tid  at  tale  nu.  Men 
ét  ved  vi:  Kong  Erik  var  ikke  Manden. 

Som  han  sagde  dette,  blev  der  stor  Uro  i 
Salen.  Nogle  sprang  op  og  slog  Jærnhandsken 
haardt  imod  Bordet  med  en  Ed.  Andre  raabte 
højt  op,  at  det  var  sandt,  som  Toke  sagde. 
Men  en  af  Bønderne,  som  sad  Ole  Stam  næst, 
bad  Gud  forbande  Kongen. 

Nu  vendte  Signe  sig  mod  Mændene  og 
sagde: 

—  Kanhænde,  at  I  ikke  havde  Gud  med  om 
Bord;  thi  uden  Salmesang  fores  Sværdet  slovt 
i  Haanden. 

Da  sprang  Ole  Stam  op  fra  sin  Plads  lavt 
ved  Bordet.  Det  graa  Haar  strittede  ham  om 
Tindingen  som  i  Blæst.  Han  havde  røde  Plet- 
ter paa  Kinden;  Ojncne  stod  ham  ud  af  Hovedet; 
og  nu  saa  Absalon  først,  at  han  havde  Armen 
i  Bind. 

—  Havde  danske  Mænd  sunget  Bjarkemaal 
for  Salmer  — -  som  vore  Fædre  .  havde  Svær- 
dene bidt  bedre! 

Der  blev  ganske  tavst  i  Salen  for  hans  Ord; 
og  alle  vendte  sig  imod  ham.  Bønderne  skot- 
tede hemmeligt  til  hverandre;  men  der  var  og- 
saa  en  og  anden  af  Hvidernes  Mænd,  som 
skyndte  sig  at  gøre  Korsets  Tegn  i  Hemmelig- 
hed. Men  Signe  saa  stivt  om  mod  Bonden, 
som  atter  havde  sat  sig. 

Saa  rejste  Asger  sig  og  sagde  med  Ansigtet 
vendt  mod  Ole: 

—  Her  i  Hallen  tør  sligt  ikke  siges! 

Derefter  hævede  han  Bordet,  og  hver  drog 
til  sit. 

Absalon  tænkte  meget  over  Bondens  Ord. 
Det  syntes  ham  kækt  og  stort,  hvad  han  havde 
sagt;  og  dog  ængstedes  han  for  den  Virkning, 
hans  Ord  havde;  saa  meget  mere  ængstedes 
han,  som  han  ikke  vidste,  hvad  Bjarkemaalet 
var.  Næste  Dag  spurgte  han  Mester  Arnfast 
derom  og  fik  den  Besked,  at  det  var  en  Sang, 
som  de  vilde  Hedninger  sang  i  Krigen;  men 
den  var  vederstyggelig  for  kristne  Mænd. 


VII 

Der  kom  den  Sommer  saa  svær  en  Tørke 
over  Landet,  at  Kvæget  stod  ludende  paa  Mar- 
ken med  den  tørre  Tunge  ud  for  Mulen.  Græs- 
set svedes  af  i  Toppen  under  den  stærke  Sol, 
og  Kornet  faldt  vissent  over  Ende.  I  alle  Kir- 
ker blev  der  ringet  og  bedt  for  Regn;  og  efter 
hver  Højmesse  bar  de  Ringsted  Munke  det  hel- 
lige Sakrament  over  Markerne;  men  det  hjalp 
altsammen  intet.  Skibene  laa  paa  C  rund  i  Aaen 
for  det  ringe  Vand;  og  Høsten  tegnede  til  at 
blive  ussel. 

En  Dag,  da  Drengene  var  samlede  til  Leg 
paa  Bjernedegaarden,  drog  de  til  Skovs  for  at 
søge  Skygge.  De  morede  sig  med  at  finde 
modne  Bær;  thi  de  var  saftigere  her  i  Skyg- 
gen end  i  Haverne  hjemme.  Under  de  gamle, 
krogede  Egetræer  gik  hist  og  her  halvvilde  Svin 
og  snusede  efter  fjorgammel  Olden.  Naar  Dren- 
gene fik  Øje  paa  dem,  jog  de  dem  op  med 
Hujen  og  Skrigen.  Svinene  for  forskrækkede 
afsted  paa  deres  korte  Ben.  En  ung  Hind 
sprang    gennem    Underskoven    med    sine    Lam, 

stod  saa  stille  paa  Afstand  og  stirrede  vagtsomt 
efter  Drengene  med  stejle  Øren,  for  saa  atter  i 
Spring  til  Side  og  forsvandt,  just  som  Dren- 
gene fik  Buen  frem  for  at  sende  Pilen  efter 
den. 

Absalon  og  Valdemar  kom  under  Legen  bort 
fra  de  andre.  De  havde  fundet  Bær  og  gik 
nu  frem,  hvor  de  saa  det  rødme  mellem  de 
grønne  Blade. 

Tilsidst  stod  de  ved  Udkanten  af  Skoven, 
hvor  Frejs  Mose  strakte  sig  ud  for  deres  Blik 
med  sine  spredte  Eliekrat,  der  snart  stod  tætte 
og  buskede,  hvor  Bunden  var  tør,  snart  med 
spredte  Ungtræer  i  højt  Græs,  hvor  der  var 
Vand  under  og  sort  Tørvejord. 

Drengene  havde  aldrig  været  i  denne  Kant 
af  Skoven;  og  det  morede  dem  nu  at  se  langt 
ud  og  kende  Gaarde  og  Kirketaarne  i  det 
fjærne. 

Det  var  Aften.  Skoven  bag  dem  kastede  sine 
lange  mørke  Skygger  ud  over  Mosen,  helt  over 
til  Ellene,  der  midt  ude  stod  tæt  som  i  en  lille 
Lund. 

Da  saa  Valdemar  et  Stykke  borte,  at  Græsset 
var  nedtraadt  til  en  Sti.  Han  fulgte  den  med 
Øjet  ud  i  Mosen  og  viste  den  til  Absalon,  som 
mente,  at  det  var  en  Dyrevexel;  men  da  de 
naaede  gennem  Skovhegnet  helt  derhen,  mente 
ogsaa  han,  at  den  var  traadt  af  Menneskefødder. 
De  fik  nu  Lyst  at  se,  hvor  den  endte;  thi  skønt 

det  hed  sig,  at  Mosen  var  ufarbar,  gik  denne 
Sti  dog  tværs  ud  over  Mosen  og  forsvandt  hist 
ovre  i  Eliekrattet.  Forsigtig  satte  de  Fødderne 
i  Mosens  Tuer,  imellem  hvilke  det  klare  Vand 
straalede  op  imod  dem. 

—  Se  —  sagde  Absalon  og  pegede  ud  foran 
dem  —  Lysalferne  danser! 

Mosen  var  dækket  nu  mod  Aften  med  et 
Taagetæppe,  der  hævede  og  sænkede  sig  som 
i  Bølger  af  lange,  fine  Slør. 

De  stod  et  Øjeblik  og  saa  derpaa  og  lyttede, 
om  noget  kunde  høres.  Valdemar  begyndte  at 
ængstes;  thi  han  var  ikke  sikker  mod  Overtro; 
men  Absalon  vilde  frem,  fordi  han  nødig  lod 
noget  ligge,  før  han  havde  undersøgt,  hvad  der 
var  bag. 

Saa  gik  de  da  videre  ad  Stien,  som  for  Væ- 
den blev  mere  og  mere  vanskelig  at  gaa,  ind- 
til de  naaede  ud  til  Ellekrattet.  Da  saa  Absa- 
lon, som  gik  forrest,  at  Stien  drejede  af,  og 
hist  inde  skimtede  han  gennem  Skumringen  en 
stor  Sten.  Pludselig  lod  det  som  af  en  Men- 
neskestemme; men  da  han  tovede,  og  det  ikke 
gentog  sig,  mente  han,  at  det  var  en  eller 
anden  Sneppe  eller  Moseand,  som  havde  Rede 
i  Nærheden.  Han  gik  da  videre,  indtil  han 
naaede  den  store  Sten,  han  havde  set.  Ved 
Siden  af  den  stod  i  Rundkreds  Sten  ved  Sten. 
Midi  inde  paa  den  Plads,  de  dannede,  saa  han 
i  Taagen  endnu  en  Sten.   som  var  mindre;  og 

foran  den  knælede  en  Mand.  Det  lod,  som  om 
han  knælede  i  Bøn.  Absalon  blev  staaende 
stille.  I  det  samme  blev  Manden  ham  vår  og 
sprang  hastig  op.  Da  saa  Absalon,  at  det  var 
Ole  Stam. 

Han  stirrede  et  Øjeblik  forvirret  paa  Dren- 
gene, som  kunde  han  ikke  ret  besinde  sig.  Saa 
for  Blodet  ham  til  Hovedet.  Han  sprang  hen 
imod  dem  og  raabte: 

—  Hvad  søger  I,  Drenge? 

Absalon  saa,  at  Ole  var  vred.  Men  han 
kunde  dog  ikke  styre  sin  Nysgerrighed.  Han 
gik  forbi  Bonden  helt  hen  til  Stenen  og  saa 
da,  at  der  paa  den  laa  Gløder  efter  en  Brænde- 
ild;  og  paa  Gløderne  laa  der  nogle  Høns  og 
Duer  og  en  Hare,  hvis  lange  Øren  hang  ud 
over  Stenens  Rand,  medens  Blodet  sivede  fra 
dens  Hals  ned  i  Græsset. 

Nu  forstod  Absalon,  hvor  han  var;  thi  det 
Sagn  gik  paa  Egnen,  at  midt  ude  i  den  gamle 
Mose,  som  nu  var  ufarbar,  havde  Frejs  Blote- 
sted ligget  —  han,  som  var  Frugtbarhedens 
milde  Gud,  og  hvem  hans  Forfædre  havde  dyr- 
ket fremfor  alle  andre  Guder. 

Det  syntes  ham  med  ét,  at  Stedet  var  helligt. 
Han  følte  Trang  til  at  knæle  ned,  som  naar  han 
stod  i  Kirken. 

Da  Ole  saa,  hvad  der  rørte  sig  i  Drengen, 
svandt    hans    Vrede.      Han    tog    Absalon    ved 

Haanden,    drog  ham   med   sig   hen   for   Altret, 
pegede  paa  de  dræbte  Dyr  og  sagde: 

—  Saaledes  ofrede  dine  Fædre  her  paa  dette 
Sted! 

Absalon  saa  op  paa  ham  og  forstod  i  det 
samme,  at  Ole  vilde  have  ham  til  at  knæle  ned 
ved  hans  Side.  Da  kom  der  en  pludselig  Skræk 
over  ham  for  den  Helligbrøde,  som  fristede. 
Han  traadte  tilbage  fra  Ole  og  sagde: 

—  Mine  Forfædre  var  Hedninger.  Derfor 
ofrede  de;  men  det  ger  vi  kristne  ikke. 

—  Ofrer  I  ikke?  —  spurgte  Ole  og  vendte 
sig  hastig  imod  ham.  —  I  ofrer  jer  egen  Gud, 
gør  I.  Er  det  ikke  hans  Legeme  og  Blod,  som 
Præsten  æder  midt  for  alles  Øjne?  —  Men  de 
gamle,  de  ofrede  ikke  deres  Guder  —  de  ofrede 
til  dem.  Tvi  for  en  Tro,  som  dræber  sin  egen 
Gud,  tvi! 

Nu  vendte  Absalon  sig  for  at  gaa.  Det  var 
næsten  morkt.  Et  Stykke  borte  stod  Valdemar 
og  vinkede  ham  tilbage. 

Da  greb  Ole  ham  fast  i  Armen: 

—  I  taler  ikke  om  dette  til  nogen,  Drenge! 
Der  var  baade  Forbud  og  Bøn  i  hans  Stemme. 

Absalon   saa    paa    ham,    mens   han   tænkte    sig 
om.     Saa  sagde  han: 

—  Hvorfor  skulde  vi  tale  om  det,  sgm  ikke 
angaar  os? 

—  Kom!  —  sagde  Ole  —  jeg  vil  vise  Jer 
Vej. 

Inden  de  skiltes  i  Skoven,  sagde  han  til 
Absalon: 

—  Ved  du,  hvorfor  jeg  ofrede? 

—  Nej!  —  sagde  Absalon. 

—  Jeg  bragte  Alfernes  Gud  et  Brændoffer  for 
den  store  Tørke.  Jeg  bad  ham  sende  sin  milde 
Regn  over  vor  arme  Jord. 

Han  sagde  det  saa  mildt,  at  Absalon  følte,  at 
han  fra  nu  af  altid  vilde  være  ham  god. 

—  Hvad  hjalp  de  Munkes  Bønner  og  Proces- 
sioner? —  Nu  skal  det  vise  sig,  hvilke  Guder 
er  de  stærkeste  —  de  gamle  eller  de  nye  tre. 
De  tre,  som  er  én  og  dog  tre.  Kan  nogen 
ærlig  Mand  forstaa  det? 

Da  Absalon  var  kommen  i  Seng,  laa  han 
længe  vaagen  og  tænkte  over  Oles  Ord.  Men 
da  det  Dagen  efter  begyndte  at  regne,  og 
Tørken  saaledes  endelig  var  forbi,  da  blev  han 
ængstelig  for,  hvad  Ole  havde  sagt  om  de 
gamle  og  de  nye  Guders  Magt,  og  nævnede 
efter  Skole  sin  Tvivl  om  Treenigheden  for  Arn- 
fast.     Da  sagde  Kanniken: 

—  Herren  vor  Gud  vil  ikke,  at  vi  skal  for- 
staa. Thi  om  vi  tror,  hvad  vi  forstaar,  hvad 
Ære  er  det?  —  Nej  at  tro  mod  al  Forstand,  det 
er  at  bøje  sig  under  Guds  Vilje. 

—  Hvortil  fik  vi  da  Forstanden?  —  spurgte 
Absalon. 

Derpaa  fik  han  intet  Svar.  Men  da  han  ikke 
kunde  glemme  Oles  Ord  og  Tørken,    som   nu 

var  forbi,  betroede  han  sig  til  sin  Moder  og 
spurgte  hende  ud  om  Treenigheden. 

Hun  svarede  ham  dette: 

—  Der  ligger  ikke  saa  megen  Vægt  paa, 
hvad  vi  tror,  som  paa  det,  at  vi  tror.  Thi 
Mennesket  kan  ikke  leve  uden  Tro. 

Efter  det  mislykkede  Tog  til  England,  som 
alle  skyldte  Kongen  paa,  tænkte  Absalon  meget 
over,  hvor  svært  og  hvor  stort  det  var  at  være 
Konge.  Han  lyttede  efter  alt,  hvad  der  taltes 
i  Hallen  om  Kongen  og  hans  Færd.  Naar 
han  var  ene  med  Valdemar,  talte  han  til  ham 
derom.  Det  syntes  ham,  at  Valdemar,  fordi 
han  fra  Fødslen  var  bestemt  til  Konge,  ogsaa 
af  sig  selv  maatte  forstaa,  hvad  ret  var  for  en 
Konge.  Men  ofte  ærgrede  han  sig  over  Val- 
demars Svar,  rettede  ham  og  sagde,  at  han 
duede  ikke  til  at  være  Konge.  Dette  tog  Val- 
demar sig  meget  nær;  og  da  de  engang  der- 
over havde  været  Uvenner  tre  Dage  i  Træk, 
kom  Valdemar  til  Absalon  og  foreslog  ham,  at 
de  skulde  blande  Blod  og  være  rette  Foster- 
brodre,  som  de  havde  lært  i  Skolen,  at  de 
gamle  brugte.  Absalon  smilede  ad  ham,  men 
han  syntes  dog,  at  Legen  var  god  og  gik  ind 
paa  hans  Ønske.  Fra  den  Dag  knyttede  de  sig 
endnu  nærmere  til  hinanden  end  før,  og  Val- 
demar tog  sig  sjældent  noget  til  uden  først  at 
have  spurgt  Absalon. 

Det  rygtedes  nu  paa  Sjælland,  at  Kongen  og 
hans  Mænd  forberedte  et  nyt  Togt  mod  Ven- 
derne, som  atter  plyndrede  paa  Lollands  og 
Falsters  Kyster. 

Paa  den  Tid  var  flere  af  Hvidebrødrenes  Søn- 
ner saa  gamle,  at  der  kunde  være  Tale  om  at 
tage  dem  med  i  Leding.  Det  blev  da  bestemt, 
at  deres  Dygtighed  skulde  prøves;  og  en  vis 
Dag  blev  aftalt,  paa  hvilken  alle  skulde  samles 
og  give  Prøve  paa,  hvad  Idræt  de  kunde,  for 
den  gamle  Erik  Jarl  og  Fru  Ingeborg  paa  Ha- 
raldsted, saa  og  for  alle  Hvidebrødrene. 

Esbern  var  da  fyldt  sytten  Aar,  men  saa 
stor  af  sin  Alder,  at  alle  dømte  ham  til  atten. 
Absalon  var  knap  femten  og  Valdemar  kun  tolv 
Aar.  Dog  følte  de  det  alle  tre,  men  især  Es- 
bern, som  en  Uret,  at  der,  om  de  end  blev 
befundne  aldrig  saa  dygtige,  ikke  vilde  blive 
givet  dem  Tilladelse  til  at  komme  med. 

Da  Absalon  mødte  paa  Toften  foran  de 
gamle  Træer  mellem  sine  Frænder,  da  følte 
han  saa  stærk  en  Lyst  til  at  føre  Sværd  som 
nogen  af  de  andre.  Da  lovede  han  ved  sig 
selv,  at  om  han  end  blev  en  lærd  Mand  og  en 
Kirkens  Tjener,  vilde  han  dog  ikke  give  Afkald 
paa  at  øve  Krigerfærd  tillige.  Man  havde  hørt 
om  høje  Kirkens  Tjenere,  som  gik  forrest  i  Sla- 
get og  førte  Sværdet  lige  saa  godt  som  Krum- 
staven. 

Stig  Hvide  var  kommen  fra  Kongens  Hird  for 

at  være  til  Stede  ved  Dommen.  Han  stod  nu 
sammen  med  Hvidebrødrene  og  Jarlen  og  saa 
paa  Idrætten. 

De  unge  kaldtes  frem,  to  og  to  ad  Gangen; 
og  det  var  saa,  at  alle  skulde  vise  deres  Dyg- 
tighed uanset  deres  Alder. 

Udfaldet  blev  da  dette,  at  Esbern  ikke  stod 
tilbage  i  noget  for  sine  Fættere,  Gert  og  Jon. 
der  var  to  Aar  ældre  end  ham.  Stig  roste 
ham  meget;  og  da  Esbern  i  alles  Paaher  bad 
ham  om  at  komme  med  til  Venden,  talte  Stig 
hans  Sag  hos  Asger  og  de  andre  af  Slægten, 
saa  at  de  tilsidst  gav  deres  Minde  til.  at  han 
paa  Grund  af  sin  store  Væxt  maatte  være  med 
foruden  Gert  og  Jon. 

Da  sprang  Valdemar  op  og  raabte.  at  han, 
som  skulde  være  Konge,  vel  ogsaa  maatte  have 
Ret  til  selv  at  bestemme,  om  han  vilde  drage  i 
Leding  eller  ikke.  Han  var  meget  hæftig  og 
uregerlig;  men  hans  Moder.  Fru  Ingeborg 
kaldte  ham  til  sig  og  fik  ham  endelig  talt  til 
Fornuft. 

Absalon  sagde  intet;  men  han  tænkte  paa  det 
Løfte,  han  havde  gjort  ved  sig  selv.  I  al  Arm- 
id  net  og  hvor  det  kom  an  paa  Beregning  og 
Raadsnarhed  stod  han  ikke  tilbage  for  nogen 
af  sine  Frænder;  og  Signe  roste  ham  meget, 
fordi  hun  mærkede,  at  han  folte  sig  tilsidesat 
som  den.  der  skulde  være  Skriftens  og  ikke 
Sværdets  Mand. 

Om  Stig  Hvide  er  at  fortælle,  at  han  under 
sit  Besøg  bestandig  søgte  Lejlighed  til  at  være 
sammen  med  Margrethe,  der  nu  var  voxen  og 
meget  fager.  Hendes  Haar  lyste  i  Solen  som 
Guldhaar,  og  der  stod  en  Glans  af  hendes 
Øjne,  som  Stig  aldrig  havde  set  det  hos  nogen 
Kvinde  før.  Den  Dag,  han  agtede  sig  afsted, 
bad  han  Fru  Ingeborg  om  en  Samtale  i  Enrum; 
og  da  han  kom  ud  fra  hendes  Kammer,  havde 
han  faaet  hendes  Jaord.  Han  var  da  saa  glad, 
at  han  gjorde  det  Løfte  at  give  Kirken  al  den 
Jord,  som  hans  Fader  havde  afstaaet  ham  i 
Jylland,  og  som  havde  været  i  Slægtens  Eje, 
siden  Fjalne  arvede  den  fra  sin  Frænde,  Odin- 
kar Hvide.  Deraf  gjorde  han  da  senere  Essen- 
bæk Kloster. 

Samme  Aar,  ud  paa  Høsten,  kom  der  Bud 
fra  Erling  Skakke  i  Norge  om  at  faa  Kirsten, 
Kong  Magnus's  forskudte  Dronning  til  Ægte. 
Hun  boede  hos  sin  Moder  paa  Haraldsted  lige- 
som Margrethe;  men  hun  holdt  sig  mest  for  sig 
selv  og  var  aldrig  til  Stede,  naar  der  var  Fest 
paa  Gaarden.  Fru  Ingeborg  gav  sit  Samtykke; 
og  om  Vaaren  blev  hun  af  norske  Mænd  hentet 
til  sin  nye  Husbond. 

Da  det  igen  blev  hen  paa  Sommeren,  gik 
der  endelig  Opbud  over  Landet. 

Paa  Hvidegaardene  herskede  der  nu  atter 
stor    Travlhed,    men    ogsaa    megen    Ængstelse, 

fordi  det  var  første  Gang,  at  der  var  nogen  af 
de  unge  med. 

Esbern  var  over  al  Maade  stolt  og  glad  og 
kunde  næppe  styre  sin  Utaalmodighed.  Absa- 
lon og  Valdemar  misundte  ham  hans  Lod,  men 
holdt  sig  borte  fra  ham  for  ikke  at  tirres  af  hans 
Overmod. 

En  Aften,  da  Arbejdet  paa  Gaarden  var  til 
Ende  og  Nadveren  spist,  sad  Absalon  og  Valde- 
mar sammen  i  Folkestuen,  hvor  Karlene  havde 
strakt  sig,  nogle  paa  Langbænkene,  andre  paa 
Stengulvet,  hvor  de  nu  fandt  Plads.  Udrust- 
ningen var  nu  saa  vidt  fremme,  at  der  var  be- 
gyndt at  komme  Uro  i  Blodet.  En  af  de  ældre 
havde  fortalt  om  de  første  Vendertogter,  hvor 
han  havde  været  med.  Saa  havde  en  anden, 
der  kunde  mindes  Skjalm  Hvide,  fortalt  om 
gamle  hedenske  Dage,  som  han  havde  hørt  det 
af  sin  Fader;  og  nu  sad  alle  tavse  og  stirrede 
mod  Arnen.  Enhver  tænkte  paa,  hvad  godt 
og  stort  der  var  øvet  med  Sværdet  i  den  gamle 
Tid. 

Da  var  der  en  af  Karlene,  som  nynnede  hen 
for  sig,  ligesom  det  kunde  være  en  Vuggesang, 
man  nynner  for  Børn.  Da  ingen  ænsede  det, 
sang  han  saa  højt,  at  de  alle  maatte  skelne 
Sangen.  Nu  begyndte  Karlene  at  rore  paa  sig. 
En  anden  faldt  i  med  i  Sangen  og  endnu  en 
tredje.  Tilsidst  sad  alle  Mænd  ret  op  og  sang 
af  fuld   Hals.     Drengene  lyttede;   thi   de  skøn- 

nede  af  Karlenes  Øjne,  at  det  var  en  stærk  og 
alvorlig  Sang. 

Det  var  i  Skumringstiden.  Gløden  fra  Arnen 
lyste  ud  over  Hallen;  men  henne  ved  Døren 
var  der  saa  mørkt,  at  man  ikke  kunde  skelne 
Aasyn.  Bedst  som  de  sang,  gik  Døren  op;  men 
ingen  hørte  det. 

Da  traadte  Asger  frem  i  Hallen  og  sagde: 

—  Her  paa  Gaarden  er  vi  kristnede  Mænd! 

I  det  samme  tav  Sangen.  Folkene  skam- 
mede sig  og  saa  til  Siden.  Da  forstod  Absalon, 
at  det  var  Bjarkemaal.  Han  hviskede  det  til 
Valdemar;  thi  Asger  maatte  ikke  høre,  at  de 
var  der. 

Da  sagde  Valdemar: 

—  Den  Sang  maa  vi  se  at  lære.  Den  har 
alle  vore  Forfædre  sunget,  naar  de  gik  i 
Kamp. 

Stor  var  Forventningen  i  Landet  ved  Afrej- 
sen: men  større  var  Sorgen  og  Harmen,  da 
Hæren  vendte  slagen  tilbage.  Og  da  det  ryg- 
tedes, at  Kongen  selv  var  bleven  jaget  fra  sit 
Skib  af  Venderne  og  havde  maattet  fly  for- 
smædeligt, kendte  Vreden  ingen  Grænser. 

Absalon,  som  bedre  end  nogen  anden  paa 
Fjalneslevlille  kendte  Forfædrenes  Bedrifter,  dig- 
tede strax  en  Smædevise  om  Lammekongen. 
Saa  drog  han  Valdemar  med  sig  over  i  Kirken 
og  forlangte,  at  han  skulde  knæle  ned  for  Her- 

rens  Alter  og  sværge  med  oprakte  Hænder,  at 
han,  naar  han  blev  Konge,  vilde  hævne  denne 
Tort.  Valdemar  gjorde,  som  han  bod.  og  sagde 
bagefter: 

—  Det  var  et  daarligt  Bytte,  da  Kristjan 
Svendssøn  gjorde  Erik  til  Konge  i  mit  Sted. 
Mener  du  ikke,  det  er  paa  Tide,  at  jeg  selv 
tager  Styret? 

Da  saa  Absalon  paa  ham,  smilede  ad  hans 
Overmod,  bøjede  sig  for  ham  og  sagde: 

—  Sandelig,  Herre  Konge,  Maalet  er  fuldt! 
Valdemar  var  da  lige  fyldt  fjorten  Aar;  men 

Absalon  var  sytten. 


VIII 

13 et  hed  sig  blandt  Almuen  strax  efter  Knud 
Hertugs  Drab,  at  der  var  sprunget  en  Kilde 
frem  paa  det  Sted  i  Haraldsted  Skov,  hvor 
Udaaden  skete.  Mange  drog  hen  for  at  se 
Underet;  og  Erik  Jarl  lod  bygge  et  Kapel  paa 
Stedet.  Iblandt  dem,  der  søgte  til  Kilden,  var 
ogsaa  blinde,  som  badede  deres  Øjne;  og  det 
sagdes,  at  de  fik  Syn  og  Helsen  igen.  De  drog 
da  hjem  og  priste  det  Herrens  Under;  og  nu 
bredte  Rygtet  sig  over  det  ganske  Land  om  de 
Jærtegn,  som  skete  ikke  blot  ved  Haraldsted 
Kilde,  men  ogsaa  ved  Knuds  Grav.  Almuen 
kaldte  ham  Helligknud;  og  Hvidebrødrene  mente 
nu,  at  Tiden  var  kommet  til  at  skaffe  hans  Lig 
den  Ære,  som  hans  forsmædelige  Død  krævede. 
Der  gik  Bud  til  Kongen  og  Ærkebispen;  og  det 
blev  da  bestemt,  at  Knuds  Lig  skulde  tages  op 
af  hans  Grav  og  skrinlægges  paa  Altret  i  Sankt 
Bengts  Kirke  i  Ringsted. 

Den  bestemte  Dag  drog  Hvidebrødrene  sam- 
lede   til    Haraldsted.      Her    afhentede    de    Fru 

Ingeborg  og  drog  med  hende  og  Erik  Jarl  til 
Ringsted. 

Absalon  og  Valdemar  gik  ved  hinandens  Side; 
men  da  de  naaede  Kirken,  kaldte  Fru  Ingeborg 
Valdemar  til  sig  og  gik  med  ham  ved  sin  Side 
ind  i  Kirken,  hvor  deres  Plads  skulde  være 
øverst  ved  Altret.  Hun  var  sortklædt  og  meget 
bleg. 

Absalon  holdt  sig  tilbage  fra  de  andre  af  sin 
Slægt,  der  alle  fik  Plads  højt  oppe  i  Kirken. 
Han  vilde  helst  være,  hvor  han,  selv  uset, 
kunde  se  alt,  hvad  der  foregik. 

Han  saa  da  nu  Kongen  og  hans  Følge  rejse 
sig  op  og  gaa  Fru  Ingeborg  og  Valdemar  i 
Møde. 

Han  tænkte  paa,  hvor  stort  det  var,  at  det 
var  Valdemars  Fader,  som  blev  skrinlagt  som 
en  Helgen.  For  første  Gang  misundte  han  ham 
hans  Fødsel;  men  saa  tænkte  han  atter:  Vel  er 
det  stort  at  være  født  som  den  første;  men  det 
er  dog  større  at  skylde  sig  selv,  hvad  man  er 
—  som  Ærkebispen.  Han  saa  paa  Kongen,  der 
var  lang  og  mager  og  havde  en  høj,  hvælvet 
Pande  over  sine  trætte  Øjne.  Han  undredes 
paa,  at  han  turde  vise  sig  for  Folket  efter 
hint  forsmædelige  Vendertogt.  Dog  saa  han 
bedre  ud,  end  Absalon  havde  tænkt  sig. 
Han  bøjede  sig  dybt  for  Fru  Ingeborg  og  kys- 
sede hendes  Haand.  Saa  slog  han  sine  lange 
Arme    om    Valdemar    og    trykkede    ham    til    sit 

Bryst.      Absalon    følte    Taarer    i    sit    Øje,    han 
vidste  ikke  selv  hvorfor. 

Der  ved  Kongens  Side  øverst  oppe  sad  Dron- 
ningen —  den  tyske  Markgrevinde,  som  var  en 
Søster  til  Ærkebiskoppen  af  Bremen.  Ogsaa 
hun  saa  bedre  ud,  end  han  havde  tænkt  sig. 
Der  var  intet  hoffærdigt  at  se  paa  hende,  som 
de  sagde.  Snarere  saa  hun  ud,  som  om  hun 
følte  sig  ilde  i  sin  Stads. 

—  Se  ham,  Junkeren  der  ved  Kongens  Side! 
—  hviskede  Ole  Stam,  som  havde  trængt  sig 
hen  til  Absalon  mellem  Ridderne.  —  Det  er 
Kong  Erik  Emunes  Frillesøn  Svend.  Han  er 
lige  kommen  hjem  fra  Tyskland,  hvor  han  har 
været  ved  Kejserens  Hof  i  flere  Aar.  De  siger, 
at  han  tragter  efter  Kronen.  Se  hvor  han 
smidsker  i  Skægget,  den  Ormeøje! 

Absalon  saa,  at  han  bøjede  sig  og  tog  Kon- 
gens Handske  op,  som  var  falden  paa  Gulvet; 
og  nu  skød  han  Valdemar  til  Side  med  Lempe 
for  selv  at  sidde  Kongen  næst.  Hans  fint  stud- 
sede Kindskæg  stod  i  ét  Smil;  og  hans  blege, 
blaa  Øjne  gik  fra  Ansigt  til  Ansigt;  men  Blikket 
var  koldt  og  smilede  ikke. 

—  Hvem  er  det,  som  sidder  næst  Valdemar 
paa  den  anden  Side?  —  spurgte  Absalon. 

—  Det  er  Knud,  Maagens  Nielssens  Søn. 

—  Skal  Morderens  Søn  sidde  her  ved  Valde- 
mars Side,  naar  den  myrdede  skrinlægges?  — 
spurgte  Absalon  og  knyttede  sine  Hænder. 

—  Han  har  sagt  sig  fra  sin  Faders  Gerning! 
—  sagde  Ole  Stam.  —  Se  engang! 

Og  nu  saa  Absalon,  at  Knud  bøjede  sit  store 
Hoved  imod  Valdemar.  Han  havde  tæt,  mørkt 
Haar  og  store  tungsindige  Øjne.  Hans  Mund 
var  usædvanlig  smuk,  men  stor:  og  der  var  et 
Drag  af  Godhed  og  Smerte  om  den,  som  gjorde, 
at  Absalon  maatte  synes  om  ham,  hvor  nødigt 
han  end  vilde.  Nu  rakte  han  Haanden  frem  til 
Valdemar,  som  vilde  han  bede  om  hans  Ven- 
skab; men  da  Valdemar  holdt  sig  uvis  tilbage, 
blev  Knud  mørkerød  i  Kinderne  og  trak  lang- 
somt Hovedet  til  sig;  men  der  stod  saa  dyb  en 
Sorg  at  læse  i  hans  Blik,  at  Absalon  fik  ondt 
af  ham  og  ønskede,  at  Valdemar  ikke  havde 
nægtet  ham  sin  Haand. 

Det  var  godt  at  se,  at  Svend  Erikssøn  og 
Knud  Maagenssøn,  som  sad  lige  overfor  hin- 
anden, ikke  var  hinanden  velsindede;  thi  naar 
Svend  smilte  og  hviskede  til  Kongen,  saa  Knud 
til  Siden;  og  da  Knud  vilde  tale  til  Dronnin- 
gen, smilede  Svend  haansk  og  vendte  ham 
Ryggen. 

—  Ogsaa  Knud,  siger  de,  vil  have  Kronen  — 
sagde  Ole  Stam  —  men  der  er  ingen  anden, 
der  skal  faa  den  end  Valdemar.  Knud  Hertugs 
Søn.     Det  siger  jeg  god  for. 

Absalon  saa  om  paa  Ole.  Bonden  havde 
ikke  sine  Ojne  fra  Kongebænken;  og  de  straa- 

lede   helt   blankt,    der   han   sagde   det   og   nik- 
kede til. 

Bag  ved  Kongebænken,  hvor  Fru  Ingeborg  og 
Valdemar  havde  Plads,  lige  foran  Hvidernes 
Bænk,  sad  der  nogle  unge,  som  Absalon  ikke 
kendte.  De  sad  Side  om  Side  med  Stig  Hvide; 
og  han  saa,  at  hans  Fætter  talte  til  den  ene, 
som  om  han  kendte  ham  godt. 

—  Hvem  er  det,  Stig  taler  til?  —  spurgte 
Absalon. 

Ole  kendte  ham  ikke,  men  spurgte  sin  Side- 
mand. 

—  Det  er  Buris,  Henrik  Skatelars  Søn!  — 
sagde  denne. 

Det  var  en  Yngling  paa  en  sexten  Aar.  Han 
var  hej  og  velvoxen.  Hovedet  sad  kækt  paa 
Halsen;  og  da  han  vendte  sig  efter  nogen  Støj 
længere  nede  i  Kirken,  saa  Absalon,  at  han 
havde  store,  livlige  Øjne,  en  smuk,  klar  Hud- 
farve, og  en  Mund,  der  syntes  paa  Spring  til 
at  bryde  ud  i  Latter.  Ved  hans  Side  sad  en 
ung  Mand,  som  de  fik  at  vide  var  Kongens 
Frillesøn,   Maagens. 

Nu  kom  Ærkebispen  og  alle  Bisperne  frem 
bag  Altret.  Absalon  trængte  sig  frem  for  ret 
at  kunne  se  den  Mand,  der  var  af  Tokes  Æt 
og  havde  naaet  saa  vidt  ved  egen  Hjælp  —  han, 
hvem  Absalons  Fader  og  Farbrødre  undte  ilde, 
og  som  havde  gjort  Oprør  mod  Kongen  selv, 
mens    han    var    Biskop    i    Roskilde,    og    truet 

Hvidebrødrene  paa  deres  Boeslod.  Længe  saa 
Absalon  paa  ham.  Det  var  tydeligt  at  kende, 
at  han  var  en  myndig  Mand;  saa  skarp  en  Næse 
og  saa  fast  en  Næserod,  han  havde,  og  saa 
voldsom  en  Mund,  at  Absalon  syntes,  han  aldrig 
havde  set  en  kraftigere.  Det  var,  som  havde 
han  Møje  med  at  holde  den  lukket  over  vrede 
Ord  eller  Æde,  over  Had  eller  Elskov,  alt  i 
Hob.  Men  Øjnene  syntes  ham  smaa  og  onde. 
Han  hilste  paa  Kongen,  som  var  han  hans 
Overmand;  og  det  var  let  at  se,  at  han  var 
vant  til  at  finde  Lydighed,  hvor  han  stod  frem, 
selv  hos  Stormænd. 

Saaledes  var  det  altsaa  at  være  Ærkebiskop, 
tænkte  Absalon.  Blodet  skød  op  i  hans  Kinder 
for  en  pludselig  Fryd,  som  bølgede  igennem 
ham.  Saaledes  skulde  han  engang  staa  for 
Herrens  Alter  med  Kongen  for  sin  Fod.  Men 
om  Kongen  var  Valdemar,  vilde  han  dog 
give  ham,  hvad  hans  var,  og  Gud,  hvad  Guds 
var. 

Da  Højtideligheden  var  endt,  var  Fru  Inge- 
borg og  Valdemar  samt  Erik  Jarl  og  Hvide- 
slægten Kongens  Gæster  paa  Kongsgaarden  i 
Ringsted. 

Dagen  efter  sendtes  de  unge  hjem  til  Gaar- 
den,  men  de  ældre  drog  med  Fru  Ingeborg  til 
Haraldsted,  hvor  Erik  Jarl  havde  budt  Kongen 
og  hans  Følge  til  Gæst. 

Da  Absalon  og  Valdemar  red  sammen  ud  af 

Ringsted,  var  det  et  straalende  Foraarsvejr. 
Hestene  kastede  med  Hovedet  og  slog  med 
Halerne.  Ogsaa  de  to  unge  følte  sig  stærke  og 
overmodige. 

De  red  først  et  Stykke  omkap;  saa  slog  de 
Væddemaal  om,  at  Valdemar  skulde  ride  staaende 
i  Sadlen.  Absalon  hujede  og  raabte  for  at  gjøre 
Hesten  sky;  men  Valdemar  stod  fast  og  vandt 
sit  Væddemaal. 

Da  de  kom  til  det  Sted,  hvor  Vejen  drejede 
af  til  Bringstrup,  kunde  de  neden  for  Landsbyen 
se  Taget  af  Ole  Stams  Gaard.  De  blev  da 
enige  om  at  besøge  ham,  som  de  ofte  havde 
lovet. 

Efter  hin  Aften,  da  Drengene  traf  Ole  paa 
Frejs  Blotested,  havde  han  fattet  en  sær  For- 
kærlighed for  dem  og  de  for  ham.  Han  kunde 
desuden  ikke  glemme,  at  han  havde  været  første 
Mand  til  at  melde  Absalons  Fødsel  og  fortalte 
ham  ofte,  hvorledes  det  hele  var  gaaet  til  hin 
Nat.  Saa  huskede  han  og  bestandig,  at  Valde- 
mar var  Knud  Hertugs  Søn  og  engang  skulde 
bære  sin  Farfaders  Krone.  Han  talte  saa  tit 
til  ham  derom,  at  Valdemar  ofte  blev  ked  deraf 
og  bad  ham  tale  om  noget  andet. 

Da  de  red  ind  paa  Toften  foran  Oles  Gaard, 
var  det  just  Middag.  Røgen  stod  ud  af  Tag- 
hullet og  bar  over  imod  dem  med  Duften  af 
stegt   Flæsk.     De   var   sultne   efter   Ridtet;   og 

Duften  gav  dem  saadan  Madlyst,  at  de  begge 
ønskede,  at  Ole  vilde  byde  dem  paa  Middags- 
mad. 

Oles  Hest  stod  tøjret  i  højt  Græs  op  til  Gær- 
det. Neden  for  Bakken  laa  hans  Køer  og  tyg- 
gede Drøv  i  Solen,  mens  de  viftede  Fluerne  bort 
med  Øre  og  Hale. 

—  Her  er  fagert!  —  sagde  Absalon  og  saa 
sig  rundt.  Grønne  Græsmarker  og  halvmodent 
Korn  helt  op  til  Brynet  af  Mørup  Skov;  og  til 
venstre  hans  Faders  Enge,  der  strakte  sig  ned 
til  Frejs  Mose. 

Nu  saa  Gaardskarlen  dem  og  kaldte  Ole  ud. 
Han  havde  kastet  den  graa  Kofte,  som  han 
ellers  gik  med,  for  Varmen.  Han  takkede  dem 
for  Besøget,  bad  dem  sidde  af,  gav  Karlen 
Hestene  og  viste  dem  ind  i  Stuen. 

Der  stod  01  paa  Bordet.  Ole  hentede  Krus 
i  Vægskabet,  satte  for  dem  og  skænkede.  Saa 
raabte  han  til  en,  der  stod  ved  Arnen,  men  som 
de  ikke  kunde  skelne,  fordi  der  var  halvmørkt, 
om  at  sætte  Sul  frem  for  Gæsterne. 

De  talte  nu  om  Festen  i  Ringsted;  og  Ole 
sagde  til  Valdemar: 

—  Det  var  Ret,  at  I  ikke  rakte  Haanden  til 
Sønnen  af  Eders  Faders  Morder. 

Valdemar  sagde  ikke  noget;  men  Absalon 
svarede: 

—  Nej,  det  var  ikke  Ret.     Buden  Haand  skal 

man  modtage,  fra  hvem  den  kommer,  naar  der 
ikke  er  Svig  bag. 

—  Men  Knud  Maagenssøn  rækker  efter  Kro- 
nen ligesom  han,  den  anden  —  Frillesønnen, 
Svend  Eriksson  Ormeøje. 

—  Hvor  ved  I  det?  —  spurgte  nu  Valdemar. 

—  Det  er  let  at  se,  og  Mænd  siger  det  baade 
i  By  og  i  Kongens  Følge.  Ole  Stam  kommer 
rundt  blandt  Folk  og  har  sine  Kendinger  baade 
her  og  der. 

—  Det  vil  lidet  nytte  dem!  —  sagde  Valde- 
mar og  rettede  sig  i  Sædet. 

—  Det  mener  jeg  og!  —  sagde  Ole. 
Men  Absalon  sagde: 

—  Det  siger  I  nu;  dog  Nødden  kan  blive 
haard  nok  at  knække.  Svend  er  godt  ti  Aar 
ældre  end  du;  ogsaa  Knud  er  forud  for  dig  i 
Alder;  og  hvem  kender  deres  Forstand  og 
Evne? 

—  Det  skal  alligevel  ikke  ske!  —  sagde  Ole 
og  slog  sin  flade  Haand  mod  Bordet,  saa  det 
klang  i  Krusene. 

Da  kom  en  ung  Kvinde  frem  fra  Arnen  med 
det  stegte  Flæsk.  Hun  var  rød  i  Kinden  af 
Ovnsvarmen.  Haaret  strøg  hun  fra  Panden 
med  Bagen  af  den  Haand,  hun  havde  fri.  Det 
var  meget  lyst  Haar,  tæt  og  stærkt  kruset  ved 
Tindingerne. 

Valdemar  og  Absalon  saa  begge  op  paa  hende 
i  det  samme.     Hun  havde  et  usædvanligt  mildt 

og  leende  Øjenpar;  men  de  fik  næppe  Tid  at 
se  Øjnenes  Farve;  for  strax  da  de  saa  paa  hende, 
lod  hun  Laagene  glide  for,  og  de  dækkede  saa 
langt  et  Stykke,  at  Øjenhaarene,  der  var  mør- 
kere end  Haaret,  rørte  ved  hendes  dunede 
Kind. 

De  fandt  hende  begge  meget  fager;  og  i  det 
hun  strakte  den  bare  Arm  frem  for  at  skyde 
Sulefadet  ind  paa  Bordet,  greb  Valdemar  hende 
om  Haandleddet,  tvang  hende  til  at  se  paa  sig 
og  sagde: 

—  Hvad  hedder  saa  du? 

—  Tove!  —  sagde  hun,  og  nu  brød  det  Smil 
frem,  som  hun  ikke  længer  kunde  skjule.  Dog 
var  hun  mut  om  Munden  og  svarede: 

—  Kan  I  slippe  min  Arm? 

—  Ikke  før  du  giver  mig  et  Kys. 

Nu  blev  hun  rød  i  Kinden,  rev  sig  løs  med 
et  vredt  Blik  og  vilde  ikke  se  til  ham. 

Ole  lo  og  sagde,  at  det  var  en  Datter  af 
hans  Broder  i  Ramsø.  Han  havde  fem  Børn, 
hvoraf  tre  Døtre;  og  da  Ole  ingen  havde  i  Live, 
saa  havde  han  afstaaet  ham  hende.  Men  hun 
var  kun  sexten  Somre  gammel  og  havde  aldrig 
været  ved  Mandfolk,  saa  Valdemar  maatte  ikke 
tale  hende  saaledes  til. 

Absalon  skammede  ham  ud.  Valdemar  saa 
efter  Pigen,  som  stod  ved  Arnen  og  vendte 
Ryggen  til  ham.  Han  saa  paa  hendes  Ryg,  at 
hun  var  vred  endnu.     Han  undte  hende  saa  vel, 

at  han  nødig  vilde,  hun  skulde  være  ham  imod. 
Saa  rejste  han  sig,  gik  hen  til  hende  og  bad 
om  godt  Vejr. 

Hun  tovede  og  vendte  sig  halvt  fra  ham  med 
den  ene  Haand  i  Siden. 

—  Slaa  nu  til,  Pige!  —  raabte  Ole  —  og  lad 
se,  at  du  ikke  er  storagtig! 

Saa  rakte  hun  Valdemar  Haanden  og  skottede 
over  Skulderen  til  Absalon  og  Ole,  som  sad  ved 
Bordet,  for  at  se,  om  de  lo  ad  hende. 

Lidt  efter  kom  hun  hen  og  satte  sig  hos  og 
var  nu  god  og  drev  Skæmt  med  Oles  Gæster. 
Da  de  rejste  sig  efter  Middag,  fulgte  hun  dem 
et  Stykke  paa  Vej  og  gav  Hestene  Brød,  da  de 
skiltes. 

Siden  den  Dag  kom  Absalon  og  Valdemar 
oftere  til  Ole  Stam.  De  hørte  ham  gerne  tale 
om  gamle  Dage;  men  naar  det  traf,  at  Tove 
ikke  var  hjemme,  var  Valdemar  tavs  og  tvær. 

Ofte  skelnede  de  oppe  fra  Bringstrup  Vejen, 
naar  de  kom  ridende  ved  Aftensangstid,  hendes 
røde  Kjortel  paa  Bakkeskrænten.  Saa  vidste  de, 
at  hun  malkede;  de  red  da  gerne  til  og  skæm- 
tedes med  hende;  og  hun  var  dem  begge  meget 
god  uden  at  gøre  nogen  Forskel. 

Valdemar  sagde  en  Aften,  da  de  red  derfra, 
at  han  vilde  give  meget  til  at  have  Tove  i  sin 
Seng;  men  Absalon  blev  vred  og  sagde,  at 
han  maatte  dog  vide,  at  om  han  tog  hende,  saa 

sad  hun  siden  med  Barn  og  kunde  dog  aldrig 
blive  hans. 

—  Min  Frille  kunde  hun  dog  vel  blive!  — 
sagde  Valdemar  —  som  saa  mange  andre. 

—  Dertil  er  hun  for  god!  —  sagde  Absalon; 
og  Blodet  for  ham  i  Kinderne.  —  Det  siger  jeg 
dig,  at  du  vil  have  Skam  deraf,  om  du  ger 
hende  noget.  Saa  er  hun  ogsaa  Oles  Datter  at 
regne  for.  Og  han  har  fortjent  bedre  af  dig, 
end  at  vi  skulde  tage  hende. 

—  Du  har  vel  selv  Lyst  —  sagde  Valdemar 
—  siden  du  tager  dig  saa  ivrigt  af  Pigen.  Det 
har  jeg  vel  mærket.  Men  hvad  skøtter  du  om 
Kvinder  —  du,  som  skal  være  Præst? 

Absalon  følte  et  Sting  igennem  sit  Hjærte, 
men  svarede  dog  roligt: 

—  Lad  der  ikke  komme  Splid  imellem  os  for 
en  Kvindes  Skyld! 

Valdemar  tav  et  Stykke.  Saa  red  han  tæt 
til  ham  og  rakte  ham  sin  Haand  uden  Ord. 


IX 

xvong  Erik  tog  sig  sit  forsmædelige  Neder- 
lag saa  nær  til  Hjærte,  at  han  blev  syg  af 
Græmmelse;  og  da  ingen  Lægedom  vilde 
hjælpe,  gav  han  sig  i  Kloster  i  Odense  og 
sagde  sig  fra  al  Styrelse.  Men  kort  efter  døde 
han. 

Stig  Hvide  kom  nu  ridende  til  Fjalnesleve 
med  Budskabet  om  Kongens  Død.  Saa  for- 
kyndte han  ogsaa,  at  Kongens  Hirdmænd  efter 
Eriks  Raad  havde  valgt  Svend  Eriksson  til 
Konge.  Han  havde  strax  ladet  sig  hylde  i 
Odense  og  kunde  nu  ventes  til  Sjælland  i  de 
første  Dage  for  at  lade  sig  kaare  til  Konge  paa 
Ringsted  Ting  af  Sjællandsfarerne.  Men  Knud 
Maagenssøn,  der  frygtede  for  sit  Liv,  var  strax 
efter  Kongens  Død  undflyet  til  Jylland,  hvor 
det  sagdes,  at  han  vilde  søge  Kaaring  paa 
Viborg  Ting. 

Valdemar  og  Absalon  var  begge  i  Hallen,  da 
Stig  bragte  denne  Tidende.  Næppe  havde  han 
endt  sin  Tale,  før  Valdemar,  som  da  var  fyldt 
sexten  Aar,  sprang  op  og  sagde: 

—  Der  er  ingen  anden  Konge  i  Danmark  end 
jeg.  Og  nu  vil  jeg  ride  til  Ringsted  og  lade 
mig  kaare. 

De  tav  alle  en  Stund.     Da  sagde  Asger: 

—  Ved  du  ikke,  Fostersøn,  at  en  Dreng  kan 
ikke  bære  Kronen  i  Danmark?  —  Fer  du  bliver 
atten  Aar,  har  du  intet  Ord  at  fere -i  Mænds 
Lag. 

Blodet  for  Valdemar  voldsomt  til  Hovedet; 
men  Absalon  lagde  sin  Haand  paa  hans  Arm 
og  hindrede  ham  i  at  krænke  sin  Foster- 
fader. 

Nu  raadsloge  Hviderne  med  Stig,  om  hvad 
der  var  at  gere.  Ebbe  den  muntre,  hvis  Søn- 
ner, Sune  og  Peder,  allerede  i  to  Aar  havde 
været  i  Tjeneste  ved  Svends  Hird,  roste  Svend 
for  hans  Vennesælhed;  man  blev  da  enige  om 
at  anerkende  ham  som  Konge  og  give  ham 
Hylding  paa  Tinget,  eftersom  Valdemar  endnu 
var  for  ung,  og  man  foretrak  Svend  for  Sønnen  af 
Knud  Lavards  Morder.  Fru  Ingeborg,  som  blev 
spurgt  i  Sagen,  nærede  Frygt  for  Valdemars 
Liv,  saa  meget  mere  som  Svend  havde  Ord  for 
Falskhed.  Hun  raadte  derfor  mere  end  nogen 
anden  til  at  anerkende  Svend,  og  saa  snart 
Valdemar  var  bleven  udvoxen,  da  at  anbringe 
ham  ved  Svends  Hird,  for  at  Svend  i  ham 
snarere  skulde  se  en  Forbundsfælle  imod  Knud 
end  en  Medbejler  til  Tronen.  Sammen  skulde 
nu  alle   llvidebrødrene   ride   med   Fru  Ingeborg 

til  Tinge,  naar  det  rygtedes,  at  Svend  var  kom- 
men til  Sjælland. 

Valdemar  stod  op  og  gik  ud  af  Hallen.  Han 
var  meget  vred.  Men  Absalon  blev  inde,  til  Sa- 
gen var  afgjort.  Da  han  nu  kom  ud  i  Gaarden, 
var  Valdemar  ikke  at  finde.  Han  kaldte  højt  og 
fandt  ham  tilsidst  ovre  i  Stalden,  hvor  han  var 
i  Færd  med  selv  at  sadle  sin  Hest. 

—  Hvor  vil  du  hen?  —  spurgte  Absalon. 

—  Til  Ole  Stam.  Følg  du  med,  Foster- 
broder! 

De  red  da  sammen  til  Bringstrup  og  meddelte 
Ole,  hvad  Tidende  Stig  havde  bragt. 

Ole  svor  paa,  at  Svend  aldrig  skulde  blive 
kaaret  i  Ringsted. 

—  Ofte  har  du  lovet  det  —  sagde  Absalon 
—  men  sig  os  nu,  hvorledes  du  vil  hindre 
det. 

Nu  sagde  Ole,  at  det  var  gammel  Sæd  i 
Danmark,  at  ogsaa  Bonden  skulde  vælge  Kon- 
gen. Men  han  vilde  sige  god  for,  at  ingen 
anden  vilde  blive  valgt  end  Knud  Hertugs 
Søn. 

—  Nu  maa  I  vide,  Valdemar,  at  naar  jeg  giver 
Jer  et  Tegn  paa  Tinge,  da  maa  I  selv  staa  frem 
og  tale  Eders  Sag  for  Bønderne.  Saa  sørger 
jeg  for  Resten. 

Absalon  betænkte  sig  længe  paa  at  være  med 
i  denne  Sag,  der  gik  imod  hans  Fader.  Men 
det  syntes  ham  ogsaa  stor  Uret  imod  Valdemar 


at  give  Svend  Kongenavn.  Thi  havde  han  først 
faaet  Kronen,  vilde  han  sikkert  sætte  Livet  ind 
paa  at  beholde  den  til  sin  Død. 

Da  de  stod  ude  paa  Toften  og  skulde  sidde 
op  for  at  være  hjemme  inden  Nat,  sagde  Valde- 
mar, at  han  havde  glemt  sine  Handsker.  Han 
gik  ind  for  at  hente  dem.  Da  kom  Tove  ham 
i  Møde  i  Stuen  og  gav  ham  Handskerne,  som 
hun  havde  fundet  paa  Bænken. 

I  det  hun  rakte  dem  frem,  sparkede  Valdemar 
til  Døren,  saa  at  den  gik  for,  og  ingen  udefra 
kunde  se  ind.  Saa  tog  han  hendes  Haandled, 
drog  hende  ind  til  sig  og  gav  hende  et  Kys 
paa  Munden.  Hun  lagde  Armen  om  hans  Hals, 
rakte  sig  og  gav  ham  det  af  Hjærtet  igen;  men 
da  Valdemar  kom  ud,  var  han  rød  i  Hovedet 
og  meget  oprømt. 


Tredjedagen  efter  spurgtes  Svends  Ankomst 
til  Sjælland,  og  Hvideslægten  red  til  Tinget  i 
Ringsted. 

I  Byen  var  der  saa  stor  Færdsel,  at  de  havde 
ondt  ved  at  bane  Hestene  en  Vej.  Der  var 
mange  af  Kongens  Hird,  kendelige  paa  deres 
pragtfulde  Dragt  og  deres  sachsiske  Kapper. 
Men  talrigere  end  Ridderne  og  deres  Svende 
havde  dog  Bønderne  givet  Møde. 

Absalon  havde  aldrig  set  saa  mange  Menne- 
sker samlede  paa  et  Sted  som  den  Klynge,  der 

stod  omkring  Tingstenene  paa  Torvet  og  ven- 
tede paa,  at  Svend  og  hans  Følge  skulde 
komme  fra  Kirken,  hvor  Roskildebispen  læste 
Messen. 

Nærmest  Kongestenen  stod  Hirdmændene  til- 
højre; men  tilvenstre  tog  Hvidebrødrene  Plads 
med  Fru  Ingeborg  i  deres  Midte.  Hun  havde 
Valdemar  ved  sin  Side.  Han  var  tavs,  og  hans 
Øjne  søgte  bestandig  over  mod  Bønderne,  der 
stod  i  tæt  Klynge  og  fyldte  Pladsen  helt  rundt 
fra  Hvidebrødrene  over  til  Hirdmændene,  saa 
at  de  andre  Riddere  og  deres  Svende  ikke  kunde 
komme  til. 

Absalon  fik  nu  Øje  paa  Ole  Stam.  Han  gik 
omkring  i  den  graa  Kofte,  som  han  altid  bar. 
Snart  var  han  her,  snart  der  mellem  Bønderne. 
De  kendte  ham  alle  og  gjorde  villig  Plads  for 
ham,  hvor  han  gik  frem;  thi  han  var  Styres- 
mand  for  deres  Skib  og  meget  anset  imellem 
dem.  Han  talte  til  alle  og  hver;  og  det  saas, 
at  hans  Ord  havde  Vægt. 

Nu  kom  der  en  Flok  Bønder  langsomt  op 
imod  Tingstenene.  Absalon  kendte  paa  deres 
flade  Huer,  at  de  var  fra  Baarse-  og  Beldringe- 
kanten. De  banede  sig  besværlig  Vej  mellem 
Riddernes  Heste,  der  stod  her  bag  med  tomme 
Sadler  og  stampede  utaalmodig  i  Jorden,  saa 
Støvet  stod  op  om  dem,  og  Hestedrengene 
havde  Møje  med  at  holde  dem.  Men  de 
Bønder,    der  var  komne   først  og  tog  Pladsen 

op  ved  Stenene,  viide  ikke  lade  sig  trænge  til- 
bage. 

Ole  vendte  sig  imod  de  nyankomne  og 
sagde,  at  de,  som  var  komne  sidst,  maatte  blive 
bag. 

En  stor  Karl  med  lange,  krogede  Arme,  der 
saa  ud  til  at  være  Bøndernes  Styresmand,  gav 
knubbede  Ord  til  Svar. 

—  Du  var  ikke  saa  stor,  Sten  Vallebo  — 
sagde  nu  Ole  Stam  —  da  du  lagde  ind  under 
Næsset  med  Skibet  og  lod  Venderskuden  sejle 
dig  uskadt  forbi,  sidst  vi  var  ude  sammen. 

Karlen  svarede  intet;  men  Oles  Kendinger  lo 
højt  op  og  gjorde  sig  endnu  bredere,  saa  at  det 
var  umuligt  at  komme  frem. 

Nu  gik  Kirkedøren  op.  Absalon  saa  Svend 
med  sine  Mænd  komme  frem  af  Vaabenhuset, 
hvor  Væbnerne  rakte  dem  Sværdene.  De  hæg- 
tede dem  om  Livet  og  var  meget  prægtige  af 
Klæder.  Svend  selv  straalede  af  Guld  over 
Skarlagenskjortelen.  Han  syntes  at  være  meget 
oprømt.  Han  slog  ud  med  sine  hvide  Hænder 
mod  Forsamlingen  og  skyndte  sig  over  Kirke- 
græsset til  Tingstedet. 

Da  han  fik  Øje  paa  Fru  Ingeborg,  løb  han 
hende  i  Møde  med  fremstrakte  Hænder.  Hun 
gav  ham  sine;  han  trykkede  dem  og  førte  dem 
ærbødig  op  til  sine  Læber.  Saa  vendte  han  sig 
mod  Valdemar  og  gjorde  Mine  til  at  omfavne 
ham.      Men    Valdemar    blev    rød    i    Kinderne, 

vendte  sig  hastig  til  Siden  og  lod,  som  om  han 
ikke  havde  set  det.  Svend  studsede,  men  greb 
sig  i  det  og  hilste  nu  paa  Ebbe  den  muntre, 
som  traadte  frem  for  sine  Brødre  og  takkede 
Svend  for  hans  Venlighed  mod  hans  Sønner, 
Peder  og  Sune.  Svend  rystede  hans  Haand  og 
tog  nu  hver  af  Hvidebrødrene  i  Haanden  efter 
Tur.  Han  spurgte  til  Fru  Signe,  der  sad 
hjemme  paa  Fjalnesleve  for  sin  høje  Alderdom. 
Derefter  gik  han  hen  og  stillede  sig  foran 
Kongestenen.  Da  han  stod  der,  gav  Hirdmæn- 
dene ham  Tilraab  og  Sværdhilsen;  og  de  andre 
Riddere,  som  var  tilstede,  gjorde  ligesaa.  Men 
Bønderne  rundt  om  stod  tavse  og  rørte  ikke  en 
Haand.  Kun  Sten  Vallebo,  der  stod  bag,  raabte 
Hilsen  til  ham,  og  hans  Mænd  fulgte  langsomt 
efter. 

Svend  stod  nu  op  og  talte  til  Forsamlingen 
om  Kong  Erik  Lams  Død,  og  hvor  højt  han 
havde  elsket  ham.  Han  priste  hans  Tapperhed 
og  sagde,  at  Erik  ikke  kunde  for,  at  Lykken 
havde  været  ham  ugunstig;  thi  selv  havde  han 
ingen  Skyld  i  de  Uheld,  som  havde  fulgt  de 
danske. 

Ridderne,  der  stod  Kongen  nærmest,  raabte, 
at  saa  var  det;  men  Ole  Stam  og  alle  Bøn- 
derne sagde  intet  og  rørte  ikke  paa  sig.  Hel- 
ler ikke  Hvidebrødrene  gav  Tilslutning  til  hans 
Ord. 

Saa  begyndte  Svend  at  tale  om  sig  selv.    Han 

bad  alle  Mand  mindes  hans  Fader  Eriks  From- 
hed og  gode  Rygte  og  mente,  at  han  var  sin 
Fader  saare  lig  af  Sind.  Saa  roste  han  sig  for 
Vennesælhed  og  Trofasthed  og  bad  alle  og 
hver  spørge  hans  Mænd,  om  han  talte  sandt 
eller  ikke. 

Hans  Hirdmænd  raabte  nu  højt  op,  at  saa 
var  det.  En  af  de  fornemste  sagde,  at  Svend 
behøvede  ikke  at  tale  længere;  som  de  havde 
kaaret  ham  i  Odense,  saaledes  vilde  ogsaa  alle 
gode  Sjællandsfarere  og  danske  Mænd  kaare 
ham  her  i  Ringsted. 

Nu  slog  Ridderne  paa  deres  Skjolde  og 
raabte  højt,  at  de  kaarede  Svend  Eriksson  til 
Danmarks  Konge  og  vilde  sværge  ham  Tro- 
skab. 

Svend  vinkede  ad  sin  Kapellan,  som  stod 
bag  ved  ham.  Kapellanen  traadte  frem  og  op- 
fordrede da  alle  til  ved  Sværdhæftets  løftede 
Kors  at  sværge  Svend  Hyldingseden,  som  han 
vilde  læse  for  dem  efter  gammel  Sæd.  Han 
læste  nu  Eden  og  spurgte  tilsidst,  om  der  var 
nogen,  som  havde  noget  at  indvende.  Da 
maatte  han  træde  frem  og  sige  fra  nu. 

Der  blev  et  Øjebliks  Stilhed.  Saa  traadte 
Ole  Stam  frem  af  Bøndernes  Række.  Han  gik 
indenfor  Tingstenene  og  saa  over  paa  Svend, 
der  sad  lige  for  ham.  Saa  hævede  han  Armene, 
som  vikle  han  sværge  og  raabte: 

—   riykke   komme   over   Hver   og   En,    som 

giver  Svend  Erikssøn  Kongenavn!  Og  Ulykke 
komme  over  Jer,  Svend  Erikssøn,  hvis  I  tager 
Navnet,  førend  det  sker  med  det  menige  Folks 
fuldbyrdige  Samtykke  efter  gammel  Skik  og 
lovlig  Sædvane!  Jeg  hilser  Jer  ikke  med  Konge- 
navn, Svend  Erikssøn,  saa  længe  jeg  lever,  om 
ikke  hele  Danmarks  Folk  samtykker  og  ved- 
tager det.  Thi  hver  Rigens  Indbygger  har 
samme  Ret  efter  gammel  Sæd  til  at  vælge  sin 
Konge;  og  ikke  er  I  Kongen,  før  I  er  kaaret 
ogsaa  i  Jylland;  men  der  drager  nu  Knud 
Maagenssøn  rundt  og  lader  sig  hylde.  Vi  vil 
hverken  have  Jer,  Svend  Erikssøn,  eller  Eders 
Frænde,  Knud  Maagenssøn.  Der  er  en,  som  har 
bedre  Krav  fra  Fødslen,  og  han  skal  have  vor 
Stemme. 

Der  blev  nu  stor  Larm  paa  Tinget.  Ridderne 
gav  Haansord  og  trængte  frem.  Bønderne 
stod  støt  og  raabte,  at  de  vilde,  som  Ole  Stam 
vilde. 

Absalon  saa,  at  Svend  blev  urolig  og  skiftede 
Farve.  Hans  Øjne  blev  smaa  og  blege.  Saa 
raabte  han  over  til  Ole: 

—  Sig,  hvem  du  sigter  til,  Bonde! 

Valdemar  havde,  medens  Ole  talte,  trængt 
sig  frem  tilvenstre,  saa  at  han  nu  stod  lige  ved 
Bønderne.  Hans  Øjne  veg  ikke  fra  Ole;  og  da 
nu  Bonden  saa  over  paa  ham  og  nikkede,  saa 
traadte  Valdemar  indenfor  Tingstenene  og  raabte 
saa  højt,  han  kunde: 

—  Jeg  er  Knud  Hertugs  ægtefødte  Sen.  Val- 
demar; og  jeg  vil  være  Eders  Konge.  Dertil  er 
jeg  født,  og  dertil  blev  jeg  kaaret,  da  Erik 
Emune  døde  og  Kristjan  Svendssøn  viste  mig 
frem  her  paa  Tinge.  Fordi  jeg  var  Barn,  valgte 
I  Erik  Lam.  Nu  da  han  er  død,  kræver  jeg 
min  Ret. 

Svend  sprang  nu  op  og  alle  hans  Mænd  med 
ham.  Asger  for  frem  mod  Valdemar  og  vilde 
kalde  ham  tilbage;  men  Valdemar  saa  og  hørte 
intet,  stirrede  kun  med  sine  store  Øjne  hvast 
paa  Svend  Eriksson. 

Ole  Stam  sagde  da,  at  alle  skulde  hylde 
Knud  Hertugs  Søn,  Valdemar.  Og  nu  raabte 
Bønderne  af  fuld  Hals: 

—  Vi  hylder  Valdemar! 

De  saa  alle  op  imod  ham.  Han  var  skøn 
at  se  til,  som  han  stod  der  paa  Springet  med 
Blodet  bankende  hastigt  igennem  ham  fra  Isse 
til  Fod  og  det  brune  Haar  i  Bølger  ned  om 
Halsen.  De  gamle  syntes,  han  lignede  sin 
Fader  Knud,  som  var  det  ham  selv  i  hans  unge 
Dage. 

Svend  hviskede  hemmeligt  med  sin  Kam- 
mersvend, som  derpaa  ilede  hen  til  Fru  Inge- 
borg og  Asger  og  talte  hastig  med  dem.  Saa 
traadte  Svend  selv  frem.  Alle  hans  Mænd  slog 
Kreds  om  ham;  og  nu  raabte  han,  saa  det  lød 
over  hele  Pladsen: 

—  Vi  er  lovlig  hyldede   i   Odense  og  under 

nu  den  menige  Mand  her  paa  Tinget  tre  Timers 
Betænkningstid  til  at  indse,  hvad  der  tjener  til 
hans  Vel.  Men  den,  som  hidser  Almuen  op 
mod  den  retmæssige  Konge,  han  se  sig  for,  at 
han  ikke  straffes  efter  Loven! 

Valdemar  vilde  nu  atter  tale;  men  i  det  samme 
var  hans  Moder  hos  ham  og  greb  hans  Arm. 
Hun  saa  ham  fast  i  Øjet;  og  fra  den  anden 
Side  omringedes  han  nu  af  Asger  og  hans 
Brødre  samt  Stig  Hvide,  som  sagde,  at  det  galdt 
hans  Liv,  hvis  han  ikke  tav  nu.  Valdemar 
følte  sig  overrumplet.  Han  vendte  Hovedet  om 
efter  Absalon,  som  vilde  han  spørge  ham  til 
Raads. 

I  det  samme  hørte  Absalon  Lyden  af  mange 
Hovslag  og  saa  sig  hastig  tilbage.  Svends  Ryt- 
tere red  til  og  omringede  hele  Tingstedet.  Han 
forstod,  at  det  galdt  Livet  og  pegede  for  Valde- 
mar paa  Faren  med  sit  Blik. 

Nu  hørte  Bønderne  ogsaa  Lyden.  De  vendte 
sig  og  saa,  at  de  var  indesluttede.  Hestene 
rykkede  tættere  og  tættere  sammen  om  dem. 

Ole  søgte  at  bane  sig  Vej  ud;  men  det  var 
for  silde.  Da  raabte  Sten  Vallebo,  som  blev 
presset  ind  imod  Midten  sammen  med  sine 
Mænd  og  havde  Hestenes  prustende  Aande  i 
Nakken: 

—  Vi  sjællandske  Bønder  hylder  dig,  Svend 
Eriksson,  og  giver  dig  Kongenavn! 

Alle  hans  Folk  raabte  nu  det  samme. 

Laurids  Bruun  :  Absalons  Saga.     I.  10 

Oles  Bønder,  som  trængtes  længere  og  læn- 
gere frem  imod  de  væbnede  Riddere  omkring 
Kongen,  hvilke  truede  med  Sværdet,  og  som  i 
Ryggen  mærkede  Svends  Ryttere  —  de  turde 
nu  intet  sige  derimod. 

Saa  slog  Svend  ud  med  Haanden  og  raabte: 

—  Jeg  takker  Jer,  Bønder,  for  Hyldingen. 
Jeg  vidste  vel,  at  I  var  mig  god.  naar  I  fik  Lov 
at  raade  Jer  selv! 

Dermed  erklærede  han  Tinget  for  hævet. 
Men  da  han  gik  ned  fra  Kongestenen,  styrede 
han  lige  hen  imod  Fru  Ingeborg,  Asger  og 
Stig,  som  stod  sammen  med  Valdemar,  og 
sagde: 

—  Er  det  saaledes,  I  lønner  Sønnen  af 'Eders 
Husbonds  Eftermaalsmand,  der  bødede  med 
Livet  for  sin  Troskab? 

Nu  sagde  Fru  Ingeborg,  at  hun  ingen  Del 
havde  i  dette,  og  at  Svend  ikke  maatte  tilregne 
Valdemar,  hvad  kun  hans  Alders  Ubesindighed 
havde  forledet  ham  til. 

Asger  undskyldte  sig  ogsaa  hos  Svend  og 
bad  for  sin  Fostersøn,  der  uden  Ret  havde  talt 
i  Mænds  Lag,  —  Dreng  som  han  var  endnu. 

Svend  saa  ikke  til  Valdemar,  der  stod  raad- 
vild  og  bestyrfet  over,  hvad  der  var  sket.  Han 
følte  sig  med  ét  ganske  ene.  Absalon  vilde 
hen  til  ham:  men  Asger  drev  ham  hvast  til- 
bage. 

Nu  traadte  Ebbe  den  muntre  frem.     Han  bad 

Svend  lade  Naade  gaa  for  Ret,  saa  sandt  som 
han  selv  havde  paakaldt  Vidnesbyrd  for  sin 
Vennesælhed.  Valdemar  var  endnu  kun  en 
Dreng;  og  han  vilde  indestaa  for,  at  der  ikke 
truede  Svend  nogen  hemmelig  Fare  fra  ham. 
Dertil  var  Knud  Hertugs  Son  altfor  retsindig  og 
aaben  af  Sind.  Han  var  vildledt  af  slet  Ind- 
flydelse fra  anden  Kant. 

Svend  lod  sig  da  formilde  og  lovede  at 
glemme,  hvad  sket  var,  hvis  Fru  Ingeborg  og 
Asger,  Ebbe  og  Stig  vilde  sige  god  for  Valde- 
mar og  love,  at  han  vilde  blive  hans  Hirdmand, 
naar  han  fyldte  atten  Aar.  Ingen  havde  saa 
vist  varmere  Følelser  for  Knud  Hertugs  Son 
end  han;  og  det  havde  bedrøvet  ham  lige  saa 
meget,  som  det  havde  krænket  ham,  hvad  der 
var  sket. 

Fru  Ingeborg  og  Asger  formanede  nu  Valde- 
mar til  at  række  Svend  Haanden  til  Forlig. 
Svend  smilede  venligt  til  ham  og  lovede  ham, 
naar  han  fyldte  sit  attende  Aar,  at  give  ham 
Sønderjylland  til  Hertugdømme,  som  hans  Fa- 
der havde  haft  det  før  ham.  Saa  talte  han 
om,  at  han  selv  var  svagelig  og  levede  ikke 
længe;  men  efter  ham  skulde  Valdemar  have 
Kronen. 


Da  Absalon  og  Valdemar  atter  sad  hjemme 

paa   Fjalneslevlille,    kaldte   Asger    dem    for    sig 

og  talte  dem  strengt  til  for  den  Svig,  han  mente, 
de  havde  begaaet  imod  ham.  Han  forbød  dem 
at  sætte  Fod  i  Ole  Stams  Hus,  i  det  hele  at 
pleje  Omgang  med  ham. 

—  Du,  Absalon,  —  saaledes  sluttede  han 
—  er  nu  snart  nitten  Aar.  Det  er  paa  Tide, 
at  du  søger  frem  mod  det  Maal,  som  er  be- 
stemt dig  fra  Barndommen  af.  Jeg  har  raad- 
ført  mig  med  Mester  Arnfast  derom,  og  med 
første  Skibslejlighed  drager  du  til  Paris  og 
studerer  der,  som  mange  Stormænds  Sønner 
har  gjort  før  du.  Saaledes  skilles  du  og  Valde- 
mar for  en  Tid.  Naar  I  er  kommen  til  Skels 
Aar  og  Alder,  vil  I  se,  at  det  var  bedst  saa- 
ledes. 


Kort  Tid  efter  spurgte  Asger,  at  Dronning 
Lutgards  betroede  Mand  skulde  sejle  fra  Ribe 
til  Bremen  for  at  forkynde  Ærkebispen  Erik 
Lams  Død.  Stig  paatog  sig  at  skaffe  Absa- 
lon Skibslejlighed  ombord.  Selv  vilde  han 
følge  ham  til  Ribe,  hvorhen  han  agtede  sig 
for  at  hente  sin  unge  Hustru  Margrethe,  der 
havde  været  Dronningens  Gæst,  og  deres  første- 
fødte, en  Pige,  som  havde  faaet  Navnet  Kirsten 
efter  Margrethes  Søster,  Erling  Skakkos  Hus- 
frue. 

Absalon  drog  nu  rundt  paa  Hvidegaardene  og 
tog  Afsked. 

Signe  velsignede  ham  og  bad  ham  stræbe 
efter  intet  mindre  end  at  skaffe  Fjalnes  Æt  en 
Ærkebisp,  som  Tokes  Æt  havde  haft  to.  Saa 
tog  hun  Skjalm  Hvides  Sværd  ned  af  Sømmet, 
terrede  Støvet  af  det,  k}'ssede  det  og  gav  ham 
det. 

Af  Mester  Arnfast  fik  han  Brev  med  til  Ab- 
bed Suger  i  Paris,  som  Arnfast  havde  kendt, 
og  som  nu  var  den  franske  Konges  første 
Mand. 

Asger  gav  ham  sin  Seglring  med  Hvidernes 
gamle  Vaabenmærke,  de  tre  Tværbjælker.  Men 
Inger,  som  tog  sig  hans  Rejse  meget  nær,  skønt 
hun  ikke  vilde  vise  det,  hun  løste  Karl  danskes 
Billede  af  Væggen  fra  dets  gamle  Plads  over 
Rokken  og  gav  ham  det  uden  Ord. 

En  Aften  kort  før  Afrejsen,  som  Absalon  stod 
ude  og  med  tungt  Sind  saa  ud  over  Markerne 
og  Mosen  med  Skoven  i  det  fjærne,  hvor  han 
havde  leget  i  saa  mange  Aar,  kom  en  Bonde 
forbi  Gaardens  Gærde.  Han  vinkede  dulgt  ad 
Absalon.  Absalon  fulgte  ham.  Saa  sagde  Bon- 
den, at  nogen  vilde  sige  ham  Farvel.  Han  gik 
da  ned  ved  det  Sted,  som  Bonden  havde  næv- 
net,  syd  for  Kirkediget. 

Der  stod  Ole  Stam  i  sin  graa  Kofte.  Han 
rakte  ham  sin  tørre,  stive  Haand  og  sagde: 

—  Saa  siger  jeg  dig  Farvel,  Absalon,  som 
jeg  har  kendt,  fra  du  blev  født  til  Verden.     Det 

ser  ilde  ud  for  Tiden;  men  Enden  er  ikke 
endda. 

Absalon  trykkede  hans  Haand.  Han  kunde 
intet  tale  for  Bevægelse;  men  da  Ole  havde 
vendt  sig  og  var  gaaet  et  Stykke,  blev  han 
Herre  over  sin  Stemme  og  raabte  til  ham: 

—  Hils  Tove! 

Det  lovede  Ole  og  gik. 


Da  Dagen  kom,  at  Absalon  skulde  sejle,  og 
han  havde  taget  Afsked  med  alle  og  alt,  som 
var  ham  kært,  —  da  han  endelig  stod  paa 
Skibet,  mens  Folkene  lagde  Aarerne  ud  og  be- 
gyndte at  trække  paa  dem,  da  sprang  Valdemar 
paa  sin  Hest  og  red  langs  Aaen  for  at  folge 
ham  længere  end  nogen  anden. 

De  sagde  intet:  thi  begge  var  de  for  tunge 
om  Hjærtet  til  at  tale;  men  de  saa  paa  hinanden, 
mens  Skibet  sejlede  og  Valdemar  red. 

Saa  langt,  han  kunde  komme,  red  Valde- 
mar; men  da  Mosen  begyndte,  holdt  han  He- 
sten an. 

—  Lev  vel!  —  raabte  han  og  saa  sin  Foster- 
broder ind  i  Ojet. 

—  Lev  vel!  —  svarede  Absalon. 

Saa  vendte  han  ham  brat  Ryggen.  Valdemar 
gav  Hesten  Sporen:  og  ingen  af  dem  saa  sig 
tilbage. 

Men  Absalon  havde  lovet  Valdemar,  at  hvis 
han  blev  Konge  og  kaldte  Absalon  til  sig,  da 
skulde  han  komme  strax,  var  han  end  bunden 
ved  aldrig  saa  stærke  Baand. 


X 

Da  Dronning  Lutgards  betroede  Mand  havde 
udskibet  sig  i  Bremen,  hejste  Ribekøbmanden 
atter  Sejl  og  førte  sine  Varer  langs  Frisernes 
Kyster.  De  havde  god  Bør  og  sejlede  Nat  og 
Dag,  indtil  de  naaede  den  flanderske  Stad 
Briigge.  Her  tog  Absalon  Afsked  med  sine 
Rejsefæller  og  søgte  til  Greven  af  Flandern, 
Thierry  d'Alsace.  Han  bragte  ham  Hilsen  fra 
Danmark  og  bad  ham  vise  sig  sin  Frænde  Karl 
af  Danmarks  Grav  i  Donatiankirken.  Der  hang 
her  over  Graven  et  stort  Billede  af  Karl,  hvil- 
ket var  det  lille  Træbillede,  som  Absalon  bar 
hos  sig,  saa  ligt,  at  enhver  kunde  skønne,  at 
de  var  gjort  af  den  samme  Mester. 

Overalt,  hvor  Absalon  færdedes  i  Byen, 
hørte  han  Lovord  om  sin  Frænde  Karl.  Mange 
ønskede  sig  ham  tilbage  og  frygtede  for  Flan- 
derns Skæbne  i  Fremtiden,  saa  meget  mere  som 
Thierry  d'Alsace  var  valgt  til  Greve  af  nogle 
Stormænd  imod  den  franske  Konges  Vilje.  Det 
syntes  Absalon,  at  saa  skønt  et  Eftermæle  var 
vel  værdt  en  voldelig  Død.     Skade,  at  han  ikke 

havde  haft  en  Sen  til  at  tage  Riget  efter  sig. 
Da  kunde  Danmark  og  Flandern  engang  have 
enet  sig  og  tvunget  alle  Nordhavets  Kyster  som 
i  Knud  den  stores  Dage.  Saa  mindedes  Absa- 
lon med  Skam  Erik  Lams  Nederlag  i  Danelagen, 
men  han  tænkte  ogsaa,  at  om  hans  Moders 
Moder,  Cæcilie  Kongedatter,  var  draget  til  sin 
Broder  i  Flandern,  da  havde  ingen  været  nær- 
mere til  Flanderns  Krone  end  hendes  Datter- 
sønner Esbern  og  Absalon. 

Greven  af  Flandern  gav  nu  Absalon  Rejse- 
lejlighed med  nogle  Riddere,  der  skulde  ride 
Grevens  Ærende  til  Kongen  af  Frankrig.  De 
drog  strax  af;  og  Ugedagen  efter  skimtede  de 
gennem  Morgentaagen  Clovis  Taarnet  paa  Top- 
pen af  Geneviéve  Bjerget. 

Som  de  nu  holdt  stille  for  ret  at  nyde  Synet 
af  den  store  By,  der  dukkede  frem,  alt  som 
Taagen  spredte  sig  for  Solen,  lød  der  Stemmer 
og  Hovslag  bag  dem.  Absalon  hørte  et  Tunge- 
maal,  som  han  ikke  kendte.  De  flanderske  Rid- 
dere sagde,  det  var  Engelsk. 

Nu  kom  Rytterne  helt  frem  af  Taagen.  Det 
var  en  høj,  lys  Mand,  der  dukkede  med  Hove- 
det og  havde  lange  Furer  i  sit  glatragede  An- 
sigt som  af  megen  Nattevaagen.  Han  var  klædt 
i  sort  som  Pariserklerk  og  havde,  foruden  væb- 
nede Svende  og  Tjenere,  i  sit  Følge  andre  sort- 
klædte Mænd,  der  alle  var  glatragede  som  han, 
men  yngre. 

Da  han  herte,  at  Absalon  var  en  dansk  Stor- 
mandssøn,  som  agtede  sig  til  Paris  for  at  stu- 
dere, trykkede  han  hans  Haand  og  sagde  paa 
Latin: 

—  Jeg  er  Magister  Johannes  af  Salisbury, 
og  vi  er  alle  af  den  engelske  Nation,  til  hvilken 
ogsaa  I  regnes,  fordi  de  danske  har  ingen  Af- 
deling for  sig  selv.  Jeg  har  været  hjemme  paa 
Beseg  og  vender  nu  tilbage  for  at  fere  disse 
unge  Klerke,  som  har  deres  Visdom  fra  mig, 
ind  i  Quadrivium. 

Absalon  tog  paa  hans  Opfordring  Afsked  med 
de  flanderske  Riddere  og  red  i  By  i  Englænder- 
nes Følge. 

Det  gik  langsomt  op  ad  Bakke:  og  nu  saa 
Absalon  for  sig  saa  fagert  et  Syn,  som  han 
aldrig  før  havde  set. 

Op  ad  Bjergets  Sider,  hvor  Vejen  snoede  sig, 
strakte  sig  Have  ved  Have.  Træerne  bugnede 
af  modne  Frugter,  der  tyngede  Grenene  mod 
Jorden;  og  i  nogle  Haver  hang  rødt  Løv  som 
et  yppigt  Tag  fra  Stok  til  Stok.  Solen  spillede 
igennem  det,  saa  Skygge  og  Lys  for  i  Leg  over 
Jorden  for  hvert  et  mildt  Vindpust,  der  kom 
fra  Vest.  De  sagde,  det  var  Vinplantens  rød- 
mende Blade. 

Mellem  Haverne  laa  der  smukke  Huse.   som 


Quadrivium    D;    det   andet    og  sidste  Afsnit  af  de  syv 
„frie  Kunsters*4  Studium. 

havde  en  helt  anden  Form  end  Gaardene  der- 
hjemme. Gennem  store,  aabne  Vinduer  stod 
Luften  og  Lyset  frit  ind.  Nogle  af  Husene 
havde  Kors  over  Taget;  og  der  hang  Klokke  i 
en  høj  Galge;  men  de  havde  ikke  Taarne  som 
Fjalneslevlille  Kirke.  Dog  var  det  smaa  Kirker, 
hvori  der  holdtes  Messe.  Englænderne  sagde, 
at  det  var  Oratorier.  De  var  ikke  højere,  end 
at  der  sad  Høns  paa  Tagryggen  af  det  ene, 
og  en  Hane  galede  i  Morgenlyset  fra  Klokke- 
galgen. 

Nu  lettede  Taagen  saa  vidt  at  Absalon  saa 
hele  Clovistaarnet  til  dets  Fod,  den  hvide  Kirke 
bag,  som  Englænderne  sagde  var  den  hellige 
Geneviéves  Kirke,  og  et  stort,  langt  Hus  med 
mange  Vindushuller  i  to  Rækker  over  hinanden. 
Det  var  Abbediet,  hvor  Absalon  skulde  have  sit 
Hjem  i  de  kommende  ti  Aar. 

I  Taarnet  var  et  Stykke  af  Muren  faldet  ud 
fra  det  vestre  Hjørne.  Englænderne  sagde,  at 
Vikingerne  havde  voldet  det  ved  deres  Overfald 
for  henved  tre  Hundrede  Aar  siden.  Saa  gam- 
melt var  Taarnet;  og  Absalon  tænkte,  at  maaske 
hans  Stamfader  Alf  Hvides  Brødre  havde  ligget 
i  Lejr  foran  denne  skønne  By. 

De  red  nu  op  for  en  hvælvet  Klosterport  paa 
Toppen  af  Bjerget.  Inde  bag  den  runde  Glug 
saa  Absalon  Portnerbroderen  kigge  ud  paa  dem 
under  sin  mørke  Kutte. 

Englænderen  spurgte  Absalon,  om  han  havde 

Brev  med  til  nogen  i  Byen;  eller  om  han  skulde 
fere  ham  for  Geneviéve-Abbeden  som  enhver 
anden  fremmed  Skolar,  der  kom  til  Paris  for 
første  Gang. 

Da  Absalon  nu  fortalte,  at  han  havde  Brev 
med  til  Abbed  Suger,  sagde  Johannes: 

—  Saa  er  I  vel  hjulpen;  thi  Abbed  Suger  er 
ingen  ringere  end  Kongens  Skriftefader  og  Raad- 
giver.     Han  er  Rigets  første  Mand. 

Johannes  og  hans  Følge  viste  nu  Absalon 
større  Hæder,  end  de  hidtil  havde  gjort.  Han 
fulgtes  med  dem  ned  ad  Bjerget,  hvor  Vejen 
krummede  sig  mellem  Huse,  som  her  laa  Side 
om  Side  med  Haver  bag,  indtil  de  naaede  et 
stort,  graat  Hus  med  Vinduer  i  tre  Sale  over 
hverandre.  Her  holdt  Englænderne  Hestene  an 
og  sagde: 

—  Dette  Hus  er  vort;  det  er  domus  angli- 
canus. 

Saa  befalede  Johannes  to  af  sine  Svende  at 
vise  Absalon  Vejen  til  den  franske  Konges  Slot, 
hvor  Abbed  Suger  havde  sin  Bolig. 

De  kom  forbi  et  stort  Hus  af  høje,  hvælvede 
Murbuer.  Termerne  kaldte  de  det.  Murene 
stod  igen  fra  Romernes  Tid.  Her  havde  Kej- 
serens Statholder  boet,  og  den  franske  Konge 
boede  der  endnu  om  Sommeren  fra  Tid  til 
anden. 


Domus  anglicanus  D:  det  engelske  Hus. 

Nu  fik  Absalon  Øje  paa  Floden  Seine.  Han 
havde  tænkt  sig  den  med  blaat  rindende  Vand 
straalende  som  Himlen  og  fuld  af  Snekker. 
Men  Vandet  var  graat  og  plumret;  der  var  kun 
smaa  Baade  hist  og  her  med  høj  Stævn  og  tre- 
kantede Sejl.  Dog  var  den  bredere,  end  han 
havde  tænkt  sig,  over  ti  Gange  saa  bred  som 
Næsbyaaen  ved  Fjalneslevlille. 

De  red  forbi  det  ny  Hotel  Dieu,  hvor  syge 
og  saarede  blev  plejede.  I  Vinduerne  laa  der 
Kvinder  og  Mænd  i  graa  Kapper  og  med  Hætter 
som  Munke.  En  af  dem  kaldte  paa  de  andre. 
Absalon  saa,  at  han  pegede  paa  hans  Kofte,  der 
var  længere  og  grovere  end  de  franske.  Saa 
lo  de  ad  hans  fremmede  Væsen  og  raabte  noget 
til  ham,  som  han  ikke  forstod. 

Nu  kom  de  over  Broen.  Den  var  nede,  og 
mange  Mænd  gik  frem  og  tilbage  som  hjemme 
under  dyb  Fred.  Ogsaa  Porten  derovre  under 
Taarnet  i  den  høje  Bymur  stod  vid  aaben. 
Vagten  vexlede  nogle  Ord  med  de  engelske 
Svende.  Saa  hilste  de  ærbødigt  paa  Absalon 
og  lod  ham  passere.  Paa  Muren  hang  nogle 
Drenge  i  Hænderne  og  rakte  sig  efter  Frugterne 
paa  et  Træ,  som  voxede  ud  af  en  dyb  Revne 
i  Muren. 

Absalon  saa,  at  Byen  var  bygget  paa  en  0 
i  Floden.  Hel  omgiven  af  Mure,  som  den  var, 
forstod  han,  hvor  svær  den  maatte  være  at  ind- 

tage;  dog  havde  Vikingerne  formaaet  det,  ikke 
en,  men  flere  Gange. 

Indenfor  Murene  var  der  saa  mange  Folk  paa 
Gaden,  som  han  end  ikke  havde  set  i  Ringsted 
eller  Ribe  paa  Tingdagene.  De  gik  ikke  stille 
deres  Vej  hen  ad  Gaden  og  passede  hver  sit 
som  hjemme;  men  det  syntes,  som  om  alle 
havde  travlt;  og  dog  fik  de  Tid  at  raabe  til 
hinanden,  naar  de  mødtes.  Mange  sang  i  vil- 
den Sky.  Den  ene  snakkede  om  den  anden  og 
gjorde  Nar,  om  nogen  bar  sin  Hat  eller  Kappe 
anderledes  end  de  andre.  Saa  var  der  ogsaa 
saare  mange  Kvinder  ude.  De  fleste  var  helt 
unge,  ikke  stort  mere  end  Børn  at  regne  for; 
men  de  skæmmedes  ikke  ved  at  le  og  fjantes 
med  de  Svende  som  kom  forbi.  Selv  Kvinder, 
der  var  klædt  prægtigere  end  nogen  derhjemme, 
vendte  sig  efter  Riddersmænd  og  talte  dem  til 
med  frække,  leende  Gjne;  og  ingen  undredes 
paa  deres  Væsen.  Absalon  havde  aldrig  for  set 
saa  lidt  Tugt  blandt  Folk  som  her.  Dog  var 
det  ikke,  som  om  de  følte  noget  derved  selv. 
Snarest  var  det  som  i  Leg.  at  de  drog  i  hin- 
anden og  slyngede  Raab  frem  og  tilbage. 

Absalon  saa  nu  en  stor  Kirke  med  et  Taarn, 
der  var  endnu  større  end  Clovis  Taarnet  paa 
Bjerget;  de  engelske  Svende  sagde,  at  det  var 
Kirken  for  Notre  Dame  -  vor  Frue.  Fattige 
Folk,  som  Tiggere  at  se  til.  gik  derind,  men 
Ogsaa  Riddere  og  deres  Damer  gav  Hestene  til 

deres  Svende  for  at  søge  Kirke.  De  spøgte  og 
lo,  der  de  traadte  over  Tærskelen,  som  gik  de 
til  Fest  og  Ridderspil,  beholdt  Kappen  paa  og 
gjorde  kun  et  Kniks  i  Døren,  men  intet  ret 
Knæfald. 

Absalon  undredes  paa,  at  der  ikke  var  Alvor 
at  finde  i  den  store  Stad  Paris,  hvor  de  franskes 
Konge  boede.  Men  bedst,  som  han  tænkte  paa 
dette,  faldt  der  en  mægtig  Munterhed  over  hans 
Sind.  Han  følte  Lyst  til  at  kaste  Kappen,  synge 
og  springe  mellem  de  andre;  og  det  var  ham, 
som  havde  han  aldrig  ret  kendt  Glæde  og  Mun- 
terhed før  nu.  Luften  var  saa  frisk  og  let,  som 
var  det  Mjød  eller  Vin,  han  drak  med  sin  Aande, 
og  han  tænkte  at  her  i  Byen  Paris  var  der  idel 
Lys  og  Lykke. 

De  naaede  nu  Kongens  Slot,  hvor  Abbed 
Suger  boede.  Her  maatte  Englænderne  vente 
udenfor,  mens  Absalon  af  Vagten  førtes  ind  i 
Gaarden  og  op  ad  brede  Trapper,  hvor  der  stod 
Vagt  ved  Dørene. 

Tilsidst  blev  han  vist  ind  i  et  lille  Værelse, 
hvor  der  var  højt  til  Loftet,  men  hverken  Bord 
eller  Bænk.  Langs  Muren  stod  der  nogle 
Skabe  med  store  Pergamentbind,  og  mellem 
Vinduerne,  hvorfra  han  kunde  se  ud  over  Flo- 
den og  op  imod  Clovistaarnet,  hang  et  stort 
Billede  af  den  hellige  Jomfru  med  den  kors- 
fæstede over  sine  Knæ.  Derunder  var  der  en 
Bedestol,  betrukken  med  rødt  Klæde. 


160 


Her  ventede  han  en  Stund.  Saa  aabnedes 
en  Der,  som  han  ikke  havde  set,  fordi  den  gik 
i  ét  med  Muren;  og  nu  kom  Abbeden  ind  til 
ham. 

Det  var  en  lille,  hastig  Mand  med  lange 
Arme.  Hans  Hoved  var  for  stort  til  Halsen; 
og  han  bar  det  frem  over,  saa  at  det  saa  ud, 
som  om  han  bestandig  lyttede  med  sine  store 
Ører.  Hans  Haar  var  begyndt  at  graane;  men 
hans  Øjne  var  meget  unge  at  se  til;  og  de  spil- 
lede saa  hurtig,  at  Absalon  ikke  ret  kunde  faa 
fat  paa  deres  Blik.  Dog  saa  han.  at  de  var 
brune  i  Øjehjulet,  men  gule  uden  om  med  fine. 
røde  Aarer  i,  der  hvor  Øjne  plejer  at  være  hvide 
eller  blaalig  blege. 

Abbeden  gik  ham  tæt  ind  paa  Livet,  men 
Absalon  lod  sig  ikke  skræmme  og  rakte  ham 
uden  Ord  sit  Brev. 

Den  lille  Mand  traadte  nær  til  Vinduet  og 
læste  Brevet  omhyggelig  igennem,  skottede  nu 
og  da  prøvende  op  paa  Absalon,  men  tog  strax 
Blikket  til  sig,  naar  Absalon  fangede  hans  Øje. 
Mens  han  læste,  nikkede  han  med  Hovedet, 
mumlede  med  sine  smalle  Læber  og  var  intet 
Øjeblik  rolig  med  sine  Hænder.  Saa  klappede 
han  hurtig  Brevet  sammen,  stak  det  ind  i  sit 
Kutteærme,  gik  hastig  hen  til  Absalon,  saa  ham 
stift  ind  i  Øjnene  og  sagde: 

Se.   se!     I  er  af  Karl  Danskes  Slægt?  — 
Ædelt  Blod  har  vi  faaet  her  til  Bven.  hvad? 

Saa  lagde  han  Hænderne  om  Absalons  Nakke, 
drog  hans  Pande  ned  imod  sig  og  kyssede 
den. 

—  En  stor  Mand  skal  vi  gøre  af  Jer,  hvad? 
—  I  ser  mig  dog  ud,  som  pønsede  I  mere  paa 
at  føre  Sværd  end  paa  at  bære  Messehagl. 

Absalon  følte  Blodet  i  sine  Kinder,  fordi  Ab- 
beden strax  havde  gættet  hans  Tanker;  men  han 
samlede  sig  og  sagde: 

—  Gerne  vilde  jeg  bære  Sværd,  som  mine 
Fædre  har  gjort  før  mig;  men  jeg  ved  ikke, 
hvorfor  Sværd  og  Krumstav  ikke  skulde  kunne 
enes.  De  bærer  dog  Korsets  Mærke  begge.  Og 
nu  da  vi  bekæmper  Kristenhedens  Fjender  i  det 
hellige  Land  med  Sværdet  — 

Abbeden  lod  ham  ikke  tale  ud;  han  kneb  ham 
i  Kinden  med  sine  knoglede  Fingre  og  lo  med 
en  skrattende  Stemme. 

—  Baade  —  og!  det  er  Ungdommen!  Ikke 
slippe  det  ene  for  det  andet,  hvad?  —  Vi  faar 
at  se,  hvad  Livet  bringer. 

Pludselig  trak  han  sine  mørke  Bryn  sammen 
og  sænkede  hvast  sit  Blik  lige  i  Absalons: 

—  Har  Mester  Arnfast  nu  ogsaa  lært  Jer  at 
bede?  —  har  han?  —  Bede,  bede  og  bede  er 
tre  Ting,  min  Søn.  og  det  er  alt.  Husk  det, 
Absalon  Hvide,  bede  er  alt. 

Saa  rakte  han  ham  Haanden  til  Kys,  vinkede 
ham  efter  sig  og  kaldte  i  Døren  paa  sin  Skriver, 

Laurids  Bruun  :  Absalons  Saga.     I.  H 

som  ferte  Absalon  ind  i  et  lille  Kammer,  hvor 
der  stod  Bord  med  Skrivetøj. 

Skriveren  gav  ham  et  Brev  med  til  Abbeden 
i  Geneviéveklostret.  Saa  hilste  han  ærbødigt 
paa  ham;  og  Vagten,  som  havde  ventet  udenfor, 
førte  ham  nu  samme  Vej  tilbage,  ud  til  de  en- 
gelske Svende. 


XI 

Da  Absalon  havde  bragt  Abbeden  i  Gene- 
viéveklostret  Suger's  Brev,  blev  han  af  en  tje- 
nende Broder  ført  gennem  Parvis  over  til  et  lille 
Hus,  der  laa  op  til  Klostrets  østre  Fløj  og  vendte 
ud  til  Klosterhaven. 

—  Dette  kalder  vi  domus  dacicus!  —  sagde 
Broderen  —  men  ellers  er  I  for  Tiden  den 
eneste  af  Jer  Nation,  som  vi  har  her  i  Klostret. 
I  Abailards  Tid  da  havde  vi  baade  Hr.  Peder 
og  Hr.  Asger. 

Nu  begyndte  han  at  spørge  til  Arnfast,  som 
han  kunde  huske,  og  fritte  Absalon  ud  om  hans 
Forhold;  men  Absalon  svarede  ham  ikke  meget; 
han  forstod  ikke  stort  af  Mandens  Tale;  thi  han 
var  fra  Bretagne  og  talte  med  menig  Mands 
Tone. 

Absalons  Celle  var  lille,  men  Solen  stod  ind 
ad  det  store  Vindu  og  lyste  op  paa  de  kalkede 
Vægge  med   Bordpladen    og   Brixen.      Udenfor 


Parvis  o:  den  indre  Klostergaard. 

Domus  dacicus  o:  det  danske  Hus. 

stod  et  højt  Træ,  slankt  og  lige  som  en  Poppel, 
men  finere  i  Bladene.  Det  var  allerede  gulnet 
efter  Høst. 

Da  den  tjenende  Broder  var  gaaet,  lukkede 
Absalon  Døren  op  til  Haven,  gik  de  to  Stentrin 
ned  og  fulgte  nu  Stien,  som  løb  mellem  Græs 
og  Urter  med  røde  og  blaa  Blomster,  skønnere 
end  han  nogensinde  havde  set.  Muren  strakte 
sig  fra  Absalons  Celle  i  Hjørnet  et  godt  Stykke 
ud  bag  de  høje.  slanke  Træer  og  drejede  saa 
om,  hvor  Bjerget  begyndte  at  skraane. 

Stien  førte  ind  til  en  bred  Gang  mellem 
ranke  Træer,  som  havde  store  Blade,  der  var 
delte  som  Fingrene  paa  en  Haand.  Løvet  var 
næsten  rødt  og  meget  af  det  allerede  faldet 
til  Jorden.  Her  sad  en  Broder  paa  en  Sten- 
bænk og  læste  i  sin  Bønnebog. 

Da  Absalon  gik  forbi  ham,  rejste  han  sig 
op  og  hilste.  Han  var  høj,  smalskuldret  og 
havde  en  lav  Pande;  men  under  den  lyste  to 
mørke,  brune  Øjne,  der  laa  dybt  i  deres  Hu- 
ler. Han  var  saa  bleg  og  mager,  at  Absalon 
tænkte,  at  enten  havde  han  af  Fromhed  fastet 
strengt,  eller  ogsaa  var  Levemaaden  i  Klo- 
stret kun  maadelig.  Han  havde  en  kort  Næse; 
men  om  Munden  stod  saa  mildt  et  Smil,  og 
saa  god  saa  han  ud  af  Ojne.  at  Absalon 
standsede  og  spurgte  ham,  hvor  Vejen  førte 
hen. 

Nu  bød  Broderen  sig  til  at  vise  ham  Kloster- 

haven  med  alle  dens  sjældne  Urter  og  Træer. 
Han  sagde,  at  han  hed  Vilhelm  og  var  Sub- 
diakon.  Han  var  kun  treogtyve  Aar  gammel  og 
kunde  lige  huske,  at  han  havde  set  Absalons 
Lærer,  Mester  Arnfast,  der  var  mellem  de  ældre 
i  Klosterskolen,  mens  han  selv  var  blandt  de 
ganske  smaa. 

Absalon  spurgte  ham  ud  om  Klostret  og 
om  Studierne.  Vilhelm  svarede  ham  aabent 
og  villigt  og  bad  ham  sige  til,  om  der  siden- 
hen var  noget,  som  ikke  vilde  feje  sig  for 
ham. 

De  kom  nu  ind  i  en  Gang,  der  var  smallere 
og  gik  paa  tværs  af  den  brede  Trævej,  de  nys 
havde  gaaet  i.  Imellem  Buskene  til  venstre 
kunde  Absalon  se  ind  over  lange  Rækker  af 
Køkkenurter. 

Der  inde  laa  nogle  Kvinder  i  Solen  og  pillede 
Bønner  og  Ærter  af;  og  imellem  dem  løb  nogle 
barhovede  Børn  med  langt  Haar  og  legede. 
Kvinderne  havde  store,  hvide  Hætter  for  Solen; 
men  ellers  havde  de  intet  om  Halsen  for  Var- 
men; og  Kjortelen  var  kiltet  op  for  Væden  mel- 
lem Urterne. 

Absalon  standsede  og  spurgte  Vilhelm,  hvor 
det  kom  sig,  at  der  var  Kvinder  og  Børn  i  Klo- 
sterhaven. 

Nu  fortalte  Vilhelm,  at  Klostret  ikke  havde 
rigtige  ordensbundne  Munke,  men  kun  verds- 
lige Kanniker,    Korherrer,    der  havde  givet   sig 

som  Lægbrødre  til  Liv  i  Fællesskab  og  From- 
hed; men  de  havde  hver  deres  egen  Formue; 
og  da  Ordenen  krævede,  at  de  ikke  maatte 
være  gifte,  saa  havde  hver  sin  Husholderske; 
men  de  var  deres  Friller;  og  de  fleste  havde 
Bern  med  dem.  Det  var  da  dem,  som  laa  der 
og  plukkede  til  deres  Middag;  thi  Korherrerne 
selv  spiste  i  Fællesskab  i  Refektoriet,  hvor  Ab- 
salon ret  snart  skulde  se  dem. 

Absalon  blev  meget  forbavset  og  spurgte  Vil- 
helm, om  han  da  ikke  selv  var  ordensbunden 
Munk. 

—  Nej  —  sagde  Vilhelm  —  men  jeg  lever 
frivilligt  efter  Reglerne.  Jeg  beflitter  mig  paa 
Lydighed  og  Kyskhed.  og  alt  mit,  som  min 
Slægt  efterlod  mig,  har  jeg  skænket  til  Kirken, 
paa  det  at  jeg  maatte  opfylde  ogsaa  Armodens 
Bud. 

Saa  lagde  han  sin  Haand  paa  Absalons  Skul- 
der og  sagde: 

—  I  maa  tro,  det  er  svært  for  mig  at  fær- 
des i  Fred  og  gøre  min  Gerning  her  mellem 
disse  — 

Han  søgte  efter  Ord,  mens  hans  Øjne  blev 
mørke  af  Vrede,  og  en  tyk,  blaa  Aare  stod 
frem  i  hans  Pande.  Saa  truede  han  med  de 
knyttede  Hænder  over  imod  den  lange,  hvide 
Klostermur,  hvor  Korherrerne  havde  deres 
Celler. 

—  Skørlevnere  og  Horkarle  er  de  alle  til 
Hobe!     Tvi  —  tvi  for  en  Fromhed! 

Og  han  spyttede  langt  hen  ad  Gruset  mellem 
Træerne. 

Da  de  naaede  ud  til  Havemuren,  hvor  Gangen 
skraanede,  mødte  de  to  af  Korherrerne,  som 
kom  gaaende  med  hinanden  under  Armen.  Den 
ene  var  tyk  og  meget  rød  og  støttede  sig  paa 
sin  Stok  under  Gangen. 

Idet  de  gik  forbi,  saa  den  tykke  haanligt  til 
dem  og  smilte;  men  den  anden  saa  til  Siden. 
De  gik  lige  paa  uden  at  bøje  af,  saa  at  Absalon 
og  Vilhelm  maatte  klemme  sig  op  langs  Muren 
for  at  komme  forbi. 

—  Det  var  to  af  de  værste!  —  sagde  Vil- 
helm. 

Men  Absalon  var  vred;  og  det  fortrød  ham, 
at  han  var  veget  til  Side.  Han  vilde  slynge  et 
æskende  Haansord  efter  dem,  men  kendte  intet 
saadant  Ord  paa  Fransk. 


Efter  Middag,  hvor  Absalon  fik  Plads  ved 
Abbedens  Side,  fordi  han  var  fremmed  og  af 
ædel  Byrd,  kom  Johannes  af  Salisbury  gaaende 
med  to  andre  engelske  Klerke.  De  søgte  Absa- 
lon i  hans  Celle,  ønskede  ham  velkommen  og 
bad  ham  følge  med  dem  over  i  deres  Hus,  hvor 
de  netop  holdt  Nationalforsamling. 

Blandt  Engelskmændene  blev  han  vel  mod- 

tagen.  Da  deres  Prokurator  havde  udraabt  hans 
fulde  Navn  og  Herkomst  og  indskrevet  ham  i 
den  engelske  Pergamentsrulle,  raabte  de  tre 
Gange  til  ham  paa  deres  Sprog.  Saa  drog  de 
alle  sammen  ud  gennem  Haverne,  ned  til 
Seine. 

Her  laa  Klerkenes  Eng.  Det  var  en  lang, 
græsklædt  Fællig,  som  strakte  sig  langs  Flodens 
høje  Bred.  Her  drev  Skolarerne  Boldtspil,  Fægt- 
ning, Kasten  med  Ringe,  Brydning  og  hvad 
anden  Idræt  nævnes  kan. 

Absalon  prøvedes  i  det  alt  og  stod  i  intet 
tilbage  for  sin  Alder  og  Stand,  saa  at  han  strax 
nød  høj  Anseelse  hos  dem,  og  de  kappedes  om 
at  trykke  hans  Haand.  Men  Absalon  tænkte 
paa  Kong  Erik  Lams  forsmædelige  Togt  til 
England;  han  huskede  den  Dag,  da  hans  Fa- 
der og  alle  Hviderne  kom  med  Skam  tilbage. 
Maaske  havde  disse  Klerkes  Fædre  været  med 
i  denne  Krig;  maaske  mindedes  nu  ogsaa  de 
de  danskes  Nederlag. 

Absalon  skammede  sig  og  vilde  hjem  til  sin 
Celle;  men  de  vilde  ikke  lade  ham  gaa.  Han 
maatte  følge  med  dem  til  et  Værtshus,  som 
havde  over  Døren  et  Skjold,  hvorpaa  var  malet 
to   Svaner.     Her  drak  de   ham   til   i   ung  fran- 


P  ro  kur  at  or.  Skolarerne  delte  sig  efter  Nationer:  og 
hver  Nation  valgte  sig  en  „Prokurator"  til  at  varetage  alle 
løbende  Forretninger. 

kisk  Vin,  som  han  ikke  kendte,  og  som  tilredte 
ham  saa  ilde,  at  han  maatte  bæres  til  sin  Celle. 
Hele  næste  Dag  var  han  meget  syg  og  saare 
skamfuld  og  bad  den  tjenende  Broder  bringe 
ham  Mad  over  i  sin  Celle. 

Ud  paa  Aftenen  kom  Broder  Vilhelm  til 
hans  Dør  og  bankede.  Længe  blev  han  hos 
ham  og  fortalte  ham  om  Paris,  om  sin  gamle 
Lærer  Abailard  og  hans  elskede  Héloise  —  hun, 
som  var  givet  til  hans  Undervisning  —  hvor- 
ledes han  blev  gildet  af  hendes  Onkel  for  deres 
brødefulde  Kærlighed,  og  hvorledes  han  blev 
dømt  som  Kætter  og  siden  forfulgt  af  Munkene 
for  sin  Fromhed.  Abailards  Historie  gik  Ab- 
salon nær  til  Hjærte,  saa  meget  mere  som 
Abailard  blev  dømt  og  forfulgt  som  Kætter, 
mest  fordi  han  ikke  ret  havde  forstaaet  Treenig- 
hedslæren,  den  som  heller  ikke  Absalon  forstod. 
Og  da  han  hørte,  at  den  store  Bernhard  i  Clair- 
vaux  havde  været  Abailards  haardeste  Fjende 
og  egenlige  Dommer,  hadede  han  ham  nu,  som 
han  før  havde  elsket  den,  der  idelig  prækede 
Kamp  med  Sværdet  mod  de  vantro.  Saa  hørte 
han  ogsaa  nu  af  Vilhelm,  at  Ærkebiskop  Æskild 
var  Bernhards  gode  Ven  og  havde  hans  Be- 
skyttelse hos  Paven. 

Absalon  blev  ved  at  spørge  Vilhelm  ud  om 
Abailard.  Trods  sin  store  Fromhed  mente  og- 
saa Vilhelm,  at  der  var  sket  Abailard  Uret; 
og    han    kunde    ikke    skjule,     at    han    nærede 

megen  Ømhed  for  sin  fordums  Lærer,  der  nu 
havde  været  død  i  fem  Aar,  men  som  engang 
var  den  første  af  Paris's  Magistre  for  sit  Fri- 
sind, sin  mægtige  Aand  og  sin  Lærdom.  Dog 
fordømte  han  hans  Lære  og  sagde,  at  den 
havde  gjort  megen  Skade  i  Paris.  Noget  af 
Skylden  for  det  Liv,  som  Korherrerne  førte 
her  i  Geneviéveklostret,  mente  han  maatte  til- 
regnes ham,  fordi  han  havde  lært,  at  alt  kom 
an  paa  Kærligheden.  „Hav  kun  Kærlighed  — 
havde  Abailard  lært,  og  Vilhelm  havde  selv 
hørt  ham  sige  det  —  og  du  kan  gøre,  som 
du  vil." 


Da  Absalon  havde  været  nogen  Tid  i  Klostret, 
set  sig  om  paa  Bjerget  og  indenfor  Paris's 
Mure,  hvor  Englænderne  viste  ham  om,  saa 
vilde  han  nu  efter  Vilhelms  Raad  indskrive  sig 
hos  Magister  Adam,  der  havde  Tilnavnet  „de 
parva  ponte",  fordi  han  holdt  sine  Foredrag  og 
Øvelser  nær  den  lille  Bro,  der  forte  over  Bæk- 
ken, som  fra  Geneviéve  Bjerget  lob  ud  i  Seine 
bag  Hotel  Dieu. 

Magister  Adam  var  i  de  Dage  den  mest  søgte 
Lærer  i  Trivium.  Han  læste  over  Grammatik, 
Rhetorik  og  Logik;  og  Vilhelm  mente,   at  Absa- 


Trivium  9;  Den  første  Afdeling  (for  Begynderne)  af  de 
syv  „frie  Kunsters"  Studium. 

Ion   hos  ham  vilde   faa   det  bedste  Indtryk  af 
Abailards  Aand. 

Magister  Adams  Bolig  laa  i  en  snæver  Gyde, 
som  førte  ned  til  Geneviévegaden.  Gyden 
skraanede  stærkt,  saa  at  Spildevandet  fra  Hu- 
sene stod  i  en  bred  Strøm  midt  ned  gennem 
Gaden. 

Absalon  saa  op  ad  Huset.  Det  var  mørkt  og 
skummelt;  men  der  lød  Støj  af  mange  Børne-  4 
stemmer  ned  fra  Vinduerne.  Magisterens  Navn 
stod  paa  Døren.  Saa  klappede  Absalon  med 
Hamren.  Langt  om  længe  blev  der  lukket 
op  af  en  ung  Pige,  som  havde  brune  Krøller 
ned  over  Panden,  et  Par  leende  Øjne  og  en 
Mund,  der  smilede  af  hvide,  buttede  Tæn- 
der. Kinderne  havde  to  dybe  Smilehuller;  og- 
saa  i  Hagen  var  der  en  Grube  af  Smil,  saa  at 
Absalon  havde  aldrig  set  saa  leende  et  An- 
sigt. 

Han  sagde  sit  Ærende,  og  hun  gik  foran 
ham  op  ad  Trappen.  Mens  de  gik  saaledes, 
fortalte  hun  ham,  at  Magister  Adam  var  hen- 
des Fader.  Selv  hed  hun  Jeanne  og  havde 
syv  Søskende,  der  var  mindre  end  hende;  den 
mindste  laa  endnu  i  Vuggen.  Siden  hendes 
Moders  Død  havde  hun  plejet  dem  sammen 
med  deres  gamle  Pige  Therese.  Absalon 
tænkte,  at  hun  ikke  havde  lært  dem  at  være 
stille,  hvad  Optugtelse  hun  ellers  kunde  have 
givet  dem. 

Mens  hun  gik  foran  ham  paa  Trappen,  saa 
hun  sig  bestandig  om  efter  ham  og  smilede 
uafladelig,   saa  at  Absalon  ogsaa  maatte  smile. 

Da  de  var  kommen  helt  op,  led  der  atter 
Stej  og  Skraal.  Døren  aabnedes,  og  en  Flok 
Børn  kom  ud;  de  mindste  af  dem  lob  strax 
til  Jeanne  og  greb  i  hendes  Kjortel;  men  de 
større  stillede  sig  op  og  saa  med  aaben  Mund 
paa  Absalons  Kappe  og  hans  lyse  Haar. 
Jeanne  førte  ham  nu  ind  i  hendes  Faders 
Kammer. 

Magister  Adam  sad  og  skrev  ved  sit  Bord. 
Han  var  en  lille  Mand  med  svær  Overkrop  og 
et  mægtigt  graasprængt  Haar,  der  stod  ud  om 
Hovedet  til  alle  Sider,  som  kendte  det  hverken 
Kæmme  eller  Børste.  Han  var  blegfed  i  An- 
sigtet, og  Kinderne  hængte  en  Kende  under  hans 
smaa,  runde  Øjne,  der  ikke  kunde  se  rolig  paa 
en  Ting  ad  Gangen,  men  bestandig  løb  fra  Loft 
til  Gulv.  Hans  buttet  runde  Hænder  var  meget 
hvide;  og  han  sad  og  glattede  dem  over  hin- 
anden mens  han  talte.  Han  bod  Absalon  tage 
Plads;  men  der  var  intet  Sæde;  thi  alle  Bænke 
og  Stole  var  belagte  med  Pergamentruller  og 
Læderbind. 

Absalon  nævnede  nu  sit  /Erende;  men  bedst 
som  de  sad  lød  der  et  mægtigt  Skraal  fra 
Værelset  ved  Siden  af.  Magister  Adam  rejste 
sig  af  Stolen,  saa  Haaret  klappede  om  ham 
lier   en    Hestemanke.      Saa    for   han   ud.      Ab 

Ion  herte  ham  skælde,  og  det  lød  af  Øreklask 
og  Bagsmæk.  Strax  efter  kom  Magisteren  til- 
bage og  sagde: 

—  Gift  dig  ikke,  min  Søn!  —  Her  ser  du, 
hvad  det  borgerlige  Ægteskab  er  for  en  lærd 
Mand.  Bøger  ved  Spinderokken!  Skriverør  og 
Griffel  mellem  Rangler  og  Bleer!  —  Hvor  kan 
man  hengive  sig  til  Filosofiens  hellige  Kunst 
mellem  vrælende  Unger  og  beskidte  Tjeneste- 
tærner?  —  Hvem  kan  fastholde  Troens  rene 
Væsen  under  Skuet  af  det  bestandige  Dræk, 
som  følger  med  Børn?  —  Sandelig,  min  Søn, 
den  som  tragter  efter  jordiske  Skatte  og  for- 
vikler sig  i  denne  Verdens  Sorger,  har  ikke 
Stunder  for  de  guddommelige  og  filosofiske 
Ting. 

Derefter  blev  han  ganske  rolig  og  gav  sig 
til  at  tale  om  Studiet.  Saa  skrev  han  Absalon 
ind  blandt  sine  Skolarer,  modtog  den  visse 
Sum,  som  tilkom  ham,  trykkede  hans  Haand 
og  fulgte  ham  til  Døren. 

Atter  kom  Jeanne  frem  fra  Børnestuen.  Hun 
smuttede  forbi  Absalon  ned  ad  Trappen  for  at 
lukke  ham  ud.  Og  som  hun  før  havde  vendt 
sig  ned  efter  ham,  saaledes  vendte  hun  nu  sit 
leende  Ansigt  med  de  brune  Krøller  op  imod 
ham.  Hun  talte  bestandig,  fortalte,  hvor  gam- 
mel hun  var,  og  spurgte  efter  hans  Alder. 
Hun  fortalte,  at  Thérése's  graa  Kat  havde  faaet 

syv  Killinger  sarnme  Nat,  samt  at  Naboen  havde 
lokket  tre  af  hendes  Duer  til  sig. 

Da  han  endelig  var  naaet  ud  paa  Gaden, 
rakte  hun  ham  sin  Haand.  Absalon  undredes 
paa,  hvor  lille  og  blod  den  var  at  fele  paa, 
trods  det,  at  hun  havde  saa  stor  en  Husgerning 
at  tage  vare. 

—  Kom  og  tal  med  mig!  —  bad  hun  med 
Døren  paa  Klem  —  jeg  keder  mig  med  alle  de 
Unger! 


XII 

fcn  Dag,  da  Absalon  kom  hjem  fra  Magister 
Adams  Forelæsning  over  Aristoteles'  Kategorier, 
mødte  han  i  Parvis  Broder  Vilhelm.  Han  stand- 
sede ham  og  sagde: 

—  Ønsk  mig  nu  til  Lykke,  Absalon;  thi 
jeg  har  faaet  Præbende  og  skal  rejse  endnu 
idag. 

Da  han  saa,  at  Absalon  blev  bedrøvet,  sagde 
han: 

—  Tro  mig,  der  er  andre  her,  som  vil  blive 
glade. 

I  det  samme  skottede  han  over  til  nogle  af 
Korherrerne,  som  skændtes  fra  Vinduerne  med 
deres  Kvinder. 

—  De  tror,  jeg  arbejder  paa  at  gøre  Klostret 
til  et  Ordenskloster,  ligesom  Saint  Victor  Klostret 
histovre,  og  dem  selv  til  regelbundne  Augusti- 
nere; for  de  ved,  at  min  Farbroder,  Abbed  Hugo 


Præbende   o:    Fast   Andel   i   den  til   Klostret  knyttede 
Indtægt  af  Jord  og  Tiende. 

i  Saint  Germain  de  Prayes,  har  et  Ord  at  sige 
i  Rom. 

—  Ger  I  da  det?  —  spurgte  Absalon. 
Vilhelm     smilede    og    trak    paa     Skulderen. 

Saa  tog  de  Afsked  med  hinanden;  og  Vilhelm 
bad  ham  huske  sig  og  være  tro  imod  sit  Ar- 
bejde. 

Absalon  kunde  den  Dag  intet  læse,  fordi  han 
var  tung  om  Hjærtet  og  havde  Hjemve  mer 
end  nogensinde.  Nu  da  Vilhelm  var  draget  fra 
Paris,  syntes  han,  at  han  stod  ganske  ene.  Thi 
blandt  Englænderne  var  der  ingen,  han  havde 
sluttet  sig  nærmere  til. 

Som  han  nu  vandrede  udenfor  Klostret  mel- 
lem Haverne  og  tænkte  paa  Hjemmet,  saa  han 
ovre  ved  Muren  en  ung  Klerk  komme  gaaende, 
hvis  Ansigt  han  kendte  fra  Magister  Adams 
Timer.  Han  var  lang  og  spinkel  og  slog  med 
Benene  under  Gangen,  som  om  han  ikke  var 
ret  fast  i  Knæerne.  Hoserne  hang  lost  om 
ham;  Ansigtet  var  blegt;  og  det  redlige  Haar 
faldt  ham  ned  over  Kinderne.  Han  gik  og 
hang  med  Hovedet,  saa  at  Absalon  fik  ondt  af 
ham. 

Maaske  kan  jeg  hjælpe  ham  med  et  eller 
andet,  tænkte  han,  standsede  og  spurgte  ham 
om  Vejen  til  Saint  Victor  Klostret. 

—  Den  Vej  skal  jeg  selv!  —  sagde  Klerken 
og  rettede  sig  op,  i  det  han  saa  vist  paa  Absa- 
lon med  sine  blege,   blaa   Ojne. 

Saa  slog  de  Følge.  Klerken  fortalte,  at  han 
hed  Everhelm  og  var  fra  Flandern.  Han 
hang  med  Hovedet,  fordi  han  ikke  længe 
havde  hørt  Nyt  fra  sit  Hjem.  Ingen  Penge 
havde  de  sendt  ham;  og  han  var  da  nu  saa 
fattig,  at  han  ikke  turde  spise  sig  mæt,  fordi 
han  kun  havde  tre  Sølvpenge  til  Rest;  og 
dem  skyldte  han  for  sit  Ophold,  hvor  han 
boede. 

Da  han  hørte,  at  Absalon  var  en  Slægtning 
af  Karl  af  Danmark,  tog  han  ham  under  Armen 
og  bad  om  at  være  hans  Ven;  thi  i  Flandern 
var.  der  ingen,  som  ikke  mindedes  Karls  fromme, 
stærke  Sind. 

Absalon  tilbød  nu  at  hjælpe  ham.  Han  havde 
lige  været  hos  Abbeden  og  faaet  Penge;  thi 
Asger  sendte  Klostret  en  Sum  én  Gang  om 
Aaret,  for  at  der  deraf  kunde  udbetales  Absa- 
lon en  vis  Penge  om  Maaneden.  Da  Everhelm 
fik  at  vide,  hvor  meget  han  havde  faaet,  sagde 
han,  at  det  var  en  stor  Sum,  og  vilde  nu  ikke 
afslaa  hans  gode  Tilbud. 

Han  laante  da  af  Absalon,  hvad  han  skulde 
bruge.  Siden  den  Tid  satte  han  sig  ved  Absa- 
lons Side  under  Forelæsningerne  og  fulgtes  ad 
med  ham,  naar  de  gik  hjem. 

Absalon  var  glad  over  at  have  en  Kammerat, 
nu  da  Vilhelm  var  rejst.  Han  syntes  godt 
om  Everhelm,  som  aldrig  sagde  ham  imod  og 
gerne  talte  til  ham  om  Flandern.     Naar  Ever- 

Laurids  Bniun  :  Absalons  Saga.     I.  12 

helm  var  sulten,  tog  han  ham  med  sig  og  gav 
ham  Fede. 

En  Dag,  da  Absalon  spurgte  ham  neje  ud 
om  Forholdene  i  Flandern  —  han  vilde  vide,  om 
Greven,  Thierry  d'Alsace,  der  jo  var  valgt  mod 
den  franske  Konges  Vilje,  var  vel  lidt  af  Folket 
eller  ikke  — ,  greb  Everhelm  ham  i  Armen  og 
sagde: 

—  Nu  skal  jeg  betro  dig  noget,  som  jeg  ikke 
har  sagt  til  nogen  anden.  I  Briigge  er  der 
mange  Folk,  som  er  misfornejede  med  Greven, 
og  penser  paa,  hvorledes  de  skal  blive  af  med 
ham  for  hans  Strenghed  og  Uretfærdighed.  De 
ved  kun  ikke,  hvem  de  skal  faa  i  Stedet;  for 
den  ene  af  Stormændene  under  ikke  den  anden 
at  blive  hans  Efterfelger.  Men  nu  vil  jeg  sige 
dig,  hvad  jeg  tænkte  paa  den  ferste  Dag,  jeg 
traf  dig  paa  Vejen  og  jeg  herte,  af  hvad  Slægt 
du  var.  En  Mand  som  dig  er  det,  vi  trænger 
til.  Du  er  fremmed  og  dog  som  en  af  vore; 
og  da  du  er  af  Karl  Danskes  beremmelige  Æt, 
vil  du  være  elsket  af  Folket  fremfor  nogen 
anden.  Kom,  lad  os  gaa  ind  i  „den  forgyldte 
Negle"  og  tale  nærmere  sammen  om  dette  over 
et  Bæger  Vin. 

De  gik  da  ind  i  Værtshuset;  og  medens  de 
drak,  fortalte  nu  Everhelm  vidt  og  bredt  om 
Tilstanden  i  hans  Hjemland. 

—  Enhver  kan  se  —  sagde  han  —  at  du  er 
fedt    til    at    bære    Sværd    og    ikke    Messehagl. 

Hvorfor  vil  du  dog  spilde  din  Tid,  naar  der 
venter  dig  saa  stor  en  Opgave,  som  du  kun 
behøver  at  gribe  for  at  fore  den  igennem. 
Drag  med  mig  til  Flandern;  saa  skal  jeg  fere 
dig  frem  for  dem,  som  har  hemmelig  Magt  i 
Landet;  og  inden  en  Maaned  sidder  du  som 
Greve  af  Flandern  paa  Karl  af  Danmarks 
Stol. 

Absalon  blev  stærkt  greben  af  Everhelms 
Ord;  og  alt,  som  de  tømte  Flasken,  syntes 
ham  Planen  bedre  og  større.  Ja,  hvorfor  skulde 
han  gaa  videre  ad  den  Vej,  som  hans  Fader 
havde  givet  ham,  naar  han  selv  felte  Trang  og 
Magt  til  en  anden? 

De  talte  nu  længe  og  ivrigt  om  Sagen.  Da 
de  skiltes  udenfor  Klosterporten,  laante  Ever- 
helm  endnu  tyve  Selvpenge,  som  han  skyldte 
sin  Vært.     Absalon  gav  ham  dem  gerne. 

Da  han  var  kommen  hjem  i  sin  Celle,  tænkte 
han  meget  over  Flandrerens  Ord.  En  Mand 
er  der,  hvor  hans  Trang  og  Evne  er,  tænkte 
han. 

Mod  Aften  plejede  Absalon  at  gaa  en  Tur 
mellem  Haverne.  Han  elskede  at  se 'Solen  gaa 
ned.  Da  dremte  han  sig  tilbage  til  Danmark. 
Det  syntes  ham,  at  han  stod  paa  Hagbards  og 
Signes  Hej  og  saa  ud  over  Frejs  Mose  med 
Merup  Skov,  hvor  Solguldet  glimrede  mellem 
Stammerne. 

12* 

Ofte  mødte  han  da  Jeanne,  Magister  Adams 
Datter.  Hun  kom  gaaende  fra  Købmandsboden, 
hvor  hun  havde  købt  Brød  og  Vin  til  Nadveren. 
Han  fulgtes  da  et  Stykke  med  hende  langs 
Muren,  mens  hun  fortalte  løst  og  fast  om  sig 
selv,   sin  Fader  og  sine  Søskende. 

Endskønt  hun  havde  mørkt  Haar,  mens  Tove 
var  lys  som  Dagen,  var  der  dog  noget,  som 
mindede  ham  om  hende.  Naar  hun  gik  der 
saa  tæt  ved  hans  Arm  og  saa  op  paa  ham  fra 
Siden  med  sine  leende  Øjne  som  et  muntert 
Kid,  saa  faldt  der  Lystighed  over  hans  Sind; 
han  følte  sig  dragen  mod  hendes  røde  Mund 
og  runde  Kind  og  glemte  for  en  Stund,  at  han 
ikke  burde  skøtte  om  Kvinder;  men  vendte 
han  sig  da  for  at  fange  hende  med  sin  Arm. 
da  smuttede  hun  hurtig  fra  ham  med  røde  Kin- 
der; men  hun  slog  ikke  sine  Øjne  ned  og  lo 
kun  til  ham. 

Det  hændte  ham,  at  bedst  som  han  hørte 
Forelæsning  hos  Magister  Adam,  da  stod  hen- 
des Ansigt  lyslevende  for  ham;  thi  der  var 
Lighed  mellem  Fader  og  Datter.  Tanken  paa 
hende  drog  hans  Tanker  bort  fra  Aristoteles' 
Kategorier.  Visdommens  Ord  syntes  ham  da 
kun  som  sorte  Streger  paa  hvidt  Pergament; 
og  Magisterens  Tale  lød  saa  fjærn  i  hans  Ore. 
som  talte  han  om  idel  døde  Ting,  enddog  han 
havde  i  sit  Hus  et  ungt  Blod,  der  var  som  et 
spillende  Kid.  der  hopper  rundt  mellem  Stenene 

paa  en  Klippe.  Da  længtes  han  saa  stærkt  ud 
imod  det  lyse  og  svulmende  derude  over  de 
grennende  Enge,  derude  i  den  levende  Verden 
med  dens  Tummel  og  Kamp,  at  det  syntes 
ham,  som  ofrede  han  sin  egen  Ungdom  og 
lammede  sin  egen  Kraft  ved  at  give  sig  al  den 
døde  Visdom  i  Vold. 

Men  sad  han  da  atter  ved  Nat  i  sin  Celle, 
da  forstod  han,  at  Jeannes  leende  Øjne  vilde 
drage  hans  Liv  ud  af  dets  Bane;  og  han 
følte,  at  han  maatte  vende  sine  Tanker  bort 
fra  hende,  om  han  vilde  arbejde  roligt  mod 
sit  Maal.  Thi  Menneskets  Liv  er  opbygget 
af  dets  Tanker;  disse  er  dets  egentlige  Liv. 
Det  er  ikke  Gerningen,  som  er  Livet;  men 
Tanken;  thi  af  den  fødes  Gerningen.  Hvad 
er  et  Øjebliks  Nydelse,  tænkte  han,  naar  han 
saa  den  røde  Kind  og  de  spillende  Øjne 
under  Krushaaret  foran  sig  ved  Nattetid?  — 
hvad  er  det,  at  jeg  for  dets  Skyld  skulde 
drage  mit  Liv  ud  af  dets  Bane?  Han  forstod, 
at  for  at  blive  Herre  over  sin  Attraa,  maatte 
han  sætte  noget  andet  i  Stedet.  Det  var  ikke 
nok  at  tvinge  Tanken  bort;  han  maatte  give 
den  en  anden  Næring;  thi  Sjælen  gruer  for  det 
tomme. 

Som  hans  Sind  nu  stredes  med  dette,  fik 
han  en  Dag  gennem  den  flanderske  Nuntius  et 
Brev  fra  Asger  Rig. 

Hans  Fader  skrev,   at  Signe  var  død.     Hun 


182 


sluktes  en  Dag  som  et  Lys,  der  er  brændt  ned 
og  ikke  mere  finder  Næring.  Men  ogsaa  Far- 
broder Toke,  der  havde  skrantet,  allerede  da 
Absalon  drog  hjemmefra,  var  nu  gaaet  derhen, 
hvorfra  man  ikke  mere  vender  tilbage.  Paa  det 
yderste  havde  det  pint  ham,  at  han  skulde  do, 
inden  han  endnu  havde  opfyldt  sit  gamle 
Bægerlefte  om  at  bygge  Herren  et  Kloster  af 
sin  Jord  paa  Sorøen.  Han  havde  bestandig 
trukket  det  ud,  fordi  han  ikke  nænnede  at 
skille  sig  ved  saa  meget  Gods.  Men  nu.  da 
Døden  stod  for  hans  Fodgærde,  gav  han  sin 
Hovedlod  samt  sexten  Mark  purt  Guld  til 
Klostrets  hastige  Opførelse;  og  han  paalagde 
sine  Brødre  Ebbe  og  Asger  at  fuldbyrde  denne 
hans  Vilje.  Men  da  Ebbe  nu  var  Svend  Eriks- 
søns  Mand  og  hans  Høvedsmand  i  Roskilde, 
hvor  han  havde  Tilsyn  med  Byens  Befæstelse, 
saa  kom  Klostrets  Opbyggelse  til  at  hvile  paa 
Asger  alene.  Det  skrev  da  Asger,  at  han 
arbejdede  Dag  ud  og  Dag  ind  paa  Klostret, 
som  skulde  blive  større,  end  hvad  hidtil  var 
spurgt  i  Danmark;  og  naar  det  Værk  var 
ovct,  da  vilde  han  flytte  Skjalm  Hvides  Ben 
til  Kirken  og  lægge  dem  under  Altret,  og  selv 
vilde  han  da  give  sig  ind  i  Klostret  som  fled- 
ført  Broder;  derom  var  han  og  Fru  Inger 
enige. 

Saa  lagde  han   da   nu   sin   Son  Absalon   paa 
Sinde,   at  han  ikke  maatte  svigte  den  Gerning. 

der  var  ham  bestemt  fra  Barndommen  af;  thi 
medens  den  hedenske  Tokes  Æt  havde  givet 
Landet  to  Ærkebisper  og  flere  Biskopper,  saa 
havde  den  kristnede  Fjalnes  Æt  endnu  ikke 
nogen  Herrens  Mand  at  opvise.  Og  dette  havde 
været  Signes  store  Sorg. 

Absalon  blev  meget  bedrevet  over  dette  Brevs 
Tidender.  Han  forstod  nu,  at  hans  Fader  al- 
drig havde  forvundet  Græmmelsen  over  det  for- 
smædelige Togt  til  England  og  Nederlaget  i 
Venden;  men  paa  Grund  af  sin  Alder  havde  op- 
givet at  samle  Hæder  for  sit  eget  Navn.  Nu 
maatte  det  blive  hans  Sønner,  der  øgede  Ættens 
Hæder. 

Saa  samlede  Absalon  da  nu  atter  i  sig  selv 
alle  de  Tanker,  som  var  hans  egenlige  Liv  og 
dets  Bestemmelse.  Han  vilde  drive  ud  af  sit 
Sind  Tanken  om  den  verdslige  Magt  at  vinde 
med  Sværd,  som  Everhelm  fristede  ham  med. 
Han  vilde  drive  ud  af  sine  Sanser  Attraaen 
mod  det  unge  svulmende  Blod,  det  spillende 
Kid  med  de  leende  Øjne,  den  røde  Mund  og 
den  runde  Kind;  og  at  ikke  hans  Sjæl  skulde 
grue  for  Tomheden,  som  blev  efter,  saa  var 
han  nu  ingen  Tid  ledig,  men  levede  bestandig 
med  det  skrevne  Ord  og  søgte  i  sin  Aand  at 
levendegøre,  hvad  hans  Øje  læste  med  sorte 
Streger  paa  hvid  Grund,  og  hvad  hans  Øre 
hørte,  om  hvad  vise  Mænd  havde  tænkt  i  Tider- 
nes Løb  og  givet  deres  Aands  Stempel. 

Han  blev  da  nu  en  af  Magister  Adams  bedste 
Elever  og  blev  holdt  op  for  de  andre  som  et 
Exempel  til  Efterfølgelse.  Ingen  var  hans  Lige 
i  Veltalenhedens  Kunst  eller  kunde  staa  sig 
imod  ham  i  en  Disputats.  Magisteren  bed 
ham  hjem  til  sit  Hus  for  at  indvie  ham  i  de 
Lærdomme,  der  blev  skjulte  for  de  andre, 
fordi  de  endnu  ikke  evnede  at  løse  deres 
Knuder. 

Han  saa  da  ofte  Jeanne;  men  naar  hun  luk- 
kede ham  ind  og  gik  foran  ham  op  ad  Trap- 
pen, da  saa  han  ikke  paa  hende  og  svarede 
kun  kort.  Men  hun  tog  sig  det  meget  nær, 
at  han  ikke  længer  mødte  hende  om  Aftenen; 
og  hun  græmmede  sig  over,  at  han  saa  pludse- 
lig var  bleven  storsindet. 


Det  spurgtes  en  Dag  i  Februar,  at  den  hel- 
lige Fader  i  Rom  paa  Abbed  Suger's  Bøn  vilde 
komme  til  Paris  for  at  lyse  Velsignelse  over 
Kong  Ludvig  og  hans  Riddere,  forinden  de  drog 
afsted  paa  det  nye  Tog  mod  det  hellige  Land, 
som  Bernhard  af  Clairvaux  havde  opfordret  til 
og  spaaet  saa  høj  en  Lykke. 

Pave  Eugen  den  tredje  holdt  da  nu  sit  Ind- 
tog i  Paris,  hvor  han  var  den  franske  Konges 
Gæst;  og  en  skon  Dag  kom  der  Melding  til 
Abbeden  i  Geneviéve  Klostret,  at  hans  Hellig- 
hed,   ledsaget    af    Kongen    og    et    stort    Følge, 

vilde  komme  for  at  gense  det  Kloster,  hvori 
han  havde  boet  i  sin  Studietid;  og  derefter  vilde 
han  selv  læse  Messen  for  alle  Klostrets  Brødre 
og  Skolarer. 

Klerkene  følte  dette  som  den  allerhøjeste 
Ære;  men  Korherrerne  hviskede  indbyrdes  om, 
at  der  vist  stak  noget  bag;  thi  de  var  sig  deres 
forargelige  Levnet  vel  bevidst  og  frygtede  nu 
for,  at  et  og  andet  skulde  komme  Paven  for 
Øre.  Dog  lod  de  aabenlyst,  som  ogsaa  de  var 
meget  glade  over  Besøget,  og  gjorde  alt  i 
Stand  til,  at  Kirken,  som  var  deres  Ejendom, 
kunde  være  saa  smykket  og  festlig  som  muligt. 
Alle  Kostbarhederne  blev  hentede  frem  af  Sakri- 
stiet, deriblandt  et  gammelt  baldyret  Silketæppe, 
som  en  af  de  tidligere  Paver  havde  skænket 
Kirken  til  Erindring  om  sit  Studieophold  i  Paris. 
Det  Tæppe  blev  bredt  ud  over  Altertrinet,  for 
at  Paven  kunde  knæle  derpaa,  naar  han  læste 
Messen. 

Da  Absalon  traadte  ind  i  Kirken  mellem 
Skolarerne  af  den  engelske  Nation,  var  alle 
Korherrerne  forsamlede  oppe  om  Altret,  hver 
i  sin  Stol.  Højest  oppe  ved  Altret  sad  Ab- 
beden. 

Da  det  meldtes,  at  den  hellige  Fader  var  at 
se  for  Enden  af  Gaden,  rejste  alle  sig  og  gik 
mod  Vaabenhuset  for  at  modtage  ham. 

Først  kom  nu  Kongen  og  hans  Mænd;  der- 
efter blev  Paven  baaret  ind;  Baldakinen  dækkede 

for  hans  Hoved,  saa  at  Absalon  ikke  kunde  se 
hans  Ansigt. 

Da  han  havde  naaet  Altret,  blev  hans  Stol 
sat  ned  foran  Silketæppet.  Rundt  om  ham 
stillede  sig  i  Kreds  Kongen,  Abbed  Suger,  Bi- 
skoppen af  Paris,  Prévot'en  og  de  øvrige  Stor- 
mænd. 

Nu  traadte  Abbeden  og  Præsterne  frem  og 
iklædte  Paven  Messehaglen.  Den  hellige  Fader 
knælede  for  Altret,  gik  saa  op  og  hævede  Sa- 
kramentet over  Menigheden,  mens  alle  Hoveder 
bøjedes. 

Da  Messen  var  forbi,  rejste  Paven  sig  og 
gik  ind  i  Sakristiet,  ført  af  Abbeden  og  Kir- 
kens Embedsmænd,  for  at  bese  de  hellige  Reli- 
kvier. 

Næppe  var  Døren  lukket  efter  dem,  før  Pa- 
vens Tjenere  traadte  til  og  begyndte  at  rulle 
Silketæppet  sammen,  hvorpaa  Paven  havde 
knælet.  Korherrerne,  som  atter  havde  sat  sig 
i  deres  Stole,  studsede;  men  da  de  saa,  at  Pa- 
vens Tjenere  gjorde  Mine  til  at  føre  Tæppet 
bort  med  sig,  som  Skik  var  i  Rom,  for  at 
ingen  uværdig  Fod  skulde  træde  det  Tæppe, 
hans  Helligheds  Fod  havde  rørt,  saa  rejste  de 
sig  fra  deres  Stole,  gik  hen  til  Tjenerne  og 
hviskede  til  dem,  at  Tæppet  horte  Kirken  til. 
Da  Tjenerne  ikke  forstod  deres  Sprog,  søgte 
Korherrerne  ved  Haandbevægelser  at  gøre  dem 
forstaaeligt,  hvad  de  mente;  men  da  de  nu  tog 

fat  i  Tæppet  og  trak  det  til  sig,  holdt  Pavens 
Tjenere  fast;  og  saaledes  rev  de  nu  hver  fra 
sin  Side  i  det  kostbare  Tæppe.  Korherrerne, 
som  først  havde  hvisket  af  Hensyn  til  det  hel- 
lige Sted,  blev  nu  heftige  og  højrøstede;  og 
Tjenerne,  som  ikke  forstod  Spøg,  gav  dem 
haarde  Ord  igen,  saa  at  de  tilsidst  kom  i  Haand- 
mænge  med  hinanden. 

Kongen  og  hans  Mænd  forstod  ikke  strax, 
hvad  der  gik  for  sig  foran  Altret;  men  da 
Pavens  Tjenere  og  Korherrerne  begyndte  at 
skrige  op  og  at  true  hinanden,  blev  Kongen 
saare  vred. 

Han  sendte  nogle  af  sit  Følge  derop  for  at 
tale  dem  til  rette;  men  da  det  ikke  hjalp,  for 
Kongen  selv  til  i  Vrede,  lagde  sin  Haand  paa 
Tæppet  og  befalede  Korherrerne  at  gaa  tilbage 
til  deres  Pladser  og  ikke  begaa  den  uhørte 
Skændsel  at  krænke  selve  det  hellige  Sted  for 
Herrens  Alter. 

Men  Korherrerne,  som  var  af  fornem  Slægt 
og  havde  Frænder  mellem  Kongens  Riddere, 
som  her  var  til  Stede,  raabte  til  Kongen, 
at  hans  Magt  ikke  rakte  indenfor  Kirkedøren. 
Her  var  de  Herrer;  og  de  tillod  ikke  nogen  at 
røre  det  Tæppe,  som  var  en  af  Kirkens  største 
Kostbarheder. 

Nu  sprang  flere  til  af  Kongens  Følge  og 
vilde  hjælpe  ham  til  at  tage  Tæppet  i  Behold; 
men    derved    kom    Korherrerne    i    et    saadant 

Raseri,  at  de  slog  blindt  om  sig;  og  en  af 
dem,  den  tykke  rede,  som  Vilhelm  havde  vist 
Absalon  i  Haven  den  første  Dag,  kom  for 
Skade  at  slaa  sin  Haand  op  i  Kongens  venstre 
Øje. 

I  det  samme  gik  Sakristidøren  op.  Paven 
havde  hørt  Tummelen  i  Kirken.  Nu  stod  han 
selv  for  Altret  og  saa  det  vederstyggelige  Skue- 
spil. Men  Abbed  Suger  for  ned  imellem  de 
stridende  og  lyste  i  Pavens  Navn  Forbandelse 
over  hver  den,   som  rørte  Tæppet. 

Pavens  Tjenere  lod  da  strax  Tæppet  falde  og 
efter  dem  Korherrerne. 

Saa  vendte  Paven  sig  om  mod  Geneviéve- 
Abbeden.  Alle  i  Kirken  saa.  at  han  sagde 
nogle  Ord  til  denne,  som  fik  ham  til  at  blegne. 
Derefter  vendte  han  sig  brat,  satte  sig  i  Stolen 
og  lod  sig  uden  at  lyse  Velsignelsen  hastig  bære 
ud  af  Kirken. 

Nu  ilede  Abbeden  af  Geneviéve  ned  i  Kir- 
kens Skib  til  Kongen  for  at  formilde  hans 
Vrede;  men  Kongen,  som  gik  med  Abbed 
Suger  paa  sin  venstre  Haand,  havde  samlet 
sit  Følge  tæt  om  sig.  Da  nu  Abbeden  vilde 
frem  for  Kongen,  trængte  Ridderne  ham  vredt 
tilbage,  og  skønt  han  raabte  bønlige  Undskyld- 
ningsord  til  Kongen,  lod  denne,  som  om  han 
intet  hørte  og  fulgte  hastig  efter  Paven  ud  af 
Kirken. 

Da  Absalon  Dagen  efter  gik  fra  Magister 
Adams  Forelæsning,  hvor  alle  tænkte  mere  paa 
Optrinet  i  Kirken  end  paa  Aristoteles'  Katego- 
rier, blev  han  indhentet  af  en  Svend,  som  bad 
ham  felge  med  til  Abbed  Suger,  der  havde 
noget  at  tale  med  ham  om. 

Da  Absalon  stod  i  den  høje  Stue,  hvor  han 
allerede  engang  havde  været,  kom  Abbeden 
ham  i  Mode  med  fremstrakte  Hænder  og  førte 
ham  ind  i  sit  eget  Studerekammer  indenfor. 
Da  de  havde  sat  sig,  sagde  Abbeden: 

—  Hvad  mener  Karl  af  Danmarks  Frænde 
om  Skuespillet  i  Kirken,  hvad? 

Absalon  vendte  sig  imod  ham  og  lod  sin 
Vrede  have  frit  Løb: 

—  Jeg  mener,  at  ingen  Straf  kan  være  streng 
nok. 

—  Rigtig,  min  Søn.  Og  fortæl  mig  nu 
ærlig  —  I,  som  er  fremmed  og  daglig  færdes 
i  Klostret  —  hvad  I  mener  om  de  gode  Kor- 
herrer paa  Bjerget  og  deres  Levned.  Jeg  har 
hørt  et  og  andet. 

Absalon  fortalte  nu  aabent,  hvad  han  havde 
hørt  og  set.  Saa  skjulte  han  heller  ikke  for 
Abbeden,  hvorledes  Vilhelm  havde  lidt  ilde  for 
sin  Fromhed,  og  hvad  han  havde  sagt  om  Kor- 
herrernes Frygt  for  Munkereglerne. 

Nu  rejste  Abbeden  sig  af  Stolen  og  gik  frem 
og  tilbage  i  det  lille  Kammer.  Saa  vendte  han 
sig  mod  Absalon  og  sagde: 

—  Deres  Frygt  dømmer  dem  selv.  —  Vil  de 
mon  ikke  have  godt  af  at  undvære  Kød,  hvad? 
saa  og  af  at  forsage  Talens  Brug?  —  De  forstaar 
jo  at  hjælpe  sig  med  Hænderne.  Det  saa  vi 
igaar.  —  Ja,  saaledes  skal  det  være:  Kirken  giver 
vi  til  Augustinerne  i  Saint  Victor  Klostret.  De 
skal  lære  dem  Klostertugt  og  Lydighed.  Men 
deres  Præbender  beholder  de. 

—  Hvorfor?  —  spurgte  Absalon. 

—  Fordi  der  er  Stormænds  Sønner  iblandt. 
Gud,  hvad  Guds  er,  og  Kongen,  hvad  Kon- 
gens er! 

—  Saa  bør  da  ogsaa  Vilhelm  vende  tilbage, 
at  han  kan  komme  til  ret  Hæder  og  Værdighed. 
Hvad  om  han  blev  Abbed? 

Suger  saa  paa  ham  og  smilede: 

—  Hvorfor  ikke  Biskop  strax,  at  han  hastig 
kan  blive  Pave,  hvad? 

Nu  spurgte  Abbeden  til  Absalons  Studier,  for- 
hørte sig  om,  hvilke  Lærere  han  søgte,  hvem 
han  havde  sluttet  sig  til,  og  hvad  han  syntes 
om  Paris  og  de  franske. 

Absalon  svarede  ham  aabent  paa  alt,  næv- 
nede ogsaa  Everhelm;  men  han  sagde  intet 
om  de  Planer,  de  havde  droftet  sammen, 
skønt  Abbeden  spurgte  ham  nøje  ud  om  Flan- 
dreren. 

Saa  rejste  Abbeden  sig  op,  rakte  Absalon  sin 
Haand  til  Kys  og  sagde: 

—  Naar  der  holdes  Maskefest  paa  Slottet, 
har  de  fremmede  Skolarer  Adgang.  Næste 
Gang  kommer  I  med,  hvad?  —  Det  er  godt 
for  ungt  Blod  at  more  sig  iblandt;  men  glem 
ikke  derfor  at  bede.  Bede,  bede  og  bede  — 
det  er  tre  Ting;  og  det  er  alt.  Husk  det,  min 
Sen! 


Faa  Dage  efter  blev  det  forkyndt  for  Abbe- 
den og  Korherrerne,  at  Kongen  inden  sin  Bort- 
rejse havde  indsat  sin  Skriftefader,  Abbed 
Suger,  til  Rigsforstander  og  paalagt  ham  at 
tugte  Geneviévekirkens  Domkapitel  for  det 
skændige  Optrin  i  Kirken.  Abbeden  overdrog 
da  nu  i  Pavens  og  Kongens  Navn  Abbed  Odo 
af  det  nærliggende  Saint  Victor  Kloster  tillige- 
med tolv  ordensbundne  Kanniker  sammesteds- 
fra Højhedsretten  over  Kirken  og  Klostret. 
Det  blev  stillet  frit  for  Korherrerne  at  give  sig 
ind  i  den  strenge  Augustinerorden  eller  at  for- 
lade Klostret  med  deres  Kvinder  og  Børn  og 
tage  Ophold  paa  Landet,  hvor  de  havde  deres 
Præbender. 

Allerede  samme  Aften  drog  Abbed  Odo  og 
hans  Munke  ind  i  Klostret,  beskyttede  af  Mænd, 
som  Rigsforstanderen  havde  sendt.  Korherrerne 
lukkede  sig  inde  paa  deres  Celler  og  truede 
med  Vold;  men  om  Aftenen  sad  dog  en  Augu- 


192 


stinerbroder  i  Porthullet,  og  Klostrets  og  Kirkens 
Nøgler  var  i  Abbed  Odos  Værge. 

Næste  Morgen  inden  Daggry,  da  Munkene 
rejste  sig  for  første  Gang  at  læse  Mattutinen  i 
Kirken,  fandt  de  Kirkedøren  opbrudt.  Korher- 
rerne og  deres  Tjenere  havde  sprængt  den  om 
Natten.  Og  da  de  kom  ind  i  Kirken  og  vilde 
tage  Plads  i  Koret,  fandt  de  Stolene  optagne 
af  Korherrerne,  som  hilste  dem  med  Haans- 
ord.  De  fromme  Augustinere  lod  sig  dog  ikke 
skræmme,  men  forsamlede  sig  i  Kirkeskibet  for 
der  at  læse  deres  Bønner.  Næppe  havde  de 
begyndt,  før  Korherrerne  satte  i  af  deres  Lun- 
gers fulde  Kraft  og  overdøvede  dem  med  Lar- 
men og  Skraalen. 

Munkene  drog  nu  ud  af  Kirken  og  klagede 
til  Abbed  Odo.  Der  gik  Bud  til  Rigsforstan- 
deren, som  sendte  Kongens  Mænd  at  fordrive 
Korherrerne  med  Vaaben.  Disse  raabte  paa.  at 
Kirken  var  deres  retmæssige  Ejendom,  som 
ingen  uden  Gud  kunde  fratage  dem.  Tilsidst 
veg  de  dog  for  Overmagten;  men  kun  de  fær- 
reste af  dem  drog  ud  paa  Landet  til  deres 
Præbender.  Flertallet  tingede  sig  i  Kost  i  Paris; 
thi  de  kunde  ikke  undvære  Byen  og  dens  Glæ- 
der. Men  i  lang  Tid  efter  turde  de  tolv  Munke 
ikke  gaa  udenfor  Klostermurene  ved  Aften  for 
ikke  at  lide  Overlast. 

Abbed    Odo    lod    Absalon    kalde    til    sig    og 

sagde,  at  Abbed  Suger  havde  talt  om  ham  og 
paalagt  ham  at  sørge  for  hans  Legeme  og 
Sjæl.  Saa  lod  han  nu  ogsaa  Vilhelm  kalde  til- 
bage til  Klostret,  hvor  han  sidenhen  hædredes  af 
alle  for  sit  Retsind  og  sin  Fromhed. 


Laurids  Bruun  :  Absalons  Saga.     I. 

XIII 

Absalon  var  meget  glad  over,  at  Vilhelm  var 
vendt  tilbage.  De  saa  daglig  hinanden;  men 
Korherrerne,  der  hadede  Vilhelm  og  havde  faaet 
Nys  om  Absalons  Beseg  hos  Abbed  Suger, 
spredte  onde  Rygter  ud  om  deres  Forhold, 
hvilke  fandt  saa  meget  lettere  Tiltro,  som  ingen 
ret  kunde  begribe,  at  ..den  hvide  Dansker", 
som  de  kaldte  ham.  ikke  ligesom  de  andre 
Skolarer  viste  sig  i  letfærdige  Kvinders  Selskab 
eller  dog  havde  sig  en  Elskerinde  i  Byen. 

Saaledes  gik  nu  Aaret.  men  hen  paa  For- 
aaret  gjorde  Abbed  Odo  Vilhelm  til  Diakon:  og 
han  fik  dermed  en  saa  betroet  Stilling  i  Klostret, 
at  han  ikke  længer  havde  Stunder  tilovers  for 
Spasereture.  Absalon  gik  da  atter  alene  og 
segte  nu  og  da  til  Magister  Adams  Hus. 

En  Dag  havde  Absalon  af  Magisteren  faaet 
den  Opgave  at  disputere  over  Sporgsmaalet  om 
de  syv  Dødssynder.  Han  skulde  bevise,  at  den, 
der  begaar  en  af  disse,   er  uigenkaldelig  hjem- 

falden  til   den   evige   Fortabelse,    hvis   han   der 
uden  at  have  angret  den. 

Absalon  beviste  dette  med  saa  gode  Argumen- 
ter, at  hans  Modpart,  en  engelsk  Klerk,  maatte 
erklære  sig  for  overvunden. 

Da  alle  nu  tilraabte  Absalon  Bifald  over 
hans  Sejr,  tog  Ærgerrigheden  ham,  saa  at 
han  æskede,  hvem  der  vilde,  til  paa  staaende 
Fod  at  disputere  med  ham  over  det  samme 
Æmne;  kun  at  Absalon  nu  vilde  fere  den  tid- 
ligere Modparts  Sag  og  bevise,  at  den,  der 
begaar  en  Dødssynd,  dog  kan  faa  Andel  i  Naa- 
den  og  det  evige  Liv,  selv  om  han  ikke  har 
angret  den. 

Da  ingen  af  Skolarerne  turde  tage  Udfordrin- 
gen op,  meldte  tilsidst  Magister  Adam  sig;  og 
Absalon  erklærede  sig  villig  til  at  tage  en  Dyst 
med  sin  Lærer. 

Saa  behændigt  og  sikkert  fejede  nu  Absalon 
sin  Tale,  at  Magisteren  ikke  kunde  komme 
nogen  Vej  med  ham,  men  maatte  slutte  Dispu- 
tatsen, idet  han  erklærede,  at  Absalon  var  ham 
jævnbyrdig. 

Om  Natten  kunde  Absalon  ikke  falde  i  Søvn. 
Han  var  stolt  af  sine  Sejre,  og  de  mod- 
stridende Argumenter  spøgte  bestandig  i  hans 
Hoved,  som  var  træt  af  den  anstrængende  Ord- 
kamp. 

Som  han  nu  laa  og  søgte  at  holde  sig  Tan- 
kerne fra  Livet  og  her,    hvor  han  ingen  Mod- 

stander  havde  at  besejre,  segte  sit  Hj ærtes  egen- 
lige Mening  om  Dødssynderne,  saa  kom  der 
pludselig  en  stærk  Angst  over  hans  Sind.  Han 
satte  sig  over  Ende  og  spurgte: 

—  Hvad  er  Sandheden?  —  Begge  Dele  kan 
jo  ikke  være  sande. 

Jo  mere  han  tænkte  over  dette,  des  uroligere 
blev  han;  og  han  syntes  tilsidst,  at  det  galdt 
hans  Sjæls  Salighed  at  finde  Klarhed  heri.  Thi 
naar  han  saaledes  kunde  disputere  om  ethvert 
Æmne  og  vinde  Sejr  baade  for  og  imod  den 
samme  Sag  —  saa  var  jo  intet  Sandhed  i  og 
for  sig.  Hvad  blev  saa  Tro.  hvad  blev  saa 
Livets  Maal  og  Mening?  —  Atter  og  atter  sogte 
han  at  finde  et  Midtpunkt:  men  han  fandt  det 
ikke. 

Saa  stærkt  pinte  dette  ham,  at  han  næste 
Aften  søgte  hjem  til  Magister  Adam  og  betroede 
ham  sin  Angst. 

Da  saa  Magisteren  paa  ham  med  et  stort  Smil 
og  sagde: 

—  Du  kommer  til  mig  og  spørger  som  Pila- 
tus:  ..Hvad  er  Sandhed?"  —  Nu  kunde  jeg  svare 
dig:  ..Gud  er  Sandhed!":  men  jeg  gor  det  ikke; 
thi  da  sætter  jeg  dig  et  X  for  et  V,  og  du  er 
lige  vidt.  —  Jeg  kunde  henvise  dig,  som  jeg 
burde,  til  Skriftens  Ord  og  de  hellige  Kirke- 
fædres Vidnesbyrd,  som  Kirkeforsamlingerne  har 
knæsat    dem;    men    jeg   gør   det    ikke;    thi    den 

athanasianske  Trosbekendelse  er  Sandheden  for 
de  mange,  ikke  for  den,  som  er  én.  —  Men 
hvorfor  vil  du  vide,  hvad  Sandhed  er?  — 
Lever  du  ikke  vel  den  foruden?  —  Levede  du 
ikke  vel  igaar,  da  du  ikke  søgte  den,  men  kun 
Sejren  for  dine  Evner  og  din  Lærdom? 

Absalon  lod  sig  ikke  nøje  med  dette  Svar. 
Han  trængte  ind  paa  ham,  at  han  skulde  sige 
ham,  hvad  Sandhed  var. 

Da  svarede  Magisteren: 

—  Nu  vel,  saa  vil  jeg  da  sige  dig,  ikke  hvad 
Sandheden  er;  thi  intet  er  i  sig  selv;  men  hvad 
den  synes  mig  at  være.  —  For  Verden  er  den 
Magt,  min  Personligheds  Magt.  Hvad  jeg  tror 
paa  saa  vist,  hvad  jeg  evner  saa  stærkt,  at  jeg 
kan  tvinge  de  mange  til  at  tro  og  ville  det  med 
mig,  det  er  Sandhed  for  Verden.  For  Gud  er 
Sandheden  ikke  én,  men  to;  den  er  altid  to, 
men  i  én;  den  er  Materien  og  Aanden,  som 
er  bleven  én.  Derfor,  den  som  i  sig  bærer 
Styrken  til  at  forene  For  og  Imod,  han  er  altid 
i  Sandhed,  og  der  ligger  ingen  Vægt  paa,  hvor- 
ledes og  i  hvad  han  lever.  Det  er,  som  min 
gamle  Lærer  Abailard  sagde:  „Hav  kun  Kær- 
lighed, da  kan  I  tillade  Eder  alt!"  —  Men  sig 
ikke  dette  til  nogen;  thi  hvad  jeg  her  røber  dig, 
for  det  kan  jeg  dømmes  som  Kætter. 

Da  Absalon  gik  fra  ham,  mødte  han  Jeanne 
paa   Trappen.      Hun    saa   ud,    som    hun   havde 

grædt.     Absalon   standsede   og   spurgte   hende, 
hvad  der  var  i  Vejen. 

—   Det   er  Jeres   Skyld,    at   jeg   græder!    — 
sagde  hun,  men  mere  vilde  hun  ikke  sige. 


Hvad  Magisteren  havde  talt  til  Absalon  om 
Sandheden,  forstod  han  ikke  ret;  men  dog  vir- 
kede Ordene  dybt  i  hans  Sind.  Det  syntes 
ham,  at  de  havde  givet  ham  en  større  Frihed. 
Han  følte  sig  løftet  over  de  mange,  baaret  op 
imod  noget  stort,  som  kun  de  faa  kunde  magte. 
Og  naar  han  nu  disputerede  om  et  Æmne  og 
bag  efter  tog  Modpartens  Parti,  saa  kom  der 
over  hans  Ansigt  et  stort  Smil,  som  om  han 
vilde  sige: 

—  Der  ligger  ingen  Vægt  paa,  om  jeg  for- 
svarer dette  eller  hint.  Ord  er  Ord.  Det,  som 
jeg  hævder,  er  Sandhed  for  Jer.  Men  det,  som 
jeg  selv  vælger  at  leve,  det  som  jeg  vil,  er 
Sandhed  for  mig. 

En  Dag  kaldte  Magister  Adam  ham  til  sig 
efter  Forelæsningen  og  sagde: 

—  Min  Datter  Jeanne  klager  sig  over,  at  hun 
slider  sin  Ungdom  hen  som  en  anden  Tjeneste- 
tøs. Hun  synes,  det  er  ilde  for  en  lærd  Mands 
Datter  intet  at  vide  og  intet  at  lære.  Nu  mener 
hun,  at  aa  du  for  intet  nyder  godt  af  hendes 
Faders  Visdom,  saa  er  det  billigt,  at  du  til  Tak 
atter  lærer  hende,  da  jeg  ikke  har  Stunder  der- 


199 


til  selv.  Der  ser  du,  min  Sen,  ogsaa  Kvinder 
vil  vide,  hvad  Sandhed  er.  Forsøg  nu  du  at 
lære  hende  det. 

Absalon  vilde  ikke  undslaa  sig  for  at  opfylde 
sin  Lærers  Bøn.  Han  kom  da  nu  hver  anden 
Aften  i  Magisterens  Hus  og  læste  med  Jeanne. 
Hun  var  lærvillig  og  taknemmelig;  men  naar 
han  talte  og  forklarede,  veg  hendes  Øjne  ikke 
fra  hans;  og  ofte,  naar  hans  Haand  laa  paa 
Bordet,  fandt  hendes  Haand  Vej  til  at  lægge 
sig  ved  dens  Side;  og  det  hændte  da,  at  han 
i  Tanker  greb  den.  Dog  naar  den  blød  og 
varm  gav  sig  ind  i  hans,  blev  han  opmærksom 
derpaa  og  slap  den. 


Men  en  Aften,  som  hun  sad  og  saa  op  paa 
ham  med  sine  leende  Øjne,  mens  Krøllerne 
dækkede  hendes  Pande,  tog  han  hende  om 
Hovedet  med  sine  Hænder,  løftede  det  op  mod 
sin  Mund  og  kyssede  hendes  aabne  Læber.  Da 
slog  hun  Armen  om  hans  Hals  saa  hurtig,  som 
var  nu  det  sket,  hun  havde  ventet  saa  længe, 
og  gav  ham  Kysset  tilbage. 

Saa  løsnede  Absalon  hendes  Arm  af  sin  Hals 
og  sagde  med  et  Smil: 

—  Tror  du  nu  ogsaa,  at  jeg  lærer  dig,  hvad 
Sandheden  er. 

Hun  slog  en  stor  Latter  op,  kastede  Bogen 
hen  ad  Bordet  og  sagde: 

—  Hvad  kerer  jeg  mig  om   Sandheden? 
Jeg  bryder  mig  kun  om  dig. 


Da  Absalon  kom  hjem  fra  Magisterens  Hus, 
fik  han  af  Abbed  Odo  overgivet  et  Brev,  som 
den  flanderske  Nuntius  havde  bragt.  Det  var 
fra  Valdemar. 

Han  skrev,  at  han  havde  lokket  Tove.  Hun 
havde  født  ham  en  Søn,  som  fik  Navnet  Kri- 
stoffer og  blev  givet  i  Pleje  til  Absalons  Faster, 
Cæcilie  og  hendes  Mand  Peder  Torstenssøn  paa 
Pedersborg.  Men  Ole  Stam  havde  sendt  Pigen 
bort  til  hendes  Fader  i  Ramsø.  Saa  havde 
ogsaa  Asger  givet  ham  haarde  Ord  derfor;  og 
da  han  nu  var  atten  Aar  gammel,  havde  han 
efter  Peders  Raad  valgt  at  drage  til  Svends 
Hird.  Svend  havde  taget  vel  imod  ham  og 
gjort  ham  til  Hertug  over  Sønderjylland,  som 
han  havde  lovet  i  Ringsted.  Men  i  Slesvig  sad 
Knud,  Henrik  Skatelars  anden  Søn;  thi  Knud 
Maagenssøn,  der  var  kaaret  i  Jylland,  havde 
gjort  ham  til  sin  Lensmand  der.  Da  havde 
Knud  Maagenssøn  hemmelig  søgt  til  Valdemar, 
forklaret  ham  Sagen  og  foreslaaet  ham  Fred  og 
Forsoning.  Valdemar  syntes  bedre  om  Knud 
end  om  Svend;  dog  kunde  han  ikke  glemme, 
at  Knud  var  en  Søn  af  hans  Faders  Morder, 
enddog  Knud  atter  og  atter  havde  forbandet  sin 
Faders  Gerning. 

Valdemar  meddelte  endvidere,  at  Absalons 
Farbroder,  Ebbe  den  muntre,  Svends  Høveds- 
mand i  Roskilde,  var  død.  Svend  havde  givet 
ham  en  prægtig  Jordefærd  i  Bjernede  Kirke; 
saa  havde  Svend  gæstet  Bjernedegaarden  og 
krævet  Formynderskab  for  Ebbes  Sønner,  hvoraf 
de  ældste  tjente  ved  hans  Hird.  Men  Asger, 
som  frygtede,  at  Svend  vilde  benytte  dette 
Formynderskab  til  at  inddrage  Gaarden,  gjorde 
Paastand  for  sig  paa  at  være  Ebbes  Sønners 
rette  Værge,  eftersom  Toke,  den  ældste  af  deres 
Farbrødre,  var  død.  Svend  havde  omsider 
givet  efter,  men  paa  Hvidegaardene  følte  man 
sig  aldrig  sikker  mod  hans  Falskhed. 

Valdemar  fortalte  ogsaa  om  Vendernes  Plyn- 
dringer paa  Sjællands  Kyster.  Medens  Svend 
og  Knud  stredes  om  Kronen  og  derfor  havde 
Brug  for  alle  Mand  og  alle  Skibe,  saa  Ven- 
derne deres  Snit  til  at  plukke  Landet  værre  end 
nogensinde.  Hist  og  her  drog  Folk  af  Gaarde 
og  søgte  til  Byerne,  fordi  de  aldrig  følte  sig 
sikre.  Gaardene  stod  da  tomme  og  fristede 
Venderne  til  nye  Overfald.  Saa  havde  da  nu 
Veteman,  en  Styresmand,  som  var  bondefødt, 
samlet  nogle  dristige  og  søvante  Mænd  under 
sig  til  at  forsvare  Kysterne.  De  kaldte  sig 
Søhaner,  tog  sig  Ret  over  Skibe,  hvor  de 
fandt  dem,  og  laa  bestandig  ude  paa  Jagt 
efter  Venderne.  Toogfirsindstyve  Sørøverskibe 
havde     de     allerede     taget,     enddog     de     selv 

endnu  kun  havde  toogtyve  Skibe  at  raade 
over. 

Dette  Brev  gav  Absalon  meget  at  tænke  paa. 

Det  s}oites  ham,  at  Valdemar,  hans  Foster- 
broder, allerede  havde  kendt  Livet,  medens  han 
selv,  som  dog  var  tre  Aar  ældre,  gav  sin  Ung- 
dom hen  til  ingen  Nytte. 

Tre  Aar  var  gaaet,  men  endnu  i  syv  skulde 
han  færdes  her  mellem  Munke  og  Skolarer, 
suge  Næring  af  dede  Skrifter  for  tilsidst  som 
Magister  at  give  sig  Kirken  i  Vold  uden  at  have 
kendt  Krig  eller  Elskov,  uden  at  have  følt 
Sværdet  blinke  imod  sig  fra  en  jævnbyrdig 
Fjendes  Haand,  uden  at  have  kendt  en  Kvin- 
des Overgivelse  i  sine  Arme. 

Saa  havde  da  nu  Valdemar  taget  Tove,  den 
lyse  og  muntre,  som  undte  dem  begge  saa  vel. 
at  hun  ingen  Forskel  gjorde  paa  dem.  Han 
mindedes  Valdemars  Ord: 

—  Hvad  vil  du  skøtte  om  Kvinder,  du  som 
skal  være  Præst? 

Anede  det  ham  mon  allerede  da,  at  det  vilde 
komme  saaledes,  at  Valdemar  plukkede  den 
Blomst?  Var  det  mon  derfra  det  kom,  det 
Sting  i  hans  Hjærte,  da  Valdemar  sagde  de 
Ord?  —  Eller  var  det  kun,  fordi  han  følte  alt 
blive  mørkt  omkring  sig,  —  som  saa  han  for 
forste  Gang  al  Livets  Lyst  svinde  bort  fra  sine 
( ^jne  med  den  Bane.  som  var  lagt  for  hans  Liv 
fra  hans  Fødsel. 

Nej.  Saaledes  skulde  det  ikke  være.  Svær- 
det vilde  han  fere.  Var  der  ingen  anden  Vej, 
da  vilde  han  drage  det  som  Kors  med  de  Rid- 
dere, som  for  Langfart  mod  Saracenerne. 

Og  Elskov  —  hvorfor  skulde  ikke  ogsaa  han 
kende  Elskov?  —  Havde  Magister  Adam  ikke 
lært  ham  Sandhedens  Hemmelighed?  —  Var 
han  dog  en  af  de  udvalgte,  som  er  En,  —  af 
dem,  som  favner  baade  For  og  Imod,  —  de, 
som  vælger  deres  Liv  og  sætter  Sandheden 
selv,  —  én  af  dem,  som  vil  og  som  kan. 
Saa  var  han  ogsaa  ung  —  ung  nok,  til  at  der 
var  Tid  at  gøre  Bod,  om  det  gjordes  Behov. 
Hvorfor  havde  han  vel  faaet  Blodets  Susen  gen- 
nem Aarerne;  hvorfor  svulmede  vel  Kraften  i 
hans  Lemmer;  hvorfor  bryggede  vel  Livet  sin 
kostbare  Saft  i  hans  Legeme;  hvorfor  klemte 
vel  den  sode  Lyst  sig  om  hans  Hjærte  og  be- 
tog ham  Vejret,  da  han  kyssede  Jeanne's  bløde 
Læber,  —  hvis  det  kun  var,  for  at  han  skulde 
bekæmpe  det  alt,  altid  og  paany? 

Hvad  er  mig  Kirke,  hvad  er  mig  Maal,  at 
Blodet  skal  rinde  valent  gennem  mine  Aarer,  at 
jeg  skal  visne  som  en  fattig  Plante,  der  savner 
Luft  og  Lys? 

Saa  tog  da  Valdemar  Tove,  den  lyse  og 
muntre. 

Nu  vidste  Absalon,  at  hun  bestandig  havde 
levet  dulgt  i  hans  Tanker,  svøbt  som  en  Knop 
i  hans  Ve  imod  Hjemmet,  mod  Frejs  Mose  med 

Alfernes  Dans  ved  Aften  og  Solens  Brand  gen- 
nem Mørupskovens  Toppe. 

Nu  var  den  plukket  den  Blomst  —  og  Valde- 
mar havde  plukket  den. 

Saa  bittert  faldt  denne  Tanke  i  hans  Sind,  at 
han  ikke  taalte  Cellens  mugne  Luft.  Han  sagte 
ud  i  Haven.  Uden  at  se,  hvor  han  traadte,  gik 
han  gennem  den  lange  Gang  med  de  finger- 
bladede  Træer,   til  han  naaede  Porten. 

Skyggerne  laa  langt  hen  over  Græs  og  Urter. 
Aftenen  faldt  paa.  Taagerne  steg  op  af  Jorden, 
der  virkede  dem  i  det  skjulte. 

Nej,  det  skulde  ikke  være  saa!  —  Frihed, 
Luft,  Liv  og  Glæde  ogsaa  for  mig! 

Han  traadte  fast  imod  Jorden,  hævede  sit 
Hoved,  som  lettede  han  sin  Ryg  for  en  tyn- 
gende Byrde;  sugede  den  kølige  Luft  med 
sine  Lunger,  som  aandede  han  den  for  første 
Gang.  Han  aabnede  sine  Øjne.  sine  Gren, 
som  saa  og  hørte  han  for  første  Gang.  Nu 
galdt  det  at  fange  Verden  og  Livet  og  holde 
dem  fast,  om  de  ikke  skulde  svinde  bort  for 
bestandig. 

Han  vandrede  mellem  Haverne  og  vidste 
knap  af  sig  selv.  Saaledes  bølgede  det  gen- 
nem ham  af  Trods  og  af  Mod,  som  ikke  kendte 
sin  Grænse.  Uden  at  vide  det  gik  han  mod 
et  Maal. 

Forst  da  han  saa  Jeanne  hist  henne  ved  Køb- 
mandsboden,  vidste  han,  at  det  var  hende,  han 

søgte.  Hun  drejede  om  og  kom  ham  i  Mode. 
Hun  lob  snarere,  end  hun  gik,  som  skete  der 
nu,  hvad  hun  havde  drømt  og  ønsket  saa 
længe. 

Saa  fulgte  hun  ham  gennem  Haverne  ned 
imod  Seine.  Ingen  af  dem  talte;  men  de  vidste 
dog  begge,  hvad  der  vilde  ske. 

Her  under  de  slanke  Poppeltræer,  der  hviskede 
tyst  over  deres  Hoveder,  tog  Absalon  Magister 
Adams  Datter  i  sin  Favn  og  nød  al  Livets 
Lyst  for  første  Gang.  Og  det  blev  Nat,  inden 
de  skiltes. 

Men  det  var  da  i  Foraarets  spirende  Gry, 
og  Jorden  duftede  af  de  Safter,  som  gærede 
under  Muld. 

Tavse  fulgtes  de  ad  Vejen  tilbage.  Tavst 
rakte  hun  ham  Munden  til  Kys,  skønt  hun 
gerne  vilde  tale;  men  hun  turde  ikke;  og  hun 
vilde  gerne  smile  og  le,  men  hun  turde  det 
ikke. 

Natten  igennem  vandrede  Absalon  mellem  Ha- 
verne. Nu  det  var  sket,  hvorom  hans  Tanke 
dybest  inde  havde  kredset  i  det  skjulte,  som 
Flagermusen,  der  skyer  Dagen,  lydløst  svir- 
rende gennem  Rummet  —  man  mærker  den 
ikke,  ser  den  ikke  —  kun  et  Pust,  et  mørkt 
Glimt  paa  Skumringens  Himmel  —  nu  det  var 
sket,  var  det,  som  om  alle  Kerter  slukkedes  i 
hans  Indre. 

Tænkte  han  paa  Jeanne,  at  han  havde  brudt 
hendes  Blomsts  Blade  og  givet  hende  alle  Livets 
syndige  Tanker  i  sit  Kys,  da  maatte  han  skrige 
af  Skam.  Og  tænkte  han  paa,  at  det  var  Ma- 
gister Adams  Datter,  givet  i  hans  Vold,  fordi 
han  var  uden  Svig,  —  hans  Elev,  som  be- 
gærede at  lære  Sandheden  at  kende  af  ham  — 
da  famlede  hans  Tanker  i  Luften,  som  Fugle 
med  svedne  Vinger,  for  at  finde  den  Straf,  der 
kunde  gøre  det  ugjort,  slette  det  skete  ud  af 
Livets  Bog. 

Morgenen  tændte  sit  Lys  over  Bjerget  og 
sitrede  gennem  de  slanke  Træers  Toppe,  før 
han  atter  stod  ved  Klosterhavens  Port.  Den 
stod  endnu  paa  Klem,  som  han  havde  ladt  den 
tilbage. 

Han  slæbte  sig  som  en  dødsdømt  over  de 
gruslagte  Gange,  til  han  stod  under  Vinduet 
for  Broder  Vilhelms  Celle.  Han  klappede  paa 
Døren,  til  han  hørte  den  kendte  Stemme.  Dø- 
ren aabnedes.  Der  stod  han  i  det  graa  Lys 
med  Kutten  om  de  smalle  Skuldre  og  saa  paa 
Absalon  fra  sine  dunkle  Øjnes  Dyb. 

Da  brød  det  i  hans  Indre.  Han  kastede  sig 
ned  for  Vilhelms  Fødder  og  bad: 

—  Giv  mig  Abailards  Straf:  jeg  har  gjort 
lians  Brodc! 

Atter  og  atter  tryglede  han  Vilhelm,  at  han 
skulde  give  ham  Abailards  Straf,  fordi  hans 
Legeme    havde    draget    ham    i    Syndens    Død; 

Abailards  Straf,  at  det  skulde  synde  nu  og 
aldrig,  aldrig  mere. 

Vilhelm  løftede  ham  op  i  sine  Arme.  Saa 
bekendte  han  sin  Brøde.  Længe  talte  Vilhelm 
til  ham  og  vægrede  sig  ved  at  gøre,  som  han 
bad.  Men  tilsidst,  da  Absalon  ikke  vilde  slippe 
ham,  saa  tog  han  sin  Bodssvøbe,  tvundet  af 
den  haardeste  Hamp,  med  Knuder  som  knyttede 
Næver,  og  tugtede  Absalon  paa  Ryggen,  der 
han  laa  paa  Knæ  for  ham  med  Ansigtet  mod 
Jorden  —  tugtede  ham  med  Svøben,  indtil  han 
segnede  om  af  Smerte. 

Da  Absalon  atter  laa  paa  Brixen  i  sin  Celle, 
saa  tænkte  han  paa  Disputatsen  om  de  syv 
Dødssynder;  og  han  bad  til,  at  det  maatte  være 
Sandhed  om  Naaden  paa  Grund  af  Anger. 

Da  han  atter  havde  fundet  Ro  i  sit  Sind, 
var  han  udmattet  som  efter  en  haard  Sygdom. 
Hans  Ryg  var  øm  efter  Slagene,  saa  at  han 
kunde  skrige  for  hvert  Trin,  han  traadte;  men 
bestandig  tænkte  han  paa  Jeanne,  ikke  som  den, 
der  havde  hans  Lyst,  men  som  den,  der  led 
for  hans  Synd.  Det  drog  ham  bestandig  imod 
hende;  og  han  følte,  at  han  ikke  fik  Fred,  før 
han  havde  talt  til  hendes  Hjærte  og  faaet  Til- 
givelse af  hendes  egen  Mund.  Det  syntes 
ham  en  vanskelig  Gang  at  gaa;  han  trak  det 
ud  længe;  men  han  følte,  at  han  dog  maatte 
til  det. 

Da  gik  han  en  Aften  —  det  var  Ugedagen 

derefter  —  ud  af  sin  Celle  paa  den  Tid,  da  han 
vidste,  at  hun  kom  fra  Købmandsboden. 

Strax  udenfor  Klostermuren  mødte  han  Ever- 
helm,  hvem  han  ikke  havde  set  i  nogen  Tid. 
Flandreren  skraaede  over  Gaden  til  ham  for  at 
tale;  men  Absalon  fæstede  sine  Øjne  mod  Jor- 
den og  lod,  som  han  ikke  saa  ham.  Han  kunde 
ikke  tale  med  nogen  idag  uden  Jeanne. 

Da  han  naaede  Boden,  var  hun  ikke  at  se. 
Han  ventede  længe  paa  Hjørnet  ved  Kirken; 
men  hun  kom  ikke.  Han  tog  det  som  et 
Tegn  paa  Herrens  Vrede;  og  med  bøjet  Hovede 
vendte  han  sig  bort,  da  Mørket  begyndte  at 
falde  paa. 

Han  havde  ingen  Fred  i  sit  Hjærte.  En  for- 
underlig Trang  drog  ham  ned  imod  Seine, 
mod  det  Sted,  hvor  Synden  tog  ham.  Han 
gik  som  i  Blinde;  men  hans  Fod  kendte  Vejen 
og  førte  ham  ned  mellem  de  slanke  Poppel- 
træer. Det  var  nu  saa  mørkt,  at  han  ikke 
kunde  skelne  mange  Skridt  frem  for  sig. 

Som  han  nærmede  sig  Stedet,  hørte  han 
Lyden  af  hviskende  Stemmer,  der  vakte  ham 
af  hans  Tanke.  Han  lyttede,  og  nu  kendte  han 
tydelig  Everhelms  Stemme.  Elskovsord  talte 
han.  Saa  lod  der  Kys  gennem  Aftenluften  og 
atter  Hvisken  og  dæmpet  Latter.  Da  for  der  et 
Sting  gennem  hans  Hjerte:  thi  den  Stemme, 
som  svarede  Everhelm,  var  Jeanne's. 

Han  vilde  have  Vished.     Hastig  gjorde  han  de 


209 


sidste  Skridt  frem.  Da  rejste  sig  i  Halvmørket 
to  Skikkelser  fra  Jorden,  hvor  de  havde  ligget; 
og  der  stod  Jeanne  foran  ham,  blussende  af 
Kind  og  med  Krøllerne  vildt  om  sin  Pande. 

Da  hun  kendte,  hvem  det  var,  som  saa  paa 
hende  der  ved  Træet,  dækkede  hun  Ansigtet 
med  sine  Hænder  og  vendte  sig  bort.  Men 
Everhelm  for  op  imod  ham  og  raabte: 

—  Hvad  sniger  du  dig  om  efter  her,  du  hvide 
Dansker? 

Absalon  fandt  intet  Ord  at  sige,  blev  kun 
staaende  og  saa  paa  hans  blege  Øjne  og  hans 
slappe  Skikkelse. 

Saa  lo  Everhelm  haanligt: 

—  Hvad  er  det,  jeg  hører  om  dig,  du  kyske 
Svend?  —  Du  søger  Utugt  hos  den  Kvinde, 
som  betros  til  din  Undervisning,  lig  en  anden 
Abailard.     Tvi  for  en  Fromhed! 

Da  Absalon  intet  svarede,  lo  den  anden  endnu 
højere: 

—  Staa  ikke  der  som  en  Støtte  af  Sten,  fordi 
du  ikke  er  ene  Hane  i  Kurven!  Ikke  enhver 
Jeanne  er  en  Héloise.  Fordi  jeg  aad  din  Mad 
og  laante  dine  Penge,  mente  du  vel,  at  jeg  var 
alle  Kvinders  Nar  som  du  selv.  Vidste  du  det 
ikke  før,  saa  vid  det  nu:  du  er  til  Spas  for  os 
alle  for  din  naragtige  Dyd.  Og  nu  skal  du 
have  Tak,  kære  Ven!  Jeg  har  haft  megen 
Morskab  og  Nytte  af  Omgangen  med  dig.  Men 
at  du  kunde  tro,    at  vi   Flandrere  havde   Bud 

efter  dig,  det  var  dog  det  bedste  af  det  hele. 
Vi  har  haft  nok  af  danske  Grønskollinger  i 
Flandern.  —  Kom  Jeanne,  og  lad  ham  staa,  til 
han  gror  fast  som  en  Pilevaand. 

Jeanne    sagde    intet,     men    tog    villig    hans 
Haand.     Saa  smuttede  de  bort  i  Mørket. 


XIV 

Absalon  stod  længe  paa  samme  Plet,  hvor 
han  havde  fundet  Everhelm  og  Jeanne.  Da 
faldt  der  med  ét  saa  stor  en  Kulde  over  ham, 
at  han  kom  til  at  ryste  derved.  Men  Kulden 
var  ikke  blot  i  hans  Lemmer;  den  var  ogsaa  i 
hans  Hjærte. 

For  at  have  krænket  denne  Héloise's  Dyd 
vilde  han  givet  sig  Abailards  Straf.  For  at 
have  sænket  Synd  i  dette  urene  Kar  havde  hans 
Nætter  været  søvnløse.  Hvad  var  en  Kvinde, 
at  en  Mand  skulde  vige  blot  en  Fodsbred  fra 
sin  Vej  for  hendes  Skyld.  Thi  nu  var  det 
klart,  at  hun  havde  syndet  med  Everhelm, 
førend  hun  syndede  med  ham.  Havde  hun  ikke 
hin  Nat  føjet  sig  saa  let  og  saa  tilvant  i  hans 
Favn? 

Var  de  mon  alle  saa,  disse  blidøjede  Kid 
med  det  bløde  Bryst  og  Læbernes  længselsfulde 
Drag  —  eller  var  det  kun  hende,  hvis  Skød 
var  tændt  af  Brunst,  som  ikke  lod  hende  Fred, 
enddog  hun  var  saa  ung  og  havde  syv  smaa 
Søskende  at  passe  og  værne? 

14* 


212 


Og  Everhelm,  denne  blege  Hund,  som  gjorde 
sig  myg  og  smiskede  for  et  Bens  Skyld  —  nu. 
da  han  saa  Døren  lukket  for  sig,  haanede  han 
den  Haand,  han  før  tiggede  om  Æde. 

Falsk  som  en  Lombarder  og  lysten  som  en 
Flandrer!  —  Nu  troede  han  vel  i  sit  Hovmod,  at 
han  havde  dræbt  de  Planer,  som  han  mente, 
at  han  alene  havde  kaldt  til  Live  i  Absalons 
Sind. 

Nej.  Dybere  var  der  til  Bunden  i  den  hvide 
Dansker,  som  de  kaldte  ham;  det  skulde  vel 
vise  sig. 

Havde  han  end  trængt  det  ud  af  sine  Tan- 
ker, fordi  han  havde  andre  Maal  at  varetage, 
saa  var  dog  gemt  ikke  glemt.  Aldrig  havde 
det  været  hans  Hjærtes  inderste  Mening  at  bære 
Messehagl  alene.  Baade  —  og,  baade  —  og! 
hvad  de  end  sagde,  de  gamle. 

Og  var  det  sandt,  at  man  i  Flandern  ikke 
skøttede  om  flere  af  Karl  af  Danmarks  /Et,  saa 
kunde  det  dog  ske,  at  danske  Grønskollinger 
kom  over  Havet  endnu  engang  som  i  de  gamle, 
store  Dage.  Et  Rige,  ét  enigt  Rige  skulde  de 
blive,  tvungne  med  Sværd  og  lokkede  med  List. 
som  Abbed  Suger  forstod  at  bruge  den  —  han. 
der  var  Kongens  Skriftefader,  drejede  ham  som 
en  Dukke  i  sin  Haand  og  var  Frankrigs  egen- 
lige Konge,  som  han  nu  var  dets  Rigsforstan- 
der. Det  sagde  Vilhelm  forleden,  at  klogere 
Mand  havde  aldrig  ledet  Frankrigs  Skæbne. 

Én  Krone  skulde  herske  over  Danmark, 
Norge,  Sverig,  England  og  Flandern  —  det 
skulde  være  hans  hemmelige  Tanke.  Messe- 
kaaben  og  Bispestaven,  som  for  var  Maalet,  givet 
ham  fra  Fødslen  af  hans  Fader  og  hans  Slægt 
—  nu  skulde  de  være  Midlet,  som  baner  Vejen 
til  det  store  Maal,  han  vilde  sætte  sig  selv. 

Som  Absalon  nu  gav  disse  Tanker  Næring  i 
sit  Hjærte,  søgte  han  at  lære  af,  hvad  han  saa 
omkring  sig  i  det  Land,  hvor  han  var  sat  til 
at  studere.  Han  spurgte  sig  for,  hvor  han  ikke 
kunde  finde  Klarhed.  Magister  Adam  og  Broder 
Vilhelm  oplyste  ham  om  mange  Ting,  som  en 
fremmed  ikke  selv  fik  Øje  paa;  og  uden  at 
robe  sine  hemmelige  Tanker  fik  han  Klarhed 
paa  meget,  for  at  bruge  sin  Viden,  naar  engang 
Tid  var. 

Han  saa,  hvorledes  den  kloge  Abbed  forstod 
at  virke  baade  for  Konge  og  Kirke.  Mod  de 
genstridige  Grever  og  Baroner  gav  han  Kirkens 
Bistand  for  at  skaffe  Enighed  og  Styrke  i  Riget. 
Saa  havde  han  ogsaa  givet  Byerne  Rettigheder, 
som  de  ikke  tidligere  havde  kendt.  Det  sagde 
Adam,  at  han  gjorde  det  for  at  skabe  Kongen 
nye  Forbundsfæller  mod  de  mægtige  Vasaller. 
Saaledes  hjalp  han  ogsaa  de  smaa  Riddere 
imod  de  store,  gav  dem  Embeder  af  Kongens 
Haand,  paa  det  at  de  skulde  tjene  ham,  af 
hvem  de  havde  Brødet,  og  ikke  give  sig  under 
Vasallerne;  men  arvelige  skulde  Embederne  ikke 

være,  paa  det  at  de  ikke  skulde  blive  som  nye 
Len,  men  frit  kunde  fratages  den  Slægt,  der 
blev  utro. 

Saaledes  styrkede  han  de  svage  og  svækkede 
de  stærke;  splittede  de  enige  og  enede  de  split- 
tede Kræfter,  for  at  der  i  Riget  kun  skulde  være 
én  Kraft  og  én  Vilje,  nemlig  Kongens  og  over 
den  Kirkens. 

Hvor  klogt  var  det  ikke,  at  Kongen  i  Frank- 
rig lod  sin  Førstefødte  salve  som  Medkonge, 
medens  hjemme  i  Danmark  hver  en  Konges 
Død  skabte  Strid  om  hans  Efterfølger.  Naar 
Valdemar  blev  Konge,  og  han  fik  en  Søn,  da 
skulde  Absalon  raade  ham  at  gøre  Drengen  til 
sin  Medhersker  fra  Barndommen  af. 

Saa  stort  kunde  den  ene  vise  Mand  virke, 
enddog  han  kun  bar  en  Munkekutte,  at  hele 
Rigets  Velfærd  hang  af  hans  Liv.  Naar  Abbe- 
den dør,  det  sagde  Magister  Adam,  da  vil  det 
gaa  tilbage  med  Frankrig,  og  snart  vil  Baro- 
nerne og  det  kloge  England  have  taget,  hvad 
endnu  er  tilbage. 

En  Dag  fik  Absalon  Brev  fra  sin  Moder,  Fru 
Inger,   som  meldte  ham  Asgers  Død. 

Da  Asger  havde  endt  Sorø  Klostrets  Bygning, 
flyttede  han  Skjalm  Hvides  Ben  fra  Fjalneslev- 
lille  og  nedlagde  dem  under  Altret  i  Slægtens 
nye,  store  Kirke,  hvor  nu  ogsaa  Signe  og  Toke 
blev  jordede.     Saa  gav  han  sig  ind  som  Læg- 

broder  i  Klostret,  men  Maanedsdagen  efter  laa 
han  selv  Lig  og  blev  begravet  hos  de  andre 
af  sin  Slægt.  Inger  tog  sig  hans  Død  meget 
nær  og  klagede  over  sin  store  Ensomhed.  Hun 
boede  alene  paa  Gaarden  med  sin  Datter  Inge- 
frid,  mens  begge  hendes  Sønner  færdedes  langt 
fra  hende. 

Dog  Asgers  Død  var  ikke  det  eneste,  som  gik 
hende  nær.  Guds  Haand  syntes  at  hvile  tungt 
over  Slægten;  thi  i  det  store  Slag,  som  havde 
staaet  ved  Viborg  imellem  Svend  og  Knud,  og 
som  Svend  vandt,  takket  være  Valdemars  Snild- 
hed og  Forvovenhed  —  thi  han  faldt  med  Ryt- 
terne Knuds  Fodfolk  i  Ryggen,  da  Svends 
Mænd  begyndte  at  vige  —  i  det  Slag  blev  Stig 
Hvide  fældet.  Han  førte  et  af  Svends  Ban- 
nere og  dræbtes  med  det  i  Haanden.  Stor 
Sorg  voldte  dette  hans  unge  Hustru  Margrethe, 
Valdemars  Søster.  Hun  var  nu  dragen  til  Fjal- 
neslevmagle  og  boede  hos  Stigs  Moder  Gyde 
med  sin  Datter,  som  de  kaldte  Liden  Kirsten, 
for  i  Omtale  at  skelne  hende  fra  Valdemars 
anden  Søster,  Erling  Skakkes  Hustru,  hvem  de 
kaldte  Store  Kirsten. 

Absalon  tænkte  meget  over  sin  Faders  Død; 
men  han  sørgede  ikke  længe. 

—  Hvad  er  Døden?  —  spurgte  han.  —  Det, 
som  var  min  Faders  egenlige  Liv,  Tanken, 
Huen,  kan  ikke  dø.  Paa  Jorden  bliver  hans 
Minde,  hans  Gerning.     Lever  han  ikke  ogsaa  i 

mig?  og  den  Gerning,  som  jeg  engang  skal 
gøre,  har  sit  Præg  fra  ham.  Saa  har  jeg  da 
ikke  blot  mit  eget  Maal  at  varetage,  men  ogsaa 
den  ugjorte  Gerning,  som  hans  Hu  søger  gen- 
nem mig. 

Kort  Tid  efter,  at  Kong  Ludvig  og  hans  Følge 
med  Skam  var  vendt  tilbage  fra  det  hellige 
Land,  tit  Trods  for  at  Bernhard  af  Clairvaux 
havde  spaaet  saa  stor  en  Lykke,  var  der  i  An- 
ledning af  Kongens  Navnedag  en  Maskefest  paa 
Slottet. 

Som  Abbed  Suger  havde  sagt,  blev  de  frem- 
mede Skolarer  indbudte;  og  Absalon  drog  da 
til  Slottet  sammen  med  Johannes  af  Salisbury 
og  de  andre  Skolarer  af  den  engelske  Nation. 
De  var  alle  klædte  i  deres  Festdragt  af  sort 
Silke,  som  kaldtes  Cointise;  men  for  Ansigtet 
bar  de  Masker,  hver  efter  sit  Valg,  nogle  dog 
kun  et  tæt  Slør  af  sort  Silke. 

Som  Absalon  stod  paa  den  brede  Trappe,  der 
førte  ned  til  Haven,  hvor  Tjenerne  var  i  Færd 
med  at  tænde  Blus  i  Træer  og  Buske,  og  saa 
op  imod  de  aabne  Salsdøre,  hvorfra  Musikken 
tonede  ud,  og  hvor  Ridderne  og  deres  Damer 
kom  og  gik,  —  stod  en  lille  Munk  pludselig 
ved  hans  Side  og  lagde  sin  Haand  paa  hans 
Skulder. 

—  Hvorfor  staar  I  her  alene?  —  spurgte  han 
—   Morer   I   Jer   ikke   deroppe   i   Salen    mellem 

Ridderne  og  Damerne?  —  Der  er  dog  mange 
smukke  Kvinder  iblandt. 

Absalon  kendte  paa  Stemmen,  at  Munken  var 
Abbed  Suger. 

—  Jeg  tænker  paa  —  sagde  Absalon  —  at 
de  franske  Riddere  synes  bedre  at  forstaa  at 
træde  Dansen  end  at  fere  Sværdet  mod  Sara- 
cenerne. Saa  undres  jeg  ogsaa  paa,  at  der  er 
saa  mange  Kvinder  flere  end  Mænd  til  Stede. 
Er  det  maaske  Enkerne  efter  dem,  som  lod 
Livet  derude?  —  Maaske  er  det  paa  den  Maade, 
at  man  i  Frankrig  begræder  de  døde  og  mindes 
sine  Nederlag. 

Abbeden  saa  fast  paa  Absalon,  men  sagde 
intet.  Saa  trak  han  i  hans  Skæg,  som  stak 
frem  under  Masken,  og  sagde: 

—  Se  se!  —  den  unge  Dansker  har  faaet 
Skæg  paa  Hagen,  hvad?  —  Siden  I  dømmer 
vore  Kvinder  saa  haardt,  saa  er  det  bedst,  at 
I  lærer  en  af  dem  at  kende.  Kom,  jeg  vil  gøre 
Eder  bekendt  med  en  af  vore  unge  Enker.  Hun 
er  smuk,  og-  hun  har  Aand;  og  for  at  glemme 
sit  Tab  søger  hun  sig  en  Lærer;  thi  hun  er  led 
ved  fornemme  Kvinders  tomme  Liv.  Filosofi 
og  Grammatik  vil  hun  studere  og  har  bedt  mig 
om  at  skaffe  hende  en  af  de  fremmeste  blandt 
Skolarerne.  Man  har  sagt  mig,  at  Ingen  af  de 
unge  kan  staa  sig  imod  Jer  i  artes. 


Artes  o;  de  syv  „frie  Kunster", 

Absalon  havde  mest  Lyst  til  at  undslaa  sig; 
men  han  vilde  ikke  støde  den  mægtige  Mand, 
som  havde  vist  ham  saa  megen  Venlighed. 

Saa  fulgte  han  med  Abbeden  op  ad  den 
brede  Trappe,  hvor  de  fra  den  aabne  Der  saa 
ud  over  Salen  med  alle  de  dansende  Par.  Ab- 
beden gjorde  et  Tegn  med  Hovedet;  og  nu 
nærmede  en  sortklædt  Dame  sig  til  dem  langs 
Salens  venstre  Langside. 

Abbeden  drog  hende  og  Absalon  ud  paa  Trap- 
pen og  gjorde  dem  bekendt  med  hinanden. 

Hun  hed  Marianne  de  Crucy;  og  da  hun  et 
Øjeblik  tog  Masken  til  Side  for  at  vise  sit  An- 
sigt, saa  han,  at  hun  var  meget  smuk.  Hun  var 
sort  af  Haar,  og  hendes  Øjne  var  bløde  som  fint 
brabandsk  Klæde.  Tindingerne  var  saa  hvide 
og  Huden  saa  fin,  at  Aarerne  tegnede  et  Net  af 
blaa  Streger  deri.  Hendes  Læber  var  meget 
røde;  og  naar  hun  ikke  talte,  var  det,  som  luk- 
kede de  sig  halvt  i  Smerte,  halvt  i  Lyst.  Men 
naar  hun  talte,  da  aabnede  de  sig  leende  som 
en  Blomst  i  Solen,  og  bag  dem  skinnede  de 
hvide  Tænder  som  Perler  hæftede  paa  en  rød 
Snor. 

Hun  bad  nu  Absalon  være  hendes  Lærer. 
Da  Abbeden  havde  fjærnet  sig.  fortalte  hun.  at 
han  havde  været  hendes  Skriftefader  og  var  for 
hende  som  en  kær  Slægtning.  De  blev  nu 
enige  om,    hvad  Dag  og  Time  Absalon   skulde 

komme  til  hendes  Bolig,  som  laa  udenfor  Paris 
mellem  Haverne,  syd  for  Byen. 


Da  Absalon  kom  ud  til  hende  første  Gang, 
var  det  meget  mildt  i  Vejret.  De  blev  da  i 
Haven,  og  hun  viste  ham  alle  de  sjældne  Urter, 
som  hun  havde  faaet  til  at  voxe.  Saa  spurgte 
hun  ham  ud  om  hans  Hjemstavn,  og  der  var 
saa  megen  blid  Deltagelse  i  hendes  Væsen,  at 
Absalon  strax  talte  frit  og  aabent  til  hende. 
Men  da  Absalon  spurgte  om  hendes  Ægtemand, 
sagde  hun,  at  hun  ikke  taalte  at  tænke  paa 
sit  Tab  og  bad  ham  derfor  ikke  nævne  ham. 
Hun  trængte  til  en  Lærer  og  en  Ven,  at  ikke 
Livet  skulde  synes  hende  altfor  tomt.  Thi  hun 
stod  nu  ene,  uden  Slægt  i  Frankrig;  derfor  var 
hun  segt  til  Abbeden,  som  havde  lovet  at 
hjælpe  hende;  men  selv  havde  han  ikke  Stun- 
der at  beskæftige  sig  med  hende  og  hendes 
Sorg. 

Absalon  havde  ikke  glemt,  hvad  Jeanne  havde 
lært  ham;  men  Marianne  de  Crucy  fristede  ham 
ikke  med  sine  Øjne,  med  sin  Mund,  som  Jeanne 
havde  gjort.  Hun  var  imod  ham  som  en  Sø- 
ster, hørte  opmærksomt  paa,  hvad  han  lærte 
hende  og  svarede  saaledes,  at  han  mærkede, 
hun  forstod  ham.  Saa  var  hun  ogsaa  en  fuldt 
udvoxen  Kvinde,  som  havde  levet  i  Livet  og 
lært  af  det,   hvad  der  har  Værd  og  hvad  ikke. 

Derfor  følte  han  sig  rolig  i  hendes  Selskab  og 
mærkede  snart,  at  han  ikke  havde  den  Selv- 
beherskelse behov,  hvormed  han  forud  havde 
væbnet  sig  overfor  hende. 

Absalon  delte  nu  sin  Tid  mellem  sine  Studier, 
sine  hemmelige  Planer  og  Marianne  de  Crucy. 
De  Timer,  han  tilbragte  i  hendes  Have,  blev 
ham  efterhaanden  saa  kære,  at  han  følte  det 
som  et  Savn,  naar  hun  en  sjælden  Gang  maatte 
sende  ham  Afbud. 

Hun  var  ofte  tungsindig,  naar  han  kom;  og 
Absalon  syntes,  at  han  af  hendes  Øjne  kunde 
læse,  at  hun  havde  grædt.  Han  ønskede  da.  at 
han  kunde  trøste  hende;  men  han  vilde  ikke 
krænke  hende  med  Spørgsmaal. 

Dog  en  Dag.  da  de  sad  sammen  i  Lysthuset, 
greb  hun  selv  hans  Haand  og  sagde: 

—  Jeg  pines  mere,  end  jeg  kan  sige  Jer, 
Absalon.  Mit  Hjærte  trænger  til  at  aabne  sig 
for  nogen,  som  under  mig  vel:  men  jeg  har 
ingen  at  betro  mig  til.  Saa  lov  mig  nu,  at  I, 
som  er  fremmed,  vil  være  mig  en  Ven  og 
Skriftefader,  at  jeg  maa  sige  Jer  alt.  hvad  jeg 
bærer  lønligt  i  mine  Tanker.  Jeg  faar  ikke 
Fred,  før  det  bliver  sagt.  Jeg  har  ofte  mærket 
paa  Eder,  at  ogsaa  I  bærer  paa  lønlige  Tanker, 
som  I  ikke  tør  betro  andre.  Saa  lad  mig  til 
Gengæld  være  Eders  Skriftefader;  og  vi  vil  dele 
hinandens  Sorg  og  Bekymring  som  Broder  og 
Søster.     Baade  I  og  jeg  er  af  fornem  Byrd:  vore 

Kaar  har  fra  Fedsien  været  lige;  maa  vi  da  ikke 
bedre  end  nogen  kunne  lette  vort  Hjerte  for 
hinanden? 

Absalon  bevægedes  af  hendes  Ord.  Han  greb 
hendes  Haand  og  lovede  at  være  hende  som  en 
Broder. 

Nu  fortalte  hun  ham  da,  at  det  var  ikke 
sin  Ægteherre,  hun  sørgede  for,  men  for  en 
anden  Ridder,  som  ogsaa  var  død  i  det  hellige 
Land,  og  som  havde  været  hendes  Elsker. 
Hun  var  bleven  gift  som  ganske  ung;  hendes 
Ægteherre  var  tyve  Aar  ældre  end  hun;  og 
hendes  Forældre  havde  valgt  ham  uden  at 
spørge  hende. 

Da  mødte  hun  i  Kongens  Gaard  en  ung  Rid- 
der, som  havde  hendes  Alder.  Han  var  smuk 
og  munter  og  tog  hendes  Hjærte  under  Dansen. 
Hun  gav  ham  sin  Haand;  og  udenfor  i  Mørket 
fandt  han  hendes  Mund. 

—  En  Dag  da  min  Ægteherre  var  paa  Jagt, 
kom  han  for  min  Havemur  —  der  ved  den  lille 
Dør  histhenne;  en  Magt,  jeg  ikke  kendte  selv, 
drog  mig  ned  i  Haven  just  ved  samme  Klokke- 
slet. Jeg  tænkte  kun  paa  ham,  og  se,  da  stod 
han  der  bag  Gitret,  da  jeg  kom  gaaende  i  Gan- 
gen mellem  Buskene.  Saa  bad  han,  og  jeg 
lukkede  ham  ind.  Han  bar  mig  paa  sine  Arme 
ind  i  Lysthuset  —  og  her  gjorde  vi  hinanden 
til  Vilje. 

Aldrig    har   jeg   betroet    det    til    nogen,    ikke 

engang  i  Skriftestolen.  Saa  levede  vi  sammen 
i  Elskov  og  Glæde.  Naar  han  ikke  var  hos 
mig,  var  mit  Sind  sygt  som  af  Feber.  Jeg 
lagde  mig  til  Sengs  og  bad  min  Ægteherre,  at 
jeg  maatte  sove  alene  for  min  Sygdom.  Og 
han,  som  var  god  imod  mig,  lod  mig  have  min 
Vilje.  Da  kom  hver  Nat  min  Elskede  til  mig 
igennem  Vinduet  hist,  og  jeg  bedrog  min  Ægte- 
herre, som  kun  vilde  mit  Vel.  Saa  var  det 
Kongen  stævnede  sine  Riddere  til  Korstoget. 
Begge  drog  de  til  det  hellige  Land  —  han,  som 
var  min  Herre,  og  han,  som  var  min  Elsker. 
Og  jeg  mistede  dem  begge. 

Da  Marianne  havde  fortalt  Absalon  dette, 
lagde  hun  Hovedet  i  sine  Hænder;  og  hun  blev 
ved  at  sidde  saaledes,  indtil  Absalon  sagde  for 
at  trøste  hende: 

—  Græd  ikke  mere.  Eders  Synd  vil  sikkert 
blive  Eder  tilgivet. 

Da  saa  hun  op.  Hendes  Ojne  var  mørke,  og 
hendes  Pande   trak  sig  sammen: 

—  Min  Synd?  —  Jeg  græder  ikke  for  den. 
Jeg  græder,  fordi  jeg  ikke  mere  kan  være  hos 
ham,   som  jeg  elskede. 

Absalon  undrede  sig  over  hendes  Ord;  men 
de  betog  ham  tillige. 

Var  da  alle  Kvinder  saa  —  selv  de  ædleste 
—  de  største?  Hvorfor  skriftede  hun  da,  hvor- 
for bad  hun?  —  naar  hun  bestandig  gjorde 
Synden  paa  ny,  og  nu  Deden  hindrede  hende, 

levede  hendes  Hjerte  end  deri,   og  hun  forstod 
ikke,   at  det  kunde  være  anderledes. 

Hun  læste  hans  Tanker  af  hans  Ansigt.  Saa 
smilede  hun  og  sagde: 

—  I  er  en  kold  Nordbo  uden  Følelse.  Kender 
Eders  Kvinder  da  ikke  til  Elskov,  siden  I  har 
mindre  Forstand  paa  sligt  end  en  fjorten  Aars 
Knøs  hos  os. 

Hun  bad  nu  Absalon,  at  han  til  Gengæld 
vilde  skrifte  for  hende. 

Han  betroede  hende  da,  hvad  der  var  hændet 
ham  med  Jeanne;  men  hun  smilede  kun  deraf. 
Saa  fortalte  han  ogsaa,  hvilke  Planer  der  fyldte 
hans  Sind.  Naar  han  havde  faaet  sit  Magiste- 
rium  og  var  vendt  tilbage  til  Danmark,  da  vilde 
han  benytte  sit  Fosterbroderskab  med  Valdemar 
til  at  virke  for  at  ene  Flandern  med  Danmark 
og  derefter  samle  Landene  om  Havet  under  én 
Krone  som  i  gamle  Dage. 

Hun  lyttede  nøje  til  hans  Ord;  og  da  han 
næste  Gang  kom  til  hende,  ventede  hun  ham 
ved  Laagen. 

—  Jeg  har  tænkt  meget  over  Jeres  Ord  — 
sagde  hun  —  Selv  har  jeg  megen  Slægt  i 
Flandern;  og  jeg  véd,  at  der  er  mange,  som 
vil  virke  hemmeligt  for  Eders  Plan.  Men  hør 
nu,   hvad  jeg  vil  sige  Jer. 

—  Absalon!  —  sagde  hun  og  tog  hans  Haand, 
mens  hun  sænkede  sine  mørke  Øjnes  bløde  Blik 
i  hans: 

—  Hvad  vil  du  bryde  dig  om  Maal,  som  er 
givet  dig  af  din  Slægt,  om  Ord,  som  er  vexlet 
over  din  Vugge?  —  Spurgte  man  dig?  —  Vidste 
man,  hvad  du  bærer  i  dit  Hjærte?  —  Du  er 
ikke  fodt  til  at  bære  Messekaaben  som  en  anden 
sygelig  Spædling,  der  er  for  svag  til  at  føre 
Sværd.  Enhver  ser  det  paa  din  ranke  Væxt, 
paa  Glansen  i  dit  Øje  —  du  er  baaret  til  at 
herske,  som  dine  Fædre,  til  at  øve  Daad,  Mand 
imod  Mand.  Du  skulde  staa  bag  Kongens  Stol 
og  hviske  ham  i  Øre?  —  Du,  som  har  Hersker- 
præget paa  din  Pande,  skulde  være  Anden- 
mand? —  Bryd  af,  siger  jeg  dig!  Bryd  af,  hvad 
andre  har  lagt  paa  dig.  Ryst  Støvet  af  dig  og 
spred  de  Vinger  ud,  som  Gud  har  givet  dig. 
Flyv  over  dem  alle  —  du,  som  har  Kræfter 
dertil.  For  dig  selv  skal  du  leve  og  sætte  dine 
Maal  selv. 

Saa  drog  hun  ham  ind  til  sig  og  sagde: 

—  Jeg  har  aabnet  for  dig.  hvad  jeg  har 
skjult  endogsaa  for  min  Skriftefader.  Se,  min 
Ægteherre  og  min  Elsker  —  begge  er  de  døde. 
Ene  er  jeg  —  ganske  fri.  Heller  ikke  du  har 
jo  givet  nogen  Kvinde  dit  Hjærte  eller  dit  Ord. 
Jeg  er  rig;  jeg  har  fornem  Slægt  i  Flandern 
som  du.  Ogsaa  jeg  er  endnu  ung.  Sammen 
vil  vi  drage  til  Landet  og  søge  Vej  for  det 
Maal.  som  skal  være  dit  og  mit.  Flanderns 
Grevekrone  skal  ikke  være  Danmarks,  ikke  Val- 
demars.    Din  skal  den  være.    du.    som   er  Karl 

af  Danmarks  nærmeste  Frænde.  Vi  køber  de 
Mænd,  som  ikke  kan  vindes  med  Ord.  Og  her 
i  Frankrig  kender  jeg  dem,  som  vil  hjælpe.  Jeg 
vil  gaa  til  Abbed  Suger.  Frankrig  trænger  til 
Hjælp  imod  Greverne,  imod  England.  Thierry 
d'Alsace  blev  valgt  imod  den  franske  Konges 
Vilje;  og  den,  som  evner  at  styrte  ham,  kan 
være  sikker  paa  sin  Løn  i  Paris.  Vi  lover  Ab- 
beden Flanderns  Sværd,  om  han  vil  fremme 
vort  Maal.  Og  saa  —  se  nu  paa  mig!  —  er 
jeg  ikke  smuk  endnu? 

Hun  hvælvede  sit  Bryst  ud  imod  ham  og 
glattede  Hænderne  ned  langs  de  slanke  Hofter. 

—  Er  jeg  ikke  værd  at  eje?  —  Saa  smil  dog 
til  mig,  du  kolde  Dansker!  —  Naar  vi  har  naaet 
vort  Maal,  saa  er  alt  dette  dit.  Min  Elskov  vil 
jeg  give  dig.  Naar  du  er  Flanderns  Konge,  da 
bliver  jeg  din  Dronning.  Sammen  vil  vi  herske 
i  det  rige  Land.  Er  dette  ikke  en  skønnere 
Lod  end  at  være  Andenmand  i  Danmark  med 
dets  Kulde  og  dets  Fattigdom? 

Saaledes  talte  hun  til  ham.  Absalon  svarede 
intet;  men  da  de  skiltes,  lød  hendes  Ord  endnu 
i  hans  Øre,  og  han  kunde  ikke  glemme  dem. 


Da  han  kom  hjem  i  sin  Celle,  bragte  en 
tjenende  Broder  ham  et  Brev.  Det  var  fra 
Valdemar. 

Store  Begivenheder  forkyndte  det  ham.     Han 

saa  nu,  at  hans  Fosterbroder  stod  midt  i  Livet 
og  Livets  virkelige  Kamp. 

Ved  Gedsted  Aa  havde  Valdemar  haft  Lejlig- 
hed til  ene  mod  mange  at  forsvare  et  Vadested, 
hvorover  Svends  Fodfolk  skulde  drage.  Saa 
havde  han  været  i  Frisland,  hvor  Knud  segte 
Hjælp  mod  Svend  og  byggede  en  Borg  ved 
Milde.  Her  havde  Peder  Torstenssøn,  Svends 
bedste  Mand  efter  Ebbes  Død,  givet  Kongen 
saa  gode  Raad,  at  Friserne  blev  undertvungne 
og  maatte  stille  Gidsler  for  Troskab;  men  Knud 
var  saa  vennesæl,  at  da  Svend  gav  Gidslerne 
deres  Frihed,  saa  vendte  de  alle  tilbage  til 
Knud,  skønt  Lykken  havde  forladt  ham.  Men 
skammeligt  handlede  nu  Knud.  da  han  flygtede 
ud  af  Landet  til  den  tyske  Kejser  Frederik  og 
tilbød  at  tage  Danmark  som  Len  af  det  ro- 
merske Rige,  om  Kejseren  vilde  hjælpe  ham  til 
Kronen.  Kejseren,  som  kendte  Svend  fra  den 
Tid,  da  han  som  ganske  ung  opholdt  sig  ved 
Kejser  Konrads  Hof,  han  bad  da  nu  Svend 
komme  til  sig  i  Merseburg. 

Svend  rejste.  Valdemar  fulgte  ham.  De 
havde  et  stort  og  anseligt  Følge.  Da  brugte 
Kejseren  Svig  og  forlangte,  at  Svend  skulde 
erkende  hans  Overhøjhed,  antage  Knud  som  sin 
Vasal  og  give  ham  Sjælland  til  Len.  Knud. 
som  kendte  Svends  Falskhed,  krævede  nu,  at 
Valdemar  skulde  sige  god  for  Svend. 

Da    ønskede    Valdemar,    at    han    havde    haft 

Absalon  ved  sin  Side  til  at  raade  sig.  Han 
tøvede  længe;  men  tilsidst  lovede  han,  at  hvis 
Svend  sveg  det  givne  Ord,  da  vilde  han  opsige 
ham  Huldskab  og  Troskab  og  slutte  Forbund 
med  Knud. 

Næppe  var  de  nu  alle  vendte  tilbage  til  Dan- 
mark, for  Svend  nægtede  at  staa  ved  sit  Ord 
og  saaledes  sveg  baade  Knud  og  Valdemar. 

Nu  bad  da  Valdemar  sin  Fosterbroder  om  et 
Raad;  thi  det  var  ham  klart,  at  ved  den  Af- 
gørelse, han  nu  maatte  træffe,  stod  Fremtiden 
paa  Spil. 

—  Mit  Ord  har  jeg  givet!  —  skrev  Valdemar 
—  og  vel  sætter  jeg  Knud  højere  end  Svend; 
men  han  er  dog  Sønnen  af  min  Faders  Morder. 
Raad  mig  nu  du,  Fosterbroder,  om  du  kan. 
Aldrig  har  jeg  savnet  dig  som  nu. 


Da  Absalon  havde  læst  om  Kejserens  Indblan- 
ding i  Danmarks  Forhold,  faldt  der  saa  stærk 
en  Harme  over  hans  Sind,  at  han  ikke  fandt 
Ro  til  at  sove.  Som  han  da  nu  laa  vaagen 
og  kæmpede  med  de  Tanker,  som  først  Mari- 
annes Ord  og  derefter  Valdemars  Brev  havde 
vakt  hos  ham,  modnedes  hos  ham  de  hemme- 
lige Planer,  som  før  havde  været  vage  og  svæ- 
vende, til  ét  stort  og  samlet  Maal. 

Rigerne,  som  skulde  samles  under  én  Krone, 
—    de    Riger,    der   laa    om    Havet,    de    skulde 

slutte  sig  til  Frankrig  og  kalde  sig  ..det  kristne 
Rige"  i  Modsætning  til  den  tyske  Kejsers  „ro- 
merske Rige".  Saaledes  skulde  det  være  klart 
for  alle  Lande,  at  den  romerske  Kejser  var  ikke 
Kristenhedens  sande  Beskytter,  lige  saa  lidt  som 
det  gamle  Roms  Kejsere  havde  været  det.  Kri- 
stenhedens sande  Rige  paa  Jorden  skulde  være 
Frankrig,  forenet  og  styrket  med  de  andre  Ri- 
ger: England,  Flandern  og  de  nordiske  Lande. 
Thi  Frankrig  var  det  Land,  som  ferst  af  alle 
Lande  havde  sendt  sine  Sønner  til  Kampen 
imod  de  vantro,  der  øvede  Vold  mod  den  hel- 
lige Jord,  som  Vorherre  Jesu  Fod  havde  traadt. 
Fra  Frankrig  og  fra  Flandern  var  Konger  og 
Riddere  dragen  ud  for  at  ofre  Liv  og  Blod  for 
Korsets  Sag.  Havde  ikke  hans  Slægtning  Karl 
af  Danmark  med  sine  syv  Tusende  Flam- 
lændere  været  mellem  de  første?  Saaledes 
skulde  ogsaa  nu  bestandig  de  to  Lande,  Frank- 
rig og  Flandern,  være  de  første,  at  det  sidste 
forsmædelige  Tog  kunde  blive  sonet.  Men  ikke 
i  Ny  og  Næ  skulde  Korsridderne  samle  sig. 
En  fast  Plan  skulde  lægges.  Aarligt  skulde  de 
drage  ud,  som  man  hvert  Aar  drager  i  Mar- 
ken og  saar  for  siden  at  kunne  høste.  Da  vilde 
Magten  falde  fra  den  romerske  Kejser  til  den 
franske  Konge.  Paven  og  Kirken  vilde  give  sin 
Velsignelse  og  sin  Bistand  til  dens  rette  For- 
kæmpere. 

For  dette  vilde  han  virke.     Marianne  skulde 

hjælpe  ham  dertil.  Enhver,  som  kunde  hjælpe, 
skulde  lokkes  eller  tvinges  dertil.  Ogsaa  Val- 
demar, hans  Fosterbroder  skulde,  vidste  han 
det  end  ikke  selv,  drages  mod  det  samme  Maal. 
Og  sad  først  Absalon  paa  Karl  af  Danmarks 
Trone,  da  vilde  der  være  evigt  Forbund  mel- 
lem Flandern  og  Danmark. 

Saaledes  skulde  det  spørges  over  alle  Lan- 
dene, at  Tokes  Æt  havde  skudt  et  Storskud  som 
ingensinde  før. 

Saa  svarede  han  da  nu  Valdemar  paa  hans 
Brev. 

—  Du  skal  opgive  Tanken  om  Hævnen  for 
din  Fader.  Ingen  kristne  Stater  hylder  længer 
Blodhævn.  Hellere  søge  Fred  under  Kirkens 
Beskyttelse  end  blive  i  Ufred.  Hvad  Nytte  gør 
dig  Hævnen?  Den  døde  føler  intet  derved,  der 
han  lutres  i  Skærsilden.  Og  de  efterlevende  — 
kan  Hævnen  give  Liv  til  den  savnede?  —  Med 
hvad  Ret  desuden  skal  uskyldigt  Blod  bøde  for 
det  skyldige?  Kan  Knud  for,  at  hans  Fader 
Maagens  øvede  Vold  og  Svig  imod  din  Fader? 
Og  har  han  ikke  forbandet  denne  sin  Faders 
Gerning? 

Forson  dig  med  Knud.  Da  vinder  du  dig  en 
Ven  for  Livet;  thi  du  gør  mere,  end  han  efter 
dansk  Sæd  kunde  vente  sig  af  dig. 

Men  forargeligt  er  det,  at  danske  Kongers 
Strid  er  indanket  for  den  tyske  Kejser.     Nu  vil 

han  benytte  sig  deraf,  at  I  selv  har  kaldt  ham, 
til  bestandig  at  blande  sig  i  Danmarks  Forhold. 
Derfor  var  det  rigtigt,  at  Svend  brød  det  nød- 
tvungne Løfte;  og  du  bør  blive  hos  ham  som 
hans  Mand,  indtil  han  viser,  hvad  han  bærer  i 
sit  Skjold  imod  dig. 

Thi  saa  længe  der  er  flere  Konger  end  en  i 
Danmark,  saa  er  Sachserne  eller  Venderne  Lan- 
dets virkelige  Herrer.  Derfor  bør  der  kun  være 
én,  og  denne  ene  er  du.  Dog,  saa  længe  du 
ikke  er  stærk  nok  til  at  være  Herre,  maa  du 
Herre  tjene.  Tjen  derfor  indtil  videre  Svend 
som  før.  Lad  det  være  ham  og  ikke  dig,  som 
bryder. 

I  sit  stille  Sind  tænkte  Absalon: 

—  Stræb  at  blive  Enekonge  i  Danmark,  paa 
det  at  du  kan  tjene  mine  Maal! 


XV 

JJa  Absalon  næste  Gang  var  paa  Vejen  ud 
til  Marianne  de  Crucy's  Have,  herte  han  i  Byen, 
at  Abbed  Suger  var  død. 

Marianne  bekræftede  det.  Hun  havde  talt 
med  Abbeden  for  et  Par  Dage  siden.  Da  fejlede 
han  intet,   og  nu  var  han  død. 

—  Men  frygt  ikke  —  sagde  hun  til  Absalon 
—  det  vil  ikke  gøre  noget  Skaar  i  vore  Planer. 

De  Ord,  Marianne  havde  sagt  hin  Aften, 
øvede  deres  stille  Virkning  paa  Absalon;  og 
hans  Tanker  drejede  sig  siden  da  bestandig  om 
den  Gerning,  som  han  nu  var  bleven  klar  paa, 
og  som  de  skulde  øve  i  Fællesskab. 

Han  forsømte  dog  ikke  sine  Studier.  Trivium 
havde  han  afsluttet  og  var  nu  i  Quadrivium. 
De  hellige  Kirkefædres  Liv  og  Lære  fyldte  ham 
med  Beundring;  og  han  var  utrættelig  i  at  øve 
sin  Tanke  og  at  føje  sine  Ord;  thi  ofte  formaar 
en  god  Tale  mere  end  et  godt  Sværd;  og  den, 
som  evner  at  føre  begge,  syntes  ham,  at  have 
Magt  fremfor  nogen. 

Naar  Absalon  nu  var  hos  Marianne,  dreftede 
de  sammen,  hvilke  Veje  de  maatte  gaa.  Hun 
nævnede  ham  de  flanderske  Stormandsslægter, 
som  bedst  bevarede  Mindet  om  Karl  af  Dan- 
mark. Mange  havde  han  i  sin  Tid  gjort  vel 
imod  og  skaffet  dem  Ret,  saaledes  at  de  kunde 
takke  ham  for,  hvad  de  var  nu. 

Naar  han  gik  i  Haven  ved  hendes  Side,  mens 
Skumringen  faldt  paa,  hørte  hendes  kloge  Tale 
og  saa  paa  hendes  ranke  Skikkelse,  hendes 
sorte  Haar  og  følte  de  bløde  Øjnes  mørke  Blik 
i  sit,  da  anede  det  ham,  hvilken  Magt  der  kan 
ligge  i  en  Kvindes  Elskov.  Det  syntes  ham 
sødere  end  noget,  han  før  havde  følt,  at  kende 
hendes  varme  Haand  i  sin.  Han  ønskede,  at 
hun  vilde  lægge  sine  hvide  Arme  om  hans 
Hals;  og  ofte  maatte  han  gøre  Vold  paa  sig  selv 
for  ikke  at  gribe  hendes  Liv  og  trykke  hende 
stærkt  mod  sit  Bryst.  Hun  kendte  vel  sin  Magt 
over  hans  Sind;  og  stundom  smilede  hun  til 
ham,  som  vilde  hun  ægge  ham.  Naar  han  da 
sagde  hende  sin  Attraa,  lo  hun  og  svarede,  at 
det  skulde  alt  være  hans,  naar  de  havde  naaet 
deres  Maal,  men  ikke  før. 

Der  gik  Maaneder  paa  denne  Vis.  Aaret 
randt  til  Ende  og  endnu  et  Aar.  Den  Tid  kom, 
da  han  ikke  tænkte  nogen  Tanke,  som  ikke 
strax  blev  hendes  Eje.  Ogsaa  hun  syntes  at 
give  ham  hele  sin  Hu. 

Ofte  var  hun  tungsindig.     Da  lagde  hun  gerne 

sin  Kind  imod  hans.  Han  klappede  hendes 
Haar,  men  hun  tilstod  ham  intet  Kys  paa  sin 
Mund. 

Han  var  bestandig  hendes  Lærer,  og  hun 
fulgte  hans  Fremskridt  i  de  syv  frie  Kunster. 
Men  tre  Aar  stod  endnu  tilbage,  inden  han 
havde  naaet  sit  Studium  til  Ende  og  taget  Magi- 
sterium,  som  skulde  være  Afslutningen,  inden 
de  begyndte  at  sætte  deres  Plan  i  Værk. 


Absalon  havde  ikke  længe  hørt  fra  Hjemmet. 
Da  fik  han  en  Dag  et  Brev  sendt  over  fra  Abbed 
Odo.     Ogsaa  det  var  fra  Valdemar. 

—  Du  lovede  mig  at  komme  til  Danmark 
—  skrev  han  —  naar  jeg  blev  Konge  og 
kaldte  dig. 

Nu  kalder  jeg  dig  hjem,  Fosterbroder,  Thi 
jeg  har  ladet  mig  hylde  til  Konge  sammen  med 
Knud  paa  Viborg  Ting. 

Svend  arter  sig  saaledes,  at  ingen  dansk 
Mand  kan  være  ham  tro.  Han  foragter  gamle 
danske  Skikke,  klæder  sig  og  sin  Hird  paa 
sachsisk  Vis.  Saa  indkalder  han  ogsaa  frem- 
med Folk  til  Landet.  Gøglere  og  Landløbere 
giver  han  Embeder  og  Bestillinger  fremfor  den 
danske  Herremand.  Bonden  tynger  han  med 
nye  Skatter;  og  naar  han  holder  Rettergang, 
dømmer  han  uden  lovligt  Forhør  og  Prøvelse. 
Ofte  lader  han  Retten  afgøre  ved  Kamp  mellem 

Parterne  i  Stedet  for  efter  Ed,  saaledes  at  den 
svage  Mand  ikke  kan  komme  til  sin  Ret  og  faar 
Spot  af  hans  Mænd  i  Købet  paa  sin  Skade. 
Men  desforuden  har  han  nu  atter  og  atter  staaet 
ikke  Knud  alene,  men  ogsaa  mig  efter  Livet. 
Falske  Breve  har  han  fremlagt  imod  os  paa 
Tinge.  Nu  sidst  kom  han  til  Viborg  for  at  over- 
falde og  dræbe  os  begge.  Da  opgav  vi  Freden 
og  lod  os  hylde  til  Konger  begge. 

Saa  har  jeg  da  nu  efter  dit  Raad  forsonet 
mig  med  Knud,  som  har  mig  saare  kær.  Jeg 
har  fæstet  hans  Søster  Sofie,  der  er  navnkundig 
for  sin  store  Skønhed,  enddog  hun  endnu  kun 
er  et  Barn. 

Men  nu,  da  der  er  tre  Konger  i  Danmark, 
ser  det  mørkere  ud  end  nogensinde.  Venderne 
røver  paa  alle  Kyster.  Danske  Mænd  falbydes 
som  Trælle  rundt  paa  Rygen  og  andre  vendiske 
Markeder,  som  før  var  dansk  Eje.  Paa  Smaa- 
øerne  findes  snart  ikke  nogen  dansk  Mand  til- 
bage. Thi  Venderne  har  fordrevet  dem,  taget 
Gaardene,  sat  sig  fast  paa  vor  gamle  Jord,  røvet 
Kvinder  og  med  dem  avlet  Børn,  som  er  halvt 
Vender,  halvt  Danske.  Vetemans  Søhaner  vol- 
der dem  vel  nogen  Skade,  men  de  er  for  faa 
og  Røverne  for  talrige. 

Hvis  dette  ikke  ændres,  bliver  Danmarks  Saga 
en  vendisk  Krønike  at  skrive.  Der  er  Brug  for 
hver  en  dansk  Mand  nu.    Derfor  maa  du  komme 

at  staa  ved  min  Side  med  dit  Venskab  og  dine 
gode  Raad. 

Da  Absalon  havde  læst  dette  Brev,  brød  alle 
gamle  Minder  frem  i  hans  Sind.  Saa  stærkt 
bølgede  det  i  ham,  at  han  havde  Møje  med  at 
holde  Taarerne  tilbage. 

Han  mindedes  Valdemar  og  deres  Barndoms- 
lege. Han  mindedes  sin  Fader  og  Signe,  som 
nu  begge  var  døde.  Han  mindedes  hendes 
sidste  Ord  til  ham  inden  Rejsen,  da  hun  gav 
ham  sin  Velsignelse:  Skaf  Fjalnes  Æt  en  Ærke- 
bisp, som  Tokes  har  haft  to;  men  hun  havde 
dog  ogsaa  rakt  ham  Sværdet,  Skjalm  Hvides 
gamle  Sværd. 

Alle  Slægtens  Forjættelser,  som  havde  levet 
i  ham  fra  Barn,  traadte  nu  frem  med  nye  og 
stærke  Krav.  Det  var,  som  anklagede  de 
ham  for  at  have  svigtet.  Det  var,  som  raabte 
de  paa  ham  fra  det  fjærne,  ikke  alene  med 
Valdemars  Røst,  men  med  Signes  og  Cæcilie 
Kongedatters,  hans  Faders  og  hans  Moders 
Stemme. 

Da  mindedes  han  Ole  Stams  trofaste  Hu, 
han,  som  havde  kendt  ham  før  nogen.  Han 
mindedes  hans  Vrede  over  Svends  Valg  paa 
Tinge  og  hans  Kamp  for  Valdemars  Ret. 

Sidst  af  alt  mindedes  han  sit  Løfte  til  Valde- 
mar, sin  Fosterbroder,  at  han  vilde  komme, 
naar  han  kaldte  ham  hjem. 

Nu  var  Tiden  der.     Valdemar  kaldte. 

Saa  skulde  han  da  drage  herfra.  Fra  sine 
Studier  —  uden  at  have  sluttet  dem.  Fra  sine 
store  Planer  —  det  Maal,  han  havde  stillet  sig 
selv,  fordi  det  syntes  ham,  at  han  havde  større 
Ret  over  sit  Liv  end  nogen  anden. 

Nu  syntes  det  ham  med  ét,  som  havde  han 
været  utro,  ikke  blot  imod  Slægten,  men  ogsaa 
mod  sig  selv.  Nu  kaldte  det  ham,  alt  det 
gamle,  som  han  havde  villet  undfly,  fordi  han 
følte  sig  draget  til  større  Gerning  end  at  bære 
en  Messekaabe.  Det  drog  ham  med  Valdemars 
Røst  —  han,  hvem  han  hemmelig  pønsede  paa 
at  bruge  til  sine  Maal.  Først  nu  saa  han, 
hvor  langt  fra  Danmark  de  laa,  disse  Maal. 
Ikke  det  gamle  Land,  som  nu  var  stedt  i  Nød, 
havde  givet  ham  dem,  men  Trangen  til  egen 
Storhed. 

Ja.  Nu  var  Øjeblikket  kommet.  Valdemar 
kaldte,  Danmark  kaldte.  Han  maatte  vende  til- 
bage. Det  tyngede  ham,  som  blev  en  tung 
Krone  sænket  ned  over  hans  Hoved  —  en 
Krone,  som  lukkede  for  Langsyn.  Det  var, 
som  hørte  han  sin  Faders  Stemme  hviske  til 
ham: 

—  Kan  noget  være  dig  vigtigere  og  større 
end  at  gøre  din  Pligt  og  fuldkomme  det  Maal, 
hvortil  jeg  satte  dig  fra  Barndommen? 

Ja.     Nu  maatte  han  hjem. 

Da  tænkte  han  paa  alt,   hvad  han  havde  set 

og  oplevet  her  i  den  store  Stad  Paris,  som  han 
nu  ikke  mere  skulde  se.  Han  tænkte  paa 
Abbed  Suger,  der  nu  var  ded;  paa  Vilhelm,  paa 
Everhelm  og  Jeanne.  Saa  tænkte  han  ogsaa 
paa  de  lyse,  leende  Haver  med  deres  skønne 
Urter,  ukendte  hjemme  —  paa  den  stærke  Sol 
ved  Sommertide  og  den  blaa  Himmel,  mørkere 
end  han  nogentid  skulde  se  den  hjemme.  Men 
først  og  sidst  tænkte  han  paa  sin  Veninde,  paa 
Marianne  de  Crucy.  Han  kunde  ikke  rejse  uden 
at  have  sagt  hende  Farvel.  Og  hvorledes  skulde 
han  vel  forvinde  Tabet? 

Saa  gik  han  da  ved  Aften  gennem  Byen  ud 
til  hendes  Slot. 

Hun  ventede  ham  ikke;  thi  det  var  ingen  af- 
talt Dag  og  Time.  Da  han  stod  ved  Havegitret, 
var  det  næsten  mørkt;  men  i  hendes  Sovekam- 
mer saa  han  Lys,  og  Vinduet  stod  aabent  ud 
mod  den  milde  Luft. 

Han  kaldte  dæmpet  hendes  Navn.  Tre  Gange 
kaldte  han.  Saa  stod  hun  ved  Vinduet  og 
bøjede  sig  ud  i  sin  lange  hvide  Nattedragt. 
Hun  gav  ham  Tegn  at  gaa  ind  igennem  Gaar- 
den;  og  for  Enden  af  den  hvælvede  Gang  stod 
hun  selv  og  lukkede  ham  ind  med  Lyset  i  sin 
Haand. 

Haaret  havde  hun  slaaet  ud  til  Natten.  Som 
en  sort  Flod  bølgede  det  ned  over  hendes 
Skuldre,  frem  over  Brystets  hvide  Dug. 

Da  han  endelig  stod  i  hendes  Stue,  hvor  alt 
var  gjort  rede  til  Natten,  og  havde  sagt  hende 
sit  Ærende,  saa  han,  at  hun  blev  bleg  og  førte 
sine  Hænder  hastig  til  sit  Hjærtested  som  for  et 
pludseligt  Sting. 

Længe  tøvede  hun.  Da  bøjede  hun  Hovedet 
og  sagde  langsomt  og  fast: 

—  Du  kan  ikke  rejse.  Absalon. 

Nu  sagde  han  hende,  hvor  meget  det  smer- 
tede ham;  men  han  maatte  rejse. 

Da  for  hun  op  imod  ham  i  Vrede,  og  hendes 
Kinder  brændte. 

—  Du  rejser  ikke!  —  sagde  hun. 
Absalon  saa  usikkert  paa  hende  og  sagde: 

—  Mener  du  da  ikke,  jeg  lider  som  du  ved 
at  se  vore  Planer  hindrede.  Men  gemt  er  ikke 
glemt.  Nu  er  Valdemar  Konge;  og  har  han 
først  ved  min  Hjælp  besejret  de  andre,  da  skal 
du  høre  store  Ting  fra  Danmark.  Da  faar  jeg 
Magt,  og  jeg  skal  lede  ham  ved  min  Haand, 
som  jeg  altid  har  gjort.  Da  skal  vi  komme 
sammen  over  Havet  til  Flandern. 

—  Hvad  taler  du  om  Planer,  om  Flandern, 
om  Danmark?  —  Det  er  ikke  det.  Dig  vil  jeg 
eje.     Forstaar  du  da  ikke.   at  jeg  elsker  dig? 

Hun  lagde  sine  Arme  om  hans  Hals.  Linne- 
det gled  ned  over  hendes  Albu.  saa  at  han 
mærkede  den  bløde  varme  Hud  mod  sin  Kind; 
og  han  trykkede  hende  heftigt  til  sig  i  et  langt 
Kys. 

Da  deres  Læber  atter  skiltes,   hviskede  hun: 

—  Saa  bliver  du  hos  mig! 

Absalon  tøvede  med  Svaret.  Lysten  drog 
ham  mod  hende  mere  end  nogensinde;  dog 
kunde  han  ikke  blive. 

—  Jeg  kan  ikke!  —  sagde  han  omsider  og 
løsnede  hendes  Arme  fra  sin  Hals. 

Da  tabte  hun  Besindelsen.  Hun  stødte  ham 
fra  sig,  kastede  sig  over  Sengen  med  Ansigtet 
i  sine  Hænder  og  græd.  Da  han  rørte  ved 
hendes  Arm  for  at  tale  trøstende  Ord,  for  hun 
op  imod  ham. 

—  Rør  mig  ikke!  —  sagde  hun  —  Hvad  kerer 
jeg  mig  om  Flandern  eller  Danmark?  De  er 
mig  ikke  mere  end  et  Fnug,  som  jeg  kan  blæse 
bort.  Men  nu  skal  du  vide  Sandheden,  som  den 
er.  Det  var  Abbeden,  som  kom  til  mig.  Han 
var  engang  min  Elsker,  som  han  var  min  Skrifte- 
fader. Du  forstaar  det  ikke  —  han  var  jo  styg 
og  halvgammel;  men  en  saadan  Magt  havde  han 
i  sit  Blik,  at  ingen  Kvinde,  han  fæstede  sit  Øje 
paa,  kunde  modstaa  hans  Vilje.  Han  tvang 
mig  til  at  gøre  dit  Bekendtskab  og  tage  dig  til 
mig  som  min  Lærer.  Han  havde  hørt  om  dig 
af  Magister  Adam  og  andre.  Han  havde  set 
paa  dig,  at  du  bar  paa  store  Tanker;  han  mente, 
at  du,  som  var  af  Karl  Danskes  Slægt,  kunde 
tjene  hans  Planer  i  Flandern,  om  han  fik  at 
vide,  hvad  der  boede  i  dig.     Se  kun  paa  mig 

med  dine  store  Øjne!  —  ja,  fordi  jeg  var  smuk, 
saa  skulde  jeg  lokke  dig;  —  og  jeg  fristede 
dine  hemmelige  Tanker  ud  af  dig;  og  jeg 
robede  dem  for  Abbeden.  Han  lærte  mig,  hvad 
jeg  skulde  sige.  Han  drejede  dig  i  sin  Haand 
igennem  mig,  uden  at  du  anede  det. 

Da  skete  det,  som  jeg  burde  have  tænkt 
mig.  Du  er  smuk,  og  du  er  lysere  af  Haar 
end  nogen,  jeg  har  set;  og  du  har  Øjne  saa 
blaa  som  Vandet  og  dog  skarpe  og  levende. 
Og  du  har  en  Kongesøns  stolte  Væxt.  Da  kom 
jeg  til  at  elske  dig;  men  jeg  skjulte  det  for 
Abbeden  og  for  dig.  Da  vilde  jeg  eje  dig;  og 
skønt  Abbeden  døde  midt  i  sit  Værk  og  ikke 
længer  kunde  lære  mig  at  lede  dig.  saa  holdt 
jeg  dig  dog  fast  ved  din  Ærgerrighed  —  ved 
det,  du  kalder  dine  Maal.  Ak.  hvad  Maal  har 
Livet,  Absalon,  som  er  værdt  at  tragte  efter  — 
uden  det  ene,  Kærligheden.  Derfor  skal  du 
blive!  Alt  vil  jeg  give  dig,  som  du  har  bedt 
mig  om  saa  ofte  —  og  som  jeg  nægtede 
dig  for  at  knytte  dig  fastere  til  mig  —  alt  vil 
jeg  give  dig  nu  —  i  denne  Nat  —  om  du  vil 
blive. 

Og  hun  strakte  Armene  op  imod  ham  fra 
Sengen,   der  hun  laa. 

Men  Absalon  følte  sig  krænket  i  sit  Inderste. 
Uden  et  Ord  greb  han  sin  Hue  og  gik  bort. 

Hun  stod  paa  Trappen  og  raabte  hans  Navn. 

men  han  vendte  sig  ikke;  og  skønt  hun  sagde, 
at  naar  han  nu  gik,  da  havde  hun  intet  til- 
bage mere  i  Verden,  saa  ænsede  han  det  dog 
ikke. 

Langsomt  gik  han  hjem  gennem  Mørket. 
Paris's  Porte  var  lukkede,  saa  at  han  maatte 
gaa  helt  uden  om  Byen.  Medens  han  vandrede 
der  i  Stilheden,  led  hans  Hjærte  ved  at  føle, 
hvorledes  hans  Ærgerrighed  og  hans  Tillids- 
tro  var  bleven  krænket.  Dog  vidste  han  ikke, 
hvorhen  han  skulde  vende  sin  Vrede.  Ikke 
mod  Marianne,  som  havde  handlet  i  en  andens 
Haand  og  havde  brændt  Vingerne  paa  den  Ild, 
hun  selv  havde  tændt.  Ikke  mod  Abbeden 
følte  han  Vrede.  Snarere  øgedes  hans  Agtelse 
for  det  skarpe  Øje  og  den  vise  Haand,  som  nu 
var  visnet. 

Ja,  at  evne  at  læse  saaledes  i  et  Ansigt,  som 
han  havde  læst;  at  evne  ved  ethvert  Middel,  der 
stod  til  Raadighed,  selv  en  Kvinde,  at  tage  i 
sin  Haand,  hvad  der  vilde  trænge  sig  frem, 
hjælpe  det  og  lede  det  derhen,  hvor  han  vilde 
det,  at  det  kunde  tjene  hans  Maal,  alt  medens 
det  troede  at  øve  sin  egen  Gerning  —  saa- 
ledes var  det  at  lede,  at  staa  bag  alt;  selv  usyn- 
lig at  se  alt,  vide  alt,  føre  alt. 

Saaledes  havde  Absalon  været  et  Redskab  i 
en  mægtigeres  Haand,  medens  han  troede  selv 
at  være  Herre  over  sit  Liv  og  sine  Maal  og  der- 

ved  blev  troles  imod  det,  hvortil  han  fra  Barn 
var  kaaret. 

Vidt  havde  det  ført  ham,  langt  udover,  hvad 
hans  Hjærte  vilde,  fordi  en  andens  Aand  virkede 
i  ham. 

Det  var,  som  han  skrev  dengang  til  Valde- 
mar, da  han  gav  ham  sit  Raad:  Herre  være 
eller  Herre  tjene!  Det  Ord  havde  han  hert  i 
sin  Barndom,  han  erindrede  ikke  længer  hvor 
og  naar.  Det  var  et  godt  Ord  og  et  dybt 
Ord. 

Han  havde  ikke  selv  evnet  det  første.  Nu 
maatte  han  se  at  magte  det  sidste. 

Saa  galdt  det  at  vælge  den  rette  Herre. 


Inden  Absalon  drog  fra  Paris  for  bestandig, 
havde  han  en  lang  Samtale  med  Broder  Vil- 
helm, der  ofte  havde  bebrejdet  ham  i  den 
senere  Tid,  at  de  saa  sjældent  saas.  Absalon 
betroede  ham  meget  af,  hvad  der  var  hændt  ham 
i  den  sidste  Tid,  det  som  havde  draget  dem 
fra  hinanden.  Dog  ikke  alt  fortalte  han;  thi 
han  havde  lært,  at  man  er  vel  Herre  over  sin 
Tale,  men  ikke  over  det  Ore,  der  hører  den, 
eller  det  Sind,  som  fatter  den. 

Han  erkendte  nu,  at  han  i  alle  de  syv  Aar, 
han  havde  tilbragt  i  Paris,  ikke  havde  haft 
nogen  anden  Ven  end  Vilhelm;  og  ham  havde 
han  forsømt. 


243 


Saa  bad  han  da  nu  Vilhelm  tilgive  hans  Let- 
sindighed og  tog  det  Løfte  af  ham,  at  hvis  han 
engang  i  Danmark  trængte  til  hans  Hjælp  i  en 
stor  Opgave,  at  Vilhelm  da  ikke  vilde  undslaa 
sig  for  den  lange  Rejses  Besværligheder,  men 
komme  til  ham,  naar  han  kaldte. 

XVI 

JVLorgenen  efter  sin  Hjemkomst  til  Fjalneslev- 
lille  red  Absalon  ud  for  at  besøge  sin  Faders 
Grav  og  se  det  Kloster,  han  havde  bygget. 

Over  Ringsted  By  laa  det  første  Skær  af 
Dag;  og  da  han  red  over  Hagbards  Høj  for  paa 
Vejen  at  gæste  Ole  Stam,  laa  Taagen  tyk  som 
et  Tæppe  over  Frejs  Mose  og  skjulte  Busk  og 
Krat.  Fra  hvert  et  Træ  langs  Vejen  drev  Dug- 
gen klamt  ad  de  nøgne,  brune  Kviste. 

Da  han  kom  til  Bringstrup,  stod  Ole  ude  og 
bødede  sit  Gærde.  Absalon  kendte  ham  næppe 
igen,  saa  gammel  var  han  bleven;  og  da  han 
nævnte  sit  Navn,  saa  Bonden  sky  paa  ham 
fra  Siden,  som  vidste  han  sig  ikke  sikker.  Ab- 
salon tænkte  bestandig  paa  Tove,  men  han  vilde 
intet  sige;  og  da  de  nu  ikke  fandt  Ord  til  hin- 
anden, saa  rakte  han  Ole  Haanden  og  red  tavs 
derfra. 

Han  red  bag  om  Mosen  gennem  Mørup 
Skov.  Her  kendte  han  hver  Sti  og  Stente  og 
genfandt  de  Skjulesteder,  hvor  han  havde  dæk- 
ket  sig  i   deres   Barndomslege.      Saa   fandt   han 

ogsaa  de  Spor,  der  førte  ind  til  Blotestedet  i 
Mosen.  Men  da  han  kom  ud  af  Skoven  og 
saa  den  store  Lergrav,  som  hørte  Bjernede- 
gaarden  til,  saa  mindedes  han  de  Lerbrud,  som 
han  havde  set  i  Flandern,  og  han  tænkte,  at 
han  vilde  forsøge  at  lade  denne  Jord  brænde 
til  Sten,  saaledes  som  de  brugte  hist  ude,  naar 
de  skulde  b}'gge. 

Da  han  naaede  den  nye  Kirke  og  Klostret, 
hvis  graa  Sten  kunde  ses  i  lang  Afstand,  var 
det  endnu  saa  tidligt,  at  ingen  af  Klostrets  Folk 
saas  ude;  men  omsider  kom  en  Munk  og  luk- 
kede Kirken  op  for  ham.  Saa  bandt  han  sin 
Hest  ved  Gærdet  og  gik  ind. 

Her  laa  alle  de,  som  var  døde  af  Slægten, 
mens  Absalon  færdedes  ude.  Skjalms  Grav 
kunde  han  ikke  se;  thi  den  skjultes  af  Altret; 
men  Signes  Grav  fandt  han  til  venstre  og 
Ebbes  og  Stig  Hvides  til  højre.  Omme  bag 
Altret  laa  en  Sten,  som  nys  var  hugget;  han 
læste  paa  den  sin  Faders  Navn. 

Da  var  det,  som  om  han  nu  ret  var  hjemme 
og  kaldtes  til  Ansvar,  Ansigt  mod  Ansigt,  med 
sin  Slægt.  Han  knælede  ned  og  kyssede  den 
kolde  Sten,  hvor  under  hans  Faders  Hoved 
hvilede.  Saa  bad  han  om  Kraft  og  lovede  at 
være  tro. 

Absalon  dvælede  længe  i  Kirken  og  besaa 
den  nøje.  Da  han  kom  ud,  var  Solen  helt  oppe, 
og  dens  Skin  laa  hen  over  Kirkegræsset.     Der 

gik  en  ung  Pige,  næppe  mere  end  et  tolv  Aars 
Barn,  og  søgte  tidlige  Blomster  mellem  Grav- 
stenene. Hver  en,  der  fandt  Naade  for  hendes 
Øjne,  stak  hun  i  sit  store,  lyse  Haar,  der  var 
udslaaet  over  Skuldrene.  Hun  talte  med  sig 
selv  og  gjorde  Dansetrin  mellem  de  hvide 
Kors.  Der  var  saa  stor  Ynde  over  hendes 
Aasyn  og  Skikkelse,  at  Absalon  længe  stod 
stille  og  betragtede  hende.  Saa  gik  han  til  og 
spurgte: 

—  Hvem  er  du? 

Hun  vendte  sig  hastig  og  greb  til  sit  Liv- 
baand;  thi  hun  troede  sig  ene  og  blev  saa  for- 
skrækket, at  Blodet  for  hende  op  over  Kin- 
derne. 

—  Jeg  er  liden  Kirsten!  —  sagde  hun  og  saa 
nysgerrigt  paa  hans  fine  Kappe. 

—  Da  er  du  Stigs  Datter!  —  sagde  Absalon, 
greb  begge  hendes  Hænder  og  saa  længe  paa 
hende  for  at  finde  hendes  Faders  Ansigtstræk. 
Hun  slog  Øjnene  ned  og  atter  op  imod  ham. 
Saa  trak  hun  sine  Hænder  til  sig  og  lo.  Solen 
spillede  i  hendes  Haar,  mens  hun  gik  foran  ham 
op  til  Gaarden  i  Fjalneslevmagle.  hvor  hendes 
Moder  Margrethe  og  Tokes  Enke  Gyde  kom  ud 
og  hilste  ham  velkommen. 

Nogle  Dage  efter  Absalons  Hjemkomst  ryg- 
tedes det,  at  Svend  Eriksson  var  faret  syd  paa 
gennem  Sjælland  med  nogle  faa  af  sine  Ryttere. 

Der  kom  Bud,  at  han  i  Roskilde  havde  svigtet 
sine  Mænd  og  nu  flygtede  ud  af  Landet  til  sin 
Svoger  i  Sachsen  for  hos  ham  at  søge  Hjælp 
mod  de  to  nye  Konger,  som  Landet  havde 
faaet.  Saasnart  Rygtet  naaede  Jylland,  brød 
Valdemar  og  Knud  strax  op  med  deres  Folk  og 
lagde  over  til  Sjælland.  Næppe  var  Valdemar 
kommen  til  Roskilde,  før  han  lod  Knud  tilbage 
i  Byen  og  selv  skyndte  sig  til  Pedersborg,  hvor 
hans  lille  Søn  opfostredes,  og  bad  Absalon,  som 
strax  havde  sendt  ham  Bud  om  sin  Hjemkomst, 
om  at  møde  ham  der. 

Valdemar  holdt  til  Hest  foran  Hallen  sammen 
med  Peder  Torstenssøn,  Sune  Ebbessøn  og  Ab- 
salons Broder  Esbern.  De  skulde  paa  Jagt  og 
havde  hætteklædte  Falke  i  Baand  foran  sig  paa 
Hestene.  I  Hallens  Dør  stod  Fru  Cæcilie,  Ab- 
salons Moster,  og  rakte  Toves  Søn  op  imod  Val- 
demar, at  han  kunde  kysse  Barnet,  som  strakte 
Arm  efter  ham.  Valdemar  bøjede  sig  leende 
frem  imod  den  lille,  da  han  hørte  nogen  ride 
hastig  gennem  Gærdelaagen.  Han  saa  sig  om 
efter  Lyden.  Saa  gav  han  et  Udraab,  sprang  af 
Hesten,  saa  den  skræmt  for  til  Side,  og  løb  imod 
Absalon  med  udstrakte  Arme.  Absalon  kastede 
Tøjlerne,  sprang  af  og  gik  ham  i  Møde. 

Længe  saa  de  paa  hinanden,  paa  Skægget, 
som  hver  havde  faaet,  paa  Øjnene,  som  var 
de  samme  og  dog  med  Nyt  i  Blikket,  indtil 
de    fandt    frem    alt    det    gamle    bag    Aarenes 

Dække.  Saa  gik  de  ved  hinandens  Side,  glem- 
mende Hestene  og  de  ventende  Mænd,  gennem 
Gaarden  om  i  Abildhaven  og  blev  der  sammen 
i  Tale,  indtil  Klokken  lod  for  Middag. 

De  havde  da  betroet  hinanden  deres  Ve  og 
deres  Glæde  i  de  svundne  Aar;  og  de  havde  sagt 
hinanden,  hvor  stort  Savnet  havde  været.  Om 
Knud  havde  de  talt  og  hans  Venskab;  om  hans 
skønne  Søster  Sofie,  som  nu  var  hos  sin  Mo- 
der, der  havde  givet  sig  til  Kong  Sverker  i 
Sverige;  men  om  Tove  var  Valdemar  tavs,  og 
Absalon  vilde  endnu  ikke  spørge. 

Saa  havde  de  talt  om  Hyldingen  i  Viborg  og  om 
Buris,  som  der  var  til  Stede.  Valdemar  troede 
ham  ikke,  enddog  han  bar  Venskab  til  Skue.  Selv 
havde  han  ingen  Forlening;  men  hans  Broder 
Knud,  hvem  Valdemar  fordrev  fra  Sønderjylland 
med  Svends  Minde,  var  fornylig  draget  til  Norge 
til  sin  Moder,  Fru  Ingrid,  for,  sagdes  der.  at 
lægge  Raad  op  med  hende  og  hendes  tredje 
Søn,  Maagens;  og  Valdemar  havde  spurgt,  at 
der  ofte  gik  Bud  mellem  Buris  og  hans  Slægt 
i  Norge. 

Absalon  mente,  at  han  mistænkte  Buris  mod 
Urette;  han  mindede  Valdemar  om  det  Venskab, 
som  Stig  Hvide  bestandig  havde  følt  for  Buris, 
fra  dengang  han  kom  som  Hestedreng  til  Eriks 
Hird.  Ogsaa  Valdemar  mindedes  dette;  men 
han  huskede  tillige,  at  hans  Fosterfader  Asger 
havde  nævnet  Buris'  Moder,  Fru  Ingrid,  som  en 

slet  Kvinde,  der  gav  onde  Raad.  Saa  var  vel 
hun  Aarsag  i,  hvad  ondt  hendes  Sønner  maatte 
pønse  paa. 

Da  Absalon  havde  hilst  paa  sin  Broder  Esbern 
og  sine  andre  Frænder  der  paa  Gaarden  og  Mid- 
dagen var  til  Ende,  gik  Valdemar  atter  sammen  i 
Enrum  med  ham;  og  nu  æskede  han  hans  Raad 
for,  hvad  han  skulde  gøre  med  Svends  Folk  i 
Roskilde,  nu  da  deres  Herre  var  flygtet. 

Absalon  raadte  ham,  at  han  skulde  fange 
Faarene,  mens  de  var  i  Folden  uden  Hyrde,  og 
byde  dem  sit  Venskab  og  sin  Naade,  saafremt 
de  vilde  sværge  ham  Troskabsed. 

Dette  Raad  fandt  Valdemar  godt,  og  Dagen 
efter  red  de  alle  til  Roskilde.  Valdemar  bød 
Svends  Folk  sine  Kaar;  og  saa  vennesæl  var 
hans  Tale,  at  alle  Sjællandsfarerne  paa  to  nær 
mente  sig  løste  fra  Svend,  fordi  han  imod  deres 
Raad  og  Vilje  havde  svigtet  dem.  De  gav  nu 
Valdemar  Haandslag  og  Ed.  Men  de  to,  som 
vægrede  sig,  var  Thorbjørn,  der  havde  Svends 
Datter  i  Pleje  paa  sin  Gaard,  og  Ulf,  hans  Nabo, 
som  var  Svends  gode  Ven.  Knud  turde  ikke 
tro  dem  og  krævede,  at  Valdemar  skulde  tage 
dem  i  Behold.  Saa  blev  de  da  lagte  i  Baand 
og  sendte  i  Forvaring  til  Knuds  Stedfader, 
Kong  Sverker,  i  Sverige,  at  de  intet  skulde  er- 
fare, om  hvad  der  foregik  i  Landet  under  Svends 
Udenfærd. 


250 


Absalon  levede  nu  stille  paa  Fjalneslevlille  hos 
sin  Moder;  og  da  det  bestandig  fortred  ham,  at 
han  saa  brat  havde  afbrudt  sine  Studier,  sad 
han  nu  ofte  efter  Middag  i  Abildhaven  og  læste 
i  de  Skrifter,  som  han  havde  bragt  med  sig 
fra  Paris.  Saa  drog  han  ogsaa  til  Sorø  Kloster, 
hvor  der  var  meget  at  ordne,  som  hans  -Fader 
havde  begyndt,  men  Døden  hindret  ham  i  at 
fuldføre.  Haven  skulde  plantes:  og  Absalon  gav 
Munkene  gode  Raad  af,  hvad  han  havde  lært 
paa  Geneviéve  Bjerget.  Saa  var  der  ogsaa 
Klostrets  Avling  at  paase  og  passe;  og  da  Es- 
bern  bestandig  for  ude,  blev  det  Absalons  Lod 
at  tage  denne  Arv  fra  sin  Fader.  Ofte  dvælede 
han  i  Asgers  Celle,  hvor  alt  endnu  stod,  som 
hans  Fader  havde  forladt  det;  men  naar  han 
var  i  Klostret,  forsømte  han  ikke  at  besøge  sine 
Frænder  paa  Fjalneslevmagle.  Liden  Kirsten 
fulgte  da  gerne  med  ham,  hvor  han  færdedes. 
Hun  spurgte  ham  ud  om  fremmede  Lande  og 
blev  aldrig  træt  af  at  høre  om  den  store  Stad 
Paris.  Da  straalede  hendes  Ojne,  og  hun  dan- 
sede sin  Glæde  ud.  der  hun  gik  ved  hans 
Side.  Absalon  fik  hende  meget  kær  og  tænkte 
ofte  paa  hendes  Smil  og  hendes  Ojne.  naar  hun 
ikke  var  hos.  Men  i  den  tidlige  Morgenstund, 
inden  hans  Moder  og  hans  Soster  endnu  havde 
rejst  sig,  gik  Absalon  i  Lunden  med  sin  Oxe. 
Der  fældede  han  Træer  for  at  øve  sine  Armes 
Kraft:  thi  han  vilde  ikke.    at  hans  Aands  Ger- 

ning  skulde  købes  paa  hans  Legemes  Bekost- 
ning; og  han  frygtede,  at  de  Aar  i  Paris,  hvor 
han  havde  siddet  bejet  over  Beger  i  Stedet  for 
at  eve  den  Idræt,  han  havde  øvet  som  Barn, 
skulde  have  gjort  hans  Ledemod  stive  og  hans 
Muskler  slappe.  Den  Arm,  tænkte  han,  som 
evner  at  føre  Øxen,  evner  ogsaa  at  føre  Sværd; 
thi  Øxen  er  Sværdets  Broder. 

Men  naar  Valdemar  kom  til  Fjalneslevlille,  da 
havde  han  Esbern  og  Sune  med  sig.  De  red 
da  alle  ud  sammen  som  i  Barndomsaarene.  Det 
morede  dem  at  finde  frem  de  gamle  Steder;  men 
ofte  havde  de  Hund  og  Falk  med  sig,  Væbnere 
og  Svende.  Da  jog  de  gennem  Mørup  Skov  og 
jagede  Fugl  eller  Hind. 

En  Dag,  da  Absalon  stod  med  den  gamle 
Hjemmefoged  ved  sin  Side  og  saa  paa  Folkene, 
som  kørte  Sæden  ind,  kom  der  en  fremmed 
Mand  over  Marken.  Da  han  fik  Øje  paa  Absa- 
lon, drejede  han  af  og  kom  op  imod  Gaardens 
Tofte,   hvor  de  stod. 

Det  var  en  høj,  hærdebred  Karl  med  et  langt 
lyst  Skæg  og  to  usædvanlig  klare  Øjne,  som 
Folk  har  dem,  der  er  vant  til  Langfart  over 
Havet.  Han  hilste  høvisk  paa  Absalon  og  sagde, 
at  han  hed  Arild  og  var  fra  Island.  For  Elskovs- 
brøde  var  han  dømt  til  at  fare  udenlands  i  tre 
Aar.  Nu  var  han  med  Skibslejlighed  kommen 
til  Sjælland  og  havde  i  Roskilde  hørt  om  den 
berømte  Skjalm  Hvides  Sønnesøn,  som  nys  var 

vendt  hjem  fra  Paris  og  som  elskede  Lærdom 
og  Skjaldekunst.  Saa  vilde  han  da  byde  sig 
til  at  være  Absalons  Mand.  Mange  Sagaer 
kunde  han,  og  mangt  et  Drapa  havde  han  dig- 
tet; men  herreløs  Skjald,  sagde  han,  er  sorn  en 
gylden  Spore  uden  Hæl  til  at  bære  den;  og  en 
skjaldeløs  Herre  syntes  ham  som  en  Ridders- 
mands Hæl  uden  den  gyldne  Spore. 

Absalon  syntes  strax  godt  om  Manden.  Han 
bød  ham  til  Gæst  paa  Gaarden;  og  da  han 
havde  lært  hans  aabne,  redelige  Sind  at  kende, 
saa  gav  han  ham  Ophold  mellem  sine  Mænd 
paa  Fjalneslevlille.  Det  syntes  Absalon  stort  at 
have  Skjald  paa  Gaarden.  Saa  havde  han  og- 
saa  nu  en  vidtbefaren  Mand  at  tale  med;  og 
Arild  blev  snarere  at  regne  for  hans  Ven  end  for 
en  af  hans  Huskarle. 

Hen  paa  Efteraaret  gjorde  Absalon  og  Es- 
bern  deres  Søster  Ingefrids  Bryllup  med  Peder 
Svendssøn  paa  Borup.  Han  var  af  ædel  Byrd. 
men  havde  ikke  meget  Gods,  og  hans  Fædre- 
gaard  var  knap  halvt  saa  stor  som  nogen  af 
Hvidernes  Gaarde.  Men  han  var  meget  smuk 
af  Ydre,  og  Ingefrid  havde  faaet  ham  kær,  den 
første  Gang  hun  saa  ham,  da  han  var  Gæst  paa 
Bjernedegaarden.  Der  havde  de  set  ham  som 
Barn;  thi  hans  Moder  og  Ebbe  den  muntres 
Hustru,  Ragnhild,  var  Soskendeborn. 

En  Eftermiddag  kom  Peder  Svendssøn  hastig 
ridende  ind  paa  Gaarden.  Han  spurgte  efter 
Absalon,  kastede  Tøjlen  til  Gaardskarlen  og  gik 
ind  i  Abildhaven,  hvor  Absalon  kom  ham  i  Møde 
fra  Lindehuset  med  en  Bog  i  Haanden. 

—  Ved  du  —  spurgte  han  —  at  Ulf  og  Thor- 
bjørn er  kommen  til  Danmark  og  sidder  paa 
deres  Gaarde.  Imorges  da  jeg  red  forbi  Thor- 
bjørns Gaard,  stod  han  udenfor  sin  Lade  og 
hilste  mig,  som  havde  han  altid  været  hjemme. 
Jeg  vilde  intet  spørge,  men  red  strax  til  Ulfs, 
hans  Nabos  Gaard.  Der  hørte  jeg  af  en  Bonde, 
at  ogsaa  Ulf  sad  hjemme. 

Absalon  undredes  meget  paa,  hvad  dette  vel 
havde  at  betyde.  Han  red  strax  sammen  med 
Peder  og  nogle  Mænd  til  Roskilde.  Da  de  kom 
til  Kongsgaarden,  var  der  stor  Uro.  For  nogle 
Timer  siden  var  der  kommen  Bud  fra  Knuds 
Moder  i  Sverige,  at  hendes  Herre,  Kong  Sver- 
ker,  var  bleven  dræbt  ved  Nat  i  sin  Seng;  men 
Mester  for  Drabet  var  Buris's  Broder,  Maagens 
Henrikssøn,  der  vilde  røve  Kronen  og  havde 
købt  Kongens  Kammersvend  til  den  blodige 
Daad. 

Knud  Maagenssøn  var  nu  strax  draget  af  By 
for  at  staa  sin  Moder  bi,  og  Valdemar  var  meget 
urolig  for,  hvilken  Skæbne  der  vel  truede  hans 
trolovede,  Knuds  Søster  Sofie. 

Nu  forstod  de  alle,  hvorledes  Ulf  og  Thor- 
bjørn igen  var  kommen  til  Landet;  og  Valdemar 

mistænkte  strax  Buris,  der  just  var  i  Norge  hos 
sin  Moder,  for  at  være  vidende  om  Sagen. 

—  Det  er  aftalt  Spil  —  sagde  han  —  mellem 
Moderen  og  de  tre  Brødre.  Maagens  skulde  nu 
have  Sverige,  Knud  Norge  efter  sin  Moder  og 
Buris  med  deres  Hjælp  Danmark.  Men  lad  os 
nu  fange  Ulf  og  Thorbjørn,  mens  vi  har  dem. 

Absalon  mente,  at  da  Ulf  og  Thorbjørn  intet 
havde  gjort  uden  det  at  vægre  sig  ved  at  svigte 
Svend,  saa  skulde  man  ikke  fange  dem,  men 
tage  deres  Hjemkomst  som  Tegn  paa,  at  de 
havde  betænkt  sig,  og  paany  stille  dem  samme 
Kaar  som  før  deres  Fangenskab. 

Dette  Raad  fulgte  Valdemar.  Med  stærkt 
Følge  red  han  næste  Dag  til  deres  Gaarde, 
kaldte  dem  ud,  hilste  dem  venligt  og  bad  dem 
sværge  Eden.  Baade  Ulf  og  Thorbjørn  ind- 
villigede strax  og  svor  Valdemar  Troskabsed  i 
alle  Folks  Paahør.  Men  Valdemar  turde  ikke 
tro  dem  ret;  og  Absalon  bad  sin  Svoger  Peder, 
der  boede  dem  nær,  have  Øje  med,  hvem  der 
kom  og  gik  paa  Gaardene. 

lin  Dag  spurgtes  det  paa  Sjælland,  at  Kong 
Svend  var  draget  ind  i  Senderjylland  med 
Undsætning  af  Henrik  Leve  af  Sachsen  og  af 
Danmarks  gamle  Fjende,  Ærkebiskop  Hartvig  af 
Bremen.  Den  ferstes  Bistand  havde  han  kebt 
for  Guld  og  Gidsel;  og  den  anden  havde  han 
givet  gode  Lefter,  som  hans  Fædreland  skulde 
indlese,  om  han  fik  Sejr.  Over  Danevirke  var 
Hæren  kommen  ved  at  kebe  Portvagten;  og  nu 
stod  Svend  med  Sachser,  Vender  og  fremmede 
Lejesvende  foran  Slesvig  By. 

Da  Absalon  herte  dette  Nyt,  kom  hans 
Sind  i  saa  hæftig  en  Bevægelse,  som  han  ikke 
havde  kendt  det,  siden  han  vendte  hjem  fra 
Paris. 

Saa  vidt  var  det  altsaa  nu  kommet,  at  den, 
der  bar  dansk  Kongenavn,  kom  med  Sachser 
og  Vender  til  Rigets  gamle  Grænse  og  bestak 
en  dansk  Mand  til  at  forraade  den  gamle  Vold. 
Om  dette  Anfald  ikke  blev  afværget,  da  var 
Danmarks    Saga    ude;    thi    Hertug    Henrik    og 

Ærkebiskop  Hartvig  vilde  kræve  den  Løn,  som 
kun  kunde  betales  med  Danmarks  Forlis. 

Ja,  Strid  skulde  han  faa,  Svend  Erikssøn,  og 
Stridens  Løn! 

Saa  drog  Absalon  med  alle  Gaardens  vaaben- 
føre  Mænd  til  Roskilde.  Da  han  naaede  Kongs- 
gaarden,  gik  han  alene  ind  for  Valdemar;  og 
da  han  havde  erfaret,  at  Valdemar  kendte  den 
onde  Tidende,  sagde  han: 

—  Nu  beder  jeg  dig,  Fosterbroder,  at  du 
uden  Tøven  drager  med  dine  Mænd,  saa  hurtig 
Vind  og  Vejr  vil  tillade,  til  Slesvig  og  møder 
Svend,  før  han  har  samlet  Tilhæng  blandt 
Jyderne.  Hvis  du  vil  som  jeg,  da  lader  du 
mig  vente  her,  til  Knud  er  kommen  tilbage  fra 
Sverige,  for  at  jeg  kan  bringe  ham  dine  Bud 
og  træffe  sikker  Aftale.  Saa  drager  vi  efter, 
saa  hurtig  du  sender  Besked,  om  hvor  vi  skal 
møde  dig. 

Valdemar  drog  da  strax  af  By  med  sine 
Mænd.  Men  allerede  anden  Dagen  derefter 
red  Knud  ind  med  sine  Ryttere  fra  Sverige. 
Han  førte  med  sig  sin  Moder  og  sin  Søster 
Sofie. 

Der  var  i  de  Dage  stort  Tilløb  til  Byen.  Thi 
nu  havde  Menigmand  spurgt  det  onde  Nyt; 
og  Rygtet  havde  tilfojct.  at  Svend  allerede 
laa  med  en  vendisk  Flaade  ud  for  Sjællands 
Kyst.  Som  forvildede  Faar  uden  Hyrde  strøm- 
mede da  alle  til  Folden.     De  Roskilde  Købmænd 

og  Haandværkere,  baade  danske  og  tyske,  følte 
sig  usikre  i  deres  Boder  og  tænkte  alt  paa  at 
nedgrave,  hvad  Guld  og  andet  ædelt  Gods  de 
havde,  paa  et  sikkert  Sted.  Da  de  nu  herte 
Knuds  Ryttere,  troede  de  først,  det  var  Svend, 
og  stormede  i  Hus.  Kvinder  og  Børn  løb  skri- 
gende i  Gaard  og  gemte  sig  hen  i  Kælder  og 
paa  Loft.  Absalon  red  da  ud  paa  Torvet  og 
raabte,  at  de  skulde  give  sig  i  Fred  til  Hjem- 
met; det  var  Knud,  som  kom  med  Bistand  og 
Raad;  men  alle  vaabenføre  Mænd  skulde  hente 
deres  Rustning  og  samle  sig  paa  Torvet  for  at 
være  rede  til  at  slutte  sig  til  Kongen.  Dog 
først  da  de  Roskilde  Borgere  i  Spidsen  for 
Rytterne  saa  Knuds  store  Hoved  med  det  tætte, 
mørke  Haar  under  Jærnhuen  —  først  da  gav 
de  sig  til  Ro,  og  alle  raabte,  at  de  vilde  tjene 
ham. 

Da  Knud  havde  hilst  paa  Absalon,  hvem  han 
ikke  havde  set  siden  hans  Hjemkomst,  og  havde 
hørt  Valdemars  Bud,  saa  bod  han  alle  vaaben- 
føre Mænd  møde  rustede  paa  Torvet,  som  Ab- 
salon havde  sagt. 

I  smaa  og  store  Flokke  samledes  nu  Mæn- 
dene udfor  Trefoldighedskirken;  og  der  var  stor 
Vrede  og  megen  Kamplyst  iblandt  dem,  nu  da 
de  atter  havde  faaet  Fører  over  sig. 

Saaledes  gik  flere  Dage  til  Ende.  Hver  Dag 
samledes    Folkene    paa    Torvet    for    at    spørge 

Laurids  Bruun  :  Absalons  Saga.     I.  1? 

Nyt  og  vexle  Ord.  Knuds  Ryttere  færdedes 
bestandig  imellem  dem  for  at  holde  dem  i 
Aande  og  for  at  sikre  Knud,  at  ingen,  som 
kunde  bære  Vaaben  og  havde  Rustning,  holdt 
sig  hjemme. 

Men  da  nu  Dagene  led,  uden  at  Valdemar 
sendte  Bud,  begyndte  Folkene  at  knurre.  Der 
blev  hvisket  i  Krogene  om,  hvorfor  Knud  vel 
tøvede.  Karle,  der  havde  Kone  og  Børn 
hjemme,  længtes  i  Hus.  Haandværker  og 
Købmand  vilde  til  sin  Bod  og  drive  sin  dag- 
lige Dont;  og  Bonden  tænkte  med  Ængstelse 
paa,  hvorledes  det  stod  til  paa  Gaarden  uden 
ham. 

En  Dag,  som  Absalon  kom  gaaende  over 
Torvet  fra  Kongsgaarden  og  agtede  sig  over  i 
Kirken,  stod  der  en  Flok  i  Nærheden  og  saa  paa 
ham  uden  at  hilse.  Absalon  gik  da  lige  hen 
imod  dem  og  hilste  forst. 

—  Hvad  taler  I  om.  Godtfolk?  —  spurgte 
han. 

—  Vi  taler  om  den  onde  Tidende  —  svarede 
en,  der  var  Skomager  og  havde  usædvanlig 
lange  Arme  —  som  spørges  her  i  Byen,  at  Kong 
Valdemar  har  forsonet  sig  med  Svend  og  Sach- 
scrne  og  forraadt  os. 

De  gav  sig  nu  alle  til  at  raabe  op.  Flere 
kom  til  fra  Gyder  og  Stræder  og  lyttede;  og 
snart  var  hele  Torvet  fuldt  af  Folk. 

—  Den    Tidende    er    Opspind    og    Logn!    — 

raabte  Absalon  og  vilde  vide,  hvem  der  havde 
spredt  den. 

En  sagde,  at  han  havde  hørt  den  af  en  Bonde 
fra  Kysten,  som  selv  havde  set  Flaaden  krydse 
i  Bæltet.  En  anden  havde  den  fra  en  Svoger, 
som  var  kommen  over  fra  Slesvig.  Da  skub- 
bede de,  der  stod  længst  borte,  en  Bonde  frem 
imellem  de  andre,  til  han  havde  naaet  det  Sted, 
hvor  Absalon  stod. 

Han  fortalte  nu,  at  han  var  kommen  med  en 
jysk  Skipper  ind  i  Fjorden  og  havde  selv  set, 
at  Svend  havde  belagt  Slesvig,  plyndret  en 
russisk  Købmandsflaade,  som  laa  i  Havnen,  og 
givet  sine  Lejesvende  dens  Varer  i  Sold.  Saa 
havde  Svend  sluttet  Forbund  med  Venderne  og 
lovet  dem  Fyn,  om  de  vilde  staa  ham  bi.  Ven- 
derne havde  plyndret  hele  Øen,  dræbt  Kvinder 
og  Børn,  røvet  Mænd  og  Kvæg  og  brændt  Gaar- 
dene  af;  og  nu  agtede  Svend  sig  selv  over  Bæltet 
paa  et  vendisk  Skib.  Men  Venderne  sagde,  at 
Svend  havde  gjort  helligt  Løfte  til  deres  Gud 
Svantevit  i  den  Stad  Arkona  og  skænket  et 
kostbart  Guldbæger  til  ham  for  at  give  ham 
Sejr. 

Nu  raabte  alle  op  af  Frygt  og  Vrede.  De 
vilde  hverken  tjene  Svend,  Knud  eller  Valde- 
mar, som  alle  tre  havde  forraadt  Landet,  men 
heller  drage  hver  til  sin  Dont,  passe  den  og 
tage  hvad  Skæbne,  Gud  vilde  unde  dem. 

17* 

Mens  de  nu  truende  flokkede  sig  om  Absalon, 
som  forgæves  søgte  at  tale  dem  til  Rette,  kom 
Knud  ud  fra  Kongsgaarden  med  sine  Mænd,  og 
iblandt  dem  var  Esbern.  De  banede  sig  Vej 
mellem  Folkene,  indtil  de  naaede  Absalon,  der 
stod  i  Midten. 

Da  de  herte,  hvad  der  blev  fortalt,  sprang 
Esbern  frem  imellem  dem  og  raabte: 

—  Den,  som  udspreder  falske  Rygter  om 
Kong  Valdemar,  skal  miste  sit  Hoved.  Men 
nu  byder  jeg  de  Vilkaar,  at  jeg  endnu  iaften 
fæster  Skude  i  Fjorden  og  selv  bringer  Jer 
Bud  fra  Valdemar,  siden  I  ikke  vil  tro  os.  Men 
indtil  jeg  vender  tilbage,  skal  hver  Mand  holde 
sig  rolig. 

Knud  mente,  at  dette  var  gode  Vilkaar,  som 
enhver  ærlig  Mand  maatte  annamme.  Og  da 
hans  Ryttere  kom  til  og  omringede  Torvet, 
saa  faldt  Hoben  til  Feje  og  antog  Esberns 
Bud. 

Strax  efter  begyndte  det  at  blæse  op;  og 
inden  en  Time  var  det  en  saadan  Storm,  at 
ingen  Skipper  vilde  vove  sin  Skude.  Esbern 
stod  dog  ved  sit  Ord:  og  da  han  ikke  kunde 
faa  nogen  med  det  gode.  saa  tvang  han  den 
Jyde,  som  havde  bragt  Budskabet,  til  at  fore 
sit  Skib  tilbage  og  tage  ham  med  om  Bord; 
thi  Esberns  eget  Skib  laa  i  Havn  ved  Fjalneslev- 
lille.     Men   alle   Byens   Folk   stod   ved   Fjorden 

og  saa  til,  da  han  lagde  ud  i  November- 
stormen. 

En  Uge  efter  vendte  Esbern  tilbage  og  bragte 
det  Bud  fra  Valdemar,  at  Hertug  Henrik  og 
hans  Sachsere  var  draget  hjem  over  Danevirke 
for  det  store  Tilhæng,  som  Valdemar  havde 
faaet,  strax  det  spurgtes,  at  Knud  Lavards  Søn 
var  i  Sønderjylland.  Men  om  Vendernes  Over- 
fald paa  Fyen  havde  Rygtet  talt  sandt,  og  Svend 
sad  nu  i  Odense. 

Saa  drog  Knud  op  med  Absalon  og  alle  sine 
Mænd  for  at  møde  Valdemar  syd  for  Fyn  under 
Smaaøerne.  Da  de  intetsteds  kunde  øjne  den 
vendiske  Flaade,  lagde  de.  til  Land  for  at  søge 
Svend  op;  thi  det  var  Absalons  Raad,  at  de 
ikke  skulde  vise  nogen  Skaansel  mod  den,  der 
bar  dansk  Kongenavn  og  lod  sig  føre  til  Dan- 
mark paa  vendiske  Skibe. 

Da  de  steg  i  Land,  saa  de  en  stor  Røg  trække 
lavt  over  Himlen  i  Synskredsen.  De  drog  efter 
Røgen;  og  da  de  kom  nærmere,  opdagede  de, 
at  det  var  en  Landsby,  som  brændte.  Ilden 
ulmede  endnu  i  Asken  efter  Gaarde  og  Lader; 
og  Røgen  drev  over  imod  dem,  som  raabte  den 
paa  Hævn.  De  forfærdedes  over  al  den  Ufærd 
og  Elendighed,  som  Venderne  havde  paaført 
den  frugtbare  0.  Ogsaa  Skoven  havde  de 
tændt,  og  Stammerne  ragede  forkullede  op  over 
Jorden.     En  Flok  Oldensvin  for  skrigende  forbi 

dem;  og  nu  kom  nogle  Bønder  med  deres 
Kvinder  og  Bern  løbende  op  fra  en  Mose,  hvor 
de  havde  søgt  Ly  for  Ilden.  De  faldt  paa 
Knæ  og  bad  Valdemar  og  Knud  at  hjælpe  dem 
til  Ly  og  Føde  i  Stedet  for  at  føre  ny  Ulykke 
paa  deres  arme  Jord.  De  besvor  dem  i  den 
hellige  Jomfrus  Navn  og  ved  den  Herre  Jesu 
Kristi  blodige  Vunder  at  ville  dæmpe  deres 
Vrede. 

En  af  dem  raabte: 

—  Saa  lad  hellere  Svend  sidde  Konge  sin 
Tid  ud,  end  at  vort  gamle  Land  skal  ligge 
øde,  Mænd  og  Kvinder  dræbes  og  Jorden  van- 
røgtes, mens  I  kriges  om  de  Smuler,  som  Ild 
og  Sværd  levner  Jer  at  glædes  ved.  I  ved  jo 
dog,  at  Svend  kun  har  kort  Tid  igen.  saa  vist 
som  hans  Lever  er  forgiftet  af  fed  sachsisk  Spise 
og  hans  Ben  næppe  vil  bære  ham. 

Da  forbarmedes  Absalon  for  det  usle  Syn. 
Bondens  Ord  syntes  ham  værdt  at  agte  paa. 
Han  spurgte  Folkene  ud  om  Svends  Sygdom 
og  raadte  nu  Knud  og  Valdemar  at  spare,  ikke 
Svend,  men  de  danske  Mænd,  som  han  førte, 
og  den  gode  danske  Jord,  som  han  traadte. 

Valdemar  vilde  nødig  give  slip  paa  Lejlig- 
heden og  sagde  tilsidst,  at  skulde  han  lade 
Svend  med  Fred,  saa  vilde  han  dog  jage  ham 
den  Skræk  i  Blodet  at  gæste  ham  i  Odense  og 
sige  ham  sin  Mening  ret  ud.  Dette  bifaldt  Ab- 
salon; men  Knud,  som  bedre  end  nogen  kendte 

Svends  Falskhed,  frygtede  for  Snigmord  og 
holdt  sig  tilbage. 

Da  det  rygtedes  i  Odense,  at  Valdemar 
drog  med  Absalon  og  sine  Mænd  mod  Byen, 
vidste  Svend  ikke  bedre  end  at  byde  ham 
Gæstevenskab.  Han  red  ham  i  Mode  med  alle 
sine  Ryttere  og  førte  ham  ind  i  Byen  med  Kors 
og  Fane  og  hvad  stateligt  Følge,  han  kunde 
opdrive. 

Valdemar  hilste  ham  tavst.  Men  sidenhen 
sagde  han,  at  han  var  kommen  for  at  søge  Bad 
i  Byen;  saa  vilde  han  ogsaa  høre  Messe  og  der- 
efter vilde  han  have  Svends  Øre  for  nogle  Ord, 
som  han  vilde  sige  ham  i  Enrum. 

Da  nu  Valdemar  kom  fra  Badstuen,  søgte 
han  Svend  i  Sankt  Albani  Kirke,  hvor  han 
havde  sat  ham  Stævne.  De  gik  da  efter  Mes- 
sen sammen  ind  i  Sakristiet;  men  af  alle  deres 
Folk  var  kun  Absalon  til  Stede  ved  deres 
Møde. 

Svend  gav  sig  strax  til  at  ynke  sig  for 
sit  onde  Helbred  og  sin  kranke  Skæbne.  Saa 
talte  han  ogsaa  om,  hvorledes  først  hans  Fader 
og  derefter  han  selv  havde  værget  Valdemar  i 
hans  Barndom,  og  mente,  at  han  havde  større 
Krav  paa  Valdemars  Venskab  end  Knud,  Søn- 
nen af  hans  Faders  Morder. 

Medens  Svend  talte,  saa  Valdemar,  hvor 
gusten  han  var  bleven  af  Ansigt,  siden  de  sidst 

havde  været  sammen.  Saa  snappede  Svend 
ogsaa  efter  Vejret  og  holdt  sin  Haand  over 
Hjærtekulen,  som  smærtede  det  ham  bestandig. 
Da  fik  Valdemar  ondt  af  ham,  glemte  de  Gange, 
Svend  havde  staaet  ham  og  Knud  efter  Livet, 
og  lovede  for  denne  hans  Elendigheds  Skyld 
at  ville  afstaa  fra  at  forfølge  ham.  Det  blev 
da  aftalt  imellem  dem,  at  Svend  skulde  drage 
til  Lolland  og  holde  sig  der  i  Fred,  indtil 
Valdemar  og  Knud  kom  efter  med  alle  deres 
Mænd.  Der  skulde  da  ske  endeligt  Forlig  imel- 
lem dem. 

Da  de  kom  ud  fra  Kirken  og  skiltes  fra 
Svend,  sagde  Absalon  til  Valdemar: 

—  Maaske  vil  du  dyrt  komme  til  at  bøde 
for  dit  gode  Hjærte;  thi  medens  I  talte,  saa 
jeg  ret  paa  Svend.  Han  havde  Falskhed  i  sine 
Øjne. 


Da  de  tre  Konger  hen  paa  Sommeren  mødtes 
paa  Lolland,  som  aftalt  var,  stod  Svend  frem 
og  sagde  i  alle  Mænds  Paahor: 

—  Nu  giver  jeg  til  kende,  hvor  stor  Tro  jeg 
har  til  min  Frænde  Valdemar,  at  jeg  beder  ham 
afgøre,  hvorledes  Forligeisen  skal  ske  og  Riget 
deles  imellem  os. 

Knud  samtykkede,  og  Valdemar  bestemte  da 
uden  Tøven,  at  Danmarks  Rige  skulde  deles  i 
tre.     Jylland   skulde  være   én   Part,    den   anden 

Part  Sjælland  og  Fyn  med  Smaaoerne;  men 
Skaane  og  de  Lande,  som  laa  paa  Grænsen  til 
Sverige,  den  tredje. 

Absalon  harmedes  saa  stærkt  over  dette,  at 
han  sagde,  mens  alle  Mænd  hørte  det: 

—  Hvis  nogen,  som  her  er  til  Stede,  har 
Tærninger  i  sin  Lomme,  saa  lad  ham  melde 
sig,  at  vi  kan  kaste  Lod  om  disse  tre  Grise 
med  det  samme.  Slagtet  dem  har  vi  jo  for 
længst,  saa  alt  Blodet  er  rendt  af  dem;  men 
der  sidder  dog  Sul  paa  endnu,  om  end  det  er 
magert. 

Mange  lo  højt  op;  men  Svend  stod  frem  og 
sagde : 

—  Det  bor  sig  ikke  at  kaste  Lod  om  Dan- 
marks Jord;  men  hvis  Knud  vil  som  jeg,  da 
giver  vi  Valdemar  det  første  Valg. 

Dette  bifaldt  alle.  Valdemar  gik  da  til  Side 
med  Absalon,  som  raadte  ham  at  vælge  Jyl- 
land, først  fordi  det  var  størst  og  mest  skaa- 
net  af  Venderne,  men  dernæst  ogsaa,  for  at  ikke 
Svend  skulde  vælge  det  og  være  Sachsen  for 
nær,  og  endelig  fordi  Valdemar  havde  saa  stort 
et  Tilhæng  paa  Sjællands  og  Fyns  Gaarde,  at 
den,  som  tog  Øernes  Part,  vilde  være  nødt  til 
at  søge  hans  Bistand  i  Raad  og  Daad. 

Svend  valgte  da  Skaane,  fordi  han  kendte 
Sjællændernes  Venskab  for  Valdemar;  saa  vilde 
han    ogsaa    hinsides    Sundet    være    mindre    af- 

hængig  af  de  andre  og  kunde  haabe  paa  Bistand 
i  Norge  og  Gotland.  Men  Knud  fik  Øernes  Part; 
og  det  huede  ham  vel,  fordi  han  ønskede  intet 
bedre  end  at  leve  i  bestandig  Fred  og  For- 
staaelse  med  Valdemar. 

Da  nu  Valget  var  afgjort,  og  alle  Mænd  vilde 
bryde  op,  stod  Absalon  frem  og  raadte,  at  de 
tre  Konger,  inden  de  skiltes,  i  Samdrægtighed 
skulde  sværge  for  Herrens  Alter,  at  de  ubrøde- 
lig vilde  holde  Forligelsen. 

Svend  saa  vredt  til  ham  og  sagde,  at  det 
klædte  ilde  at  have  saa  ringe  Tillid  til  danske 
Kongers  Ord;  men  Valdemar,  som  forstod,  at 
Absalon  vilde  binde  Svend  ved  sin  Ed,  paa  det 
at  ingen  ærlig  Mand  skulde  holde  ved  ham,  om 
han  pønsede  paa  Svig  i  sit  Hjærte  og  siden 
brød  Eden,  —  han  bifaldt  Absalons  Raad;  og 
nu  søgte  Kongerne  til  Kirke  med  alle  deres 
Mænd.  Her  gav  Biskop  Asger  af  Roskilde  dem 
Sakramentet;  og  hver  af  Kongerne  svor  med 
oprakte  Hænder  ved  Kristi  Legeme  og  Blod  at 
holde  Forligeisen,  hvorefter  Bispen  lyste  Kir- 
kens Ban  over  den,  som  nogen  Tid  brød 
denne  Ed. 

Inden  de  skiltes,  traadte  Knud  frem  og  bød 
Valdemar  og  Svend  til  Gilde  hos  sig  i  Ros- 
kilde, som  fra  nu  af  skulde  være  hans  Sæde. 
Svend  lovede  at  komme  efter,  naar  han  for  sit 
onde  Helbreds   Skyld   havde   hvilet  sig  i   nogle 

Dage;  men  Valdemar  og  Absalon  drog  fra  Lol- 
land sammen  med  Knud. 

Nu  er  at  fortælle,  at  da  Svend  kom  til  Ros- 
kilde, blev  han  vel  modtagen  af  Knud  og  Val- 
demar, som  red  ham  i  Møde  udenfor  Byen. 
Svend  havde  da  alle  sine  Mænd  med  sig;  thi 
de  var  paa  Vejen  til  Lund,  hvor  Svend  skulde 
tage  sin  Part  i  Besiddelse  og  siden  hen  have 
Sæde.  De  var  derfor  alle  fuldt  rustede,  mens 
Knuds  og  Valdemars  Mænd  havde  slaaet  sig  til 
Ro  i  Roskilde  og  lagt  deres  Rustning  i  Betragt- 
ning af  den  nye  Fred  og  Forligelse. 

De  tre  Konger  morede  sig  sammen  den  første 
Dag  i  god  Forstaaelse;  og  Morgenen  efter  drog 
Svend  med  nogle  faa  Mænd  til  Thorbjørns  Gaard 
for  at  se  til  sin  lille  Datter. 

Thorbjørn  tog  vel  imod  ham;  men  Ulf,  som 
kom  til  fra  Nabogaarden,  da  han  spurgte,  hvem 
der  var  i  Thorbjørns  Gaard,  fortalte,  hvorledes 
Valdemar  havde  tvunget  dem  begge  til  at  sværge 
sig  Troskabsed. 

Dette  græmmede  Svend  meget;  og  Thorbjørns 
Husfrue,  som  frygtede  for  at  miste  Plejen  af 
Svends  lille  Datter,  naar  Svend  ikke  længer 
havde  Sjælland  i  sin  Haand,  spottede  Kongen 
og  sagde,  at  hun  ikke  havde  tiltroet  ham,  som 
havde  haft  hele  Danmarks  Rige  under  sig,  nu 
at  ville  nøjes  godvillig  med  Tredjedelen. 

Da   for   Svend    op   og   forbandede    sin    onde 

Skæbne,  at  der  ikke  var  En,  han  kunde  stole 
paa,  og  som  vilde  give  ham  gode  Raad  for  at 
hindre  denne  Skam. 

Da  fortalte  Thorbjørn  og  Ulf  om,  hvorledes 
Henrik  Skatelars  Son  Maagens  havde  bestukket 
Kong  Sverkers  Kammersvend  til  at  dræbe  sin 
Herre;  og  de  lagde  da  Raad  op  med  Svends 
Kammersvend  Ditlev,  om  der  ikke  var  Mulighed 
for  at  øve  Svig  mod  Knud  og  Valdemar,  nu 
de  samledes  til  Gilde  i  Roskilde.  Dermed  led 
Dagen;  og  det  blev  Aften,  inden  Svend  endnu 
var  brudt  op. 

Som  de  saaledes  sad  og  plejede  Raad  over 
Bord,  mens  Svend  havde  sin  lille  Datter,  som 
han  elskede  højt,  paa  sine  Knæ,  kom  Peder 
Svendssøn,  Absalons  Svoger,  ridende  ind  i 
Gaarden.  Han  red  Knuds  Ærende  fra  Roskilde 
og  skulde  hilse  Kong  Svend,  at  man  ventede 
paa  ham  med  Nadveren  til  Andendags  Gildet. 
Knud  frygtede,  at  hans  Gæst  var  falden  i  sin 
gamle  Syge  og  trængte  til  Hjælp. 

Da  Thorbjørn  saa  Peder  holde  i  Gaarden,  for 
han  hastig  ud;  og  da  han  havde  hørt  hans 
Ærende,  sagde  han,  at  Kongen  ganske  rigtig 
havde  været  ilde.  I  Badet,  som  han  havde 
taget,  havde  Røgen  og  Dampen  lagt  sig  for  hans 
Bryst,  saa  han  maatte  hvile  sig  noget  ud  paa 
Sengen. 

Men  just  som  han  sagde  dette,  kom  Svend 
selv  til   med   Barnet   i   sin   Favn   og  undskyldte 

sig  med,  at  hans  lille  Datter  havde  fornøjet  ham 
saa,  at  Tiden  var  løben  fra  ham;  men  nu  vilde 
han  bryde  op  og  ride  med  tilbage. 

Peder  undrede  sig  over,  at  deres  Ord  ikke 
stemmede  overens;  men  da  brød  Kongen  op  og 
red,  ledsaget  af  dem  alle,   til  Roskilde. 


XVIII 

Da  Svend  kom  til  Kongsgaarden,  var  alle 
Mænd  forsamlede  ved  Bordene,  og  Nadveren 
blev  baaren  frem. 

Knud  og  Valdemar  stod  op  og  gav  Svend 
som  den  ældste  Plads  imellem  sig  ved  Høj- 
bordet. Absalon,  som  fik  Sæde  mellem  sin  Bro- 
der Esbern  og  sin  Fætter  Sune  Ebbessøn  paa 
Langbænken  op  til  Hallens  Væg.  undrede  sig 
over,  at  Svends  Mænd  beholdt  Kappen  paa, 
enddog  det  var  i  August  Maaned.  Han  spurgte 
Ulf,  som  fik  Plads  ligeoverfor,  hvor  det  kunde 
være.  Ulf  sagde  da,  at  de  var  komne  saa  sent 
til  Gildet,  at  de  ikke  vilde  lade  vente  længer 
paa  sig  end  højst  fornødent. 

Der  blev  nu  spist  og  drukket,  og  efterhaanden 
kom  der  Lystighed  blandt  Folk.  Der  blev  raabt 
paa  Sang;  og  nu  stod  en  af  Knuds  Mænd.  en 
tysk  Skjald,  frem  og  kvad  en  Vise,  som  spot- 
tede over  Svends  Udlændighed  i  Sachsen  og 
sagde,  at  han  var  gaaet  fra  Mand  til  Mand  med 
Tiggerposen  paa  Rygge. 

Valdemar  for  op  og  raabte  til   Sangeren,   at 

han  skulde  tie;  men  Svend  lagde  sin  Haand  paa 
hans  Arm  og  sagde: 

—  Bryd  dig  dog  ikke  om  dette,  kære  Frænde. 
Det  er  jo  alle  Mand  bekendt,  hvor  megen  Elen- 
dighed jeg  har  maattet  deje  ude.  Nu  jeg  atter 
sidder  i  mit  kære  Fædreland,  bænket  mellem 
Frænder  og  Venner,  huer  det  mig  vel  at  mindes 
de  Lidelser,   som  er  overstaaede. 

Men  Absalon  saa,  at  det  bævede  om  hans 
Mund,  der  han  sagde  dette,  for  den  Vold,  han 
maatte  gere  paa  sig  selv.  Svends  Kammer- 
svend, Ditlev,  som  stod  bag  hans  Sæde,  bed 
sin  Læbe  til  Blods  af  Vrede.  Saa  bøjede  han 
sig  ned  og  hviskede  Svend  noget  i  Øre. 

Det  var  nu  blevet  saa  mørkt  i  Hallen,  at 
Knud  gav  Tegn  om  at  bære  Lys  ind.  Smaa- 
drengene  gik  ud  og  kom  ind  med  de  tændte 
Lys,  som  de  satte  fast  rundt  om  i  Krogene  og 
ved  Dørene. 

Absalon  brugte  sine  Øjne  vel;  thi  det  anede 
ham,  at  Svends  Mænd  ikke  vilde  taale  den  For- 
smædelse, deres  Herre  havde  lidt.  Han  saa 
nu,  at  Ditlev,  i  det  Fadene  blev  baarne  ud, 
gik  fra  Kongens  Plads  bag  om  Mændene,  som 
søgte  han  ud  for  at  besørge  et  lidet  Ærinde. 
Men  idet  han  gik  forbi,  stødte  han  hemmeligt 
til  flere  af  dem.  En  af  dem  saa  sig  vredt  om, 
men  tog  sig  hastig  i  det,  da  han  opdagede,  at 
det  var  Ditlev. 

Absalon   tænkte   nu,    at   Svend   pønsede   paa 

Svig.  Han  vidste  ikke,  hvorledes  han  uden  at 
vække  Folkenes  Opmærksomhed  og  uden  at 
bryde  Gildefreden  skulde  faa  varet  Knud  og 
Valdemar  i  Højsædet.  Han  satte  sig  til  at 
stirre  fast  op  paa  dem  for  paa  denne  Maade 
at  fange  deres  Blik.  Men  Valdemar  havde 
allerede  drukket  godt  og  var  noget  munter  i 
Laget. 

Svend,  som  sad  ved  hans  hejre  Side,  duk- 
kede med  Hovedet  over  Bordet  og  lukkede  Øj- 
nene paa  Klem,  som  var  han  overstadig  søvnig; 
men  Absalon  saa,  at  han  skævede  ud  under 
Laagene  og  fulgte  alt,  hvad  der  gik  for  sig  i 
Hallen. 

Kun  Knud  sad  alvorlig  og  stille  og  stettede 
sit  store  Hoved  med  det  tætte  Haar  mod  sin 
Haand,  som  var  han  i  dybe  Tanker.  Et  Øje- 
blik saa  han  om  paa  Absalon;  og  der  var  da 
saa  dyb  en  Sorg  i  hans  Øjne  og  om  hans  store, 
skønne  Mund,  at  Absalon  ræddedes  for  den 
Anelse,  som  stod  at  læse  i  hans  Ansigt. 

I  det  samme  vendte  Ditlev  nu  tilbage  mel- 
lem nogle  Drenge,  der  bar  Vin  ind.  Han  ord- 
nede sin  Kjortel,  som  om  han  endnu  ikke  havde 
knappet  efter  sig;  men  imedens  for  hans  Blik 
undersøgende  langs  Bordet.  Absalon  saa,  at 
Knud  ikke  havde  sine  Ojne  fra  ham.  Og  da 
han  var  kommen  bag  om  Bordet  op  til  sin  Plads 
ved  Svend,  saa  Knud  tungt  paa  ham.  bredte  sin 
Kappe  ud  for  ham  og  bod  ham  sidde  derpaa. 

Ditlev  bøjede  sig  for  Knud  og  takkede  for  den 
store  Ære;  men  saa  pegede  han  paa  Svend,  der 
sad  med  Haanden  under  Kind  og  lukkede  Øjne, 
som  om  han  sov. 

—  Min  Herre  —  sagde  han  —  er  meget  svag 
i  disse  Dage.  Det  er  paa  Tide,  at  jeg  følger 
ham  til  Sengs.     Se,  han  sover  allerede. 

Saa  bøjede  han  sig  ned  mod  Svend  og 
hviskede  i  hans  Øre. 

Svend  strakte  Armene  fra  sig,  gabede  højt  og 
sagde : 

—  Ja,  saa  maa  jeg  vel  føje  dig,  Ditlev,  og 
gaa  til  Ro. 

Han  rejste  sig,  rakte  Haand  ud  imod  Valde- 
mar og  sagde  med  et  Smil: 

—  Min  Kammersvend  er  en  streng  Herre. 
Nu  byder  jeg  Godnat,  Frænde. 

—  Strenge  Herrer  hersker  kun  stakket!  — 
sagde  Valdemar  og  vilde  holde  ham  tilbage; 
men  Svend  vægrede  sig,  hilste  med  Hovednik 
Knud  og  Valdemar,  stod  op  og  vinkede  ad  sin 
Smaadreng,  som  strax  kom  til  og  gik  foran  ham 
med  Lyset. 

I  det  samme  rejste  alle  Svends  Mænd  sig  fra 
deres  Plads,  som  var  det  for  at  hilse  deres 
Herre  Godnat.  Da  hørte  Absalon,  at  det  lød, 
som  havde  de  Vaaben  under  Kappen;  og  nu 
saa  han,  at  Knud  strakte  sig  over  Svends  tomme 
Plads,   lagde  sin  Arm   om  Valdemars  Skulder, 

trykkede  ham  op  til  sig  og  kyssede  hans  Mund. 
Idet  han  gjorde  dette,  fyldtes  hans  Ojne  med 
Taarer,  som  sagde  han  Farvel  for  Livet  til  den, 
han  havde  kærest  af  alle. 

Valdemar,  som  intet  forstod  af  det  hele, 
vendte  forbavset  sit  Hoved  imod  Knud,  drog  sig 
ud  af  hans  Favn  og  spurgte: 

—  Hvorfor  kysser  du  mig,  Ven?  —  Naar  er 
det  bleven  Skik  mellem  Mænd  her  i  Landet? 

Knud  svarede  ham  ikke.  men  greb  ham  fast 
i  Armen,   saa  han  vendte  sig. 

Da,  just  som  Svend  var  ude  af  Døren,  slog 
haus  Mænd  Kappen  til  Side  og  drog  deres 
Sværd. 

Absalon  saa  Ditlev  løbe  langs  Bordet  med 
løftet  Sværd.  Han  søgte  at  spænde  Ben  for 
ham,  der  han  for  forbi  bag  hans  Plads,  men 
naaede  det  ikke.  I  det  samme  hørte  han  Val- 
demar raabe  op  og  saa  ham  vikle  sin  Kjortel 
om  sin  højre  Arm  for  dermed  at  værge  sit 
Hoved. 

Nu  havde  Ditlev  og  flere  af  Svends  Mænd 
naaet  Valdemar.  Men  han  sprang  frem  fra  sit 
Sæde  med  Armen  for  sit  Hoved;  og  idet  Ditlev 
drev  sit  Sværd  imod  ham,  stødte  han  Kammer- 
svenden for  Brystet,  saa  at  han  faldt  over  Ræn- 
ken; men  i  Faldet  flængede  hans  Sværdspids  en 
Skramme  i  Valdemars  Laar.  saa  at  han  sank  i 
Knæ;  men  han  var  strax  atter  oppe  og  for  med 

et  Spring  frem  i  Hallen.  Ulf  fik  Tag  i  hans 
Bælte,  just  som  han  naaede  Døren,  men  han 
sled  Bæltet  af  sig  og  undløb  igennem  Døren, 
just  som  Svends  Mænd  sprang  til  for  at  lukke. 
Udenfor  kom  nu  andre  Mænd  løbende  til  og  be- 
satte Døren,  men  det  var  da  for  silde.  Valde- 
mar var  undsluppet  i  Mørket  over  Broen. 

Da  Absalon  havde  set  Valdemar  synke  i  Knæ, 
saa  han  intet  mere;  thi  nogen  pustede  Lysene 
ud  nærmest  Højsædet;  og  der  blev  da  saa  stor 
en  Raaben  i  Hallen  og  Skrigen  af  Smaadren- 
gene,  som  løb  forvildede  omkring  imellem  Mæn- 
dene, at  man  ikke  hørte  noget  enkelt  Ord.  Alle 
strømmede  frem  imellem  hverandre  for  at  værge 
sig,  saa  at  intet  kunde  skelnes  tydeligt  i  Af- 
stand. Bænkene  faldt  med  stort  Brag;  og  just 
som  Absalon  styrtede  til  over  Bordet  for  at  naa 
hen  til  Valdemar  og  Knud,  sprang  Thorbjørn  i 
Vejen  for  ham  og  greb  ham  i  Kraven,  men  Ab- 
salon rev  sig  løs.  I  det  samme  hørte  han  Dit- 
lev raabe,  at  Vinduerne  skulde  lukkes  op,  for 
at  det  knappe  Lys,  som  var  i  Hallen,  kunde 
trænge  ud  i  Mørket  udenfor,  at  ingen  skulde 
undkomme,  selv  om  han  slog  sig  gennem 
Døren. 

Absalon  saa  nu,  at  Ditlev  løftede  Sværdet  og 
drev  det  imod  dens  Hoved,  som  han  troede  var 
Valdemar. 

—  Nu  dræber  de  min  Fosterbroder!  —  tænkte 
han,  og  det  sortnede  for  hans  Øjne.     Han  hørte 

18* 


276 


et  Slag  som  af  en  tyk  Gærdestav,  der  brydes, 
og  saa  Manden  styrte  til  Jorden.  I  det  samme 
for  Ditlev  til  Side  for  at  ramme  nogen,  som 
greb  ham  bag  fra. 

Absalon  sprang  nu  til,  løftede  det  faldne  Le- 
geme op  i  sine  Arme  og  lagde  det  blodige 
Hoved  i  sit  Skød.  Da  saa  han,  at  det  ikke 
var  Valdemars  Kjortel;  og  da  Hovedet  lukkede 
sine  Øjne  op,  kendte  han,  at  det  var  Knuds 
tungsindige  Blik.  Der  var  over  hans  Mund  et 
Smil.  Han  hviskede  „Farvel";  og  Absalon  for- 
stod, at  han  mente,  det  var  Valdemar,  som 
havde  ham  i  sit  Skød. 

—  Saa  er  da  Valdemar  frelst!  —  tænkte  Ab- 
salon; men  i  det  samme  følte  han  saa  stor  en 
Kærlighed  til  Knud,  som  laa  der  hjælpeløs  i 
hans  Arme,  at  han  vuggede  ham  som  et  Barn. 
Da  løftede  Knud  Brystet,  som  vilde  han  op. 
Saa  sukkede  han  dybt;  og  Absalon  skønnede  nu, 
at  Knud  var  død. 

Han  svøbte  Kjortelen  om  hans  Hoved  og 
lagde  Liget  til  Side  op  imod  Væggen,  at  det 
ikke  skulde  lemlæstes. 

Imidlertid  havde  mange  af  Svends  Mænd 
taget  Plads  indvendig  ved  Dørene  for  at  hindre 
Valdemars  og  Knuds  Mænd  fra  at  komme  ud. 
Mange  laa  allerede  dræbte  paa  Gulvet.  Absa- 
lon kendte  Dobike,  Knuds  Kammersvend,  og 
flere  andre. 

Absalon,    som   intet   Værge   havde,    holdt   sig 

tilbage  i  Hallens  Halvmørke  og  spejdede  efter 
Valdemar,  Esbern  og  Sune;  men  da  han  ikke 
fandt  nogen  af  dem,  hverken  blandt  de  dræbte 
paa  Gulvet  eller  blandt  de  levende,  som  søgte 
at  hugge  sig  ud,  saa  tænkte  han,  at  de  vel 
maatte  være  undkomne  alle. 

Medens  han  nu  spejdede  efter  en  Udvej,  hvor 
Lyset  var  mindst,  kom  en  af  Knuds  Mænd,  som 
hed  Konstantin,  hen  til  ham.  Han  krøb  over 
Gulvet  og  lod,  som  han  var  saaret.  Han  viste 
Absalon  den  Dør,  der  syntes  ham  mørkest  og 
mindst  bevogtet,  og  bad  ham  hjælpe  sig  med 
at  lukke  den  indvendige  Dør  op;  saa  vilde 
han  bryde  den  ydre,  at  de  kunde  slippe  ud 
begge. 

De  krøb  da  i  Halvmørket  derhen.  Absalon 
lukkede  op;  og  Konstantin  styrtede  nu  med 
Brag  mod  Yderdøren.  Den  gik  op;  men  idet 
han  for  ud,  saa  Absalon  et  Sværd  blinke  i 
Lyset  fra  Hallen,  og  Konstantin  faldt  død  om 
med  et  Raab. 

De  Karle,  som  havde  staaet  udenfor  og  holdt 
Vagt,  vidste  ikke,  at  der  var  flere  end  Kon- 
stantin. De  slængte  hans  Krop  til  Side  og  gik 
fra  Døren.  De  saa  ikke  Absalon,  som  var 
traadt  hastig  om  bag  Inderdøren. 

Absalon  afventede  et  Øjeblik,  da  der  var  størst 
Tummel  ved  de  andre  Døre.  Saa  gik  han  rolig 
og  langsomt  gennem  den  aabne  Yderdør  og  trak 

Inderdøren  til  efter  sig,  for  at  Lyset  fra  Hallen 
ikke  skulde  rebe  ham. 

Nogle  Mænd  for  til,  da  de  saa  Døren  gaa,  og 
spurgte  Absalon,  hvem  han  var.  Da  gjorde  Ab- 
salon sin  Stemme  saa  grov,  som  han  formaaede, 
og  svarede  med  en  tysk  Ed,  som  Svends  sach- 
siske  Ryttere  gerne  brugte. 

Da  han  saaledes  var  kommen  helt  ud  i  Mør- 
ket, sprang  han  fra  dem  i  den  Retning,  hvor 
han  vidste,  at  Broen  var. 

Mens  han  nu  satte  i  fuldt  Løb  over  Broen, 
saa  at  hans  Trin  gav  Lyd  mod  Plankerne,  kom 
en  af  Svends  Mænd,  som  hed  Peder  Themme, 
løbende  efter  ham  og  truede  ham  paa  Livet, 
hvis  han  ikke  nævnede  sit  Navn;  men  Absalon 
svarede  ikke  og  undslap  i  Mørket. 

Absalon  søgte  nu  ind  paa  Kirkegaarden  for  at 
skjule  sig  mellem  Gravene,  til  der  blev  roligt  i 
Byen.  Men  just  som  han  kom  ud  ved  den 
søndre  Kirkeport,  hørte  han  Svends  Drabanter, 
der  holdt  Vagt  ved  Porten. 

En  af  dem  drejede  sin  Lygte  lige  imod  ham. 
De  for  nu  alle  til;  og  Absalon  vilde  være  bleven 
dræbt,  om  ikke  en  af  Drabanterne,  som  havde 
tjent  i  hans  Farbroder  Ebbes  Gaard  havde  kendt 
ham,  sagt  god  for  ham  og  truet  hver  den.  der 
kom  ham  nær,  paa  Livet. 

Absalon  løb  nu  fra  dem;  men  forst  da  han 
var  kommen  saa  langt,  at  ingen  Larm  var  at 
hore,  vendte  han  sig  om  mod  Byen. 


279 


Han  saa  da,  at  Lyset  endnu  var  tændt  i  det 
Kammer,  hvor  der  var  redet  Seng  til  Kong 
Svend;  og  han  tvivlede  ikke  om,  at  alt  havde 
været  aftalt  Spil,  og  at  Svend  havde  givet 
Tegn  til  Blodgildet  ved  at  rejse  sig  og  gaa  til 
Sengs. 

Absalon  søgte  bort  fra  Byen,  hvor  han  bedst 
fandt  Vej.  Da  han  havde  gaaet  nogle  Timer 
uden  ret  at  vide,  hvor  han  var,  saa  han  et 
svagt  Lys  inde  paa  Marken.  Han  var  saa 
træt  efter  alt,  hvad  der  var  sket,  at  hans  Ben 
havde  ondt  ved  at  bære  ham.  Han  gik  da  efter 
Lyset  og  fandt  en  Bondegaard.  Her  bankede 
han  paa.  Langt  om  længe  kom  Bonden  til  og 
spurgte,  hvem  det  var.  Da  han  hørte  om  det 
blodige  Gilde,  var  han  nær  segnet  om  paa 
Stedet.  Saa  lukkede  han  op  for  Absalon  og  bød 
ham  komme  ind. 

Absalon  syntes,  han  skulde  kende  Bonden, 
men  tænkte  ikke  nøjere  derover.  Han  hørte, 
at  han  var  i  Ramsø,  og  da  han  havde  over- 
talt Bonden  til  at  laane  sig  sin  Hest  og  de  gik 
sammen  over  i  Stalden,  stod  der  pludselig  en 
ung  Kvinde  i  Døren  med  et  Lys.  Hun  var 
klædt  til  Nat,  men  havde  kastet  sin  Kjortel  løst 
over  sig. 

Da  Bonden  saa  hende,  for  han  vredt  op  imod 
hende  og  raabte,  at  hun  skulde  pakke  sig;  men 
Pigen  blev  staaende  og  spurgte: 

—  Er  Valdemar  frelst? 

Absalon  kendte  Stemmen  og  saa  nøje  paa 
hende.  Det  lange,  lyse  Haar  faldt  ned  over 
hendes  Skuldre.  I  hendes  blaa  Øjne  hang  der 
Taarer  i  Fald.  Da  kendte  han,  at  det  var 
Tove. 

Han  gik  til,  nævnede  hendes  Navn  og  greb 
efter  hendes  Hænder.  Men  hun  lagde  Haanden 
for  sine  Øjne  og  vendte  sig  fra  ham,  fordi  hun 
græd. 

—  Hvad  kommer  det  dig  ved?  —  sagde  nu 
Bonden  —  om  Valdemar  lever  eller  ikke.  Her 
paa  Gaarden  skal  han  dog  aldrig  sætte  sine 
Ben. 

Da  vidste  Absalon,  at  Bonden  var  Toves 
Fader,  til  hvem  Ole  Stam  havde  sendt  hende 
tilbage. 

Han  fik  nu  Hesten.  Bonden  viste  ham  Vejen, 
og  han  red  hastig  derfra. 


Om  Valdemar  er  at  fortælle,  at  han  udenfor 
Roskilde  By  traf  to  af  sine  Mænd,  der  ligeledes 
var  undflyede.  Sammen  røvede  de  Heste  i 
Stalden  hos  en  Kromand  og  red  nu  i  Nattens 
Mørke  syd  paa,  indtil  de  naaede  Ringsted.  Saa 
kendte  Valdemar  Vejen  og  standsede  ikke,  før 
han  naaede  Fjalneslevlille,  hvor  Absalon  just  var 
kommen  med  den  onde  Tidende. 

Valdemar  blev  hastig  forbunden  af  Fru  Inger 
for  Saaret  i  Benet,   som  smertede  ham  meget; 

men  han  turde  ikke  dvæle  paa  Gaarden,  hvor 
Svends  Folk  sikkert  vilde  søge  ham. 

Han  red  da  inden  Daggry  ud  i  Frejs  Mose 
og  skjulte  sig  paa  Frejs  Blotested,  der  hvor  de 
som  Drenge  havde  truffet  Ole  Stam.  Thi  her, 
i  det  lille  Eliekrat  midt  i  den  ufarbare  Mose, 
vilde  næppe  nogen  sege  ham. 

Næste  Dag  kom  Esbern  velbeholden  til  Fjal- 
neslevlille;  og  han  og  Absalon  aftalte  nu,  at 
Esbern  skulde  ride  rundt  med  ringe  Følge  og 
vise  sig  i  Udkanten  af  Storskoven,  snart  her 
snart  der,  for  saaledes  af  vildlede  Svends 
Mænd. 

Strax  efter  Gildet  havde  Svend  ladet  alle 
Skibene  i  Fjorden  og  rundt  ved  Færgestederne 
paa  Sjælland  gennemhugge,  at  Valdemar  ikke 
skulde  se  sit  Snit  og  flygte  fra  Sjælland. 

Men  Esbern  gik  til  en  Skibsbygger,  som  han 
kendte,  og  overtalte  ham  til  at  gøre  et  Skib 
rede.  Manden  lod  sig  da  i  mange  Folks  Paasyn 
med  Vold  føre  til  Skibet  af  Esbern,  som  paa 
Skrømt  lagde  Haand  paa  ham,  at  alle  kunde 
vidne,  at  han  var  bleven  truet  paa  Livet  dertil. 

Da  nu  Valdemar  endelig  var  naaet  til  Søs, 
blev  det  en  saadan  Storm,  at  de  hastig  maatte 
lægge  ind  under  en  0  og  bie  Stormen  af.  Vej- 
ret var  saa  haardt  over  hele  Havet,  at  en  stor 
Venderflaade  samme  Nat  gik  under  med  Mand 
og  Mus  ud  for  Halland. 

Men  Andendagen  efter  stilnede  Stormen;  og 

endelig  lykkedes  det  nu  Valdemar  at  undslippe 
til  Jylland  sammen  med  Absalon  og  Esbern. 

Da  Svend  spurgte  Valdemars  Flugt,  lod  han 
strax  nogle  Skibe  udbøde  for  hastig  at  sætte 
efter  ham.  Men  Fru  Inger  og  hendes  Datter, 
som  havde  deres  Spejdere  ude,  besørgede  om 
Natten  ved  deres  Hjemmefolk  de  bødede  Skibe 
paa  ny  forhuggede  og  sønderbrudte;  og  Valde- 
mar vandt  herved  saa  stort  et  Forspring,  al 
Svend  opgav  at  forfølge  ham. 


Saa  snart  Valdemar  naaede  til  Viborg,  flok- 
kedes Jyderne  om  ham.  Mange  af  Knuds 
Mænd  flygtede  til  ham;  ja  selv  nogle  af  Svends 
Hird  sagde  sig  fri  af  den  onde  Gerning  og  drog 
til  Valdemar,  som  nu  efter  Absalons  Raad  ufor- 
tøvet holdt  Bryllup  i  Viborg  med  Knuds  Søster 
Sofie. 

Svend  drog  med  den  sjællandske  og  fynske 
Flaade  til  Jylland;  men  da  de  lagde  ind  i 
Djursaa,  og  Sjællænderne  der  af  Valdemars 
hemmelige  Udsendinge  erfarede  Valdemars  Bryl- 
lup med  Sofie,  saa  drog  alle  de,  som  havde 
tjent  Knud,  fra  Svend  og  sogte  til  Valdemars 
Hird. 

Hærene  mødtes  ved  Grathehede;  og  her  stod 
da  del  berømmelige  Slag,  som  gjorde  Valdemar 
til  Enekonge  i  Danmark. 

Ravnene   floj   for   Slaget   saa   tæt  over   Mæn- 

dene,  at  de  kunde  stinge  dem  med  Sværdene; 
thi  danske  Ravne  havde  for  længst  lært,  at  hvor 
mange  Mænd  stævnede  sammen  i  Danmark,  der 
spurgtes  der  Lig. 

Før  Slaget  sendte  Absalon  Arild  Islænder  ud 
blandt  Valdemars  Mænd.  Han  red  mellem  Ræk- 
kerne og  kvad  en  Vise,  som  han  paa  Absalons 
Opfordring  havde  digtet  om  Svends  Forræderi 
og  Ondskab.  Alle,  som  hørte  den,  opflammedes 
af  Vrede;  og  skønt  Svends  Ryttere  kæmpede 
mandeligt,  maatte  de  dog  tilsidst  vige. 

Svend  selv  blev  saa  haardt  trængt,  at  han 
maatte  flygte.  Med  nogle  faa,  trofaste  Mænd 
søgte  han  ud  i  et  stort  Kær. 

Hestene  gik  i  til  Livet,  saa  at  Svend  og  hans 
Ryttere  maatte  redde  sig  til  Fods.  Men  da  de 
var  naaet  længere  ud  og  hørte,  at  nogle  Bønder, 
der  var  hjemmevant  i  Kæret,  fordi  de  var  barne- 
fødte der  paa  Egnen,  endnu  fulgte  efter,  saa 
kastede  de  ogsaa  den  tunge  Rustning. 

Da  orkede  Svend  for  sit  onde  Helbred  ikke  at 
flygte  længere.  Han  lagde  sig  under  en  Ellerod 
og  bad  sine  Mænd  sørge  hver  for  sit  Liv. 

Da  nu  Bønderne  omsider  fandt  Stedet,  hvor 
Svend  laa,  gav  Kongen  sig  ud  for  sin  egen 
Skriver.  Men  en  af  dem  kendte  ham  paa 
hans  gustne  Aasyn  og  gav  ham  Dødshug  i 
Hovedet. 

Stor  var  Glæden,  da  Svends  Død  spurgtes  i 
Viborg.     Alle  hyldede  nu  Valdemar  som  Ene- 

konge;  men  Knuds  Mænd  forlangte,  at  deres 
Herres  Mordere  skulde  straffes.  Absalon  raa- 
dede  til  Mildhed;  thi  han  mente,  at  om  alle  blev 
gjorte  fredløse,  da  vilde  Buris  og  hans  Brødre 
samle  stort  Tilhæng,  som  kunde  blive  farligt; 
men  om  Valdemar  tilgav,  da  vandt  han  sig  nye 
Venner. 

Saa  blev  da  Ulf  dræbt;  men  Thorbjørns  Liv 
skaanedes  paa  Absalons  Forbøn;  thi  det  kendtes 
som  en  Undskyldning,  at  han  havde  haft  Svends 
eneste  Datter  i  Pleje. 

Ditlev  blev  pint  paa  Torvet,  før  han  dræbtes. 
Han  skreg  som  en  stinget  Gris,  da  de  stak  hans 
Øjne  ud  med  gloende  Tænger  og  rev  ham  Tun- 
gen af  Munden  med  det  skarpe  Jærn. 

Men  Buris,  som  havde  ydet  Valdemar  sin 
Bistand  i  Gratheslaget,  fik  Forleninger  i  Jyl- 
land, paa  det  at  han  skulde  være  ham  tro  be- 
standig. 


XIX 

rlen  paa  Vaaren,  medens  Valdemar  sad  i 
Viborg  med  sine  Mænd,  døde  Biskop  Asger  i 
Roskilde.  Den  menige  Mand,  som  havde  undt 
ham  vel,  fordi  han  var  en  mild  Herre,  der 
eftergav  Tiende  i  onde  Aar,  frygtede  nu,  at 
Kapitlet  skulde  vælge  Domprovst  Saxe,  der  var 
en  haard  og  myndig  Mand. 

Det  kom  derover  til  stor  Uenighed  mellem 
Byens  Folk  og  Klerkene;  og  det  gik  saa  vidt, 
at  ingen  af  disse  turde  vise  sig  paa  Gaden,  men 
holdt  sig  inde  i  Kloster  og  Kirke,  hvor  den  me- 
nige Mand  ikke  turde  øve  Vold. 

Da  nu  Byens  indfødte  Købmand  og  Haand- 
værkere  længe  havde  set  skævt  til  alle  de 
Tyskere  og  Sachsere,  Svend  i  sin  Tid  havde 
ført  i  Byen,  fordi  de  røvede  deres  Næring  og 
førte  Varer  efter  fremmed  Sæd,  som  de  indfødte 
ikke  kendte  til  at  gøre,  saa  benyttede  de  sig 
nu  af  denne  Ufred,  medens  Valdemar  sad  i 
Viborg,  til  at  øve  Selvtægt. 

De  traf  hemmelig  Aftale  indbyrdes;  og  en 
vis  Dag  gik  de  sammen  paa  Torvet  med  hvad 

Vaaben,  de  kunde  finde,  søgte  til  de  fremmedes 
Boder,  hvor  de  slog  alting  sønder  og  dræbte 
dem,  der  satte  sig  til  Modværge. 

Saaledes  kom  de  tilsidst  ogsaa  til  Kongens 
Møntmesters  Hus.  Han  var  en  Tysker  og  ilde 
lidt,  fordi  der  sagdes,  at  han  gjorde  Mønten 
undervægtig  og  stak  til  Side  for  sig  selv,  hvad 
han  saaledes  knappede  af.  Han  havde  lukket 
sin  Port  og  sat  Skodder  for  sine  Vinduer.  Da 
de  nu  begyndte  at  kaste  med  Sten,  som  de  brød 
op  af  Jorden,  saa  raabte  han  indefra,  at  hver. 
den,  som  rørte  hans  Hus  og  Ejendom,  skulde 
faa  Kongens  Vrede. 

Da  blev  de  Roskilde  Borgere  rasende.  De 
løb  samlede  mod  Porten,  saa  den  brødes:  og 
nu  for  de  ind,  slog  Møntmesteren  ihjæl.  røvede 
alt,  hvad  der  var  af  Guld  og  Sølv  og  andet 
Gods  og  stak  saa  Ild  paa  Huset,  som  brændte 
ned  til  Grunden. 

Da  Valdemar  hørte  denne  Tidende,  brød  han 
i  Hast  op  og  sejlede  fra  Jylland.  Han  var  saa 
brat  for  Byen,  at  ingen  anede  hans  Komme,  før 
han  holdt  for  Porten. 

Borgerne  faldt  da  i  en  saadan  Rædsel,  at  de 
sendte  deres  ældste  Mænd  ud  imod  Kongen. 
De  bad  om  Naade  og  lovede  at  bøde.  hvad 
Sum  Valdemar  vilde  kræve  for  sin  Montmesters 
Liv. 

Valdemar  var  saa  vred,  at  han  agtede  at  lade 
hver  En   ophænge,   der  havde  Andel  i  Mordet; 

men  da  Absalon  saa  deres  Angst,  der  de  knæ- 
lede ned  for  Kongens  Hest  med  oprakte  Arme, 
saa  bad  han  for  dem,  at  Kongen  skulde  tage 
mod  deres  Bod  og  ikke  ødelægge  Borgerne, 
saa  at  der  blev  Dyrtid  paa  Købmænd  og  Haand- 
værkere  til  at  forrette,  hvad  Gerning  der  var 
nødvendig  for  Byen  og  Landet. 

Men  ved  sig  selv  tænkte  Absalon  tillige,  at 
han  ved  sin  Forbøn  vilde  vinde  Byens  Folk; 
thi  strax  da  han  erfarede  Biskop  Asgers  Død, 
mindedes  han  Signes  og  sin  Faders  Ord  og  det 
Maal,  som  var  sat  ham  fra  Barndommen  af. 
Saa  mindedes  han  ogsaa  det  Løfte,  han  havde 
gjort  ved  Asgers  Grav  strax  efter  sin  Hjem- 
komst. Nu  var  Lejligheden  der  til  at  gøre  det 
første  store  Skridt,  som  galdt  for  mange  smaa. 
Hemmeligt  havde  han  betroet  Valdemar  sit 
Ønske:  at  blive  Asgers  Efterfølger;  og  Valdemar, 
der  vidste,  hvad  han  tænkte,  føjede  da  Absalon 
og  drog  i  Byen  uden  Vrede. 

Borgerne  raabte  Hyldingsord  til  ham  og 
trængte  sig  saa  fast  om  ham,  at  hans  Hest 
næppe  kunde  bane  sig  Vej. 

Valdemar  red  nu  til  Trefoldighedskirken,  hvor 
alle  Domkapitlets  Klerke  var  kommen  til  Stede 
for  at  hilse  ham  velkommen.  Medens  Kirken 
var  fuld  af  det  menige  Folk,  sagde  han  til 
Klerkene,  at  han  havde  taget  sig  Asgers  Død 
nær  til  Hjærte  og  var  kommet  til  Byen  for  at 
staa  Domkapitlet  bi  ved  Bispevalget.     Thi  skønt 

hans  Forfædre  havde  skænket  Kirken  mange 
rige  Gaver,  var  han  dog  ikke  til  Sinds  i  nogen 
Maade  at  berøve  dem  den  Ret,  som  Kapitlet  fra 
Arilds  Tid  havde  haft  til  selv  at  vælge  sin  Bi- 
skop. Saa  var  han  ogsaa  vis  paa,  at  han  ikke 
behøvede  at  nævne  for  dem,  hvilken  Mand  han 
ansaa  for  bedst  skikket  frem  for  nogen  anden. 
Det  vise  og  ærværdige  Domkapitel  vilde  selv 
vide  at  træffe  det  rette  Valg. 

Idet  han  sagde  dette,  saa  Valdemar  over  paa 
Absalon,  saa  at  alle,  der  var  i  Kirken,  forstod, 
at  det  var  ham,  han  sigtede  til. 

Men  de  Roskilde  Borgere,  som  havde  Absalon 
at  takke  for  Kongens  Naade,  raabte,  at  Absalon 
skulde  være  deres  Biskop. 

Klerkene  saa  til  hverandre;  thi  der  var  tre 
Mænd,  som  de  stredes  om,  men  Absalon  var 
ikke  mellem  dem.  Dog  da  de  alligevel  ikke 
kunde  enes  om  Valget  blandt  deres  egne,  saa 
mente  de,  at  de  var  bedst  tjente  med  at  vælge 
en,  som  stod  udenfor,  saa  meget  mere  som  de 
derved  gjorde  baade  Kongen  og  den  menige 
Mand  til  Vilje;  og  de  frygtede  Valdemars  Magt, 
nu  da  han  var  Enekonge  i  Danmark. 

Saa  lagdes  der  da  fire  Bøger  frem  i  Sakri- 
stiet, en  for  hver  af  de  tre  Kanniker,  som  var 
foreslaaede,  og  en  fjerde,  som  bar  Absalons 
Navn.  Og  da  nu  Klerkene  skulde  gaa  til  og 
stemme,  stillede  Valdemar  sig  saaledes,  at  han 
kunde  se,  i  hvilken  Bog  hver  enkelt  af  Klerkene 

skrev.  Det  blev  da  saaledes,  at  ingen  turde 
gøre  imod  Kongens  Vilje;  men  hver  og  En  gik 
til  Absalons  Bog  og  skrev  sit  Navn  der. 


Saaledes  var  da  nu  Absalon  valgt  til  Biskop 
i  Roskilde,  enddog  han  først  i  de  Dage  havde 
naaet  de  tredive  Aar,  hvilken  Alder  var  nød- 
vendig for,  at  hans  Valg  kunde  godkendes  af 
Ærkebisp  og  Pave. 

Han  havde  nu  Magt  og  Myndighed  frem  for 
nogen  Prælat  i  Danmark,  Ærkebispen  ene  und- 
tagen. Mange  store  Kirkens  Len  havde  han  at 
bortgive.  Paa  sin  Biskopsgaard  i  Roskilde  holdt 
han  Livvagt  som  en  Konge;  og  som  Kongen 
havde  han  Ret  til  at  slaa  sin  egen  Mønt. 

Saa  var  da  nu  naaet  det  første  store  Maal 
paa  Vejen.  Valdemar,  hans  Fosterbroder,  havde 
hele  Danmarks  Rige  i  sin  Haand,  og  han  selv 
havde  givet  Fjalnes  Æt  en  Biskop,  den  første 
i  Landet.  Herre  havde  han  valgt  sig  at  tjene, 
Kirken  og  Kongen.  Og  paa  det,  at  de  ikke 
skulde  være  som  to  Herrer,  hvem  ingen  magter 
at  tjene  paa  samme  Tid,  saa  galdt  det  nu  at 
bruge  sin  Magt  saaledes,  at  Kongen  vilde  Kir- 
kens Vilje  og  Kirken  Kongens.  Saaledes  havde 
Abbed  Suger  evnet  det  i  Frankrig.  Skulde  det 
da  ikke  lettere  kunde  lykkes  ham,  der  var  Kon- 
gens Fosterbroder,  ældre  i  Aar  og  rigere  af  Er- 
faring end  han? 

Laurids  Bruun  :  Absalons  Saga.     I.  19 

Valdemar  kunde  han  vel  raade  og  lede;  men 
Kirkens  første  Mand,  Ærkebispen  af  Tokes  Æt, 
maatte  Roskildebispen  lyde;  og  Absalon  følte,  at 
det  vilde  blive  en  vanskelig  Gerning  at  bringe 
Æskild  til  at  virke  for  hans  Maal. 

Han  havde  ikke  glemt  de  store  Planer,  som 
han  havde  undfanget  i  Paris;  men  meget  stod 
endnu  tilbage,  inden  han  kunde  vende  sine 
Tanker  mod  Flandern. 

Tre  Maal  maatte  naas  forinden. 

Først  maatte  Enekongens  Magt  sikres.  Var 
end  Knud  og  Svend  begge  døde,  saa  færdedes 
dog  endnu  imellem  dem  Sønner  af  Mænd,  som 
havde  krævet  Riget  for  sig.  Der  var  fremfor 
alle  Buris  og  Knud.  Henrik  Skatelars  Sønner, 
med  Tilhold  hos  deres  Broder  Maagens  i  Sverige 
og  hos  deres  Moder  Ingrid  i  Norge,  som  nys 
havde  givet  sig  i  fjerde  Ægteskab  med  en  norsk 
Høvding,  Ivar  Stage.  Saa  var  der  ogsaa  Maa- 
gens, Erik  Lams  Frillesøn,  som  vel  endnu  holdt 
sig  forsigtig  tilbage  paa  sin  Jord,  men  maaske 
i  sit  stille  Sind  gemte  saa  meget  dybere  et 
Forsæt. 

Var  saa  endelig  Valdemars  Enemagt  befæstet, 
med  Vold  eller  List  og  Lempe,  hvilke  Kaar  nu 
Gud  vilde  give,  saa  stod  igen  at  vinde  Rigets 
tabte  Anseelse  tilbage.  Tyskere  og  Sachsere 
havde  faaet  Vane  fra  Knuds  og  Svends  Tid  at 
blande  sig  i  Danmarks  Forhold;  og  den  Tid 
vilde  sikkert  komme,   da  den  romerske  Kejser, 

som  han  kaldte  sig,  vilde  strække  Haanden  ud 
og  søge  at  gøre  Valdemar  til  sin  Vasal. 

Hvilken  Magt  evnede  vel  det  forarmede  Land 
at  stille  op  imod  Tysker  og  Sachser?  Nys,  da 
Absalon  red  med  Valdemar  gennem  Jylland  og 
Fyn  og  Sjælland,  havde  han  med  egne  Øjne 
set,  hvorledes  Jorden  var  vanrøgtet.  Rundt  ved 
Kysterne  laa  Gaarde,  som  havde  tilhørt  den 
samme  Slægt  igennem  lange  Tider,  øde  eller  i 
Aske  efter  Vendernes  Overfald.  Og  hvad  Ven- 
derne havde  levnet,  det  havde  Svends  og 
Knuds  Ryttere  hærget  i  den  bestandige  Kamp, 
som  de  Græshoppesværme,  man  læste  om  i  den 
hellige  Skrift,  havde  hærget  det  Land  Ægypten. 
Bonden  var  ussel.  Hans  Kvæg  løb  halvvildt 
omkring  og  maatte  selv  søge  sig  Føde.  Saa 
vist  den  tredje  Del  af  Danmarks  Jord  laa  øde 
hen. 

Og  var  der  vel  nu  kun  én  Konge  til  at 
herske,  saa  spurgte  dog  Venderne  ikke  om  Kon- 
gen eller  hans  Navn.  Hvad  formaaede  Vete- 
mans  Søhaner  mod  den  travle  Sværm  af  Sku- 
der, som  laa  bag  Næssene  og  kendte  hvert  et 
Farvand  bedre  end  nogen  dansk  Styresmand 
selv?  Og  disse  Hedninger,  som  Absalons  Far- 
fader havde  tugtet  med  det  Sværd,  der  endnu 
hang  i  Absalons  Kammer,  —  de,  som  han 
havde  døbt  med  Herrens  Daab,  de  haanede  nu 
den  Kirke,   som  vilde  deres  Sjæles  Vel. 

Hist  ude  i  Frankrig,   i  Flandern  og  i  Vælsk- 

land  —  der  rustede  Konger  og  Stormænd  sig  og 
drog  med  deres  Riddere  til  det  hellige  Land, 
som  ogsaa  Karl  af  Danmark  havde  gjort  det  med 
sine  syv  Tusende  Flamlændere;  og  imedens 
taalte  de  midt  iblandt  sig  Hedninger,  der  solgte 
røvede  kristne  Mænd  og  Kvinder  som  Slaver 
paa  deres  Markeder  og  ofrede  dem  til  deres  Af- 
gud, hin  mægtige  Svantevit,  som  Absalon  i  sin 
Barndom  havde  hørt  sin  Fader  tale  om. 

Her  var  der  Korstog  at  gøre  trods  noget,  som 
Bernhard  i  Clairvaux  og  andre  havde  præket. 
Her  var  der  Ære  at  vinde  for  danske  Mænd. 
Sjæle  for  Kirken  at  vinde  og  røvet  Bytte  at 
vinde  tilbage.  Kunde  nogen  Lod  vel  være  skøn- 
nede for  en  Kirkens  og  Kongens  Mand  end  at 
gøre  denne  Gerning? 

Absalon  tænkte  paa  det  ..kristne  Rigeu  og 
paa  de  aarlige  Tog,  som  skulde  udsendes,  som 
man  hvert  Aar  drager  i  Marken  at  pløje  og  saa 
og  berede  Jorden  for  Høsten.  Ja,  saaledes 
skulde  danske  Mænd  hvert  Aar  drage  til  Ven- 
den, døbe  med  Sværd  og  med  Vand.  indtil  der 
ikke  var  en  hedensk  Sjæl  og  ikke  et  rovet  Alter- 
kar at  finde  i  det  ganske  Land. 

Her  var  det  næste  Maal  at  naa.  Havde  han 
dog  al  sin  Tid  ikke  villet  bære  Messekaabe 
alene.  Nu  da  han  endelig  bar  den,  saa  skulde 
han  vise,  at  han  evnede  ogsaa  det  andet,  at 
fore  Sværd  saa  godt  som  Krumstav. 

Medens  Absalon  nærede  disse  Tanker  i  sit 
Hjærte,  opslog  nu  Valdemar  sit  Bo  paa  Kongs- 
gaarden  i  Roskilde,  som  var  ham  kært  fra 
Barndommen  af.  Med  sin  unge  Dronning  Sofie 
holdt  han  Hof  og  fejrede  Fester  med  sine 
Mænd;  og  ofte  for  han  viden  om  paa  Jagt  i 
Skovene. 

Saaledes  kom  han  en  Dag  til  Bonden  i  Ramsø, 
hvor  Tove  levede.  Selv  tredje  kom  han  til 
Gaarden,  mens  Bonden  var  ude;  og  da  han  gen- 
saa  Tove  efter  den  lange  Adskillelse,  saa  min- 
dedes han  deres  unge  Elskov;  og  halvt  med, 
halvt  mod  hendes  Vilje  tog  han  hende  til  sig 
paa  Hesten  og  førte  hende  bort.  Højt  oppe  i 
Sjælland,  langt  fra  Roskilde,  byggede  han  sig 
en  Borg  ved  den  lille  Sø  i  Skoven,  hvor  Jag- 
ten ofte  havde  ført  ham  hen.  Her  gav  han 
Tove  Bo  og  forbød  sine  Mænd  at  røbe  det  for 
nogen. 

Men  hver  Gang  han  drog  paa  Jagt  med  Falk 
og  Hund,  saa  søgte  han  til  Gurre  og  dvælede 
i  Borgen  hos  Tove,  mens  hans  unge  Dron- 
ning troede,  at  han  bedede  Hinden  i  Mørup 
Skov. 

Da  Fru  Gyde  paa  Fjalneslevmagle  døde,  drog 
Valdemars  Søster  Margrethe,  Stig  Hvides  Enke, 
op  fra  Gaarden  med  sin  Datter,  liden  Kirsten, 
som  da  var  fyldt  sexten  Aar.  De  søgte  til 
Absalons  Gaard  i  Roskilde,  og  efter  hans  Raad 
tog    de    Ophold    ved    Valdemars    Hof.      Liden 

Kirsten  fik  Plads  blandt  Dronningens  Jomfruer; 
men  hun  var  den  fagreste  blandt  dem  alle. 

Absalon  fik  hende  kær  som  en  Datter.  Ofte 
kom  hun  til  ham  paa  Bispegaarden.  Saa  van- 
drede de  sammen  i  Haven  ved  Klostret;  og  Ab- 
salon lærte  hende  mange  nyttige  Kundskaber, 
vandt  hendes  Fortrolighed  og  blev  hendes 
Skriftefader. 

Nu  er  at  fortælle,  at  Fru  Inger  blev  s}'g  og 
døde.  Paa  det  sidste  lod  hun  sine  tre  Børn 
kalde  til  sig  og  velsignede  dem. 

Hun  blev  begravet  med  stor  Højtidelighed 
ved  Asgers  Side  i  Sorø  Kirke.  Absalon  læste 
selv  Dødsmessen,  og  saa  stor  var  hans  Bevæ- 
gelse, at  Taarerne  løb  ham  ned  ad  Kinderne, 
mens  han  messede. 

Esbern  drog  strax  efter  Begravelsen  tilbage  til 
Valdemars  Hird  i  Roskilde;  men  Absalon  dvæ- 
lede nogen  Tid  for  at  ordne  alt  paa  Fjalneslev- 
lille,  som  hans  Moder  selv  havde  styret.  Han 
gjorde  den  gamle  Hjemmefoged,  som  han  kendte 
fra  Barn,  til  sin  Bryde.  Saa  havde  han  ogsaa 
noget  at  tage  vare  i  Sorø  Kloster,  hvor  meget 
endnu  stod  tilbage  at  ordne. 

Paaskelørdag,  som  Absalon  sad  over  Middag 
paa  Fjalneslevmagle.  kom  en  Bonde  ridende  i 
Gaard  og  meldte,  at  Venderne  var  løbet  ind  vest 
for  Sjælland  under  Kysten,  ret  ud  for  Boes- 
lunde. 

Absalon  for  op  fra  Bordet.  Saa  levende 
havde  han  dvælet  ved  Tanken  om  at  tugte  de 
frække,  hedenske  Røvere,  at  nu  da  Lejligheden 
bod  sig  for  ham  til  for  første  Gang  at  føre 
Sværdet  i  sin  egen  Krig  og  tilmed  mod  Ven- 
derne, vilde  han  for  ingen  Pris  lade  den 
unyttet. 

Han  gav  sig  ikke  Tid  at  forhøre  nærmere 
om  Skibenes  Antal  og  Styrke,  men  bød  alle  de 
Mænd,  som  sad  over  Bord  og  spiste  med  ham 
—  der  var  atten  Huskarle  foruden  Svendene  — 
at  lade  Maden  urørt  og  strax  sætte  sig  til  Hest 
og  følge  ham. 

Hestene  blev  tagne  fra  Foderet;  og  saa  fort 
red  de  afsted,  at  Absalon  naaede  Boeslunde, 
bedst  som  Venderne  vare  i  Færd  med  at  plyndre 
Landsbyen  og  allerede  havde  antændt  en  Lade. 
De  hørte  ikke  Hovslagene  for  al  den  Tummel, 
som  de  selv  gjorde,  saa  at  Absalon  red  midt 
ind  imellem  dem,  inden  de  ret  fik  besindet  sig 
paa,  at  det  var  danske  Mænd.  Saa  uvante  var 
de  nu  om  Dage  med  at  møde  Modstand  i  Lan- 
det, at  de  frygtløst  havde  spredt  sig  over  Gaar- 
dene. 

Absalon  og  hans  Mænd  huggede  nu  ind  paa 
dem;  og  saa  stor  var  hans  Hast,  at  kun  de 
Ryttere  slap  uskadte  derfra,  som  opgav  at  værge 
sig  og  strax  greb  Flugten  til  Skibene.  Da 
Absalon  havde  dræbt  de  andre,  forfulgte  han 
disse,    men  naaede  først  Kysten,    da  Venderne 

var  komne  ombord  og  roede  derfra.  Mange  af 
deres  Skibe,  som  var  fireogtyve  i  Tallet,  maatte 
de  lade  i  Stikken.  Hestene  slap  de  løs,  saa  at 
de  arme  Dyr  for  forskræmte  langs  Kysten  og 
vrinskede  ud  imod  Skibene.  Absalons  Mænd 
gjorde  Jagt  paa  dem  og  indfangede  dem  alle. 

Da  Absalon  atter  sad  hjemme,  følte  han  sig 
stærk  og  glad  som  ingensinde  før.  Det  fortrød 
ham  kun,  at  det  ikke  var  med  Skjalm  Hvides 
Sværd,   at  han  havde  tugtet  dem. 

Han  lovede  sig  selv,  at  han,  saa  snart  ske 
kunde,  vilde  søge  Lejlighed  for  at  ramme  Ven- 
derne i  deres  eget  Land,  som  hans  Farfader 
havde  gjort. 


XX 

Kort  efter  hændte  det,  at  Valdemars  Mund- 
skænk, som  havde  været  i  et  Ærende  for  Kon- 
gen paa  Falster,  var  bleven  opholdt  der  imod 
sin  Vilje  og  nu  havde  Falstringerne  mistænkte, 
at  de  spillede  under  Dække  med  Venderne  og 
derved  købte  sig  Fred  for  deres  flade  0,  som 
før  i  Tiden  havde  været  strængere  hærget  end 
nogen  anden  Del  af  Landet. 

Han  forelagde  ved  sin  Hjemkomst  Kongen 
denne  Mistanke  med  saa  mange  og  onde  Ord, 
at  Valdemar,  som  havde  let  til  Vrede,  blev  ra- 
sende og  svor,  at  Falstringerne  skulde  tugtes 
for  deres  Utroskab. 

Han  kaldte  Absalon  til  sig,  raadførte  sig  med 
ham;  og  Enden  derpaa  blev,  at  alle  vaabenføre 
Sjællandsfarere  skulde  opbydes  til  et  Togt  imod 
Falstringerne.  Valdemar  drog  selv  vest  ned 
gennem  Sjælland,  mens  Absalon  bød  Folkene 
op  i  det  østlige.  De  skulde  da  sidenhen  mødes 
i  Ringsted  for  at  oppebie  Krigsfolket,  som  stæv- 
nedes sammen  til  denne  By. 

Men   bedst   som   Valdemar   saaledes   rustede 

sig  og  sine  Mænd  til  at  drage  i  Leding  imod 
deres  egne  Landsmænd,  blev  han  overfalden  af 
saa  ond  en  Feber  med  vexiende  Kulde  og  Hede, 
at  han  skyndsomst  maatte  lægge  sig  til  Sengs 
i  Ringsted.  Han  sendte  Ilbud  efter  Absalon;  thi 
han  havde  aldrig  fer  kendt  Sygdom  og  var  ræd 
for  Døden. 

Da  Absalon  kom  til  Byen,  var  Feberen  saa 
streng,  at  Valdemar  ikke  kunde  kende  sin 
Fosterbroder  igen,  men  tog  ham  for  Bonden  i 
Ramsø  og  gav  ham  onde  Ord. 

Absalon  vaagede  hos  ham  om  Natten.  De 
kyndigste  af  Munkene  i  Klostret  kaldtes  til  hans 
Leje.  De  forsøgte  deres  Kunst  med  fremmede 
og  sjældne  Urter,  men  intet  hjalp.  Feberen  var 
saa  voldsom,  at  tre  Mand  maatte  kæmpe  med 
ham  for  at  holde  ham  i  Sengen. 

Da  Absalon  nu  skønnede,  at  det  var  paa  det 
sidste  med  Valdemar,  befalede  han  alle  at  gaa 
ud  af  Kammeret.  Saa  kastede  han  sig  ned  over 
Sengen  og  bad  til  Gud  og  den  hellige  Jomfru, 
at  de  vilde  frelse  Valdemars  Liv  for  alle  de 
Haab,  som  knyttede  sig  til  ham. 

Derpaa  ransagede  han  sit  Hjærte,  om  der 
kunde  tænkes  nogen  Aarsag  til  Vrede  hos  Gud, 
siden  han  straffede  saa  haardt.  Da  blev  det 
ham  med  ét  klart,  at  Herren  fordomte  deres 
Færd,  at  ville  kriges  med  og  aldeles  fordærve 
deres  egne  fattige  Landsmænd,  som  havde  lidt 
saa  meget  under  de  mange  Krige.     Han  lovede 

da,  at  han  af  al  sin  Magt  vilde  formaa  Valdemar 
til  at  afstaa  fra  dette  Togt,  om  Herren  vilde 
skænke  ham  Helsen. 

Da  han  længe  havde  kæmpet  i  Bønnen,  saa 
han,  at  der  begyndte  at  falde  nogen  Ro  over 
Valdemar.  Han  benyttede  sig  deraf  til  at  give 
ham  det  hellige  Sakramente.  Og  da  han  havde 
nydt  dette,  bedredes  han  synlig.  Sveden 
sprang  frem  paa  hans  Pande  og  drev  som  en 
Flod  ned  i  hans  Skæg.  Tilsidst  faldt  han  i  en 
lang  Sovn,  hvorefter  han  vaagnede  styrket  og 
rolig. 

Men  næppe  var  Valdemar  frelst  fra  Døden, 
før  nu  Absalon  hen  imod  Aften  mærkede,  at 
han  havde  faaet  Feberen  i  Kroppen.  Længe 
stred  han  imod  og  lod  sig  intet  mærke  for  ikke 
at  gøre  Valdemar  urolig  og  derved  svække  hans 
Helbredelse. 

Da  Valdemar  atter  var  oven  Senge,  saa 
maatte  Absalon  lægge  sig;  og  nu  laa  han  selv, 
som  hans  Fosterbroder  før  og  droges  med  Dø- 
den. Men  da  han  endelig  havde  overvunden 
den  og  atter  stod  op,  da  vidste  han,  at  Herren 
havde  tugtet  dem  begge  for  det  onde  Forsæt, 
de  havde  givet  Næring  i  deres  Hjærte. 

Imidlertid  var  nu  alt  Krigsfolket  kommet  til 
Byen.  Hverken  Valdemar  eller  Absalon  vilde 
da  lade  saa  skøn  en  Udrustning  være  gjort  for 
intet;  og  Absalon  raadte,  at  man  skulde  gøre 
det   Togt    til   Venden,    som    han    længe    havde 

pønset  paa;  thi  en  saadan  Strid  vilde  sik- 
kert være  Gud  velbehagelig,  eftersom  de  he- 
denske Serøvere  var  baade  Guds  og  Danmarks 
Fjender. 

Ikke  i  lange  Tider  havde  saa  stor  en  dansk 
Flaade  været  under  Sejl.  Saa  var  der  ogsaa 
nu  saa  meget  ungt  og  uforsøgt  Mandskab  ved 
Skibene,  at  Valdemar  mente  det  raadeligst  i 
nogen  Tid  at  holde  Øvelser  i  Sundet,  forinden 
de  drog  over  Havet.  Heller  ikke  selv  havde 
han  før  været  paa  saa  lang  en  Fart. 

Medens  det  unge  Mandskab  nu  øvedes  paa 
Skibene,  drog  Absalon  i  Forvejen  med  nogle 
af  de  søvante  Mænd  for  at  bespejde  Farvandet, 
at  ingen  vendisk  Skude  havde  faaet  Nys  om, 
hvad  der  forestod.  Thi  han  holdt  stærkt  paa, 
at  Danskerne  skulde  komme  over  Rygen  som 
en  Tyv  om  Natten;  thi  saaledes  havde  Ven- 
dernes egen  Færd  altid  været.  Kongen  skulde 
følge  efter  med  de  andre  Skibe. 

Da  nu  Absalon  var  kommen  tilbage  til  det 
Sted,  hvor  han  og  Valdemar  havde  aftalt  at 
mødes  med  Skibene,  syntes  det  ham,  at  Kon- 
gen vendte  sine  Skibe  og  gik  under  Land  ved 
Møen  i  Stedet  for  at  søge  ud  imod  ham.  Hvor 
nødigt  han  end  vilde,  saa  fulgte  nu  Absalon 
efter  for  at  hore  nærmere. 

Det  var  mod  Aften;  og  da  Absalon  naaede 
Valdemar,  var  han  i  Begreb  med  at  gaa  fra 
Borde  og  svarede  paa  Absalons  Spørgsmaal.  at 

han  agtede  at  tilbringe  Natten  i  Land.  Thi  de 
kunde  dog  ikke  have  synderlig  Fremgang  i 
Nattens  Mulm  og  Mørke.  Natten  var  gjort  til 
Hvile;  og  de  naaede  saa  vist  tidsnok  det  Maal, 
som  de  ubesindig  havde  sat  sig. 

Da  mærkede  Absalon,  at  Valdemar  under  hans 
Fraværelse  havde  lyttet  efter  slette  Raad.  Han 
blev  saa  vred,  at  han  ikke  kunde  beherske  sig, 
men  for  første  Gang,  siden  de  var  Børn  sam- 
men paa  Fjalneslevlille,  tog  Bladet  fra  Munden 
og  talte  Valdemar  haardt  og  haanligt  til. 

—  Du  foragter  vise  og  gode  Raad  og  hører 
efter  dem,  som  helst  sidder  hjemme  og  bryder 
sig  fejl  om  din  Ære.  Tror  du,  fordi  du  nu  er 
ene  om  at  herske  i  Landet,  at  alt  dermed  er 
godt?  Jeg  siger  dig,  at  du  vil  have  mange 
og  store  Fejder  at  føre  baade  mod  Vender  og 
andre,  inden  Riget  atter  fanger  Fred.  Nu,  da 
jeg  har  undersøgt  Farvandet  og  set,  at  vi  have 
god  Lejlighed  og  den  allergunstigste  Bør,  saa 
vil  du  forspilde  alt  dette,  som  man  ofte  unyttig 
maa  tigge  af  Gud,  for  at  have  nogle  Timers 
Nattefred  i  din  lune  Seng.  Du  er  ikke  bedre 
værd,  end  at  Gud  nu  sendte  dig  Storm  og 
Modbør,  saa  at  hele  Lejligheden  forspildtes,  og 
vi  kunde  drage  hjem  med  uforrettet  Sag  til 
alles  Spot,  fordi  vi  havde  holdt  os  som  kvind- 
agtige Daarer  i  Stedet  for  som  gode  danske 
Krigsmænd. 

Valdemar  blev  bleg  og  bed  sig  i  Læben;  og 

alle  skønnede,  at  han  var  meget  krænket.  Men 
i  sit  Hjærte  vidste  han  Absalon  Ret;  som  han 
plejede,  gav  han  dog  kun  faa  Ord  til  Svar,  men 
sprang  atter  ombord  i  sit  Skib  og  bød  sine 
Mænd  at  lægge  ud  paa  ny. 

Da  søgte  Absalon  hen  til  ham  i  Stavnen, 
hvor  han  stod  alene  og  saa  sig  ud.  Han  lagde 
sin  Haand  paa  Valdemars  Skulder  og  bad  ham 
tilgive,  at  han  havde  talt  saa  aabent  til  ham, 
medens  Mænd  hørte  derpaa;  men  hvad  han 
havde  sagt,  var  til  hans  og  Landets  Tarv,  og 
Valdemar  var  dog  bedre  tjent  med  at  have  en 
Ven,  der  turde  træde  ham  aabent  under  Øjne, 
end  at  føres  vild  af  Smiger  og  forgives  af  Bag- 
tale paa  sin  Ryg. 

Da  Flaaden  kom  til  Rygen,  lagde  de  ind  under 
Barkø.  Det  var  da  mod  Aften;  og  da  Spej- 
derne havde  forvisset  sig  om,  at  ingen  Rylænder 
anede  deres  Komme,  saa  oppebiede  de  Natten, 
gik  op  fra  Skibene,  ind  gennem  Skoven  og  over- 
faldt Venderne,  som  de  laa  i  deres  sødeste  Søvn. 
Der  blev  da  stort  Mandefald;  og  hele  Øen  blev 
indtagen  af  de  danske. 

Som  nu  dette  var  sket,  havde  Rygtet  om  de 
danskes  Komme  naaet  Venderne  paa  de  andre 
Ger;  og  da  de  danske  drog  ind  under  Hiddenso, 
var  Venderne  komne  i  Skibene  og  holdt  sig 
under  Land  og  biede  dem.  Men  da  de  danske 
Skibe  nærmede  sig,  trak  Venderne  sig  op  ad 
Floden. 

Absalon  var  med  sine  Mænd  gaaet  i  Land  et 
Stykke  længere  nede  for  at  spejde.  Bedst  som 
de  gik,  blev  de  overfaldne  af  Venderne,  som 
kom  ud  fra  en  Skov,  hvor  de  havde  lagt  sig  i 
Baghold. 

Venderne  var  langt  de  talrigste,  og  Absalons 
Mænd  blev  saa  forskrækkede,  at  de  tog  paa  at 
flygte,  for  at  naa  Skibene  det  hurtigst  mulige. 
Absalon  bed  dem  forgæves  at  holde  Stand  og 
værge  sig  som  Mænd. 

Da  han  nu  stod  der  og  ikke  vidste  sine  Raad 
for  at  faa  Mændene  til  at  gaa  frem  paa  ny,  gav 
Arild  Islænder,  som  han  havde  ved  sin  Side,  sig 
til  at  synge  Bjarkemaalet  med  sin  høje,  stærke 
Stemme  for  derved  at  tvinge  Æren  op  i  Livet 
paa  de  danske.  Men  Absalon,  som  mente,  at 
Striden  mod  Venderne  var  et  Korstog  at  regne 
for  saa  godt  som  noget,  turde  ikke  vinde  Herren 
Sejr  ved  hedenske  Kvad.  Han  bod  da  Arild  at 
tie  og  fulgte  nødtvungen  efter  sine  Mænd  ned 
til  Skibene.  Men  mange  haarde  Ord  maatte  de 
døje  af  ham,  da  de  atter  var  i  Behold  under 
Sejl. 

Da  Absalon  og  Valdemar  hen  paa  Efteraaret 
vendte  tilbage  til  Sjælland,  havde  de  vel  ikke 
taget  Rygen,  som  deres  Forfædre  havde  evnet 
det;  men  de  havde  lært,  hvor  Vejen  gik  til  Hed- 
ningernes Land;  de  havde  øvet  Gengæld  for 
mangen  ond  Daad  paa  danske  Kyster  og  vist 
Venderne,  at  ogsaa  de  havde  et  Land,   der  laa 

aabent  ud  mod  Havet.  Men  én  Sejrvinding 
gjorde  Absalon  sig  til  af  fremfor  nogen  anden; 
og  det  var,  at  en  vendisk  Hertugs  Sen,  ved 
Navn  Pribislaus,  var  kommen  til  hans  Lejr  af 
egen  Drift  for  at  tage  Daaben  af  hans  Haand. 
Siden  da  blev  Pribislaus  i  Danmark;  og  da 
han  sidenhen  begærede  Valdemars  Søster  Mar- 
grethe til  Hustru,  gav  Valdemar  sit  Samtykke  og 
gav  ham  Falster  og  Lolland  og  andre  Smaaøer 
til  Len. 

Hen  paa  Vinteren  sendte  nu  Venderne  deres 
mest  veltalende  Mand,  en  af  deres  Ældste,  ved 
Navn  Dombar,  til  Absalon  i  Roskilde,  eftersom 
det  var  rygtedes  imellem  dem,  at  Skjalm  Hvides, 
deres  tidligere  Tugtemesters  Søn,  havde  svoret 
at  vende  tilbage  Aar  efter  Aar,  til  der  ikke  var 
en  udøbt  Vender  igen. 

Dombar  skulde  forhandle  med  Absalon  om 
Fred  og  Forligelse.  Da  han  nu  uforsigtig  puk- 
kede paa  de  mange  Nederlag,  Danskerne  i  den 
sidste  Menneskealder  havde  lidt,  og  bad  Absalon 
vel  betænke  Vendernes  Sømagt  og  hvor  mange 
danske  Øer,  der  laa  hærgede  og  øde  efter  deres 
Overfald,  saa  gav  Absalon  ham  et  knapt  og 
afvisende  Svar,  men  skrev  sig  hans  Ord  bag 
Øret. 

Sidenhen,  da  Absalon  havde  gjort  endnu  to 
Togt  til  Vendernes  Land  og  hver  Gang  var  vendt 
med  Sejr  tilbage  og  derefter  i  Valdemars  Ærende 
havde  besøgt  Hertug  Henrik  Løve   af  Sachsen 

og  med  ham  sluttet  et  Forbund  om  ganske  at 
tilintetgøre  den  vendiske  Magt,  —  da  sendte 
Venderne  atter  Dombar  til  Absalon. 

Nu  tingede  han  ikke  længer,  men  tiggede  om 
Fred  paa  hvad  Vilkaar,  Absalon  selv  vilde  give. 
Han  mindede  Absalon  om  hans  Farfader,  som 
han  sagde,  at  alle  Rylænderne  havde  elsket  som 
en  Fader,  og  paastod,  at  Venderne  siden  aldrig 
skulde  have  plyndret  Danskernes  Kyster,  om 
ikke  Danskerne  selv  havde  givet  Exemplet  ved 
at  leve  i  Fjendskab  indbyrdes  og  kriges  med 
hverandre,  som  havde  de  aldrig  hørt  sammen  i 
ét  Folk. 

Men  da  han  havde  talt,  gav  Absalon  ham 
intet  andet  Svar  end  at  opremse  alle  de  danske 
Øer,  som  laa  hærgede  og  ode  efter  Venderne. 
Saaledes  mindede  han  Dombar  om  hans  egen 
tidligere  Storsindethed;  dog  lovede  han  tilsidst 
paa  Dombars  ydmygelige  Bøn  at  skaane  Ven- 
derne, om  de  vilde  holde  sig  i  Ro  og  tage  mod 
Kristendommen  af  de  danske. 

Paa  det  Besøg,  som  Absalon  i  Valdemars 
Ærende  gjorde  ved  Hertug  Henriks  Hof,  for- 
handlede han  med  Hertugens  første  Mand,  Bi- 
skop Arnold  af  Liibeck.  De  talte  godt  og  længe 
med  hinanden;  thi  Arnold  havde  studeret  i 
Geneviéve  Abbediet  kort  før  Absalon;  og  da 
han  nævnede  for  Absalon  den  Slavernes  og 
Vendernes  Krønike,  som  han  stod  i  Begreb 
med  at  skrive,  da  lovede  Absalon  ved  sig  selv, 

at  ogsaa  Danmarks  Krønike  skulde  blive  skre- 
ven; thi  det  syntes  ham  ilde.  at  de  Kampe,  som 
han  og  Valdemar  havde  paaført  Venderne  og 
senere  vilde  paaføre  dem,  skulde  gives  til  Efter- 
kommerne fra  den  ene  Part  alene.  Og  det 
syntes  ham  altid  at  have  været  danske  Kon- 
gers Fejl,  at  de  ikke  havde  sørget  for  selv  at 
give  deres  Efterkommere  Kundskab  om  deres 
Bedrifter,  saaledes  som  Franskmændene  havde 
gjort  det  allerede  fra  Karl  den  stores  Dage. 


XXI 

Der  opstod  i  Rom  en  Strid  om  Sankt  Peders 
Stol.  De  fleste  af  Kardinalerne  havde  valgt 
Alexander  til  Pave;  men  nogle,  støttede  af  den 
tyske  Kejser  Frederik,  holdt  paa  Oktavian,  som 
siden  kaldte  sig  Victor.  Begge  mente  sig  at 
være  den  eneste,  rette  Pave;  og  Fred  og  For- 
ligelse var  ej  at  tænke  paa;  thi  Kongen  af 
Frankrig,  der  støttede  Pave  Alexander,  var  ikke 
til  Sinds  at  anerkende  Frederik,  som  kaldte  sig 
romersk  Kejser,  eftersom  han  havde  baade  Tysk- 
land og  Italien  i  sin  Haand,  for  Kristenhedens 
verdslige  Beskytter. 

Saa  fordømte  da  nu  de  to  Paver  hinanden; 
og  alle  Kristenhedens  Konger  delte  sig  efter 
denne  Strids  Krav,  som  deres  Lands  og  deres 
Kieresis  Tarv  bedst  vilde  det. 

Da  Ærkebiskop  /Eskild  paa  sin  Hjemrejse  fra 
Rom  var  bleven  fængslet  af  Kejser  Frederik  og 
kunde  takke  Pave  Alexander  for  sin  Frihed,  og 
da  han  al  sin  Tid  havde  staaet  Frankrigs  Præ- 
later nær,  ligesom  han  var  den  store  Bernhard 

af    Clairvaux's    personlige    Ven.     saa    var    det 
danske  Kleresi  paa  den  franske  Paves  Side. 

Æskild  havde  paa  sin  Udenlandsfærd  efter- 
ladt i  Frankrig  en  kostbar  Samling  af  Helgen- 
skrin, Alterbægere,  Drikkekar  og  deslige,  saa  og 
en  stor  Sum  Penge,  alt  i  Guld  og  Sølv,  for  at 
have  den  der  i  Sikkerhed. 

Da  nu  den  store  Pavestrid  blussede  op,  fryg- 
tede han,  at  denne  Skat  skulde  komme  noget 
til,  og  sendte  derfor  en  Munk  med  to  af  sine 
betroede  Mænd  til  Frankrig  for  hemmeligt  at 
hente  Skatten  hjem. 

Det  lykkedes  ogsaa  Munken  at  faa  i  Behold, 
hvad  Ærkebispens  var;  men  da  de  undervejs 
bedede  i  en  Kro  i  Byen  Stade  ved  Elben,  og 
Munken,  som  var  meget  tørstig,  ikke  i  en  Fart 
kunde  finde  et  Bæger  at  drikke  af,  saa  løste  han 
uforsigtig  op  for  Skatten,  tog  et  Gulddrikkekar 
frem  og  drak  af  dette. 

Kromanden  og  nogle  af  hans  Gæster  saa  til 
og  undredes  paa,  hvor  megen  Rigdom  Munken 
havde  hos  sig;  og  da  Ærkebispens  Mænd  var 
kommen  udenfor  Byen,  blev  de  overfaldne  og 
hele  Skatten  frarøvet  dem,  saa  at  de  ved  Hjem- 
komsten maatte  staa  frem  for  deres  Herre  med 
tomme  Hænder. 

/Eskild  var  baade  hæftig  og  mistænksom  af 
Hu;  og  da  han  forud  havde  betroet  Kong  Val 
demar,  at  han  havde  sine  Bud  i  Frankrig  efter 
en  kostbar  Skat,  saa  mistænkte  han  nu  Kongen 

selv  for  at  have  en  Finger  med  i  Spillet,  saa 
meget  mere  som  Valdemar  kun  nødig  vilde 
gøre  ham  Følge  til  Holsten  for  at  skaffe  ham 
Skatten  tilbage;  thi  Kongen  sagde,  at  Munken 
ved  sin  Ubesindighed  selv  havde  forskyldt 
Tabet.  Nogle  Munke,  som  vilde  sætte  Splid 
mellem  Kongen  og  Ærkebispen,  bragte  Kongens 
Ord  fordrejede  for  Æskild.  Denne  blev  da 
saa  rasende,  at  han  hævnede  sig  paa  Kongen 
ved  at  banlyse  Biskop  Aage,  der  nys  med  Kon- 
gens Samtykke  var  bleven  gjort  til  Biskop  i 
Slesvig  af  den  tyske  Pave  Oktavian. 

Der  stod  nu  Strid  mellem  Valdemar  og 
Æskild;  og  Ærkebispen,  som  saa  skævt  til  den 
Støtte,  Valdemar  havde  hos  Absalon,  Rigets 
første  Biskop,  drog  til  Roskilde  og  forklagede 
Kongen  for  hans  Fosterbroder.  Da  det  var 
vitterligt,  at  Valdemar  havde  handlet  imod  den 
hellige  Kirke  ved  at  indsætte  den  falske  Paves 
Mand  i  Slesvig,  saa  vilde  nu  Æskild,  at  Absa- 
lon, fordi  han  var  Biskop,  skulde  bryde  med 
Kongen. 

Saaledes  var  nu  det  indtruffet,  som  Absalon 
længe  havde  frygtet  —  at  de  to  Herrer,  som 
han  havde  valgt  at  tjene,  Kongen  og  Kirken, 
ikke  længer  var  én  i  to,  men  to  i  to. 

Absalon  søgte  først  at  berolige  Æskild  og 
ærbødigt  at  foreholde  ham  den  krænkende  Mis- 
tanke, han  havde  haft  til  Valdemar,  og  som  saa- 
ledes havde  opægget  ham,  der  jo  som  Enekonge 

havde  mere  Magt,  end  Æskild  var  vant  til  at 
finde  hos  de  danske  Konger  før  i  Tiden.  Men 
dette  dæmpede  saa  langt  fra  /Eskilds  Vrede,  at 
han  tværtimod  beskyldte  Absalon  for  at  vilde 
bryde  sin  biskoppelige  Troskabsed.  Absalon  er- 
klærede da  rent  ud,  at  han  hverken  kunde  eller 
vilde  blande  sig  i  Striden  mellem  Ærkebispen 
og  Valdemar,  hvorefter  Æskild  i  den  tjenstlige 
Lydigheds  Navn  befalede  ham  at  gaa  hans 
Ærende  til  Kongen  og  opsige  ham  Ærkebispens 
Huldskab  og  Troskab. 

Da  Absalon  ikke  turde  vægre  sig  imod.  hvad 
den  danske  Kirkes  Øverste  saaledes  befalede 
ham,  svarede  han,  at  vel  vilde  han  adlyde  og 
bringe  /Eskilds  Bud,  som  det  var  hans  Pligt, 
men  Ærkebispen  maatte  ikke  vente  at  faa  Bud 
fra  Valdemar  tilbage  igennem  ham;  thi  det  til- 
kom Kongen  selv  at  vælge,  ved  hvem  han  vilde 
svare;  og  Absalon  vilde  ikke  være  delagtig  i 
noget,  som  kunde  vække  Splid  mellem  Kongen 
og  Kirken;  thi  disse  burde  være  ikke  som  to  at 
regne  for,  men  én,  om  Riget  skulde  have  Frem- 
gang og  engang  rejse  sig  af  den  Fornedrelse, 
hvori  andre  havde  bragt  det. 

Absalon  forrettede  da  nu  Ærkebispens  Ærinde 
hos  Valdemar;  men  da  han  forst  havde  talt  som 
Ærkebispens  Bud,  saa  aflagde  han  sin  Bispe- 
dragt og  gik  siden  i  Enrum  med  Valdemar  <>g 
gav  ham  Raad  som  Fosterbroder. 

Det  blev  da  aftalt,  at  Valdemar  skulde  give 
Ærkebispen  et  hvast  Svar;  thi  Absalon  mente, 
at  om  ikke  Æskild,  Tokestammens  myndige 
Ætling,  der  før  var  vant  at  mede  Svaghed  hos 
danske  Konger,  ikke  nu  strax  kendte  Fasthed, 
da  vilde  hans  Hovmod  bestandig  stige  og  ikke 
have  nogen  Grænse,  før  Valdemars  Magt  var 
bøjet  under  hans  Vilje. 

Æskild  flygtede  nu  ind  i  Sverig.  Da  fik  han 
Bud  om,  at  Valdemar  belagde  den  faste  Borg 
Elieholm,  som  Ærkebispen  havde  bygget  sine 
Munke  i  Lejre  Mose,  og  hvor  hans  Søstersøn, 
hvem  han  havde  meget  kær,  opfostredes. 

For  at  formaa  Valdemar  til  at  undlade  at 
lægge  Borgen  øde,  gav  de  Munke  ham  nu 
først  Ærkebispens  Søstersøn  til  Gidsel;  og  siden- 
hen, da  Æskild  trods  Brev  og  Budskab  ikke 
vilde  falde  til  Føje,  enddog  Valdemar  truede 
med  at  lade  hans  unge  Slægtning  ophænge  i 
en  Galge,  som  han  lod  opbygge  paa  Skrømt, 
saa  overgav  de  tilsidst  Valdemar  Borgen  med 
alt,  hvad  deri  var  af  Proviant  og  Krigs- 
fornødenhed. 

Da  maatte  Ærkebispen  ydmyge  sig  og  bede 
Kongen  om  Fred.  Derefter  drog  han  paa  Pil- 
grimsfart til  det  hellige  Land,  fordi  han  ikke 
vilde  være  i  sit  Embede,  saa  længe  den  store 
Strid  mellem  de  to  Paver  endnu  var  stan- 
dende. 

Næppe  var  nu  Striden  mellem  de  to  Herrer, 

som  Absalon  tjente,  saaledes  for  denne  Gang 
lykkelig  bragt  til  Ende,  for  det  skete,  som 
Absalon  frygtede  mest  af  alt. 

Fra  Pavestridens  første  Færd  havde  Absalon 
set,  at  det,  der  stredes  om,  ikke  var  Spørgs- 
maalet,  om  denne  eller  hin  skulde  have  Sankt 
Peders  Stol  og  Nøgler.  Det,  der  laa  bag, 
syntes  ham  at  være  dette,  om  den  romerske 
Kejser,  som  han  kaldte  sig,  skulde  være  Pave- 
stolens verdslige  Magt,  eller  om  Frankrig,  hvor 
Korstogene  var  fostrede,  skulde  være  Kristen- 
hedens første  Rige. 

Planerne  fra  hans  Studietid  om  det  store 
Rige,  som  skulde  dannes  af  Flandern,  England, 
Danmark  og  de  øvrige  nordiske  Lande  —  det 
Rige,  der  skulde  gaa  sammen  med  Frankrig 
og  kalde  sig  det  „kristne  Rige"  i  Modsætning 
til  det  romerske,  fik  atter  Liv  for  hans  Tanke, 
nu  da  han  saa,  at  det  Øjeblik  var  kommet, 
hvor  den  tyske  Kejser  end  ikke  længer  boj  ede 
sig  for  Pavens  Overmagt,  men  endog  formaste- 
lig opkastede  sig  til  Herre  over  Sankt  Peders 
Stol. 

Den  Modstand,  som  Frankrigs  Konge  kunde 
byde  Kejser  Frederik,  syntes  ham  kun  ringe; 
og  han  ønskede  hæftigt,  at  Gud  vilde  vise  ham 
Udvej  for  at  levendegøre  den  Tanke,  som  i  saa 
lang  Tid  havde  været  ham  kærest,  og  som  nu 
maaske  havde  været  paa  Vej  til  at  fuldkommes. 

om  ikke  Valdemar  saa  brat  havde  kaldt  ham 
tilbage  til  Danmark. 

Han  overvejede  længe  frem  og  tilbage,  men 
fandt  ingen  Udvej.  Saa  længe  Valdemars 
Herredømme  endnu  var  ungt  og  saa  ubefæstet, 
at  ikke  blot  Venderne,  men  ogsaa  Valdemars 
egne  Landsmænd  kunde  lægge  det  ede,  om  han 
ikke  bestandig  selv  var  paa  Post  —  saa  længe 
var  det  en  ubesindig  og  troløs  Gerning  at  raade 
Valdemar  til  at  se  sig  ud  efter  usikre  Langfarts 
Maal  i  det  fjærne. 

Som  nu  Absalon  pønsede  frem  og  tilbage 
paa  disse  Ting,  hvilke  han  end  ikke  havde  be- 
troet Valdemar,  skete  det,  at  der  en  Dag  kom 
Bud  og  Brevskab  fra  Kejser  Frederik. 

Kejseren  bad  Valdemar  til  sig  for  at  deltage 
i  et  stort  Koncilium,  som  han  vilde  holde  af 
alle  Kristenhedens  Konger  i  St.  Jean  de  Laune, 
paa  det  at  det  endelig  kunde  blive  vedtaget, 
hvem  der  burde  kendes  for  den  rette  Pave. 
Saa  mange  og  saa  smigrende  var  de  Ord, 
Kejseren  ved  sit  Sendebud  brugte,  at  Valdemar 
lod  sig  bedaare,  kaldte  Absalon  til  sig  og  med- 
delte ham,  at  det  var  hans  Agt  at  efterkomme 
Kejserens  Opfordring,  og  at  Absalon  skulde 
følge  ham. 

Da  Absalon  havde  erfaret  Kejserens  Budskab, 
mindede  han  Valdemar  om  det  Brev,  som  han 
i  sin  Tid  havde  skrevet  til  ham  fra  Paris,    at 

siden  Knud  og  Svend  dengang  frivilligt  havde' 
bedt  Kejseren  skille  deres  Trætte,  saa  vilde  han 
før  eller  senere  kræve  Lenspligt  af  danske 
Konger.  Nu  strakte  da  Kejseren  Haanden  ud 
efter  Danmark;  og  saa  ubesindig  var  Valdemar, 
at  skønt  han  var  varet  ved  sine  Forgængeres 
Skæbne  og  selv  havde  været  med  Knud  og 
Svend  i  Merseburg.  dog  ikke  kunde  se,  hvad 
der  laa  under  de  søde  Ord. 

Forgæves  søgte  Absalon  at  bringe  Valdemar 
til  at  indse,  hvad  der  vilde  følge  af  hans  Rejse, 
om  han  en  Dag  stod  frem  for  Kejseren  i  hans 
eget  Land  med  en  Flok,  der  kun  var  ringe. 
Tilsagn  og  Eder  vilde  blive  ham  aftvungne, 
som  han  ingensinde  sidenhen  kunde  staa  ved. 
Men  Valdemar,  som  troede  Kejseren  paa  hans 
Ord,  vilde  intet  høre  derom  og  trængte  bestan- 
dig ind  paa  Absalon,  at  han  skulde  gøre  ham 
Følgeskab. 

Da  Absalon  ikke  kom  nogen  Vej  med  at 
vække  Valdemars  Mistanke,  saa  erklærede  han, 
at  han  som  Kirkens  Mand  ikke  kunde  gøre 
ham  Følge  til  et  Mode,  der  skulde  afholdes 
mod  den  eneste  sande  Pave,  Alexander,  hvem 
han  var  bundet  til  ved  sin  biskoppelige  Lydig- 
hedsed. 

Heller  ikke  dette  vilde  Valdemar  hore:  thi. 
sagde  han,  Kejseren  var  jo  netop  til  Sinds  nu 
at  ville  boje  sig  for  Kristenhedens  Afgørelse  paa 
Modet.     Var  det  da  ikke  Valdemars  Pligt  ikke 


315 


at  holde  sig  tilbage,  men  netop  ved  sin  Stemme 
i  Forsamlingen  at  støtte  den  sande  Pave  imod 
den  falske? 

Da  nu  Absalon  undskyldte  sig  med,  at  han 
hverken  havde  Tid  eller  Formue  til  saa  kostbar 
en  Rejse,  saa  svarede  Valdemar  ham,  at  han 
skulde  ingen  Omkostninger  have  deraf  for  sig 
selv. 

Som  nu  Absalon  vedblev  at  trænge  ind  paa 
Valdemar  med  alle  de  Grunde,  han  kunde 
finde,  blev  Valdemar  tilsidst  bedrøvet  og  min- 
dede ham  om  deres  Barndomsvenskab  og  Fost- 
broderskab. 

—  Om  du  ikke  —  sagde  han  —  vil  gøre 
mig  til  Vilje  i  denne  Sag,  som  ligger  mig 
saa  haardt  paa  Sinde,  da  skal  du  ingen  Tid 
vente  noget  godt  mere  af  mig.  Thi  en  saa- 
dan  Utroskab,  at  du  vil  svigte  mig  i,  hvad 
jeg  saa  hæftigt  begærer,  havde  jeg  vel  ventet 
mig  af  andre,  men  aldrig  af  dig,  min  Foster- 
broder. 

Da  bøjede  Absalon  sit  Hoved  og  sagde: 

—  Jeg  har  gjort,  hvad  jeg  evner  for  at  holde 
dig  fra,  hvad  jeg  anser  for  dit  og  Rigets  For- 
dærv. Men  at  du  ikke  skal  mistænke  mig  for 
at  vilde  værge  mig  selv,  da  skal  jeg  føje  dig 
og  rejse  med  dig.  Thi  er  du  saa  bestemt  der- 
paa,  som  du  siger,  da  tror  jeg,  det  er  bedre, 
at  du  har  mig  ved  din  Side  end  andre,  som 
du  ikke  kan  vente  dig  samme  Troskab  af  som 


316 


af  mig.  Men  har  du  vel  betænkt,  at  mens  du 
er  ude,  kan  andre  røve  din  Ret?  —  Dit  Herre- 
dømme er  endnu  saa  ungt,  at  baade  du  og  jeg 
ved  dem,  som  vilde  gøre  deres  til,  at  det  aldrig 
blev  ældre,  om  du  bød  dem  saa  gunstig  en 
Lejlighed:  at  drage  paa  Langfart  med  dine  bedste 
Mænd? 

Det  blev  da  drøftet  imellem  dem,  hvad  her- 
ved var  at  gøre;  og  paa  Absalons  Raad  blev 
det  vedtaget,  at  Buris,  hvem  de  troede  ilde, 
skulde  gøre  Valdemar  Følgeskab,  paa  det  at  han 
ikke  skulde  falde  i  Fristelse  til  nogen  Udaad, 
mens  Valdemar  for  ude. 

Som  Absalon  havde  frygtet  det,  saaledes  blev 
det.  Næppe  var  Valdemar  og  hans  Mænd  naaet 
til  Kejserens  By,  før  Tonen  skiftede. 

Kejseren  klagede  over,  at  Valdemar  havde 
tøvet  saa  længe  med  at  komme,  da  han  blev  til- 
sagt, at  han  derved  havde  krænket  sin  Lenspligt 
mod  den  romerske  Kejser. 

Absalon  henviste  Kejseren  til  hans  eget  Bud 
og  Brevskab,  hvorved  der  kun  havde  været 
Tale  om  Venskab  og  Indbydelse.  Men  da 
Kejseren  nægtede  at  vide  noget  herom,  for- 
langte Absalon  Lejde  for  Kongen  og  hans  Mænd 
til  at  vende  tilbage.  Dette  nægtede  Kejseren; 
men  nu  fristede  han  Valdemar  med  Loftet  om, 
at  alle  tyske  Fyrster  skulde  være  ham  Borgen 
for,    at    hele   Landet   Venden    skulde   blive   Val- 

demar  undergivet;  og  da  Valdemar  og  hans 
Mænd  var  i  hans  Magt,  saa  blev  der  ikke 
bedre  Kaar,  end  at  Valdemar  tilsidst  maatte 
række  Kejseren  Haanden  og  tilsige  ham  Huld- 
skab og  Troskab.  Dog  skulde  denne  Haand- 
fæstning  kun  gælde  for  Valdemar  selv,  ikke  for 
hans  Efterkommere;  og  der  skulde  ikke  være 
nogen  Pligt  for  ham  til  at  møde  ved  Kejserens 
Hof  eller  give  ham  nogen  Undsætning  af  danske 
Mænd,  saaledes  som  Skik  ellers  galdt  for  Va- 
saller. 

Da  denne  Sag  nu  var  afgjort,  kaldte  Kejseren 
til  Møde  i  Pavesagen.  Og  da  alle  Fyrsterne  med 
deres  Følge  var  forsamlede,  stod  Pave  Oktavian 
frem  og  holdt  en  Tale  til  eget  Forsvar  og  til  sin 
Modstanders  Fordømmelse. 

Uden  at  Valdemar  eller  nogen  anden  forud 
var  varet,  om  hvad  der  skulde  foregaa,  læste 
Paven  først  en  højtidelig  Messe  i  Forsamlingen. 
Men  derefter  stod  han  frem  og  lyste  Kirkens  Ban 
over  Alexander,  som  han  kaldte  den  falske  Pave, 
indsat  af  Satanas. 

Da  Bannet  var  lyst,  slukkedes  alle  Kirkens 
Kerter;  og  de  forsamlede  Prælater  og  Klerke 
slog  Sten  imod  Kirkefliserne  og  mod  Murene, 
saa  det  gav  Genlyd  mod  Loftets  høje  Buer. 
Dermed  skulde  betegnes  den  evige  Fortabelses 
grufulde  Mørke  og  den  yderste  Dags  forfærde- 
lige Bulder,  som  skulde  ramme  Alexander  og 
hver  den,  som  gav  ham  Lydighed  og  Følge. 

Da  stod  Absalon  op  fra  sit  Sæde  og  Valde- 
mar med  ham;  thi  de  regnede  Alexander  for 
den  eneste  sande  Guds  Statholder  paa  Jorden. 
Hastig  trængte  de  sig  frem  mellem  Rækkerne 
for  ikke  ved  deres  Nærværelse  at  bifalde  den 
formastelige  Gerning. 

Da  Oktavian  blev  var,  at  de  gik,  og  paa- 
lagde  Absalon  at  blive  siddende,  da  svarede 
denne  paa  Latin  saa  højt,  at  alle  kunde  hore 
det,  at  vel  var  han  Biskop  og  Kirkens  Mand. 
men  alt  fra  Barndommen  havde  han  svoret  sin 
Herre  og  Konge  Troskab,  og  intet  skulde  hindre 
ham  i  at  følge  Kong  Valdemar  her  i  fremmed 
Land,  hvor  han  havde  saa  nødigt  Brug  for  hver 
af  sine  Mænd. 

Kort  Tid  efter  tykkedes  det  Valdemar  uhin- 
dret at  begive  sig  paa  Hjemrejsen  med  sit 
Følge. 

Haardt  fortrod  han.  at  han  ikke  havde  fulgt 
Absalons  Raad.  Thi  hvad  han  nodigst  vilde, 
var  sket.  Om  end  tvungen  og  ufri,  saa  havde 
han  dog  taget  sit  Rige  til  Len  af  den  romerske 
Kejser. 

Mere  endnu  end  Valdemar  græmmede  Absa- 
lon sig.  Dette  var  altsaa  Udgangen  paa  de 
store  Planer.  Den,  der  skulde  samle  Flandern 
og  England  og  Norden,  det  ..kristne  Rige"  til 
Værn  imod  Kejseren  og  til  Vaaben  for  Kristen- 
heden, havde  maattet  bede  sit  eget  Rige  af 
Kejserens  Haand.     Større  Nederlag  syntes  Livet 

ham  ikke  at  kunne  byde,  end  at  de  Planer, 
som  fostredes  i  det  unge  Sind  og  voxede  sig 
store  der,  til  de  blev  de  kæreste  i  Eje,  skulde 
ødes  uden  Sværdslag,  uden  Kamp,  ved  Ube- 
sindighed og  Daarskab. 

Paa  Hjemvejen  saa  Absalon  for  anden  Gang 
Danmarks  gamle  Vold  ved  Ejderen;  den  syntes 
ham  nu  forladt  og  ringe  som  Værn  mod  den 
Kejserens  Magt,  der  strakte  sig  helt  her  op. 
Han  talte  med  Valdemar  derom  og  raadte 
ham  at  bygge  den  gamle  Vold  op  af  brændte 
Sten,  som  han  havde  set  det  i  Flandern  og 
Frankrig. 


Da  Valdemar  naaede  Slesvig  By,  spurgte  han 
der,  at  Sofie  havde  født  ham  en  Søn.  Stor 
var  hans  og  Absalons  Glæde;  og  de  bestemte 
strax,  at  Drengen  skulde  bære  Knuds,  hans 
Faders  Navn. 

Da  de  naaede  Roskilde,  mødte  de  udenfor 
Porten  den  svenske  Hertug  Guttorm  og  hans 
Følge,  som  kom  til  Danmark  for  af  Valdemar 
at  begære  hans  Søsterdatter,  Liden  Kirsten, 
til  Ægte  for  Sveriges  unge  Konge,  Karl  Sver- 
kerssøn. 

Skønt  Liden  Kirsten  græd  og  nødig  vilde  fra 
Roskilde,  fra  Absalon  og  fra  Valdemar,  saa  gav 
dog  Kongen  sit  Minde,  fordi  det  syntes  ham 
godt  at  have  Sveriges  Herre  til  sin  Frænde. 

Absalon  vandrede  i  Bispegaardens  Have  med 
Liden  Kirsten  for  sidste  Gang.  Hans  Sind  var 
tungt  for  de  Skuffelser,  som  Livet  havde  undt 
ham,  enddog  han  endnu  følte  sig  saa  rig  og 
stærk  og  næppe  endnu  havde  kendt  Kampen. 

Saa  skulde  ogsaa  den  milde  Glæde  være 
ham  nægtet  at  vandre  med  hende  ved  sin  Side, 
hare  hendes  friske  Stemmes  Latter  og  se  hendes 
unge  Glæde  over  Lys  og  Blomster. 

Hans  Tanker  søgte  tilbage  for  at  finde  nye 
Haab  og  gammel  Fred.  Han  mindedes  Paris's 
Haver;  han  mindedes  Jeanne  og  Marianne;  han 
mindedes  sit  eget  store  Mod  og  sin  stærke 
Trang.  Men  længst  dvælede  han  ved  Tanken 
om  den,  der  havde  været  ham  en  Ven  den 
hele  Tid  —  den,  hos  hvem  han  aldrig  havde 
prøvet  Svig  eller  Misnoje,  enddog  han  selv 
havde  sveget  ham  for  Lyst  hos  andre.  Han 
tænkte  paa  det  Løfte,  han  havde  taget  af  ham; 
og  da  han  nu  i  disse  Dage  fra  Klosteret  paa 
Æskildsø  hist  ude  i  Fjorden  igen  havde  faaet 
Klage  over  de  Munkes  liderlige  Levned  med 
Vin  og  Kvinder,  saa  tænkte  han  paa  Geneviéve 
Abbediets  Korherrer;  og  han  besluttede  at 
bede  Broder  Vilhelm  komme  til  Danmark  for 
her  i  Klostret  at  ove  den  samme  Gerning,  som 
han  engang  havde  øvet  i  Geneviéve,  saa  og 
for  at  staa  ham  bi  med  Rand  og  Daad  i  hans 
Kirkegerning.  Men  forst  og  sidst  for  at  være 
ham    en   Ven.      Og  det   syntes   ham.    at    ogsaa 

for  Vilhelm  var  det  vel  en  skøn  Gerning:  at 
ordne  Kirke  og  Kloster  og  være  som  et  stort 
Exempel  for  det  ganske  Land  Danmark. 

Da  han  nu  havde  døbt  Knud  Kongesøn,  for 
hvem  Hertug  Guttorm  blev  buden  til  Fadder, 
og  havde  set  Liden  Kirsten  blive  ført  af  By 
til  sit  nye  Hjem  i  Sverige,  saa  sendte  han 
Domprovst  Saxe  over  Ribe  med  Brev  og  Bud 
til  Vilhelm. 

XXII 

Medens  Valdemar  var  hos  Kejseren  i  Tysk- 
land, fik  hans  unge  Dronning  Nys  om,  at  den 
Kvinde,  som  havde  fedt  ham  Kristoffer,  holdtes 
skjult  paa  Gurre  Slot,  hvor  Valdemar  søgte  hen, 
naar  han  jagede. 

Sofie  græmmede  sig  saa  meget  mere  derover, 
som  hun  nu  selv  havde  Barn  under  Hjærte 
med  Kongen.  Saa  var  hun  ogsaa  stolt  af  sin 
Skønhed  og  taalte  ikke.  at  nogen  Kvinde  i 
Landet,  være  sig  ædel  eller  uædel  af  Byrd,  blev 
foretrukken  for  hende. 

For  nu  at  skaffe  sig  Hævn  over  Tove,  lod 
hun  gaa  Bud  til  Gurre,  at  da  Dronningen  havde 
spurgt  Toves  store  Skønhed,  saa  ønskede  hun 
at  have  hende  blandt  sine  Jomfruer;  thi  da  hun 
selv  var  skøn,  saa  yndede  hun  at  have  lutter 
skønne  Kvinder  om  sig. 

Da  Tove  frygtede  for  Svig  og  vægrede  sig 
ved  at  gøre  Budet  Følgeskab  med  tilbage,  saa 
sendte  Dronningen  nye  Bud,  at  hun  under  Straf 
af  hendes  Unaade  skulde  komme  og  indtage  sin 
Plads  i  Dronningens  Folge. 

Tove  kom  da  til  Kongsgaarden  i  Roskilde; 
og  strax  da  Sofie  saa  hendes  Skønhed,  der 
var  af  en  anden  og  blidere  Art  end  hendes 
egen,  optændtes  hun  saaledes  af  Vrede,  at 
hun  besluttede  at  lade  hende  dræbe,  medens 
Kongen  for  ude;  men  hun  forstillede  sig  saa 
vel,  at  Tove  lod  sig  skuffe  af  hendes  Venne- 
sælhed. 

Kammerfruen  gik  Tove  til  Haande,  der  hun 
skulde  iføre  sig  den  fine  Kjortel,  som  Dron- 
ningens Jomfruer  bar.  Men  før  hun  skiftede 
Klædning,  maatte  hun,  som  Skik  var,  tage  et 
Bad  i  Dronningens  Badstue,  at  hun  kunde  være 
værdig  til  at  iklædes  den  nye  Dragt. 

Tove  blev  nu  ført  ind  i  Badstuen,  hvor  Badet 
var  beredt;  men  næppe  havde  Kammerfruen 
ladt  hende  alene,  før  Dampen  begyndte  at 
strømme  frem  under  Ristene,  uden  at  Tove 
kunde  standse  den. 

Strømmen  blev  hedere  og  hedere.  Tove 
raabte  Nødskrig,  at  hun  dræbtes;  men  ingen 
hørte  det;  og  da  hun  løb  til  Døren,  var  den 
lukket  i  Slaa  udefra. 

Hun  kaldte  nu  i  sin  store  Vaande  paa  Val- 
demar, men  fik  intet  Svar.  Bestandig  strøm- 
mede Dampen  til  og  lagde  sig  for  hendes 
Bryst,  saa  at  hun  ikke  kunde  drage  Aande. 
Da  faldt  hun  bedøvet  om;  og  en  Time  efter  var 
hun  død. 

Dronningen    lod   meget   bedrøvet   over    dette 

ulykkelige  Tilfælde  og  forhørte  sig  strængt,  om 
hvad  Aarsagen  dertil  vel  kunde  være.  Kammer- 
fruen mente,  at  noget  maatte  være  i  Ulave  ved 
Varmerørene.  Dronningen  lod  da  strax  disse 
tage  ned  og  undersøge,  for  at  alle  kunde  se,  at 
hun  ingen  Skyld  havde  deri. 

Men  i  Kongsgaarden  talte  Svend  og  Pige 
hemmeligt  med  hinanden  om.  at  Dronningen 
havde  dræbt  Tove.  Saa  vidt  spredte  dette 
Rygte  sig,  at  der  blev  digtet  en  Vise  derom, 
som  de  Roskilde  Borgere  sang  i  Smug;  thi 
Dronningen  var  ilde  lidt  for  sit  storagtige  og 
hoffærdige  Sind. 

Da  Valdemar  vendte  hjem.  fortalte  Sofie 
ham  med  Graad  og  Beklagelse  den  sørgelige 
Tidende.  Saa  godt  forstod  hun  at  herske  over 
sit  Ansigt,  at  Kongen  i  sin  store  Sorg  ikke 
tænkte  paa  Svig,  og  nu  da  Tove  ikke  var  mere, 
selv  tilstod  for  Sofie,  hvad  hun  havde  været  for 
ham  fra  hans  første  Ungdom  af. 

Sidenhen,  da  Rygtet  naaede  ogsaa  ham,  vilde 
han  ikke  tro  det.  Forst  da  Aar  var  gaaede,  og 
han  havde  lært  sin  Dronnings  haarde  og  hævn- 
gerrige Sind  bedre  at  kende,  da  blev  det  ham 
klart,  at  hun  havde  voldet  Døden;  men  da  var 
Sorgen  glemt;  og  det  syntes  ham  en  Undskyld- 
ning, at  Sofie  havde  handlet  af  Skinsyge  for  sin 
store  Kærlighed  til  ham. 

Nu  er  at  fortælle,  at  kort  efter  Valdemars 
Hjemkomst  fra  Tyskland  drog  Prins  Buris  til 
Norge  paa  et  Besøg  hos  sin  Moder;  og  en  Maa- 
ned  efter,  at  han  atter  var  vendt  tilbage,  kom 
Erling  Skakke  til  Danmark  og  var  Gæst  hos 
Valdemar,  sin  Svoger.  Det  spurgtes  da  i 
Kongsgaarden,  at  Buris  udenfor  Byen  havde 
søgt  hemmeligt  Møde  med  Nordmændene. 

Absalon  frygtede,  at  Buris  havde  haft  vig- 
tigt Ærinde  i  Norge,  og  gjorde  derfor  nu  Alvor 
af,  hvad  han  i  sin  Tid  havde  besluttet  i 
Paris. 

Han  raadte  Valdemar  at  følge  de  franskes 
Exempel  og  give  sin  lille  Søn  Knud  Konge- 
navn og  afkræve  sine  Mænd  Troskabsed  til 
Drengen.  Derved  mente  han  at  bevise  Buris 
og  enhver  anden,  som  muligvis  pønsede  paa 
at  rydde  Valdemar  af  Vejen  eller  dog  at  bemæg- 
tige sig  Kronen,  om  Kongen  paa  sine  mange 
Tog  til  Venden  skulde  dræbes,  at  der  intet  vilde 
være  vundet  for  dem,  eftersom  Valdemars  Efter- 
følger allerede  var  udnævnt  og  kaaret. 

Valdemar  bifaldt  denne  Plan;  men  for  at  den 
ikke  skulde  synes  at  røbe  nogen  Svaghed  og 
Angst,  saa  blev  det  bestemt,  at  Kongen  skulde 
være  udenfor,  saa  at  det  blev  hans  Mænd,  der 
bad  ham  om  for  deres  egen  og  for  Landets 
Skyld  at  gøre  Knud  til  sin  Medkonge. 

Paa  alle  Landets  Ting  blev  Sagen  nu  fremsat. 

Den  menige  Mand  bifaldt  den  og  hyldede  den 
lille  Prins;  og  da  Dagen  kom.  at  Kongens  Mænd 
i  Roskilde  skulde  sværge  Knud  Troskabsed,  der 
han  løftedes  paa  sin  Faders  Arm,  saa  at  alle 
paa  Torvet  kunde  se  ham,  saa  raabte  Mændene 
Hyldingsord,  og  en  for  en  traadte  frem  og  svor 
Eden. 

Buris  alene  holdt  sig  tilbage;  og  da  han 
spurgtes  af  Absalon,  hvorfor  han  ikke  vilde 
sværge,  saa  undskyldte  han  sig  med,  at  da  han 
engang  havde  svoret  Valdemar  Troskabsed, 
kunde  han  ikke  nu  sværge  hans  Søn  den  samme 
Ed;  thi  ingen  kunde  tjene  to  Herrer;  og  om 
Fader  og  Søn  sidenhen  blev  uenige,  som  det 
tidligere  var  set  i  Landet,  hvem  skulde  han  da 
være  tro?  —  Saa  var  ogsaa  dette  noget  ganske 
nyt,  som  krævede  alvorlig  Overvejelse;  og  han 
undredes  paa,  at  ingen  havde  forud  nævnet  et 
Ord  til  ham  derom;  han  regnede  sig  dog  for  at 
være  en  af  Kongens  bedste  Mænd  og  fuldt  saa 
tro  som  nogen. 

Valdemar  sagde  intet;  men  alle  kunde  se  af 
hans  Mine,  at  han  mistroede  Buris. 

Da  de  nu  sidenhen  modtes.  gik  Buris  frem 
for  ham  og  sagde  i  Absalons  Paahør: 

—  Cierne  vil  jeg  sværge  din  Søn  Eden.  Kong 
Valdemar,  min  Frænde,  nu  da  jeg  nøjere  bar 
overvejet  Sagen.  Men  naar  du  saaledes  med 
ét  Slag  vil  gøre  Danmark  fra  et  Valgrige. 
som    det    er   fra    Arilds   Tid.    til    et    Arverige    i 

din  Slægt,  saa  synes  det  mig  billigt,  at  ogsaa 
jeg,  som  baade  er  din  Frænde  og  din  Lensmand, 
maa  tage  mit  Len  af  din  Haand  som  et  Arvelen 
i  min  Slægt. 

Valdemar  for  op  imod  Buris  og  sagde,  at 
da  alle  Landets  Ting  havde  samtykt  Knuds  Ud- 
nævnelse, saa  laa  der  ingen  Vægt  paa,  hvad  en 
enkelt  mente  derom  eller  ikke,  var  han  end 
aldrig  saa  højt  paa  Straa.  Men  han  vilde  ingen 
Tid  indrømme  Buris,  at  hans  Len  ikke  skulde 
kunne  fratages  ham,  om  han  førte  sig  ilde, 
eller  paa  nogen  Maade  sveg  sin  Troskab  imod 
Kongen. 

Absalon,  som  erkendte,  at  Buris  havde  Ret 
i,  at  det  var  Rigets  gamle  Sædvane,  som  nu 
blev  ændret,  raadte  imidlertid  Valdemar  til  for 
Jydernes  Skyld  at  vise  nogen  Føjelighed. 
Enden  blev  da,  at  Buris  fik  sin  Forlening  i 
Jylland  udvidet  med  Vestervig  og  flere  andre 
Gaarde  nord  paa  under  Limfjorden. 

Buris  slog  sig  da  til  Taals.  Han  svor  Knud 
Eden  og  viste  sit  3<Tdmyge  Sind  ved  at  love 
Herren  et  Kloster,  som  skulde  bygges  i  Tvis  og 
have  Jord  af  hans  nye  Forlening. 

Han  brød  op  fra  Roskilde  og  drog  til  Jyl- 
land for,  som  han  sagde,  strax  at  efterkomme 
sit  Løfte.  Men  Valdemar  troede  ham  heller 
ikke  nu,  og  Absalon  bad  sin  Ven  og  Slægtning, 
Biskop  Toke  i  Børglum,  at  holde  Øje  med,  hvad 
Buris  foretog  sig  i  Jylland. 

Derefter  drog  Valdemar  til  Sydsjælland  for  at 
lægge  Grund  til  en  Borg,  som  han  vilde  opføre 
af  Sten  ved  Kysten  ud  for  Masnedsund  til  fast 
Værn  under  Venderkrigene. 


Kort  efter  kom  Domprovst  Saxe  tilbage  fra 
Paris  med  Bud,  at  Broder  Vilhelm  havde 
modtaget  Absalons  Opfordring  og  allerede  var 
under  Vejs  med  tre  af  Munkene  fra  Geneviéve- 
Abbediet;  og  en  Maaned  efter  red  Absalon 
ham  i  Møde  med  alle  sine  Mænd  og  hele 
Domkapitlet  for  at  tage  imod  ham,  der  han 
for  første  Gang  satte  Foden  paa  Sjællands 
Kyst. 

Hjærteligt  var  Mødet  imellem  dem.  Medens 
de  red  ved  hinandens  Side  op  til  Ringsted,  hvor 
Kongens  Udsendinge  til  Ære  for  Absalon  skulde 
berede  de  franske  en  festlig  Modtagelse  —  saa 
betroede  de  hinanden,  hvad  Kaar  Gud  havde 
givet  dem  i  de  Aar,  som  var  rundne,  siden  Ab- 
salon skiltes  fra  Vilhelm  i  Geneviéve  Abbediets 
Celle. 

Absalon  indsatte  Vilhelm  til  Abbed  over 
Æskildsø  Kloster  og  bad  ham  og  hans  Munke 
give  Klostret  ny  Tugt,  som  trængtes  haardere 
end  nogensinde. 

Vilhelm  syntes  godt  om  Oen;  men  hans 
Munke  klagede  over  det  haarde  Vejrlig  og 
ønskede  sig  tilbage  til  Frankrig.     Dog  taltes  de 

snart  til  rette;  og  da  Foraaret  kom,  lod  Vil- 
helm Klosterhaven  berede  paa  fransk  Vis  og 
nedlagde  i  den  frugtbare  Jord  saadanne  Frø  af 
nyttige  og  sjældne  Urter,  som  hidtil  ikke  kendtes 
i  Danmark,  og  som  han  paa  Absalons  Bon 
havde  fort  med  sig  fra  Haverne  paa  Geneviéve 
Bjerget. 


Valdemar  fulgte  Absalons  Raad  om  hvert  Aar, 
saasnart  Fjordene  var  aabne  og  Jævndøgns- 
stormene  overstaaede,  at  gøre  et  Tog  til 
Venden. 

Hen  paa  Vaaren  lod  han  da  gaa  Opbud  over 
Landet.  Flaaden  blev  stævnet  sammen  til  at 
møde  ved  Masnedsund  ud  for  det  nye  Sten- 
taarn,  som  var  under  Bygning,  og  som  kaldtes 
Vordingborg. 

Som  han  nu  stod  i  Begreb  med  at  bryde  op 
fra  Roskilde  og  just  var  i  Fruerstuen  for  at  tage 
Afsked  med  Sofie  og  sin  lille  Søn,  blev  der  en 
stor  Larm  i  Gaarden,  hvor  hans  Huskarle  sad 
til  Hest  og  ventede  ham.  Det  lød,  som  var  der 
Vrede  mellem  Folkene. 

Valdemar  og  Absalon  stødte  Vinduet  op  og 
saa  ud,  hvad  der  voldte  den  Utidighed,  just 
som  Afskeden  stundede  til.  De  saa  da  en 
Kvinde  fil  Hest  midt  mellem  Huskarlene  og  der- 
hos nogle  fremmede  Ryttere,  som  slog  ud  med 
Armene  og  gav  en  lang  og  hæftig  Forklaring, 

medens  Dampen  stod  i  en  Sky  om  Hestene, 
der  havde  Skum  for  Mulen  efter  voldsomt 
Ridt. 

Det  lød,  som  Huskarlene  kendte  Kvinden  og 
viste  hende  stor  Ærbødighed;  og  da  nu  to 
sprang  til  og  gav  hende  Haand  til  Nedspring, 
kendte  Valdemar  og  Absalon  i  samme  Øjeblik 
paa  Haaret,  at  Kvinden  med  den  lange  Kappe 
var  Sveriges  Dronning,  Liden  Kirsten. 

Valdemar  gav  et  højt  Udraab,  og  begge 
sprang  til  Taarntrappen  for  at  tage  hende 
imod. 

Strax,  da  hun  saa  dem,  løb  hun  til  dem 
med  udbredte  Arme  og  kastede  sig  ind  til  Ab- 
salon, hvem  hun  havde  mest  kær  af  dem  alle. 
Hun  kunde  ikke  tale  for  Graad;  men  Valdemar 
stampede  utaalmodigt  i  Trappestenen,  saa  at 
Huskarlene  trængte  sig  frem,  pegede  paa  de 
svenske  Ryttere  og  paa  Liden  Kirstens  dam- 
pende Hest,  der  skælvede  over  hele  Kroppen, 
og  fortalte  i  Munden  paa  hverandre,  at  Liden 
Kirstens  Husbond,  Karl  Sverkcrsson.  nu  havde 
lidt  samme  Skæbne  som  sin  Fader.  Han  var 
bleven  dræbt  af  Snigmorderhaand;  men  Liden 
Kirsten  var  med  Nød  og  Næppe  undkommen  fra 
Sverige  og  fort  til  Danmark  af  disse  faa,  tro- 
faste Mænd. 

Liden  Kirsten  drog  sig  nu  ud  af  Absalons 
Arme,  vendte  sig  til  Valdemar  og  sagde: 

—  De  dræbio  min  Husbond  og  tog  min  lille 

Søn  Sverker.  Og  de  forfulgte  mig  i  Dage  og 
Nætter,   til  vi  naaede  Sundet. 

Valdemar  blev  saa  vred,  at  Øjnene  stod 
ham  ud  af  Hovedet.  Han  drog  sit  Sværd  og 
raabte  paa  Hævn. 

Men  da  der  ingen  Svenske  var  uden  de 
Ryttere,  som  havde  været  Liden  Kirsten  tro, 
saa  saa  han  til  dem  med  gnistrende  Øjne  og 
raabte: 

—  Hver  en  Svensker,  der  er  i  Danmark,  lader 
jeg  stejle! 

Da  Absalon  fik  talt  ham  til  Ro,  lod  Valdemar 
dog  nu  de  svenske  Ryttere  fere  frem  for  sig  til 
nærmere  Besked  og  gav  dem  sidenhen  Haand 
til  Tak  og  gode  Gaver. 

Liden  Kirsten  fortalte,  hvorledes  de  havde 
købt  en  skaansk  Skipper  til  at  føre  dem 
over  Sundet  til  Havn,  og  havde  redet  siden 
den  lyse  Morgen.  Nætter  igennem  havde  hun 
ikke  faaet  Hvile  og  var  nu  saa  træt,  at  hun 
segnede  om  for  Valdemars  Fod.  Han  tog 
hende  i  sine  Arme  og  bar  hende  op  i  Fruer- 
stuen, hvor  Dronningen  kom  til  med  sine  Jom- 
fruer. 

Da  Sofie  saa,  hvor  ømt  Valdemars  Arm  laa 
om  Liden  Kirstens  Liv,  der  han  satte  hende 
ned  i  Højsædet,  mishagede  det  hende,  at  hun 
var  ham  saa  kær;  men  hun  skjulte  sin  Skin- 
syge,  hilste  kærligt  sin  Frænde  og  sagde  sine 

Jomfruer,  som  havde  Liden  Kirsten  kær  fra. 
dengang  hun  selv  var  i  deres  Flok,  til  om  at 
gaa  hende  til  Haande. 

Valdemar  dvælede  nu  den  Dag  og  Natten 
over,  indtil  han  havde  faaet  neje  Besked  og 
set,  at  Liden  Kirsten  ikke  havde  taget  nogen 
Skade  paa  sit  Helbred.  Saa  drog  han  af 
Gaarde  med  Absalon  og  alle  sine  Mænd;  og 
atter  harmedes  hans  Dronning,  da  han  ved 
Afskeden  kyssede  ikke  blot  hende  og  den  lille 
Knud  Konge,  men  ogsaa  sin  Søsterdatter.  Liden 
Kirsten. 


Nu  er  at  fortælle,  at  Buris,  efter  for  Biskop 
Toke  at  have  udstedt  Brev  om  det  Kloster,  som 
han  vilde  oprette  i  Tvis,  drog  gennem  Jylland 
til  Djurs,  hvor  hans  Skib  ventede  paa  at  fere 
ham  tilbage  til  Sjælland. 

Biskop  Toke  fulgte  efter  ham  i  nogen  Afstand 
for  at  kunne  give  Absalon  Kundskab  om  hans 
Færd,  som  det  var  ham  paalagt. 

Da  de  var  komne  til  Djursaaens  Munding, 
saa  de  Svende,  som  Biskoppen  havde  sendt 
forud,  fra  en  Hoj,  at  der  i  Fjorden  laa  norske 
Skibe.  Et  Langskib  var  der  imellem  dem:  og 
det  kendtes  paa  Stavnen  og  Skjoldene,  at  det 
var  et  Hovdingeskib. 

De  turde  ikke  ride  nærmere,  for  at  ikke  Buris's 
Folk  skulde  faa  Øje  paa  dem:  men  det  syntes 

dem  nu,  at  en  Baad  gik  ud  fra  Aaen  og  søgte 
over  til  Høvdingskibet;  men  nogen  Tid  efter 
vendte  Baaden  tilbage. 

Nu  saa  de  Buris's  Folk  komme  ridende  ad 
Vejen  ned  imod  Kysten,  hvorfor  de  skyndte 
sig  tilbage  og  meldte  Bispen,  hvad  de  havde 
set. 

Toke  samlede  nu  sine  Mænd  og  red  i  Flok 
til  Færgestedet.  Da  de  var  nogle  Hundrede 
Skridt  fra  Kysten,  stak  Langskibet  Aarerne  i 
Vandet  og  stod  ud  af  Fjorden  med  de  andre 
Skibe  i  Følge. 

Da  nu  Toke  havde  naaet  Kysten  og  hilste 
Buris  med  smukke  Ord  om  det  behagelige 
Sammentræf,  at  de  agtede  sig  samme  Vej,  saa 
Buris  mismodig  op  og  sagde: 

—  Hvor  behageligt  det  er  for  Eder,  ved  I 
bedre  end  jeg;  men  for  mig  er  det  ingenlunde 
behageligt,  at  norske  Mænd  har  været  i  Fjorden 
og  lige  for  mine  Øjne  ført  mit  bedste  Skib 
med  sig  over  Vandet.  Hist  lyser  deres  Sejl  ind 
i  Solen. 

Toke  saa  da,  at  han  havde  mistænkt  Buris 
med  Urette.  Han  bad  Gud  forbande  de  norskes 
nedrige  Færd  og  tilbød  Buris  og  hans  "Mænd 
Overfart  paa  sit  Skib. 

Buris  tog  med  Tak  derimod;  og  Toke  vidste 
ikke,  hvor  megen  Venlighed  han  skulde  vise 
ham   for   sin  urette  Mistanke.     De   fulgtes   ad, 

indtil  de  naaede  Roskilde,  hvor  de  red  i  By 
Dagen  efter,  at  Valdemar  var  brudt  op  til 
Vordingborg. 


Da  Buris  i  Kongsgaarden  saa  Liden  Kirsten, 
hvem  han  ikke  havde  set,  siden  hun  var  Barn, 
blev  han  saa  betagen  af  hendes  Skønhed,  at 
han  syntes,  han  aldrig  havde  set  saa  fager  en 
Kvinde. 

Hendes  Haar  havde  Glans  som  mat  Guld  i 
Aftensol;  og  i  hendes  Øjne  tindrede  det,  naar 
hun  var  glad  i  Hu,  som  sad  der  Stjærner  dybt 
paa  Bunden.  Men  om  hendes  Mundvige  spil- 
lede en  Vemodsskygge,  der  ikke  veg.  selv 
naar  hun  smilede  og  talte.  Buris  tænkte  med 
Sorg,  at  det  vel  var  hendes  Husbonds  Dod. 
som  kastede  den  Skygge;  men  om  det  vilde 
lykkes  ham  en  Dag  at  sprede  den,  saa  at  hun 
med  Smil  i  sit  Øje  bøjede  sine  Læber  imod 
hans,  da  vilde  den  Dag  være  den  lykkeligste 
i  hans  Liv. 

Buris  kunde  ikke  skjule  sit  Øjes  Glæde  over 
at  se  paa  hende.  Dronningen  mærkede  derfor 
strax,  hvorledes  det  var  fat  med  ham,  og 
haabede,  at  Liden  Kirsten  vilde  gøre  ham  til 
Vilje,  at  ikke  hendes  Tanker  siden  skulde 
vende  sig  mod  Valdemar  og  friste  hans  stærke 
Sind. 

Hun    viste    da    Buris    megen   Opmærksomhed 

og  kaldte  ham  ofte  til  sig  i  Fruerstuen.  Saa 
talte  hun  ogsaa  til  Liden  Kirsten  om  Buris's 
Skønhed,  pegede  paa  hans  ranke  Væxt,  det 
lange,  brune  Haar,  der  laa  blødt  om  hans 
Nakke,  ret  en  Fryd  for  en  Kvindehaand  at 
synke  i;  og  det  Kast  med  Hovedet,  naar  han 
saa  sig  tilbage,  og  det  lunefulde  Blink  i  hans 
Øje,  naar  han  smilede;  saa  og  hans  hvide 
Haands  faste  Tag,  der  greb,  som  vilde  den 
aldrig  slippe. 

Men  Liden  Kirsten  ænsede  ham  ikke.  Hen- 
des Tanker  dvælede  ved  Sverker,  hendes  lille 
Søn  i  Sveriges  Land.  Helst  gik  hun  for  sig 
selv  i  Abildhaven.  Saa  drømte  hun  sig  hos 
ham;  og  da  Kristoffer  kom  til  Kongsgaarden  fra 
sin  Fosterfader  paa  Pedersborg,  saa  talte  hun 
til  ham  om  sin  Smerte  og  sin  Længsel;  thi 
ham  havde  hun  kendt,  fra  han  var  Barn;  og 
hun  frygtede  ikke  hans  sytten  Aars  Tanker. 


Medens  Valdemar  og  Absalon  laa  i  Vording- 
borg og  ventede  paa  Bør,  kom  der  en  Dag  Bud 
og  Brev  fra  Hertug  Henrik  af  Sachsen,  som 
bad  Valdemar  tage  sig  i  Vare  for  sin  Frænde 
Hertug  Buris;  thi  nogle  af  Hertugens  Folk,  der 
havde  været  i  Norge  for  nylig,  havde  der  spurgt, 
at  Buris  lagde  Raad  op  med  sin  Moder,  hendes 
Søn  Orm  Kongebroder  og  deres  Mand  Erling 
Skakke,  Valdemars  egen  Svoger.    Nys  havde  de 

været  i  Jylland  og  stævnet  Buris  til  Møde  ved 
Djursaaen. 

Valdemar  mente  nu  endelig  at  have  faaet 
Ram  til  Buris  og  sendte  derfor  strax  Mænd  til 
Roskilde,  som  stævnede  Buris  til  ufortøvet  at 
møde  for  Kongen  i  Vordingborg. 

Buris  red  med  Budet  tilbage  og  traadte  frem 
paa  Pladsen  foran  det  nye  Taarn  og  hilste 
Valdemar,  som  holdt  der  med  Absalon  og  hele 
sin  Hird. 

Valdemar  lod  Ting  sætte  og  førte  Klage  i 
alle  Mænds  Nærværelse,  at  Buris  stod  ham  efter 
Livet  og  stræbte  efter  at  tage  Kronen.  Han 
sagde,  at  han  længe  havde  mistænkt  hans  Rej- 
ser til  Norge,  saa  meget  mere  som  det  jo  var 
rimeligt,  at  ond  Kvinde  havde  ond  Søn:  thi 
det  var  jo  vitterligt  for  alle,  hvilket  forargeligt 
Levned  Ingrid  Ragnvaldsdatter  havde  fort  baade 
her  i  Danmark  og  i  Norge:  og  nu  paa  det  sidste 
havde  han  spurgt,  at  hun  endog  havde  begaaet 
den  skændige  og  unaturlige  Forbrydelse  at  give 
sin  Datter  Birgitte  til  sin  Son  af  første  Ægte- 
skab, Maagens  Henriksson. 

Da  Valdemar  havde  endt  sin  Tale,  lagde  en 
af  hans  Mænd  to  Breve  frem.  som  var  skreven. 
det  ene  af  Orm  Kongebroder  til  hans  Halvbroder 
Buris  og  det  andet  af  Buris  til  Orm. 

Buris  traadte  nu  frem  og  fralagde  sig.  at 
han  nogen  Tid  havde  staaet  Valdemar  efter 
Livet. 

—  Havde  jeg  næret  slige  Tanker  —  sagde 
han  —  da  skulde  det  vist  være  lykkedes  mig 
at  fere  min  Sag  igennem;  thi  det  har  ikke 
manglet  paa  Lejlighed;  og  sandt  er  det,  at  du 
ikke  kan  føle  synderlig  Aarsag  til  at  vente  dig 
Venskab  af  mig,  saa  vist  som  du  bestandig 
pønser  paa  at  forringe  mig  og  nu  nys  talte 
onde  Ord  om  min  Moder,  som  ikke  er  her  til 
Stede  og  kun  har  mig,  der  staar  ene  og  vaaben- 
løs  for  dig,  til  sit  Forsvar.  Omendskønt  jeg 
altid  har  regnet  Frændskabet  imellem  os  højere 
end  du,  saa  havde  jeg  dog  ikke  ventet  af  dig, 
at  du  vilde  skatte  det  saa  ringe,  at  du  ikke 
vilde  skæmmes  ved  at  lægge  falske  Breve  frem 
paa  Tinge  imod  mig.  Jeg  ved  jo  nok,  at  Svend 
i  sin  Tid  gjorde  saaledes  imod  dig,  og  sagtens 
har  du  lært  det  der;  men  jeg  mindes  ogsaa 
din  Vrede  derover,  og  hvor  haardt  du  bebrej- 
dede Svend  hans  Falskhed.  Men  nu  vil  jeg 
trygt  lade  Absalon  og  dine  Mænd,  som  her  er 
tilstede,  dømme,  om  du  eller  jeg  har  mest  Grund 
til  Klage. 

Der  blev  nu  Røre  i  Valdemars  Hird.  De 
jyske  Herremænd,  blandt  hvilke  Buris  havde 
mange  Venner,  raabte,  at  han  skulde  kendes 
fri  for  enhver  Tiltale  og  snarere  have  Krav  paa 
Oprejsning  end  paa  Straf. 

Valdemar  bed  sin  Vrede  i  sig  og  spurgte 
Buris,  om  han  turde  nægte,  at  Fru  Ingrid,  Orm 

Laurids  Bruun  :  Absalons  Saga.     I.  22 

Kongebroder  og  Erling  Skakke  nys  havde  været 
hemmeligt  ved  Djursaaen  med  deres  Skibe  paa 
samme  Tid,  som  han  og  hans  Mænd  red  til 
Færgestedet. 

Buris  kaldte  da  Biskop  Toke  frem;  og  denne 
vidnede,  at  der  saa  langt  fra  havde  været  Under- 
handling mellem  Buris  og  Nordmændene,  at  de 
endog  havde  røvet  hans  Skib,  saa  at  Buris 
maatte  tage  Overfart  paa  Bispens. 

Da  mærkede  Absalon,  at  Valdemar  ikke  vilde 
faa  Ære  af  Sagen,  og  bad  ham  hviskende  om 
at  give  sig  Paadømme  i  Sagen. 

Valdemar  gjorde,  som  han  bad,  hvorefter  Ab- 
salon stod  frem  og  dømte  Buris  fri  for  Tiltale, 
saa  vist  som  der  intet  Bevis  var  ført  for  Sand- 
heden af  de  fremsatte  Paastande  og  Ægtheden 
af  Brevene. 

Men  bagefter  sagde  han  til  Toke,  at  han 
frygtede,  at  der  var  Svig  under  Sagen  med  det 
bortførte  Skib. 

Toke  lovede  da,  at  han  atter  vilde  folge 
Buris,  saa  ikke  ét  af  hans  Skridt  skulde  gaa 
ham  upaaagtede  forbi.  Om  der  alligevel  var 
Svig,  saa  maatte  det  vel  komme  for  en  Dag, 
før  eller  senere. 

Valdemar  bod  nu  Buris  at  gore  sig  rede  til 
at  følge  med  til  Venden.  Men  Buris  sagde,  at 
da  han  var  kaldet  saa  hovedkulds  afsted  af 
Valdemars  Bud,  saa  havde  han  maattet  Jade 
alle  sine  Mænd  og  sin  hele  Udrustning  blive  i 

Roskilde.     Han  maatte  derfor  først  tilbage,  men 
skulde  følge  efter,  saasnart  ske  kunde. 

Buris  red  da  fra  Vordingborg;  men  i  nogen 
Afstand  fulgte  ham  hemmeligt  Biskop  Toke  af 
Børglum  og  hans  Svende. 


•>?* 


XXIII 

jMens  Buris  laa  i  Roskilde  og  ventede  paa, 
at  Vaabensmeden  gjorde  færdigt,  hvad  der  var 
at  bede  paa  Sværd  og  Rustninger  til  ham  og 
hans  Mænd,  kom  der  en  Aften  ved  Ave  Maria 
en  Munk  til  hans  Herberge  paa  Torvet  og  be- 
gærede at  tale  med  ham.  Han  lodes  ind  af 
Kammersvenden,  men  kort  efter  kom  han  atter 
ud  og  gik  ned  imod  Fjorden. 

Nu  saa  den  Svend,  som  Biskop  Toke  havde 
hemmeligt  paa  Torvet  for  at  udspejde  Buris's 
Færd,  at  hans  Hestedreng  førte  Heste  frem  af 
Stalden;  lidt  efter  kom  Buris  og  hans  Kammer- 
svend ud  med  Jagtbue  og  Sværd  og  steg  begge 
til  Hest. 

Da  de  red  over  Torvet,  spurgte  Tokes  Svend 
Hestedrengen,  hvor  hans  Herre  vel  agtede  sig 
hen  nu  mod  Nat. 

—  Ud  at  jage  Ræv  paa  det  Aadsel.  som  Jagt- 
svenden har  lagt!  —  svarede  Drengen  og  gik 
ind. 

Da  Biskoppen  hørte  denne  Besked,  tænkte 
han.    at  Ræven  manske  var  en  norsk  Ra\ 

han  sendte  da  nu  to  af  sine  Svende  ud  at  følge 
dem. 

Maanen  var  oppe,  men  Himlen  drev  af  For- 
aarsskyer,  som  ofte  skjulte  den.  De  red  til  og 
saa  nu  Buris  drage  ud  af  den  nordre  Port.  Saa 
fulgte  de  efter  i  lang  Afstand. 

Buris  red  mod  Skoven,  som  Drengen  havde 
sagt;  men  han  holdt  sig  bestandig  nær  Kysten. 
Da  de  havde  redet  en  Times  Tid,  hørte  de  en 
Ugle  skrige  tre  Gange  paa  Rad.  Da  standsede 
Buris,  lyttede  og  red  efter  Lyden  ned  imod 
Fjorden,  hvor  et  lille  Næs  skød  sig  ud. 

Der  laa  der  i  Skjul  af  den  høje  Brink,  hvor 
en  gammel  Eg  strakte  sine  Grene  ud  over,  en 
Baad. 

Da  Buris  var  naaet  helt  hen  til  Brinken,  steg 
en  Kvinde  ud  af  Baaden,  gik  op  imod  ham, 
hilste  og  fjærnede  sig  med  ham  saa  langt,  at 
hverken  Baadsmændene  eller  Kammersvenden, 
der  blev  holdende  ved  Næsset  med  Hestene, 
kunde  høre  dem. 

Kvinden  var  Buris's  Moder,  Ingrid  Ragnvalds- 
datter,  som  var  kommen  hid  paa  de  norske 
Skibe,  der  skjulte  sig  under  en  af  Smaaøerne  i 
Fjorden. 

—  Hellere  end  at  stævne  mig  hid  i  Natten 
—  sagde  Buris  —  med  Fare  for  dit  og  mit  Liv, 
skulde  du  have  sendt  mig  mit  Skib,  som  I  tog 
ved  Djursaaen! 

—  Jeg  tog  det  for  at  redde  dig  for  Valdemars 

Vrede  —  sagde  Ingrid  —  thi  vi  saa  Mænd  paa 
en  Hej  ved  Kysten.  Skibet  ligger  urørt  i  Oslo 
og  venter  paa  dig.  Men  sig  mig  nu,  om  det 
er  sandt,  hvad  vi  har  spurgt,  at  Valdemar  har 
ført  Klage  over  dig  paa  Tinge. 

Buris  fortalte,  hvad  der  var  sket  i  Vording- 
borg, og  lagde  ikke  Skjul  paa  de  Haansord,  som 
Valdemar  havde  brugt  imod  hans  Moder. 

Ingrid  lo  derad,  saa  at  hendes  hvide  Tænder 
lyste  i  Maaneskinnet;  men  paa  hendes  Latter 
mærkedes  det,  at  hun  var  vred. 

—  Fly  med  mig  i  Baaden,  Søn!  —  sagde 
hun. 

—  Hvis  du  ikke  ved  andet  Raad,  Moder,  saa 
kunde  du  sparet  dig  dit  Nattebud.  Jeg  flyr  ikke 
fra  Roskilde. 

Nu  blev  Ingrid  vred. 

—  Tvi  for  en  Kongesøn,  jeg  fødte  med  mine 
tyve  Aar! 

—  Havde  jeg  været  en  Konges  Søn,  saa 
havde  du  vist  ikke  ladet  mig  lobe  som  Heste- 
dreng i  Kong  Eriks  Gaard,  mens  du  selv  sad 
Dronning  i  Oslo. 

—  Din  Fader,  Henrik  Skatelar,  bar  Konge- 
søns Navn  med  Ære;  men  du  er  en  vanslægtet, 
som  frygter  for  Daad.     Tvi! 

—  Det  er  rimeligt,  at  der  falder  en  van- 
slægtet Søn  efter  en  vanfor  Fader,  som  selv 
var  Søn  af  en  vanfor  Konge;  thi  bedre  Navn 
fortjener  ikke  den.    der  red  omkap  med  Døden 

efter  sin  Krone  og  opgav  sin  Aand  i  samme 
Øjeblik,  han  havde  fanget  den.  Saa  var  min 
Skæbne  bestemt  alt  fra  Faders  Fader;  og  lidet 
takker  jeg  dig  for  min  Fødsel. 

—  Fly  til  Norge,  min  Søn,  og  jeg  skal  give 
dig  bedre  Kaar. 

—  Nej  —  nej  —  nej!  —  svarede  Buris. 

Da  fæstede  Fru  Ingrid  sine  graa  Øjne  hvast 
paa  ham,  som  vilde  hun  trænge  ham  ind  i 
Sjælen. 

—  Jeg  ser  af  dine  Øjne  —  sagde  hun  —  at 
en  Kvinde  binder  din  Hu,  siden  du  ikke  vil  fly. 
Er  det  saa? 

Buris  nikkede  ja. 

—  Hvem  er  det?  —  spurgte  Fru  Ingrid. 

—  Liden  Kirsten,  Valdemars  Søsterdatter. 

—  Sveriges  Dronning,  som  flyede  herhid?  — 
Hun,  som  er  Stig  Hvides  Datter? 

—  Som  du  siger! 

Da  lo  Fru  Ingrid  med  sin  store  Mund  og 
strøg  sig  med  Haanden  over  Panden. 

—  Stort  Bytte  har  du  valgt  dig,  min  Søn; 
og  kun  lidet  vil  det  baade  dig;  men  om  du 
ikke  vil  slippe  hende,  saa  tag  nu  Duen,  mens 
Ørnen  er  fløjen.     Fly  med  hende  til  Norge! 

Da  sukkede  Buris  tungt  og  sagde: 

—  Om  hendes  Hu  stod  til  mig,  da  var  alt  vel; 
men  lidet  gælde  mine  Ord  hos  hende. 

Nu  skammede  Fru  Ingrid  ham  ud  og 
sagde: 

—  Skal  en  Kvinde  lære  voxen  Mand,  hvad 
Magt  der  ligger  i  hans  Blik?  —  Hun,  som  en- 
gang har  haft  Mand  paa  sit  Leje,  fanger 
Brynde,  blot  du  kryster  hendes  Læber  og  tryk- 
ker dit  Knæ  mod  hendes.  Tving  hendes  Blik 
til  dig,  og  du  vil  se  det  lue  under  Laaget, 
mens  Barmen  hæver  sig  trang  og  lysten.  — 
Tag  hende  Søn  og  lad  ikke  anden  Mand  plukke 
den  modne  Frugt,  du  selv  attraar.  Der  voxer 
ti  Mands  Styrke,  der  vælder  Kongetanker  for 
den,  der  favner  saa  fagert  et  ungt  og  bævende 
Sked. 

Da  kendte  Buris  Blodet  brænde  i  sine  Kinder. 
Hæftig  greb  han  Fru  Ingrids  Haand  og 
sagde : 

—  Evner  du  at  lægge  Elskovsruner,  saa  lær 
mig  den  Kunst. 

—  En  norsk  Kvinde  lærte  mig  det,  fordi  jeg 
havde  hendes  Førstefødte  i  min  Vold  og  skaa- 
nede  hans  Liv.  Hver  Mand,  hun  lysted',  evned' 
hun  at  drage  til  sit  Leje. 

Saa  lærte  nu  Fru  Ingrid  sin  Søn  at  kaste 
Runer  for  Liden  Kirsten. 

—  Søg  hemmeligt  ind  i  hendes  Kammer. 
Stil  dig  ved  hendes  Seng  og  fæst  dit  Blik  paa 
hendes  Hovedpude.  Kald  hende  ved  Navn  — 
tre  Gange  —  ømt  og  længe  —  og  hvisk  over 
Puden:  ..Kom  til  mit  Kammer  ved  Nat!"  — 
Løft  saa  Tæppet  og  kys  med  brændende  Læbe 
det  Sted,  hvor  hendes  Skød  skal  hvile,  imedens 

du  hvisker  bestandig  hendes  Navn.  Kryst  saa 
hendes  Hovedpude  i  dine  Arme  og  besværg 
hendes  Hu  og  hendes  Blod.  Og  rist  saa  paa 
Puden  og  paa  Tæppet  og  paa  Sengestolpen 
slige  uhøviske  Tegn,  som  Trælle  og  Drenge 
ridser  paa  Vægge  og  Døre.  Endskønt  hun  ken- 
der dem  næppe,  saa  virker  de  dog  paa  den, 
som  engang  har  haft  Mand  paa  sit  Leje.  Og 
imedens  hvisker  du  bestandig:  „Kom  til  mit 
Kammer  ved  Nat!u 

Saa  red  Buris  tilbage  til  Byen,  imedens  Ing- 
rids Karle  roede  Baaden  ud  til  Langskibet. 

Men  Bispens  Svende  meldte  deres  Herre,  at 
de  havde  set  Prins  Buris  tale  i  Skoven  med 
en  Kvinde,  som  kom  op  fra  en  Baad.  Dog 
hvor  Baaden  stævnede  hen  derefter,  havde  de 
ikke  set;  thi  de  turde  ikke  gaa  nær  for  Kammer- 
svend og  Baadsmænd;  og  Skyerne  gik  for,  der 
hun  roedes  ud. 

Næste  Dag  havde  Vaabensmeden  endt  sit  Ar- 
bejde. Alle  Mand  holdt  rede  til  Hest  og  ventede 
paa  Torvet,  mens  Buris  var  i  Kongsgaarden  for 
at  tage  Afsked  og  høre  Dronningens  Bud  og 
Hilsen  til  Valdemar. 

Men  medens  han  ventede  paa  Dronningen, 
gav  Buris  sig  et  Ærinde  ned  i  Abildhaven,  hvor 
Liden  Kirstens  Vindu  vendte  ud.  Det  stod 
aabent  for  Lys  og  Luft. 

Saa   svang  han  sig  i  Arm  op   over  Muren. 

søgte  hendes  Seng  og  lagde  de  Elskovsruner, 
som  hans  Moder  havde  lært  ham. 

Men  da  han  sidenhen  rakte  Liden  Kirsten 
Haand  til  Afsked,  der  hun  kom  i  Fruerstuen  i 
Dronningens  Følge,  da  turde  han  ikke  se  i 
hendes  blaa  Øjne;  thi  han  skammede  sig  for 
at  have  øvet  Vold  mod  hendes  Hu. 


Nu  er  at  fortælle,  at  Valdemar  belejrede  den 
Stad  Arkona;  og  Venderne  forsøgte  da  et  Udfald 
fra  den  eneste  Port,  som  var  i  Bymuren. 

Valdemar  flygtede  paa  Skrømt  med  sine  Mænd 
for  at  lokke  Venderne  længere  ud  fra  Byen; 
men  de  troede  ikke  hans  Flugt  og  drog  strax 
tilbage  for  ikke  pludselig  at  blive  omringede  af 
Valdemars  Ryttere  og  afskaarne  fra  deres  By. 
Som  de  nu  hastig  søgte  til  Porten  stærkt  for- 
fulgte af  de  danske,  kom  Buris  sprængende 
paa  sin  Hest  og  var  snart  imellem  de  for- 
reste. 

Han  naaede  Porten,  inden  de  sidste  Vendere 
endnu  var  inde  og  havde  faaet  stænget  efter 
sig.  Han  for  da  til,  og  i  den  Trængsel,  der 
blev,  som  naar  skræmte  Mus  søger  samme  Hul 
og  alle  blive  siddende  i  Klem,  huggede  han  nu 
løs  og  dræbte  saa  mange  Vender,  som  hans 
Sværd  kunde  naa. 

Men  i  Vagttaarnet  over  Porten  laa  der  Krigs- 
folk; og  da  de  saa.  hvilken  Skade  Buris  volde Je 

deres  Landsmænd,  uden  at  de  selv  kunde  faa 
Ram  til  ham  med  deres  Pile,  fordi  han  var 
inde  under  Murkanten,  saa  greb  en  af  dem  en 
stor  Murbrokke,  som  de  danskes  Blider  havde 
revet  løs,  hævede  den  med  begge  Arme  og 
rullede  den  ud  over  Murtinden,  hvor  Buris  var 
under. 

Stenen  ramte  ham,  saa  at  Jærnhuen  blev 
trykket  ind  i  Hovedskallen,  og  han  faldt  be- 
vidstløs af  sin  Hest.  Hans  Mænd  fik  ham  revet 
af  Sadlen  og  frelste  ham  i  sidste  Øjeblik  fra 
Venderne,  der  allerede  havde  fat  i  hans  Arm  for 
at  slæbe  ham  inden  Porten. 

Buris  laa  bevidstløs  længe;  og  da  han  atter 
kom  til  sig  selv,  var  han  saa  svag  af  Blodtabet, 
at  hans  Ben  ikke  vilde  bære  ham.  Absalon 
raadte  nu  at  føre  ham  til  Danmark;  for  at  ikke 
Jyderne,  om  han  døde  af  sit  Saar,  skulde  tro, 
at  Valdemar  med  Forsæt  havde  ladet  det  skorte 
paa  fornøden  Pleje,  for  paa  saadan  Vis  at  fri 
sig  fra  den,  som  han  troede  ilde. 

Peder  Svendssøn,  Absalons  Svoger,  sejlede 
da,  strax  de  fik  Bør,  til  Danmark  med  Buris. 
Men  saa  svag  blev  han  af  Ridtet  gennem  Sjæl- 
land, at  han  strax  maatte  lægges  til  Sengs,  der 
de  naaede  Kongsgaarden. 

Der  gik  Bud  efter  Mester  Arnold.  Han  under- 
søgte Skrammen,  smurte  ham  med  lægende 
Salver  og  lagde  ny  Forbinding  over  Saaret;  og 
da  han  gik  for  Dronningen  i  Fruerstuen  for  at 

give  Besked,  saa  bad  han,  at  en  af  Jomfruerne 
maatte  siges  til  om  at  staa  ham  bi  med  at 
pleje  den  syge  og  vaage  ved  hans  Seng;  thi 
Feberen  havde  taget  ham,  og  han  var  meget 
urolig. 

Sofie  saa  sig  om  i  Salen.  Hendes  Øjne  søgte 
Liden  Kirsten,  og  hun  var  strax  villig  til  at  pleje 
den  syge. 

Om  Natten  sad  da  nu  Liden  Kirsten  ved 
Buris's  Seng  og  lagde  Tæppet  til  rette  om  ham, 
naar  han  i  Feber  kastede  det  af.  Saa  lagde 
hun  ogsaa  sin  Haand  paa  hans  Arm  og  bad  ham 
være  stille.  Han  kendte  da  hendes  Stemme, 
og  strax  blev  han  blid.  Men  ofte  hørte  hun 
ham  nævne  sit  Navn,  mens  han  kastede  sig  i 
Søvne. 

Naar  hun  om  Morgenen  skiftede  Forbindingen 
om  hans  Hoved  og  hendes  højre  Haand  strejfede 
hans  hede  Tinding,  mens  den  venstre  støttede 
ham  Nakken  og  holdt  Hovedet  oppe,  da  bølgede 
det  af  Fryd  igennem  hans  Hjærte;  og  han 
tænkte,  at  Gud  ikke  kunde  skikke  ham  bedre 
Kaar,  end  at  han  altid  maatte  fole  den  bløde 
Haand  øm  sin  Tinding. 

Han  saa  da  længe  paa  hendes  aabne  Læber, 
der  hun  bøjede  sig  ned  over  ham  for  at  binde 
og  fæste;  og  han  tænkte  paa  de  Runer,  han 
havde  lagt  for  hende,  om  de  dog  ikke  nu  skulde 
have  draget  hendes  Hu. 

Saa  varmt  var  da  hans  Blik,  at  hun  rodmede 

derved  og  drog  sin  Haand  tilbage,  som  om  hun 
havde  brændt  den. 

Men  oftest  lagde  hun  ikke  Mærke  til  hans 
Ansigt.  Thi  medens  hun  saaledes  havde  hans 
Hoved  imellem  sine  Hænder,  der  hun  skiftede 
Linnedet,  saa  var  hendes  Hu  hos  hendes  lille 
Søn  i  Sverige.  Hun  legede  da  ved  sig  selv, 
at  han  atter  var  i  hendes  Arme,  at  det  var 
ham,  hun  svøbte,  som  hun  havde  gjort  saa 
mangen  Gang.  Hun  hviskede  ømme  Ord  til 
ham  i  sit  Indre  og  smilede  af  sine  tindrende 
Øjne.  Og  ofte  naar  hun  sad  om  Natten  og  hørte 
hans  Aandedræt  gaa  tungt,  saa  sang  hun  i  sit 
Indre  de  Vuggesange,  hun  var  vant  at  synge 
for  sit  Barn. 

Da  Buris  havde  ligget  fjorten  Dage,  saa  gav 
Mester  Arnold  Tilladelse,  at  han  maatte  staa  op 
og  færdes  ude. 

Det  var  varmt  og  stille  i  Vejret;  Himlen  var 
høj  og  klar;  Roser  og  Lavendler  duftede,  da 
Buris  gik  i  Abildhaven  for  første  Gang.  Han 
var  endnu  svag  og  støttede  sin  Haand  paa  Liden 
Kirstens  Arm  under  Gangen. 

Ofte  stod  han  stille  og  sugede  den  milde  Luft 
til  sig,  som  var  det  en  sjælden  Vin,  han  drak. 
Det  syntes  ham,  at  Himlen  aldrig  havde  været 
mere  blaa,  Luften  aldrig  renere  og  Rosernes 
Duft  aldrig  sødere  i  al  den  Tid,  han  havde 
levet. 

Liden  Kirsten  tænkte  paa  et  Spørgsmaal,  som 
hun  længe  havde  villet  gere  ham;  men  først 
nu  syntes  han  hende  stærk  nok  til,  at  hun  turde 
nævne  det. 

—  Svar  mig  ét!  —  sagde  hun  og  saa  ham  i 
hans  Øjne  —  Er  det  sandt,  hvad  de  siger,  at 
I  har  staaet  Kong  Valdemar  efter  Livet  og  endnu 
pønser  paa  at  rane  Kronen. 

Buris  Sind  blev  tungt.  Han  bøjede  sit  Hoved 
og  tænkte  over  Svaret.  Saa  saa  han  atter  paa 
hende  med  sine  Øjne,  der  syntes  større  og 
mørkere  for  Magerheden  af  hans  Kind  og 
Tinding. 

—  Aldrig  har  jeg  staaet  Valdemar  efter  Livet, 
det  maa  I  tro  mig,  Liden  Kirsten.  Men  Kronen 
har  jeg  vel  villet  rane,  om  Gud  havde  givet  mig 
de  Kaar. 

Saa  greb  han  hendes  bløde  Haand,  der  hang 
ledig  ned  ved  hans  Side,  og  sagde: 

—  For  mig  maa  Valdemar  nu  beholde  baade 
Magten  og  Riget  og  /Eren  —  vilde  han  kun 
skænke  mig  den  bløde  Haand,  jeg  holder  her 
i  min.  Om  den  altid  maatte  hvile  saa  i  min  og 
stundom  runde  sig  om  min  Nakke  som  den  har 
gjort  saa  mangen  Gang,  mens  jeg  laa  syg,  da 
vilde  jeg  synes,  at  Gud  havde  undt  mig  den 
største  Lykke,  som  kunde  times  noget  Men- 
neske. 

Nu  mindedes  han  de  Runer,  han  havde  lagt 
for  hende.     Ikke   havde   de  vendt   hendes  Hu, 

var  hun  ham  end  god.     Han  slap  da  atter  hen- 
des Haand,  saa  ned  for  sig  og  sagde: 

—  Men  jeg  ved  det  vel,  det  vil  aldrig  ske. 
Og  nu  er  den  forbi,  den  skanne  Tid. 

Da  saa  Liden  Kirsten  paa  ham  fra  Siden;  og 
som  hun  saa  ham  der  —  svag  med  bojet  Hoved 
og  det  brune  Haar  tæt  til  den  blege,  hule  Tin- 
ding, medens  der  laa  om  hans  Mund  saa  bittert 
et  Drag  af  Smærte  —  saa  tænkte  ogsaa  hun,  at 
hun  aldrig  mere  skulde  kende  hans  Hoved  mel- 
lem sine  Hænder. 

Da  følte  hun  med  ét,  hvor  stort  et  Savn  det 
vilde  blive;  thi  hun  havde  ikke  vidst  det  for  nu, 
at  han  var  bleven  hende  saare  kær. 

Sikkert  havde  hun  nu  lagt  sin  Haand  om 
hans  Nakke  og  kysset  ham  for  hans  Mund,  om 
ikke  Kristoffer  i  det  samme  var  kommet  sprin- 
gende ud  i  Abildhaven. 

Da  han  saa  dem  sammen  der  i  Haven,  blev 
han  rød  i  Kinden  og  rynkede  sine  Bryn;  thi 
han  taalte  ikke,  at  Liden  Kirsten  talte  med 
nogen  anden  end  med  ham. 

—  Duggen  falder!  —  sagde  hun,  lagde  sin 
Haand  paa  Buris's  Armklæde  og  drog  ham  med 
sig  ind. 

Men  om  Aftenen  kunde  Liden  Kirsten  ikke 
sove.  Længe  stod  hun  ved  Vinduet  og  stir- 
rede ud  i  Maanens  hvide  Skin  over  Græsset  i 
Haven. 

Hun  kendte  sig  saa  tung  i  Hu  og  dog  glad 

tillige;  men  bestandig  saa  hun  for  sig  Buris, 
som  han  stod  der  i  Haven  ved  hendes  Side,  saa 
svag  og  modløs. 

Det  var,  som  herte  hun  hans  Stemme  gen- 
nem Stilheden  kalde  tyst  og  emt:  „Kom  til  mit 
Kammer!"  Da  streg  hun  sig  med  begge  Hæn- 
der over  sit  Ansigt,  aabnede  sin  Der  og  segte 
den  Vej,  hun  saa  tit  var  vandret  ved  Dag,  gen- 
nem Gangen  til  hans  Der. 

Sagte  lettede  hun  Klinken.  Maaneskinnet  laa 
som  et  Lagen  over  Gulvet  i  hans  Kammer.  Og 
da  hun  stod  derinde,  sad  han  oprejst  i  sin  Seng 
og  strakte  Armene  ud  imod  hende,  som  havde 
han  ventet  hende  længe. 

Siden  da  gik  hun  hver  Nat  den  samme  Vej. 
Hendes  Sind  var  ikke  længer  tungt,  men  lyst 
og  muntert;  og  alle.  som  saa  hende,  undredes 
paa  den  Forandring,  som  var  sket. 

Men  Dronning  Sofie  smilede  ved  sig  selv  og 
tav.  Thi  hun  saa  med  Glæde,  at  Liden  Kirsten 
skænkede  sin  Elskov  bort,  inden  Valdemar 
endnu  var  vendt  tilbage. 

Hen  paa  Sommeren  felte  Liden  Kirsten,  at 
hun  var  med  Barn. 

Hun  blev  glad  derover:  thi  hun  længtes  efter 
at  have  et  lidet  Barn  i  sine  Arme.  som  hun 
havde  haft  det  for.  Nu  tænkte  hun  ikke 
mere  paa  Sverker  i  Sverige,  men  længtes  mod 
det    Barn.    som    Buris    havde    givet    hende:    thi 

hendes  Husbond  i  Sverige  havde  aldrig  haft 
hendes  Hu. 

Men  Buris  frygtede  for,  hvorledes  deres 
Skæbne  vilde  blive;  thi  det  anede  ham,  at  Val- 
demar aldrig  vilde  give  sit  Minde,  men  straffe 
saa  haardt,  han  formaaede,  den  Skam,  at  hans 
Søsterdatter  fedte  et  Barn  uden  at  have  nogen 
Husbond. 

Han  overtalte  da  nu  Liden  Kirsten  til  at  flygte 
med  sig  til  Norge,  som  hans  Moder  havde 
raadet. 

En  vis  Nat  blev  aftalt  imellem  dem,  at  han 
skulde  vente  hende  under  Abildhavens  Mur  og 
føre  hende  bort.  Hun  naaede  da  vel  over 
Muren  og  sad  op  hos  ham  paa  Hesten,  medens 
hans  Kammersvend  red  foran  for  at  varsko,  om 
noget  skulde  komme  paa. 

De  naaede  lykkeligt  gennem  søndre  Port,  hvor 
de  havde  bestukket  Vagten.  Men  strax  udenfor 
Porten  omringedes  de  af  en  Flok  vaabenklædte 
Mænd;  og  nu  lød  Peder  Svendssøns  Stemme  til 
dem  gennem  Mørket. 

Absalon  havde  paalagt  ham  at  holde  Øje  med 
Buris,  saa  længe  han  var  i  Roskilde;  og  Port- 
vagten havde  røbet  for  ham,  hvem  der  vilde 
komme  ridende  ved  Nat. 

Buris  vidste  ikke  bedre  Raad  end  at  bede 
Peder  om  at  lade  dem  løs.  Han  besvor  ham 
ved  alt,  hvad  helligt  var,  og  tilsikrede  ham  ved 

Laurids   Bruun  :  Absalons  Saga.     I.  23 

sin  Sjæls  Salighed,  at  der  ikke  var  Tanke  paa 
Svig  mod  Valdemar  i  hans  Hjærte.  Da  det 
altsammen  ikke  hjalp,  saa  tilstod  Liden  Kirsten 
ham  den  sande  Aarsag  til  deres  Flugt  og  bad 
ham  for  Absalons  Skyld  at  lade  hende  fare. 
Da  sagde  Peder  Svendssøn: 

—  Har  I  tænkt  paa,  hvor  nær  til  Hj ærtet 
dette  vil  gaa  Absalon,  der  elsker  Eder  som  en 
Datter? 

Nu  mindedes  Liden  Kirsten,  hvor  god  han 
altid  havde  været  imod  hende;  hun  skjulte  An- 
sigtet i  sine  Hænder  og  græd;  thi  det  anede 
hende,  at  megen  Sorg  og  Ufred  vilde  følge 
af  den  Elskovslykke,  som  Buris  havde  givet 
hende. 

Peder  Svendssøn  tilbød  hende  at  drage  med 
ham  til  Borup  og  blive  der,  indtil  hun  havde  født 
Barnet.  Saa  kunde  hun  gaa  Ingefrid.  Absalons 
Søster,  til  Haande  i  Huset;  maaske  kunde  det 
da  lykkes  at  skjule  hendes  Tilstand,  saa  at  ikke 
Menigmand  i  Roskilde  fik  Nys  derom  og  lavede 
Nidviser  paa  hendes  Navn  og  Rygte. 

Liden  Kirsten  og  Buris  blev  da  nu  fort  til- 
bage til  Byen.  Men  næste  Dag  red  Peder  til 
Kongsgaarden  og  bad  Dronning  Sofie  give 
hans  Hustru  Liden  Kirsten  til  Hjælp  paa  Gaar- 
den.  Thi  hun  var  svag  og  trængte  fremmed 
Bistand. 

Da  smilede  Dronning  Sofie  og  svarede: 

—  Gerne    giver    vi    Jer    Liden    Kirsten.    Hr. 

Peder;  men  stort  Værd  vil  hendes  Hjælp  næppe 
have;  thi  vi  har  spurgt,  at  hun  er  selvanden. 

Peder  Svendssøn  bad  Dronningen  ikke  at  røbe 
Sagen  for  nogen;  og  hun  lovede  at  tie.  Men 
derefter  sendte  han  Bud  til  Absalon  i  Venden 
og  meddelte  ham,   hvad  der  var  sket. 

Absalon  blev  saa  vred,  at  han  ufortøvet  vilde 
gaa  for  Valdemar  og  søge  Død  over  Buris  fol- 
den store  Tort,  han  havde  forvoldt  dem  begge. 
Men  da  hans  Hu  derefter  søgte  til  Liden  Kir- 
sten, saa  tænkte  han,  at  havde  hun  end  syndet, 
saa  var  hun  nu  i  Ulykke.  Havde  hun  givet 
sig  til  Buris,  da  havde  hun  ham  sikkert  kær  af 
Hjærtet;  og  hver  den  Vold,  som  øvedes  imod 
ham,  vilde  ramme  ogsaa  hende.  Saa  længe 
tænkte  han  paa  dette,  at  det  var,  som  kunde 
han  høre  hende  bede  fra  det  fjærne  om  at  være 
hende  god  for  alle  de  lyse  Stunder,  hun  havde 
vandret  med  ham. 

Da  tænkte  han,  at  den,  som  hun  havde  kær, 
kunde  ikke  være  slet  af  Hjærte;  og  nu  spurgte 
han  sig  selv,  om  de  mon  havde  forfulgt  Buris 
med  uret  Mistanke.  Han  besluttede  ikke  at  tale 
om  Sagen  til  Valdemar,  men  søge  at  holde  alt 
skjult  for  ham,  indtil  hans  Sind  engang  var 
mildt  nok  til  at  høre  det;  og  da  vilde  Absalon 
gøre,  hvad  han  formaaede  for  at  dæmpe  hans 
Vrede. 

Thi  bedst  vilde  det  nu  være,  syntes  det  ham, 
om   Liden   Kirsten   fæstede   Buris   til   sin   Hus- 

bond.  Af  Byrd  var  de  lige;  og  maaske  kunde 
dette  blive  Vejen  til  Udsoning  mellem  Valdemar 
og  Buris,  saa  at  Kongen  befriedes  for  den  største 
Fare,  der  truede  hans  Herredømme. 

Absalon  meldte  nu  Valdemar,  at  han  havde 
spurgt,  at  Buris  igen  var  karsk;  Kongen  lod  da 
paa  Absalons  Raad  gaa  Bud  og  Befaling,  at 
Buris  strax  skulde  drage  syd  paa  for  igen  at 
indtage  sin  Plads  i  Hæren. 

Og  saaledes  skete  det. 


XXIV 

Da  Skoven  stod  gren,  fødte  Liden  Kirsten 
en  Pige.  Barnet  gav  hun  Navn  efter  Ingefrids 
og  Absalons  Moder;  thi  de  to  Søskende  havde 
været  bedre  imod  hende  end  nogen  anden. 

Paa  samme  Tid  skete  det,  at  Valdemar  drog 
hjem  med  Sejr  fra  Venden,  efter  hele  Vinteren 
at  have  faret  ude.  Rygtet  løb  foran  ham,  og 
paa  alle  Sjællands  Gaarde  var  der  Fryd;  thi 
blev  end  den  Stad  Arkona  endnu  denne  Gang 
ikke  tagen,  saa  var  dog  Venderne  tugtede  som 
aldrig  før;  og  det  var  at  vente,  at  de  frække 
Sørøvere  næppe  saa  snart  igen  vilde  vise  sig 
under  0. 

I  Roskilde  lavedes  der  til  Fest.  Saa  længe 
havde  Kvinde  maattet  undvære  Husbond,  at  al 
gammel  Tvedragt  og  Nag,  som  kunde  været  dem 
imellem,  var  svundet  bort;  og  tilbage  var  alene 
Længslen  efter  Gensynet. 

Da  de  første  sikre  Bud  kom,  at  Hæren  var 
gaaet  i  Land  paa  Sjællands  Kyst,  og  man  kunde 
vide,  hvad  Dag  og  Time  den  var  at  vente,  lod 
Dronningen  alt  berede. 

Paa  Kongsgaarden  blev  der  slagtet  Oxe  og 
Bede.  Højeloftets  Vægge  blev  behængte  med 
hvad  kostbare  Tæpper,  Fogden  havde  at  raade 
over.  Dronningen  og  hendes  Jomfruer  smyk- 
kede Dørene  med  Blomster  og  grønne  Grene. 
Og  i  Bagerset  havde  Ternerne  fuldt  op  at  gøre 
med  den  festlige  Nadver,  som  skulde  anrettes, 
naar  Kongen  og  hans  Mænd  var  i  Gaarde. 

Da  de  Svende,  som  Dronningen  havde  sendt 
ud  for  at  skaffe  sikker  Kundskab,  kom  tilbage 
og  forkyndte,  at  ret  nu  drog  Valdemar  gennem 
Ringsted  By,  saa  stod  Sofie  op  med  alle  sine 
Jomfruer  og  red  udenfor  Byens  Port  for  at 
tage  Kongen  imod.  Hos  hende  var  Peder 
Svendssøn  fra  Borup  og  andre  Riddere,  som 
paa  Grund  af  Sygdom  ikke  havde  været  med  i 
Venden. 

Da  Valdemars  Ryttere  naaede  op  over  Bakke- 
kammen og  blev  de  mange  hvidklædte  Kvinder 
var,  saa  raabte  de  højt  af  Glæde,  svingede 
med  Sværdene  og  slog  paa  Skjoldene.  Men 
Valdemar  og  Absalon  for  med  deres  Hird  frem 
for  de  menige  Ryttere  for  at  være  først  til  at 
hilses  velkommen. 

Som  nu  Valdemar  sprængte  afsted  paa  sin 
høje  Hest,  saa  de  andre  havde  Møje  med  at 
følge  ham.  tænkte  han  paa  Liden  Kirsten:  thi 
medens  han  laa  ude,  havde  hans  Hu  oftere  været 
hos  hende  end  hos  Dronning  Sofie. 

Da    han-  nu    kom    Porten    saa    nær,    at    han 

kunde  skelne  Kvindeansigterne,  saa  søgte  han 
efter  Liden  Kirstens  gyldne  Haar  i  Aftensolen; 
men  han  kunde  ikke  finde  det;  og  det  gjorde 
ham  misstemt,  at  hun,  som  var  hans  nære 
Slægt,  ikke  var  blandt  de  fremmeste  ved  Dron- 
ningens Side.  Da  han  endelig  havde  naaet 
Porten,  og  Dronningen  og  alle  hendes  Jomfruer 
raabte  Velkomst  og  viftede  til  ham  med  de  nys 
udsprungne  Bøgegrene,  saa  saa  han,  at  den, 
som  han  længtes  mest  imod  at  gense,  ikke  var 
iblandt  dem. 

Han  kunde  ikke  styre  sit  hastige  Sind;  og 
inden  han  endnu  havde  hilst  Dronningen,  som 
havde  den  lille  Knud  Konge  foran  sig  paa 
Hesten,  spurgte  han: 

—  Hvorfor  er  Liden  Kirsten  ikke  i  dit  Følge? 
Dronningen  følte  sig  krænket  i  sit  Inderste. 

Hun  rakte  Drengen  ud  imod  Valdemar,  at  han 
kunde  give  ham  Kys,  og  sagde: 

—  Lad  dog  nu  først  din  Dronning  og  din 
Søn  byde  dig  Velkommen!  Tids  nok  vil  du 
gense  Liden  Kirsten. 

Valdemar  frygtede,  at  en  Ulykke  var  hændet; 
og  da  han  hastig  havde  taget  Dronningen  og 
Drengen  i  sin  Favn,  saa  spurgte  han  igen: 

—  Hvad  fejler  Liden  Kirsten? 

Hverken  Dronningen  eller  hendes  Jomfruer 
gav  ham  noget  Svar;  men  Peder  Svendssøn, 
som  holdt  ved  Absalons  Side,  sagde: 

—  Liden   Kirsten    har   Vinteren    over    været 


360 


paa  Borup  hos  min  Husfrue,    som   trængte  til 
Hjælp  paa  Gaarden;  men  nu  er  hun  syg. 

Hr.  Peders  Stemme  syntes  Valdemar  saa  al- 
vorlig, at  hans  Sind  fyldtes  af  Angst. 

—  Sig  det  heller  strax  —  sagde  han  —  Liden 
Kirsten  er  død. 

Da  Sofie  saa,  hvor  bleg  han  var  af  Aasyn 
og  hvor  angst  af  Øjne,  harmedes  hun  over,  at 
Liden  Kirsten  laa  ham  saa  stærkt  paa  Sinde. 
Hun  lo  højt  op  og  sagde: 

—  Tag  dig  det  ikke  saa  nær,  Valdemar. 
Den  Sygdom,  hun  lider  af,  vil  snart  være 
lægt. 

Valdemar  mærkede  vel,  at  der  skjulte  sig 
noget  under  hendes  Ord;  men  han  forstod  ikke 
hvilket  og  vendte  sig  nu  til  Peder  Svendssøn: 

—  Jeg  vil  ikke  —  sagde  han  —  at  min 
Søsterdatter  skal  savnes,  naar  der  holdes  Sejers- 
fest  for  mig  og  mine  Mænd.  Rid  strax  til 
Borup,  Hr.  Peder;  og  er  hendes  Sygdom  ikke 
større,  som  det  synes,  end  at  hun  vel  kan  støtte 
paa  Benene,  saa  byd  hende  fra  mig  at  klæde  sig 
og  sidde  op.  laften  vil  jeg  træde  Dansen  med 
hende  i  Højeloft. 

Hr.  Peder  turde  intet  svare;  men  Absalon 
sagde,   mens  Valdemar  horte  derpaa: 

—  Hvis  Liden  Kirsten  endnu  ikke  er  oven 
Senge,  da  skal  hun  blive,  hvor  hun  er;  thi 
Kongen  vil  ikke,  at  hans  Søsterdatter  skal  lide 
nogen  Men  paa  sit  Helbred. 

Nu  blev  Valdemar  vred  og  raabte: 

—  Om  jeg  saa  selv  skal  hente  hende  paa  min 
Hest,  saa  vil  jeg  se  hende  paa  Kongsgaarden 
endnu  iaften. 

Da  red  Hr.  Peder  strax  derfra. 

Der  Kongen  og  Dronningen  nu  drog  i  By, 
trængte  de  Roskilde  Mænd  og  Kvinder  med 
deres  Bern  sig  saa  tæt  om  dem,  medens  de 
raabte  Velkomst  og  Hyldingsord,  at  Hestene 
maatte  gaa  i  Skridt  den  hele  Vej  til  Kongs- 
gaarden. 


Nadveren  var  spist  og  Salen  ryddet  for  Dan- 
sen. Valdemar  sad  i  Højsædet  med  Dronningen 
ved  sin  Side;  men  Liden  Kirsten  var  endnu  ikke 
kommen. 

Da  gik  Absalon  til  Vinduet  for  at  se,  naar  hun 
red  ind. 

Hans  Sind  var  tungt;  thi  han  frygtede,  at 
det  ikke  vilde  lykkes  at  skjule  for  Valdemar, 
hvad  der  var  sket.  Om  da  nu  Vreden  brød  op 
i  ham  her  for  alles  Øjne,  den  Vrede,  som  han 
ikke  selv,  end  mindre  nogen  anden  magtede  at 
styre,  hvad  vilde  da  ske?  —  Skulde  det  end 
koste  ham  Valdemars  Venskab,  da  vilde  han 
sørge  for,  at  hun  ikke  led  noget  ondt  —  hun, 
som  han  havde  set  voxe  op  fra  Barn,  og  som 
han  havde  kær  som  en  Datter. 

Ti    Dage   var   forløbne,    efter   at   hun   havde 

født;  og  rimeligt  var  det  næppe,  at  hun  endnu 
laa  til  Sengs  efter  Barselfærden.  Men  om  det 
traf  sig  saa,  at  hun  ikke  turde  komme,  vilde 
da  ikke  Valdemar  selv  ride  til  Borup?  da  blev 
ondt  værre. 

Som  Absalon  tænkte  dette,  saa  han  Vagten 
raabe  nogen  an  ved  Porttaarnet.  Nu  kendte 
han  Hr.  Peders  Hest  paa  den  hvide  Blis  i  Pan- 
den; og  der  ved  hans  Side  red  en  Kvinde,  som 
støttede  sin  Haand  paa  hans  Arm. 

Da  de  var  naaet  helt  ind  i  Gaarden,  kendte 
Absalon  Liden  Kirstens  Haar  under  Hætten. 
Hun  var  bleg  og  mager;  men  hendes  Øjne  var 
saa  store  som  aldrig  før;  og  helt  op  til  Vinduet, 
hvor  han  stod,  naaede  Skæret  af  den  Angst, 
som  skælvede  i  hendes  Blik. 

Da  vilde  han  gaa  til  Døren  og  bede  hende 
vende  om;  men  i  det  samme  saa  han  Kristoffer 
Valdemarssøn  springe  til  fra  Taarntrappen,  hvor 
han  havde  ventet.  Han  straalede  over  sit 
unge  Ansigt  ved  at  gense  Liden  Kirsten  og 
rakte  sine  Hænder  op  imod  hende  for  at  give 
hende  Nedspring.  Men  Hr.  Peder  stødte  ham 
til  Side  og  loftede  hende  af  Hesten  i  sine 
Arme. 

Dørsvenden  meldte,  hvem  der  kom;  og  Val- 
demar for  op  fra  Hojsædet  for  at  gaa  hende 
imode. 

Da   han   saa   Liden   Kirsten   ved   Hr.    Peders 

Haand  —  bleg  og  mager  med  store  tindrende 
Øjne  —  da  angrede  det  ham,  at  han  havde 
ladet  hende  kalde.  Han  strakte  sine  Hænder 
ud  imod  hende  og  sagde: 

—  Havde  jeg  vidst,  Liden  Kirsten,  at  du  var 
saa  svag,  da  havde  jeg  visselig  ikke  ladet  dig 
kalde. 

Liden  Kirsten  bøjede  sit  Knæ,  kyssede  hans 
Haand  og  sagde: 

—  Velkommen  tilbage,  Morbroder!  Jeg  er 
staaet  op  af  min  Seng  for  at  være  dig  til 
Vilje. 

Nu  kom  Dronningen  gaaende  fra  Højsædet. 
Hun  hilste  Liden  Kirsten  og  spurgte: 

—  Hvorledes  staar  det  til?  —  Er  alt  ellers 
vel,  Liden  Kirsten? 

Valdemar  syntes,  at  Sofie  smilede  spodsk. 
Han  vendte  sig  vredt  imod  hende  og  sagde: 

—  Hvorfor  gav  du  mig  ikke  ret  Besked  om 
hendes  Sygdom,  da  jeg  spurgte  dig  før?  saa 
havde  jeg  ikke  kaldt  hende.  Se  dog,  hvor  bleg 
og  mager  hun  er. 

—  Er  hun  saa  mager?  —  Jeg  synes  ellers, 
at  hun  er  brystsvær  nok.  Saa  mente  jeg  ogsaa, 
at  danske  Kvinder  plejer  at  være  karske  igen 
den  ottende  Dag  derefter;  og  alt  nu  er  ti  Dage 
forløbne. 

—  Efter  hvad? 

Sofie  svarede  ikke,  men  vedblev  at  stirre  paa 

Liden  Kirstens  Bryst,  der  var  saa  svært,  at 
Brystdugen  strammede  derover. 

Da  blev  der  med  ét  ganske  tyst  over  Salen; 
thi  alle  anede,  hvad  der  var  sket.  Valdemar 
fulgte  Sofies  Blik;  og  der  nu  Liden  Kirsten  bøjede 
Hovedet,  mens  Blodet  skød  op  over  de  blege 
Kinder,  da  forstod  ogsaa  han,  hvad  hans  Dron- 
ning mente. 

Saa  hæftig  bevægede  det  hans  Sind,  at  han 
greb  Sofie  i  Armen  og  raabte: 

—  Sigter  du  Liden  Kirsten  for  at  have  født? 
Absalon  saa,   at  Liden  Kirsten  vaklede,   som 

skulde  hun  segne.  Han  for  til,  lagde  sin  Arm 
til  Støtte  om  hendes  Liv,  saa  hvast  paa  Dron- 
ningen og  sagde: 

—  Den,  som  sigter,  maa  ogsaa  bevise.  Men 
nu  beder  jeg  dig,  Valdemar,  min  Fosterbroder, 
at  vi  lader  Liden  Kirsten  med  Fred.  Ser  du 
ikke,  hvor  hun  lider? 

Valdemar  saa  intet.  Blodet  susede  for  hans 
Øjne.  Atter  greb  han  Sofie  i  Armen  og 
raabte: 

—  Lidet  skal  det  hjælpe  dig,  at  du  er  Dron- 
ning. Om  du  krænker  Liden  Kirsten  nu,  saa 
var  det  vel  ogsaa  dig,  der  handlede  ilde  mod 
en  anden,   mens  jeg  sidste  Gang  var  ude. 

Da  vidste  Sofie,  at  han  tænkte  paa  Tove. 
Og  at  ikke  Mistanken  skulde  fæste  Rod  i  ham, 
saa  at  Vreden  vendte  sig  imod  hende,   saa  gik 

hun  nu  frem  uden  Ord.  Inden  nogen  kunde 
skønne,  hvad  hun  havde  for,  rev  hun  den  hvide 
Dug  fra  Liden  Kirstens  Bryst,  saa  det  synedes 
fuldt  og  rundt  med  blaa  Aarer  i  det  hvide. 
Hastig  greb  hun  derefter  om  det  spændte  Hælv, 
saa  at  en  fin  Straale  af  den  varme  Mælk 
sprang  fra  Moderkilden  ud  paa  Valdemars 
Haand. 

Valdemars  Sind  svulmede  saa  hæftigt  af  Vrede, 
at  han  ikke  fandt  Ord. 

Men  da  nu  Liden  Kirsten  segnede  ned  for  hans 
Fødder,  mens  hun  med  Haanden  dækkede  for 
sin  Nøgenhed,  saa  rev  han  voldsomt  hendes 
Haand  til  Side  og  raabte,  mens  hans  Øje  søgte 
det  runde,  fulde  Bryst: 

—  Hvem  var  din  Boler?  — 

Liden  Kirsten  svarede  ikke,   bøjede  kun  end 
dybere  Hovedet  mod  sit  Skød. 
Da  raabte  Valdemar: 

—  Ved  du  ikke  selv,  hvem  Faderen  er? 
Liden  Kirsten  fandt  ikke  Ord.     Hun  hulkede 

højt  i  den  Haand,   hun  havde  fri. 

Saa  rejste  Valdemar  hende  ved  Armene,  holdt 
hende  frem  med  det  blottede  Bryst  for  sine 
Mænds  Øjne  og  raabte: 

—  Kom,  mine  Mænd,  her  er  en  Kvinde  til 
hver  Mands  Lyst!  —  Syng  nu  op,  I  Jomfruer, 
saa  træder  vi  Dansen! 

Saa  ond  saa  han  ud  af  sine  Øjne,  der  stod 
ham  ud  af  Hovedet,  og  den  mørke  Aare  i  hans 

Pande  svulmede  saaledes,  at  ingen  turde  kny  i 
Salen;  og  Jomfruerne  begyndte  at  synge  til 
Runddansen,  som  de  var  vant. 

Valdemar  lagde  sin  Arm  om  Liden  Kirstens 
Liv;  og  medens  han  trykkede  hendes  nøgne 
Bryst  saa  haardt  imod  sit,  at  hun  næppe  kunde 
drage  sit  Vejr,  dansede  han  rundt  i  Hallen  til 
Kvindernes  Sang,  idet  han  raabte  til  dem: 

—  Hurtigere  —  hurtigere! 

Medens  han  svingede  hende  rundt,  saa  Haa- 
ret  hvirvledes  ud  over  hendes  Skuldre,  hang 
hendes  Hoved  bag  over  som  en  knækket  Blomst 
paa  sin  Stængel.  Hendes  Læber  stod  aabne: 
men  hendes  Øjne  var  lukkede,  og  under  de 
skælvende  Laag  piblede  Taarerne  frem. 

Rundt  i  Salen  stod  Valdemars  Mænd  og  saa 
tavse  til.  Ikke  en  var  der  imellem  dem,  som 
ikke  havde  saa  ondt  af  Liden  Kirsten,  at  det  jo 
betog  ham  Lysten  til  at  danse. 

Da  Valdemar  saa,  at  han  var  ene  i  Dansen, 
standsede  han  og  raabte: 

—  Naar  der  gaar  Dans  i  Kongens  Hal,  saa 
danser  alle  hans  Mænd. 

Saa  gav  han  Liden  Kirsten  til  Sune  Ebbessøn. 
der  stod  ham  nærmest,  og  sagde: 

—  Nu  du! 

Sune  turde  ikke  afslaa  det;  men  der  han  dan- 
sede, da  løftede  han  med  sin  højre  Arm  hendes 
Legeme  fra  Gulvet,  saa  at  hendes  Ben  ikke 
rørte  Jorden:  og  med  sin  venstre  støttede  han 

hendes  Hoved,  saa  hun  bares  rundt  gennem 
Luften  i  hans  Arme. 

Da  raabte  Valdemar,  at  han  skulde  standse. 
Han  rev  hende  ud  af  Sunes  Arm  og  gav  hende 
til  Esbern  Snare.  Men  Esbern  svor  saa  dyr  en 
Ed,  at  alle  hørte  det.  Dog  kunde  han  ikke 
nægte  Dansen;  men  ogsaa  han  bar  hende  højt 
i  sine  Arme,  at  hun  ikke  skulde  trættes  og  faa 
Men  deraf. 

Da  nu  Valdemar  saa,  at  alle  hans  Mænd  var 
til  Sinds  at  gøre  ham  imod,  saa  stampede  han 
i  Gulvet  af  Vrede,  rev  hende  atter  til  sig  og 
dansede  rundt  i  Hallen,  til  hendes  Fødder  slæbtes 
viljeløse  over  Plankerne. 

Nu  hændte  det,  at  Buris,  som  havde  ført 
Hærens  Bagtrop  og  først  ved  Aften  var  reden  i 
By,  efter  Nadveren  kom  til  Kongsgaarden  for  at 
tage  Del  i  Festen. 

Han  traadte  just  ind  i  Salen,  da  Valdemar 
greb  Liden  Kirsten  for  anden  Gang.  Da  han 
saa  hende  i  hans  Arme  med  Brystet  blottet  for 
alles  Blik,  hvid  som  en  død,  da  for  Vreden  i 
ham,  saa  at  han  brummede  som  en  saaret 
Bjørn,  mens  han  fulgte  den  Dans  med  sine 
Øjne.  Og  da  han  nu  saa  hendes  slæbes  over 
Gulvet  som  et  Lig,  sprang  han  frem  imod 
Valdemar  med  hævede  Arme. 

Saa  blodigt  var  hans  Blik,  at  Valdemar 
standsede.     Men  da  han  kendte,  hvem  det  var, 

slængede  han  Liden  Kirsten  fra  sig.  saa  hun 
for  over  Gulvet  og  blev  liggende,  der  hun 
faldt. 

—  Du  er  Boleren!  —  raabte  han  og  greb 
efter  sit  Sværd.  Men  Sværdet  var  hægtet  fra 
for  Nadver;  og  da  han  hævede  Haanden  for  at 
slaa  Buris  død  til  Jorden,  saa  trængte  Absalon 
sig  frem,  greb  ham  i  Armen  og  sagde: 

—  Skal  Smaadrengene  synge  Nidviser  om 
dig  og  din  Søsterdatter?  —  Husk,  hun  er  ogsaa 
min  Frænke.  Jeg  sætter  mit  Venskab  derpaa. 
at  dette  faar  Ende. 

Saa  fast  var  Absalons  Tag  i  hans  Arm  og 
hans  Blik  i  hans  Øje,  at  Valdemar  nu  endelig 
besindede  sig.  Og  mens  Buris  løftede  Liden 
Kirsten  op,  bar  hende  i  sine  Arme  hen  paa 
Vægsædet,  dækkede  for  hendes  Bryst  og  søgte 
at  vække  hende  med  sine  Kys,  saa  Valdemar 
sig  om  til  sine  Mænd  og  sagde: 

—  Er  der  ingen  her,  der  skaffer  mig  Hævn 
over  den  usle  Hestedreng! 

Men  da  ingen  af  hans  Mænd  rorte  Haand, 
saa  befalede  han  Vagten  at  gribe  Buris. 

Dørsvendene  maatte  vriste  Liden  Kirsten  fra 
ham,  og  han  rasede  som  en  saaret  Bjørn,  mens 
de  lagde  ham  i  Baand;  men  Absalon  tog  Liden 
Kirsten  i  sine  Arme  og  forte  hende  bort. 

Ugedagen  derefter  laa  hun  syg  i  et  Kloster  i 
Skaane.     Absalon  havde  fort  hende  derover,   at 

hun  kunde  være  fjærnet  fra  Valdemars  Vrede, 
saa  og  for  hans  vilde  Lyst. 

Men  Buris  førtes  i  Baand  til  det  nye  Taarn 
i  Vordingborg  for  siden  at  dømmes.  Thi  Toke 
havde  nu  røbet  for  Kongen,  hvad  hans  Svende 
saa  hin  Nat  i  Skoven  udenfor  Roskilde. 

Valdemar  agtede  sig  til  Sverige  for  at 
hævne  Karl  Sverkerssøns  Mord.  Saa  stævnede 
han  Flaaden  til  at  mede  ved  Havn  paa  Sankt 
Hansdags  Tid.  Men  naar  han  da  samledes  med 
sine  Mænd,  saa  vilde  han  nytte  Lejligheden  til 
at  sætte  Ting  og  holde  Dom  over  Buris. 

Valdemar  brød  nu  op  fra  Roskilde  og  red  til 
Stævnet  i  Havn  med  sine  Mænd.  Da  de  naaede 
Valby  Bakke,  skimtede  de  bag  de  mørke  Fiske- 
boder Skibsmasterne  og  de  hvide  Sejl,  der  hang 
slappe  til  Tørring  i  Vinden. 

I  det  smalle  Lob  mellem  Byen  og  Holmen 
laa  den  sjællandske  Flaade  og  ventede.  Paa 
Stranden  stod  Fiskerne  udenfor  deres  Boder. 
Nogle  bødede  Garn;  andre  forte  Tale  og  Smaa- 
handel  med  Skibsfolkene,  der  drev  ledige  om  og 
drøftede  hvad  nyt,  der  spurgtes  i  Landet. 

Da  Valdemars  Ryttere  hørtes,  gik  alle  Mand 
om  Bord  for  at  være  rede  ved  Sejl  og  Aare, 
om  Kongen  havde  Hast  og  vilde  bryde  op 
med  det  samme.  Thi  det  var  Fralandsvind  og 
god  Bor. 

Valdemar  red  nu  frem  paa  Stranden  foran 
Boderne  og  lod  strax  stævne  til  Ting  paa 
Holmen,  hvor  Pladsen  var  rummelig.  Thi  for- 
uden det  Vagttaarn,  der  var  tømret  af  Træ,  og 
hvor  Fiskerne  baade  Dag  og  Nat  havde  Mand 
oppe  for  at  varsko,  om  nogen  vendisk  Flaade 
sagte  ind  til  Kysten,  var  der  intet  uden  Græs- 
gang for  de  Keer  og  Faar,  som  ejedes  af  Vagt- 
mandskabet. Men  der,  hvor  Holmen  skraanede 
mod  Syd  og  Vest,  havde  Fiskerne  lagt  Fladfisk 
til  Terring  i  Solen. 

Paa  den  aabne  Plads  midt  paa  Holmen  foran 
Taarnet  sattes  Tinget. 

Buris,  der  var  bragt  hid  fra  Vordingborg, 
førtes  af  Bøddelens  Knægte  frem  paa  Tinge;  og 
medens  Kongen  tog  Plads  paa  Tingstenen  midt 
blandt  sine  Mænd,  løsnedes  hans  Lænker,  at 
han  kunde  staa  fri  for  Baand  og  Tvang,  som 
Loven  bød. 

Det  var  forud  aftalt  mellem  Valdemar  og 
Absalon,  at  Buris's  og  Liden  Kirstens  Elskov 
ikke  maatte  røbes  for  Folket,  at  ikke  Nidviser 
skulde  synges  om  Kongens  nære  Slægt.  Strax 
efter  Dansen  paa  Roskilde  havde  Absalon  taget 
alle  dem  i  Ed,  som  da  var  til  Stede,  at  de 
skulde  være  tavse.  Klagen  mod  Buris  lød  derfor 
som  sidst  i  Vordingborg  kun  paa,  at  Buris  havde 
lagt  Raad  op  med  Nordmændene  om  at  dræbe 
Valdemar  for  selv  at  røve  Kronen. 

Da  Valdemar  gensaa  Buris  for  første  Gang 
siden  Festen,  for  Vreden  ham  paany  i  Blodet. 
Absalon  mærkede,  at  han  havde  Møje  med  at 
tvinge  sig  saa  vidt,  at  han  ikke  lod  Buris  dræbe 
uhørt  og  uden  Dom.  Han  traadte  derfor  hurtig 
frem  og  læste  Klagen  i  Kongens  Navn. 

Da  han  havde  endt  og  spurgte  Buris,  hvad 
han  havde  at  sige  til  sit  Forsvar,  sænkede 
Prinsen  sit  Hoved  og  fæstede  sine  Øjne  lige  paa 
Kongens,  men  sagde  intet.  Skønt  han  nu  atter 
og  atter  blev  spurgt,  kom  dog  ikke  et  Ord  over 
hans  Læber. 

Da  sagde  Valdemar: 

—  Den,  som  tier,  samtykker.  Men  før  vi 
dømmer  ham,  vil  vi  dog  føre  Vidner. 

Han  gav  nu  Tegn  til  Biskop  Toke,  som  stod 
frem  og  meddelte,  hvad  hans  Svende  havde  set 
i  Roskilde  Skov  ved  Nat.  Siden  havde  de 
spurgt,  at  den  Baad,  hvori  Kvinden  havde 
været,  var  kommet  hid  fra  norske  Høvdinge- 
skibe, som  laa  skjult  under  O.  Saa  havde  Toke 
ogsaa  erfaret,  at  Buris  uden  Krav  havde  faaet 
det  Skib,  som  Nordmændene  havde  ranet  ved 
Djursaa,  urørt  tilbage,  hvoraf  det  var  klart  for 
alle,  at  Ranet  var  sket  paa  Skrømt  for  at  skjule 
Buris's  Forrædderi. 

Atter  blev  Buris  krævet  for  Svar.  Som  før 
saa  han  fast  paa  Kongen  og  tav;  men  der  var 
over   hans  Læber  et   haanligt   Smil,    som   vilde 

han  sige,  at  hele  den  Klage  kun  var  Spilfægteri 
og  skulde  dække  over  anden  Hævn. 

Just  som  nu  Valdemar  rejste  sig  af  Stenen 
for  at  udvælge  Domsmænd,  raabte  Vagten  i 
Taarnet,  at  fremmede  Skibe  roede  ind  imod 
Holmen. 

Kongen  vilde  ikke  hæve  Tinget,  men  sendte 
Absalon  ned  til  Stranden  for  at  undersøge,  om 
der  var  Fare,  eller  det  var  fredelige  Købmands- 
skibe,   som  søgte  Havn. 

Absalon  kom  tilbage  og  meldte,  at  det  var  et 
norsk  Høvdingeskib.  Der  raabtes  om  Lejde  for 
Ingrid  Ragnvaldsdatter  og  hendes  Mænd.  De 
havde  spurgt,  at  Buris  var  stævnet  til  Tinge, 
og  nu  vilde  de  med  deres  Udsagn  vidne  ham 
fri  for  den  Svig,  han  skyldtes  for. 

Valdemar  gav  Lejdet  paa  Absalons  Raad. 
Nordmændene  gik  i  Baaden,  som  roedes  ind 
under  Holmen;  og  kort  efter  kom  Fru  Ingrid 
gaaende  over  Græsset  med  to  af  sine  Mænd. 

Valdemar  stod  op,  hilste  dem  og  bød  Fru 
Ingrid  tale  frit. 

Hun  spurgte  nu  først,  hvad  Klagen  galdt. 
Da  hun  hørte,  at  den  lød  paa  Svig  imod  Konge 
og  Rige,  men  intet  Ord  var  nævnt  om  den  Tort, 
Buris  havde  forvoldt  Valdemar  ved  at  forlokke 
hans  Søsterdatter,  saa  forstod  hun,  at  denne 
Sag  skulde  holdes  skjult  for  det  menige  Folk, 
at    ikke    Liden    Kirstens    Skam    skulde    røbes; 

dog  skulde  Buris  bøde  mere  for  dette  end  for 
hint. 
Saa  sagde  Fru  Ingrid: 

—  Vel  er  det  sandt,  at  jeg  hemmeligt  stæv- 
nede Buris  til  mig  ved  Djursaaen.  Men  det 
kom  ikke  til  Mede;  thi  jeg  saa  fremmede  Mænd 
udspejde  os  fra  en  Høj.  Og  senere,  da  jeg 
hørte,  at  I,  Kong  Valdemar,  havde  ført  Klage 
paa  min  Søn  i  Vordingborg,  —  thi  intet  sker 
i  Danmark,  at  jeg  jo  ikke  strax  faar  Nys 
derom  — ,  saa  mødte  jeg  ham  atter  hemmeligt 
i  Skoven  for  Roskilde;  men  nu  skal  I  vide, 
Kong  Valdemar,  at  Buris  afslog  at  fly  med  mig 
til  Norge,   som  jeg  bad  ham. 

—  Eders  Vidnesbyrd,  Fru  Ingrid  —  sagde 
Valdemar  —  fælder  ham  i  Stedet  for  at  frelse 
ham.  Thi  det  er  jo  nu  vitterligt  af  Eders 
egne  Ord,  at  Buris  hemmeligt  har  ført  Under- 
handlinger med  norske  Mænd,  som  vi  danske 
maa  holde  for  vore  Fjender.  Saa  siger  Eders 
Ord  heller  intet  om,  hvorfor  han  gav  Afslag. 
Rimeligt  er  det,  at  han  har  haft  Planer  imod 
mit  Liv,  som  gjorde  ham  det  nødigt  at  blive  i 
Danmark. 

Da  Fru  Ingrid  mærkede,  at  Valdemar  var  til 
Sinds  at  dømme  Buris  for  enhver  Pris,  saa 
tænkte  hun,  at  om  Valdemars  Mænd,  som  her 
var  til  Stede,  fik  at  vide  den  sande  Aarsag  til 
Kongens  Vrede,  vilde  Dommen  falde  mildere  ud; 

thi  da  blev  det  en  Kvindesag  at  demme  i  og 
ikke  nogen  Sag  mod  Konge  og  Rige. 
Hun  sagde  derfor: 

—  Naar  I  horer  Grunden  til,  at  Buris  afslog 
at  fly,  saa  vil  enhver  kunde  se,  at  det  ikke 
var  Svig  imod  Kongen,  som  drev  ham.  Min 
Sen  vilde  ikke  drage  af  By,  fordi  hans  Hu  stod 
til  Eders  Søsterdatter,  Liden  Kirsten.  Thi  det 
skal  alle  vide,  at  hun,  som  ved  sin  Husbonds 
bratte  Død  saa  tidlig  blev  narret  for  Elskovs 
Lyst,  hun  lagde  Runer  for  min  Søn,  mens  Kon- 
gen for  ude,  for  atter  at  have  en  Mand  paa  sit 
Leje. 

Der  blev  stort  Røre  mellem  Folkene;  men 
Valdemar  sprang  op  og  raabte: 

—  Var  det  en  Mand,  som  førte  min  Søster- 
datter slig  Tale  paa,  da  skulde  han  visselig 
undgælde  det  haardt.  Men  jeg  strides  ikke  med 
Kvinde;  og  rimeligt  er  det,  at  I,  som  aldrig 
har  kendt  anden  Lov  end  Elskov,  og  hvis  Hus- 
bond ikke  blev  kold  i  Graven,  før  han  havde 
sig  en  Efterfølger  —  ja  stundom  fik  han  nok 
en  Medhjælp,  mens  han  levede  —  at  I  dømmer 
saa  om  andre  Kvinder;  thi  Tyv  tror  jo,  hver 
Mand  stjæler.  Men  nu  jeg  ser  Eder  for  mig. 
saa  vil  jeg  dog  gentage  for  Eder  selv,  hvad 
jeg  sagde  Eders  Søn  sidst  i  Vordingborg,  at 
hvis  det  var  i  Danmark,  at  en  Kvinde  havde 
givet  sin  egen  Datter  til  hendes  Halvbroder 
og  derved  forbrudt  sig  mod  Gud  og  Naturen, 


376 


da    skulde    hun    visselig    piskes    ud     af    mit 
Land. 

Fru  Ingrid  lo  med  sine  hvide  Tænder;  men 
det  kendtes  paa  hendes  Latter,  at  hun  var  vred. 
Dog  beherskede  hun  sig  og  sagde: 

—  Vist  er  det  saa,  Kong  Valdemar,  —  og 
jeg  regner  mig  det  til  Ære  — ,  at  jeg  altid  har 
haft  Lyst  til  Elskov.  Da  jeg  var  sjatten  Aar, 
blev  jeg  given  til  en  Krøbling;  og  da  han  var 
gammel  og  ond,  saa  gav  jeg  ham  en  Medhjælp, 
der  var  ung  som  jeg  selv.  Har  I  Lyst  at  vide. 
hvem  det  var,  som  gjorde  mig  til  Vilje? 

—  Vi  har  ikke  Stunder  paa  Tinge  til  at 
høre  Eders  Elskovsæventyr,  Fru  Ingrid.  Da 
maatte  vi  sikkert  belave  os  paa  at  dvæle  Natten 
over. 

—  Ikke  skal  jeg  tage  Eders  kostbare  Tid, 
Kong  Valdemar;  men  I  skal  dog  vide,  at  den 
Mand,  som  jeg  gav  Henrik  Skatelar  til  Med- 
hjælp, og  ved  hvem  jeg  fødte  en  Søn,  var 
Eders  Søstermand  Stig  Hvide,  Liden  Kirstens 
Fader. 

—  Vel  muligt,  at  I  har  lokket  ogsaa  ham,  da 
han  var  ung  og  endnu  ugift.  Men  jeg  ved  ikke. 
hvorfor  I  selv  vil  blotte  Eders  Skam.  som  dog 
ikke  angaar  OS. 

—  Men  den  Søn,  som  han  gav  mig.  Stig 
Hvide,  fik  Navnet  Buris,  og  der  staar  han.  Og 
nu  skal  I  vide  det,  alle  Mand.  som  her  er  til 
Stede:  Liden  Kirsten  lagde  Runer  for  Buris  og 

lokkede  ham  til  sig.  Saa  fedte  hun  et  Barn 
ved  ham;  og  Valdemar  vil  nu  hævne  denne 
Skam  paa  Buris.  Dertil  er  I  stævnede  hid  paa 
Tinge;  men  den  sande  Aarsag  til  Kongens  Vrede 
maatte  I  ikke  kende. 

Valdemars  Mænd  skottede  til  hverandre  og 
til  Kongen.  Mange  af  dem  vidste  fra  Festen 
om  Elskoven  mellem  Buris  og  Liden  Kirsten. 
Andre,  som  ikke  havde  været  med  i  Roskilde, 
anede  og  gættede  noget.  Men  ingen  havde 
tænkt  sig  den  grufulde  Skæbne,  at  Buris  var 
Liden  Kirstens  Broder;  og  det  forlangte  dem  alle 
at  erfare,  om  Buris  havde  vidst  det  selv,  før 
han  tog  hende  paa  sit  Leje. 

Da  traadte  Buris  frem.  Han  var  bleg  som 
et  Lig.  Hans  Hænder  rystede;  og  hans  vidt 
opspilede  Øjne  slap  ikke  Fru  Ingrids  store 
Blik. 

—  Aldrig  har  Liden  Kirsten  lokket  mig.  Selv 
har  jeg  lagt  Runer  for  hende.  Men  den,  som 
lærte  mig  de  Runer,  var  min  Moder,  skont  hun 
alene  vidste  den  onde  Skæbne,  hun  gav  mig, 
der  hun  bar  mig  til  Verden. 

Nu  raabte  Mændene  op.  Nogle  slyngede 
Haansord  til  Fru  Ingrid;  men  andre,  som  min- 
dedes hvilket  Venskab  Stig  altid  havde  vist  Buris 
fra  den  Dag,  han  kom  som  Hestedreng  i  Kong 
Eriks  Gaard,  troede,  at  Buris  dog  havde  vidst, 
at  han  var  hans  Fader.  De  traadte  ham  nær  og 
truede  ham,   at  han  vist  skulde  do. 

Men  Absalon  mindedes,  hvor  meget  hans 
Fader  havde  holdt  af  Stig.  Saa  huskede  han 
ogsaa  de  onde  Ord,  han  ofte  havde  talt  om 
Fru  Ingrid;  og  nu  forstod  han,  at  hans  Fader 
havde  vidst  det  hele.  Bedre  var  det,  om  han 
ikke  havde  tiet,  da  var  denne  Ulykke  saa  vist 
ikke  sket. 

Han  saa  fast  og  længe  paa  Buris's  Øjne  for 
at  læse  i  hans  Sjæl,  om  han  talte  sandt  eller 
ikke;  thi  det  undrede  ham,  om  Stig  ikke  hemme- 
ligt skulde  have  givet  ham  Sønnenavnet,  siden 
han  havde  ham  saa  kær. 

Idet  han  nu  vendte  sig  til  Kongen,  var  det, 
som  om  det  ferst  nu  blev  Valdemar  klart,  hvor 
dyb  en  Skændsel  der  var  overgaaet  hans  Søster- 
datter, Liden  Kirsten.  Thi  med  ét  for  Vreden 
saa  voldsomt  i  hans  Blod,  at  han  drog  sit  Sværd 
og  vilde  have  styrtet  sig  over  Fru  Ingrid,  om 
ikke  Absalon  havde  holdt  ham  tilbage  og  mindet 
ham  om  det  givne  Lejde.  Saa  hæftigt  bankede 
Blodet  i  Valdemars  Pande,  at  Absalon  befalede 
Nordmændene  hastig  at  drage  til  Baaden;  thi 
han  turde  ikke  svare  for,  at  Valdemar  styrede 
sit  Sind. 

Da  vendte  Fru  Ingrid  sig  og  gik  uden  Hilsen. 
Men  der  hun  gik  over  Græsset  og  vuggede  i 
sine  svære  Hofter,  da  hørte  de  den  Latter,  hvor- 
med hun  plejede  at  skjule  sin  Vrede. 

Nu  vendte  Valdemar  sig  mod  Buris;  thi  Blodet 

susede  for  hans  Øjne,  og  Vreden  vilde  have  sin 
Gænge. 

—  Liden  Kirsten  har  du  lokket,  enddog  hun 
var  din  Faders  Datter.  Mig  har  du  staaet  efter 
Livet  for  at  røve  min  Krone.  Saa  skal  du  nu 
have  den  Straf,  som  Kong  Erik  gav  Magnus 
af  Norge,  der  han  forskød  min  Søster.  De 
Øjne,  som  du  lokked  hende  med,  dem  skal  du 
miste,  at  de  aldrig  oftere  skal  se  hende  eller 
Dagens  Lys.  Aar  efter  Aar  skal  du  vandre  med 
blindede  Øjne  og  med  Lænke  om  din  Fod,  at 
du  aldrig  skal  glemme  de  Runer,  du  lagde  for 
Liden  Kirsten! 

Saa  gav  han  Vink  til  Bøddelen.  Knægtene 
greb  Buris  bag  fra,  strakte  ham  ned  paa  Ryg- 
gen og  holdt  hver  en  af  hans  Arme.  Bøddelen 
knælede  ned  paa  hans  Bryst,  rev  den  spidse 
Dolk  op  af  sit  Bælte,  borede  den  ind  i  hans 
højre  Øje  og  skar  Stenen  ud.  Derpaa  gjorde 
han  det  samme  med  det  venstre  Øje.  Og  da 
det  var  gjort,  saa  holdt  han  Øjnene  op  ved  de 
lange,  blodige  Trevler,  viste  dem  frem  for  Kon- 
gen og  hans  Mænd  og  kastede  dem  derpaa  for 
Valdemars  Hunde,  som  for  til  og  sloges  derom. 
Men  Buris  gav  kun  et  eneste  skærende  Skrig. 

Da  Bøddelen  atter  havde  rejst  sig  og  tørrede 
sin  Dolk,  før  han  stak  den  i  Bæltet,  saa  løftede 
Buris  sig  famlende  over  Ende.  Han  førte  sine 
hvide  Hænder  op  mod  de  tomme  Øjne,  saa 
Blodet  fra   de  røde  Gab   randt  ned  over   hans 

Fingre,  over  hans  Kinder  og  dryppede  i  det 
tørstige  Sand,  hvor  Hundene  for  til  og  slikkede 
det  begærligt  med  deres  lange  Tunge. 

Men  ingen  udholdt  det  grufulde  Syn  und- 
tagen Valdemar  alene;  thi  Synet  tvang  ham. 
De  tomme  Øjne  bandt  ham  til  sig,  saa  han  ikke 
kunde  dreje  sit  Hoved  bort. 

Buris  vendte  sit  Ansigt  imod  Solen;  og  medens 
Blod  og  Vand  drev  ned  ad  hans  Kinder,  smilede 
han  over  sin  Mund  og  kaldte  op  i  Luften: 

—  Liden  Kirsten  —  Liden  Kirsten!  —  Med 
Øjnene  saa  jeg  dig  ikke;  men  nu  ser  jeg  dig, 
som  aldrig  før.  Jeg  ser  dig  i  Himlens  lyse 
Rige.  Englene  bærer  dig  Gud  imod.  Af  skin- 
nende Klædebon  smiler  du  ned  til  mig.  Saa  er 
du  da  nu  død!  —  Liden  Kirsten,  min  Søster,  min 
Elskede,  bed  for  mig! 

Da  vendte  Absalon  Hovedet  og  græd.  Alle 
Mænd  saa  til  Siden  og  græd.  Men  Valdemar 
sank  ned  paa  Stenen,  og  hans  Hoved  faldt 
mod  hans  Bryst.  Thi  nu  vidste  de  alle,  at 
Liden  Kirsten  var  død,  og  hendes  Sjæl  alt  hos 
Gud. 

Buris  kastede  sig  ned  paa  Knæ  og  strakte 
sine  blodige  Hænder  over  mod  det  Sted.  hvor 
han  mente,   at  Valdemar  sad. 

—  Jeg  beder  dig  ikke  om  mit  Liv.  Hellere 
bad  jeg  om  Døden.  Jeg  beder  dig  kun  om 
ét.  Alt  mit  Gods  vil  jeg  skænke  dig  derfor  — 
baade  det  i  Syd  og  i  Vest  og  det  nye  i  Nord 

mod  Limfjorden.  Alt  mit  Guld  og  mit  Sølv 
skal  blive  dit  Eje,  om  du  vil  skænke  mig  dette 
—  det  eneste,  som  jeg  beder  af  dig:  at  Liden 
Kirsten  maa  lægges  i  Grav  for  Vestervig  Kirke. 
Jeg  beder  dig,  at  Fængslet,  som  du  loved  mig, 
maa  blive  det  Hul  i  det  vestre  Taarn,  der 
vender  mod  Gravene.  Jeg  beder  dig,  at  Læn- 
ken, som  du  giver  mig,  maa  være  saa  lang, 
at  jeg  kan  vandre  med  mine  blinde  Øjne  fra 
Brixen  til  hendes  Grav  og  naa  at  kysse  den 
med  min  Mund.  Og  naar  Gud  under  mig 
Døden,  saa  beder  jeg  dig,  at  du  vil  lægge  mig 
ved  hendes  Side,  at  min  Sjæl  paa  den  yderste 
Dag  kan  finde  Vej  til  at  løftes  med  hende  til  de 
lyse  Himle,  hvor  hun  selv  skal  bo.  Lover  du 
mig  det? 

Da  svarede  Valdemar  sagte: 

—  Jeg  lover  det. 


Som  nu  alle  stod  bøjede  af  Sorg  og  af  Gru, 
lød  det  fra  Taarnet: 

—  Venderne  er  over  os! 

Vagten  havde  svigtet  sin  Gerning  for  at  se, 
hvad  der  gik  for  sig  paa  Tinge.  Derfor  var 
de  fremmede  Skibe  usete  kommet  Holmen  saa 
nær  i  Syd,  at  Vendernes  Aasyn  kunde  skelnes 
mellem  Skjoldene. 

Absalon  ilede  til  Brinken.  Han  talte  over 
fyrretyve  Skibe.     Alle  havde  de  Aarerne  ude, 


382 


og  nogle  førte  Sejl  for  at  fange  den  svage  Vind. 
Men  bag  dem  øjnede  han  andre  og  større;  og 
nu  saa  han,  at  det  var  de  norske  Langskibe, 
som  førte  Ingrid  og  hendes  Mænd. 

Da  forstod  han,  at  Spillet  var  aftalt  mellem 
Nordmænd  og  Vender  før  Lejdet.  Under  For- 
handlingen paa  Tinge  havde  Fru  Ingrid  ud- 
spejdet Lejligheden  og  kom  nu  tilbage  for  at 
befri  Buris  med  Magt. 

Alle  Mand  for  op  undtagen  Valdemar,  der 
sad  som  sunken  i  Drømme,  og  Buris,  som  vred 
sig  paa  Jorden  for  Øjnenes  Smerte,  der  var 
større  nu  end  før. 

Mændene  saa,  at  Venderne  alt  havde  naaet 
de  danske  Skibe,  der  laa  tomme  i  Sejlløbet 
mellem  Holmen  og  Kysten,  fordi  alle  Mand 
var  paa  Tinget.  Inde  i  Land  løb  Fiskerne  til 
deres  Boder,  medens  Kvinderne  skreg  deres 
Rædsel  ud. 

Valdemars  Mænd  mente,  at  de  nu  var  for- 
tabte. Thi  Venderne  bordede  alt  de  danske 
Skibe  og  kappede  Ankrene  for  at  føre  dem  bort. 
De  Mænd  paa  Holmen  for  om  mellem  hverandre 
som  Faar  uden  Hyrde,  naar  Ulven  er  over  dem; 
thi  de  følte  sig  Døden  vis.  Saa  tung  var  deres 
Hu  af  Sorgen  og  Gruen  fra  før,  at  deres  Arm 
var  som  lammet;  og  nogle  bad  alt  Bønner  for 
deres  Sjæls  Frelse. 

Men  Valdemar  sad  sammensunken  med  Haan- 

den  under  Kind.  Han  hørte  intet,  følte  intet 
uden  sit  eget  sorgfulde  Sind. 

Da  saa  Absalon  som  i  et  Syn,  hvorledes  de 
vilde  Hedninger  vilde  storme  Holmen  og  hugge 
hver  Mand  til  Jorden  som  Tak  for  den  Ufærd, 
Valdemar  og  Absalon  havde  voldt  dem  for 
nylig.  Han  og  hans  Fosterbroder  vilde  blive 
pinte  værre,  end  Buris  nys  blev  ramt  af  Smær- 
ten;  og  da  vilde  Danmarks  Saga  blive  vendisk 
eller  norsk. 

Esbern,  hans  Broder,  løb  til  ham  med  draget 
Sværd  og  raabte  som  en  rasende. 

—  Hvor  finder  vi  Forsvar  paa  den  nøgne 
Holm?  —  Var  dog  blot  Taarnet  hist  af  Sten  og 
saa  stort,  at  det  kunde  rumme  Folk.  Men  nu 
er  Døden  os  vis.  Hellere  giver  jeg  mig  den 
selv  end  at  pines  af  Venderne. 

Og  der  han  saa,  at  de  løsnede  hans  Skib 
og  drog  det  ud,  saa  vilde  han  styrtet  sig  i  sit 
Sværd,  om  ikke  Absalon  havde  grebet  hans  Arm 
og  talt  ham  til  rette. 

Som  nu  Absalon  selv  stod  raadvild  og  vidste, 
at  det  galdt  Raad  eller  Død,  saa  han  Arild 
Islænder  tage  et  lidet  Træbillede  frem,  som  han 
bar  om  sin  Hals  i  en  Lidse.  Han  holdt  det  op 
mellem  sine  Hænder  og  kyssede  det  ømt. 

—  Det  er  Kvinden,  for  hvis  Skyld  han  farer 
ude!  —  tænkte  Absalon.  Da  mindedes  han  den 
Dag,   Arild  red  i  Gaard  paa  Fjalneslevlille,    og 

han  mindedes  den  Dag,    da   han   vilde   sunget 
Bjarkemaal  i  Vendernes  Land. 

Saa  vidste  han  Raad.     Han  raabte  til  Arild: 

—  Syng!  —  Bjarkemaalet!  —  Syng! 

Arild  saa  paa  ham.  Det,  som  hans  Herre 
saa  strængt  forbed  ham  hin  Dag  i  Vendernes 
Land,  det  krævede  han  nu  selv. 

Han  drog  sit  Sværd,  gik  hen  for  Kongen  og 
sang  saa  højt,  som  hans  Bryst  gav  Vejr: 

Vaagner,  vaagner, 
Venneskare! 
Alle  I  ypperste, 
/Edlingens  Følge! 
Vaagner  til  Vin  ej, 
Ej  til  Vivs  Tale, 
Heller  til  Hildes 
Haarde  Leg! 

Da  løftede  Valdemar  sit  Hoved,  mens  Ab- 
salon stod  hos  og  lagde  sin  Haand  paa  hans 
Skulder. 

—  Før  dem  til  Baadene!  —  sagde  han  — 
eller  alt  er  tabt! 

Valdemar  rejste  sig  og  saa  sig  ud.  Og  der 
han  saa  Vendernes  Huer  naa  op  over  Holmens 
Brink  for  at  storme,  og  saa  histnede  sit  Konge- 

skib  vugges  under  Vendernes  Vægt,  for  Vreden 
ham  i  Øjnene.  Han  drog  sit  Sværd  og  kaldte 
sine  Mænd  til  sig  med  sin  stærke  Rest. 

Men  Absalon  raabte,  saa  alle  maatte  høre 
det: 

—  Faar  vi  Frelse  og  Sejr,  da  bygger  jeg  en 
Borg  paa  dette  Sted,  at  ingen  dansk  skal  over- 
faldes uden  Værge  paa  denne  Holm. 

Højere  og  højere  sang  Arild.  Mændene  følte 
Blodet  lue  i  Aarerne.  Armene  fik  atter  Kraft 
for  den  gamle  Sang,  de  havde  hørt  som 
Drenge. 

Alle  fylkede  sig  om  Valdemar  og  Absalon. 
Saa  løb  de  i  sluttet  Flok  mod  Skibene.  Medens 
Vendernes  og  Nordmændenes  Pile  faldt  over 
dem  som  en  Byge  efter  Torden,  styrtede  de  sig 
ned  over  Brinken,  ud  i  Vandet;  thi  Baadene, 
som  havde  bragt  dem  paa  Holmen,  var  ført  bort 
af  Fjenden. 

Med  Sværd  over  Skulder  svømmede  de  ud 
til  de  Skibe,  som  endnu  ikke  var  naaet  af  Ven- 
derne. De  kom  over  Rælingen  op.  Valdemar 
stod  atter  i  Stævnen  af  sit  Kongeskib;  og  saa 
hurtig  havde  Anfaldet  været,  at  Venderne  for 
skræmte  fra  de  entrede  Skibe  ned  i  deres 
egne. 

Atter  var  de  danske  Herrer  ombord.  Fjen- 
den tog  Flugten.  Aarerne  faldt  plaskende  mod 
Vandet.  Og  medens  Valdemar  og  hans  Mænd 
sang  Bjarkemaalet,  forfulgte  de  Skibene  uden  om 

Pynten  og  sendte  Pile  mod  hvert  et  sortsmudset 
vendisk  Hoved,  som  viste  sig  over  Rælingens 
Kant. 

Men  ene  paa  Holmen  sad  Buris  tilbage  og 
stirrede  mod  Solen  med  sine  tomme  Øjenhulers 
rede  Gab. 

Han  tænkte  paa  Liden  Kirsten,  hans  Elskede 
og  hans  Faders  Datter.  Han  strakte  sine  blo- 
dige Arme  imod  Himlen  og  kaldte  hendes  Navn. 
at  hun  skulde  bede  for  hans  syndefulde  Sjæl  og 
hans  onde  Skæbnes  Forløsning. 

Men  hejt  gennem  Luften  lød  det  af  Hundreder 
Stemmer: 

Daners  Kampfører 
Valgte  sig  de  kække; 
Nu  de  raske  kendes, 
Der  hvor  rædde  flyr. 
Trang  er  i  Kamptummel 
Til  hver  trøstig  Kæmpe: 
Tryggest  gaar  Høvding, 
Hvor  Hird  følger  tro! 

